
MANSE EVERARD sosi în Tyr, oraşul purpurei, la vremea 
când Solomon ajunsese în culmea gloriei, iar Templul era în 
plină construcţie. La scurt timp după ce păşi pe uscat, trecu 
printr-o primejdie de moarte. Incidentul în sine nu juca un 
rol hotărâtor. Nici un Agent al Patrulei Timpului nu era de 
neînlocuit, cu atât mai mult cu cât fiecare se bucura de 
statutul zeiesc de Autonom. Cei pe care-i căuta Everard 
erau capabili să distrugă o întreagă realitate. lar el fusese 
trimis să contribuie la salvarea ei. 

Într-o după amiază a anului 950 î.Hr., corabia pe care 
călătorea ajunsese la destinaţie. Vremea era caldă şi 
plăcută, aproape fără vânt. Având pânzele strânse, corabia 
plutea împinsă înainte de vâslele care scârţâiau şi loveau 
apa plescăind în ritmul tobei timonierului proţăpit lângă cei 
doi marinari care ţineau ramele ce slujeau drept cârmă. 
Susurând uşor învolburate, valurile mici sclipeau albăstrui, 
tăiate de copastia greoaie, lungă de şaptezeci de picioare. 
Reflexele aruncate de mişcarea continuă a apei făceau 
neclare contururile altor ambarcaţiuni aflate în depărtare. 
Erau numeroase, de la corăbii zvelte de luptă şi până la 
vase cu vâsle ce semănau cu nişte copăi. Majoritatea 
feniciene, deşi multe bătuseră apele pornind către Tyr din 
diferite oraşe-stat ale acelei societăţi. Unele veneau din 
străinătăţuri, fiind filistene, asiriene, aheene sau şi mai 
ciudate; în lumea civilizată, negoţul trecea neapărat prin 
Tyr. 


1 Biblia - Cartea a Treia a Regilor 10.22. (n. tr.) 

— Uite-o, Eborix, îi zise căpitanul Mago bine dispus, acum 
poţi s-o vezi, regina mării, aşa cum ţi-am povestit eu. Cum 
ţi se pare oraşul meu? 

Rămase la prova alături de pasagerul său, puţin în 
spatele unui ornament în formă de coadă de peşte şi care 
se arcuia în sus, spre pupa, vrând parcă să-şi întâlnească 
perechea de lângă cârmă. De galion şi de balustrada 
zăbrelită care ţinea cât era nava de lungă, se afla, bine 
legat cu funii, un vas din lut înalt cât un stat de om, care 
conţinea ulei. Era încă plin; nu avuseseră nevoie de el să 
domolească furia valurilor, într-atât de prielnic le fusese 
voiajul din Sicilia până aici. 

Everard plecă ochii şi-l privi pe căpitan. Mago arăta ca un 
fenician tipic, zvelt, negricios, cu nas coroiat, ochi mari şi 
puţin oblici şi pomeţi înalţi; cu o barbă tunsă îngrijit, el 
purta un caftan alb cu roşu, cu tichie conică şi sandale. 
Everard îl domina prin înălţime. Gândindu-se că va bate la 
ochi indiferent ce identitate şi-ar fi luat, Everard se dădea 
drept celt din Europa Centrală, fiind echipat cu pantaloni, 
tunică, sabie din bronz şi purtând o mustață stufoasă. 

— Da, într-adevăr, măreaţă privelişte, răspunse el cu 
şiretenie diplomatică, vocea lui având un puternic accent. 
(Cursul intensiv pe care-l urmase în America natală de la 
celălalt capăt al timpului l-ar fi putut învăţa o limbă punică 
fără cusur, însă asta nu s-ar fi potrivit cu înfăţişarea lui; de 
aceea se mulţumise să deprindă o vorbire fluentă. Aproape 
copleşitoare pentru un om simplu de la poalele pădurii.) 

Ridică ochii şi privi lung înainte. Într-adevăr, în felul lui, 
Tyrul impresiona pe privitor la fel ca New York-ul - ba poate 
chiar mai mult dacă se gândea câte lucruri realizase Regele 
Hiram într-un răstimp atât de scurt având la dispoziţie doar 
resursele unei Epoci a Fierului care nici măcar nu ajunsese 
la apogeu. 

La tribord, ţărmul se ridica spre Munţii Libanului. Avea o 
culoare roşiatică şi văratecă, mai puţin în locurile în care se 
cuibăreau sate împrejmuite de livezi însorite sau petice de 

pădure. Peisajul era mai bogat, mai îmbietor decât cel pe 
care Everard îl văzuse în călătoriile făcute în alt timp, viitor, 
înainte de a se înrola în Patrula Timpului. 

Usu, oraşul de origine, se întindea de-a lungul țărmului. 
Pe lângă mărimea lui, el era reprezentativ pentru acea 
epocă prin clădiri masive cu acoperişuri plate construite din 
cărămidă nearsă, străzi înguste şi întortocheate şi câteva 
faţade mai vioaie care indicau prezenţa unor temple sau 
palate. Zidurile crenelate şi turnurile înconjurau oraşul din 
trei părţi. De-a lungul docurilor, porţile dintre magazii 
dublau posibilităţile de apărare. Un apeduct cobora de pe 
înălţimi dincolo de care Everard nu avea cum să vadă. 

Noul oraş, Tyr - sau Sor pentru locuitorii săi, ceea ce 
însemna „stânci” - se afla pe o insulă situată la jumătate de 
milă în larg. Se întindea, mai precis, pe ceea ce fuseseră 
două recife stâncoase pe care oamenii le umpluseră cu 
pământ. Mai târziu, prin insulă se săpase un canal de la 
nord la sud şi spre larg se azvârliseră diguri de protecţie şi 
cheiuri care  transformaseră întreaga regiune într-un 
adăpost neasemuit. Cu o populaţie în continuă creştere şi 
cu un comerţ înfloritor, casele îngrămădite una într-alta 
fuseseră construite pe verticală, etaj peste etaj, până când 
ajunseseră să privească peste zidurile de apărare, aidoma 
unor mici zgârie-nori. Arareori ridicate din cărămidă ele 
păreau a fi mai mult din piatră şi lemn de cedru. Fresce sau 
cochilii de scoici ornamentau zidurile caselor la care se 
folosise pământ şi mortar. Everard zări în partea estică a 
oraşului o structură uriaşă şi plină de demnitate pe care 
regele n-o construise pentru sine, ci pentru folosinţă 
publică. 

Corabia lui Mago se îndrepta spre portul exterior sau cel 
sudic, Portul Egiptean, cum îi spunea el. Cheiurile erau un 
furnicar de oameni care încărcau, descărcau, cărau, 
transbordau, reparau, făceau pregătiri pentru un nou voiaj, 
schimbau mărfuri, se ciorovăiau, se tocmeau, o forfotă şi o 
larmă în care totuşi afacerile se închegau şi se desfăceau. 

Oameni ai docurilor, cărăuşii cu măgari şi tot felul de 
truditori - precum marinarii de pe puntea încărcată de 
mărfuri - purtau doar fâşii de pânză petrecute printre 
picioare şi legate pe şolduri sau caftane decolorate şi 
petecite. Se vedeau însă şi multe straie strălucitoare, unele 
dintre ele etalând cu mândrie scumpele culori care se 
produceau aici. Când şi când, printre aceşti bărbaţi trecea 
şi câte o femeie şi educaţia pe care Everard o primise îi 
sugera că nu toate erau prostituate. Zgomotele păreau a se 
rostogoli în întâmpinarea lui: discuţii, râsete, strigăte, 
răgete de măgar, nechezături, lipăit de tălpi desculţe, 
tropot de copite, duduit de baros, geamăt de roţi şi scârţâit 
de palance, zbârnâit de muzică. Vitalitatea era de-a dreptul 
copleşitoare. 

lar asta nu pentru că ar fi fost vreo scenă îngheţată dintr- 
un film, având ca subiect „O mie şi una de nopţi”! Zărise 
deja cerşetori, ologi, orbi, subnutriţi, văzuse arsura biciului 
pe spinarea unui sclav care se mişca prea încet; iar 
animalele de povară aveau o soartă şi mai crudă. Mirosurile 
Orientului Antic îl asaltau din toate părţile: fum, balegă, 
gunoaie cuprinse de putreziciune, sudoare, precum şi 
catran, mirodenii şi arome de carne prăjită. Acestora li se 
adăuga duhoarea din atelierele de vopsitorie de pe 
continent şi a reziduurilor de la scoicile murex; dar după ce 
navigase de-a lungul țărmului şi petrecuse pe pământ 
noapte de noapte se obişnuise de-acum cu toate. 

Nu punea la suflet toate neajunsurile. Peregrinările lui de- 
a lungul istoriei îl lecuiseră de pretenţii nejustificate şi-l 
făcuseră rezistent în faţa cruzimii de care dădeau dovadă 
omul şi natura asta într-o anumită măsură. Pentru epoca în 
care trăiau, aceşti canaaniţi erau un popor luminat şi fericit. 
La drept vorbind, trăiau chiar mai echilibrat decât 
majoritatea umanităţii de oriunde şi oricând. 

Insărcinarea lui era să-i ajute să rămână astfel. 

Mago îl trezi la realitate. 

— Să ştii că se găsesc mulţi gata să tragă pe sfoară fără 
ruşine pe orice nou-sosit nevinovat. Prietene Eborix, n-aş 
vrea să ţi se-ntâmple şi ţie aşa ceva. Am prins drag de tine 
în timpul călătoriei şi aş dori să rămâi cu o impresie bună 
despre oraşul meu. Dă-mi voie să te îndrum către un han 
pe care-l ţine un cumnat de-al meu - un frate al tinerei mele 
soţii. El are să-ţi ofere un pat ieftin şi curat şi-ţi va păstra în 
siguranţă lucrurile de valoare pentru o plată modestă. 

— Din inimă îţi mulţumesc, îi răspunse Everard, dar mă 
gândeam să-l găsesc pe omul din nord despre care ţi-am 
mai vorbit. Nu trebuie să uiţi că prezenţa lui aici mi-a fost 
îndemn şi curaj ca să călătoresc atâta drum. Zâmbi. A, 
bineînţeles, dacă a murit sau a plecat de aici ori s-a- 
ntâmplat ceva, bucuros o să accept propunerea ta. 

Asta era o simplă declaraţie politicoasă. In cursul 
călătoriei se convinsese că Mago, la fel ca oricare neguţător 
aventurier, era în stare să-l înşele cu zâmbetul pe buze şi 
spera să-l jumulească şi pe el. 

Căpitanul îl privi cercetător pentru o clipă. Everard era 
considerat solid chiar şi pentru timpul său, ceea ce în 
condiţiile actuale îl făcea gigantic. Nasul noduros şi 
trăsăturile pline îi dădeau un aer suplimentar de brutalitate, 
iar ochii albaştri şi părul castaniu închis îl arătau ca venind 
din sălbaticul nord. Nu era bine să ţi-l faci duşman. 

În acelaşi timp, deghizamentul celtic nu era un lucru de 
mirare într-un loc atât de cosmopolit. Nu numai ambra 
venea de pe litoralul baltic, staniul din Iberia, condimentele 
din Arabia, lemnul de esenţă din Africa, iar alte mărfuri 
chiar şi de mai departe, ci şi oamenii. 

Atunci când se tocmise pentru această călătorie, Eborix 
povestise că-şi părăsise patria din munţi pentru că pierduse 
totul într-o vrajbă dintre triburi şi pornise să-şi caute 
norocul spre sud. Peregrinând de colo-colo, vânase ori 
muncise ca să-şi câştige existenţa atunci când nu se bucura 
de ospitalitate în schimbul poveştilor pe care le spunea. 
Ajunsese astfel printre umbrii din Italia care erau de acelaşi 

sânge cu el. (Celţii nu aveau să pornească să cutreiere şi să 
populeze Europa până spre Atlantic decât peste 
aproximativ trei secole, după ce vor fi cunoscut fierul; unii 
însă cuceriseră deja teritorii îndepărtate de valea Dunării, 
care era leagănul neamului lor.) Unul dintre umbri, care 
slujise ca mercenar, descrisese şansele pe care le oferea 
tara Canaanului şi-l învățase pe Eborix limba punică. Asta îl 
făcuse să caute un golf în Sicilia unde veneau cu 
regularitate neguţători fenicieni şi să-şi plătească trecerea 
peste mare cu bunurile pe care le dobândise. Se zicea că în 
Tyr locuia un bărbat născut în nord care se stabilise acolo 
după o carieră presărată de tot felul de aventuri şi Eborix 
socotea că omul nu se va codi să îndrepte un compatriot pe 
o cale priincioasă şi profitabilă. 

Astfel de minciuni nevinovate, pregătite minuţios de 
către specialiştii Patrulei Timpului, nu slujeau doar pentru 
potolirea curiozităţi localnicilor. Ele făceau ca Everard să 
poată călători în siguranţă. Dacă ar fi presupus că străinul e 
un vântură-lume fără căpătâi, Mago şi membrii echipajului 
ar fi fost tentaţi să tabere pe străin în timp ce acesta 
dormea, să-l lege şi să-l vândă ca sclav. Aşa însă, călătoria 
fusese interesantă, ba chiar plăcută. Everard ajunsese să-i 
îndrăgească pe aceşti pungaşi. 

lar asta îi întărea dorinţa de a-i salva de la prăbuşire. 

Tyrianul oftă: 

— Cum ţi-e voia, spuse el. De vei avea nevoie de mine, 
casa mi-e pe strada Templului Anat, lângă portul Sidonian. 
Se lumină la chip: în orice caz, te rog să mă căutaţi, fie tu, 
fie gazda ta. Ziceai că se ocupă de negoţul cu ambră? 
Poate cădem la învoială şi facem negoţ împreună... lar 
acum dă-te la o parte. Trebuie să tragem la chei. 

Dădu câteva comenzi cu voce puternică. 

Foarte dibaci, marinarii manevrară corabia aşezând-o de- 
a lungul unui chei, o amarară şi scoaseră estacada de 
debarcare. Cei de pe țărm se buluciră mai aproape, cerând 
să li se spună veşti din depărtări, oferindu-şi prin ţipete 

serviciile ca hamali, lăudându-şi cu glas lălăit mărfurile 
proprii sau dughenele stăpânilor lor. Cu toate acestea, 
nimeni nu îndrăzni să urce la bord. Acest drept îi revenea 
cu prioritate funcţionarului vamal. O gardă cu cască pe cap 
şi platoşă cu solzi, înarmată cu lance şi cu sabie scurtă, 
păşea înaintea acestuia, făcându-i loc prin mulţime, 
stârnind în urmă-i tot felul de blesteme spuse cu zâmbetul 
pe buze. În spatele funcţionarului păşea mărunt un secretar 
care avea în mână un stilus şi o tăbliță cerată. 

Everard cobori sub punte şi-şi aduse bagajul pe care-l 
dosise printre blocurile de marmură italiană, principala 
încărcătură a vasului. Funcţionarul îi ceru să-şi desfacă cele 
două desăgi din piele. În ele nu se afla nimic ieşit din 
comun. Ideea de a străbate atâta drum din Sicilia, în loc de 
a face un salt în timp direct aici, avea scopul de a-l face pe 
Agent să treacă drept ceea ce pretindea că este. Era 
aproape sigur că duşmanul supraveghea atent 
evenimentele, în vreme ce se precipitau apropiindu-se de 
clipa catastrofei. 

— Te poţi descurca o bună bucată de vreme, spuse 
funcţionarul fenician, clătinând din capul cărunt atunci când 
Everard Îi arătă câteva lingouri mici din bronz. Baterea de 
monedă avea să fie inventată abia peste câteva secole, 
însă metalul putea fi schimbat pe orice ar fi poftit. Trebuie 
să înţelegi că nu putem permite debarcarea cuiva care s-ar 
simţi îndreptăţit să tâlhărească la drumul mare. De altfel... 
Privi bănuitor la spada barbarului. Cu ce gând ai venit 
încoace? 

— Ca să-mi găsesc o slujbă cinstită, prea bunule domn, 
poate ca paznic de caravană. O să-l caut mai întâi pe 
Conor, mijlocitor în negoţul cu ambră. 

Existenţa acestui locuitor de origine celtă fusese motivul 
principal ce-l determinase pe Everard să joace un 
asemenea rol. Şeful local al Patrulei sugerase această cale 
de urmat. 

În cele din urmă tyrianul hotărî: 

— Foarte bine, poţi cobori pe uscat cu armă cu tot. Dar 
să nu uiţi că-i crucificăm pe hoţi, pe bandiți şi pe ucigaşi. 
Dacă nu reuşeşti să-ţi găseşti de lucru, cată casa de 
mijlocire a slujbelor a lui lthobaal de lângă clădirea 
Suffetes. Ar putea găsi oricând o muncă de zilier pentru un 
bărbat puternic ca tine. Soarta să te aibă în pază! 

Se întoarse la treburile lui cu Mago. Everard mai zăbovi 
puţin, pândind un moment prielnic pentru a-şi lua rămas 
bun de la căpitan. Discuţia se desfăşură cu rapiditate, 
aproape amical, iar taxele ce trebuiau plătite în mărfuri 
aveau să fie modeste. Această rasă de neguţători nu se 
simţea ispitită să urmeze exemplul birocraţiei greoaie a 
Egiptului sau Mesopotamiei. 

După ce spuse ce avea de spus, Everard îşi apucă 
desăgile de şnurul cu care se închideau la gură şi cobori pe 
țărm. Mulțimea îl înghiţi şi-l năpădi, holbându-se la el, 
flecărind. La început rămase uimit: după câteva încercări 
timide, nimeni nu întindea mâna să cerşească şi nimeni nu-l 
îmbia să cumpere podoabe. Acesta era cu adevărat Orientul 
Apropiat? 

Işi reaminti de absenţa banilor. Era improbabil ca un nou- 
sosit să aibă asupra lui ceva care să aducă a mărunţiş. De 
obicei se încheia un târg cu un hangiu, hrană şi găzduire 
contra atât sau atât metal sau orice altceva de valoare. 
Pentru achiziţii de valoare mai mică, se tăia o bucăţică 
dintr-un lingou, dacă nu se aranja vreo altă tranzacţie. 
(Avutul lui Everard cuprindea şi ambră şi şiraguri de sidef.) 
Uneori era chemat un mijlocitor care făcea ca tranzacţia 
respectivă să devină o parte a uneia mai complicate sau 
amestecând în ea alte câteva persoane. Cei cu suflet 
caritabil aveau la ei câte o bucată de fruct uscat pe care o 
depuneau în talgerul vreunui amărât. 

Curând Everard lăsă mulţimea în urmă. Interesul 
oamenilor se îndrepta către membrii echipajului. Mai 
insistenţi, câţiva căutători de curiozităţi îl priviră miraţi şi-l 
urmăriră o bucată de drum. 

Pe neaşteptate, cineva îl trase de mânecă. Nevenindu-i a 
crede, rămase pironit, uitând să mai păşească şi privi în jos. 

Un băiat cu piele tuciurie îi zâmbea, arătându-şi dinţii. 
judecând după tuleiele de pe obraji, părea să aibă în jur de 
şaisprezece ani, deşi era scund şi costeliv chiar şi pentru 
ochiul unui localnic. Cu toate astea era sprinten în mişcări, 
desculţ, îmbrăcat doar cu o fustanelă zdrenţăroasă şi 
soioasă, la brâul căreia îi atârna o pungă. Părul negru şi 
cârlionţat îi cădea pe spate şi era legat într-o codiţă, 
scoţându-i în evidenţă chipul cu nas ascuţit şi bărbia 
osoasă. Zâmbetul şi ochii - mari şi cu gene lungi, tipici 
pentru Levant - străluceau. 

— Bun venit, domnul meu, fii binevenit! veni urarea. Să 
te bucuri de viaţă, sănătate şi putere! Bine-ai sosit în Tyr! 
Incotro te îndreaptă paşii, bunule domn, şi cu ce te-aş 
putea ajuta? 

Nu bolborosea, ci rostea cuvintele cu limpezime, în 
speranţa că străinul îl va înţelege. Când primi răspuns în 
propria-i limbă, sări în sus de bucurie. 

— Ce doreşti, flăcău? 

— Păi ce alta, bunule domn, decât să-ţi fiu călăuză, 
sfetnic, braţ de ajutor şi, bineînţeles, paznic. Vai mie, oraşul 
nostru atât de frumos în toate cele mişună de pungaşi care 
nu găsesc plăcere mai mare decât să-i prade pe nou-sosiţii 
neştiutori. Dacă nu-ţi fură de-a dreptul tot ce ai asupra ta 
cât ai clipi din ochi, atunci încearcă măcar să te înduplece 
să cumperi un gunoi de nimic la un preţ care să te 
sărăcească aproape la fel de iute... 

Băiatul se opri brusc. Zărise în mulţime un tânăr 
zdrenţăros care se apropia. Ţâşni pe dată ca să-i taie calea, 
mâinile cu pumnii strânşi deveniră o adevărată morişcă şi 
porni să strige cu o voce stridentă un torent de vorbe cu o 
asemenea viteză, încât Everard nu reuşi să priceapă mai 
mult de câteva: 

— „..şacal păduchios!... eu l-am văzut primul... Întoarce- 
te în latrina ce te-a zămislit... 

Tânărul încremeni. Duse mâna după un cuţit atârnat pe 
umăr. Nici nu apucă să-şi mişte mâna că băieţandrul scoase 
cu iuţeală o praştie şi o piatră din punga de la brâu, gata să 
riposteze. Se lăsă puţin pe vine, rânji şi balansă fâşia de 
piele încolo şi încoace. Tânărul scuipă în lături, spuse 
câteva vorbe grele, se întoarse pe călcâie şi se îndepărtă. 
Puţinii trecători care acordaseră atenţie scenei râseră scurt 
şi lătrător. 

Băiatul porni şi el să râdă ştrengăreşte, înaintând cu paşi 
săltaţi spre Everard. 

— Vezi, bunule domn, ăsta a fost un prim exemplu 
despre ceea ce spuneam, cârâi el. II ştiu bine pe ticălosul 
acesta. E un mijlocitor pentru tatăl lui - dacă i-o fi tată - 
care ţine un han la Semnul Sepiei Albastre. Acolo poţi să te 
consideri fericit de capeţi o ciozvârtă pe jumătate putredă 
din coada unei capre drept cină; singura femeie e o 
crescătorie umblătoare de boli, saltelele de paie se mai ţin 
întregi doar pentru că păduchii îşi înlănţuie picioarele unul 
de altul, iar cât priveşte vinul, ei, aici e-aici, cred că 
prostituata aceea a infectat calul cuiva! Curând te-ai simţi 
prea bolnav ca să mai iei seama când odrasla a mii de 
hiene are să-ţi prade bagajele, iar de-ai încerca să te plângi 
cuiva, ar jura pe toţi zeii din univers că ţi-ai pierdut totul la 
jocuri de noroc. Puțin îi pasă de lumea întunericului după ce 
asta s-o descotorosi de el; ştie că nimeni n-o să 
catadicsească să-l primească acolo. Din asemenea gheare 
te-am salvat, mărite stăpâne! 

Everard simţi gâdilătura unui zâmbet. 

— Bine, fiule, poate c-ai întins coarda niţel prea tare... 

Băiatul se bătu cu pumnul în pieptul costeliv: 

— Nu mai mult decât era nevoie ca să o lămuresc pe 
măria ta cum stau lucrurile. Sunt sigur că ai trecut prin 
încercări de tot felul şi că poţi judeca ceea ce-i bun, ştiind 
să răsplăteşti cu dărnicie un slujitor credincios Vino cu 
mine, dă-mi voie să te îndrum către un han mai acătării ori 

să-ţi dau tot ce-ai dori şi vei afla şi singur dacă Pummairam 
te-a tras pe sfoară ori ba. 

Everard încuviinţă cu o mişcare din cap. Harta Tyrului era 
întipărită în memoria lui. Nu avea nevoie de călăuză. Era 
totuşi normal ca un venetic neştiutor să-şi tocmească una. 
Pe de altă parte, copilul acesta îl va scuti de insistenţele 
altora şi s-ar putea să-i dea unele lămuriri folositoare. 

— Prea bine, du-mă încotro mi-e voia. Zici că te cheamă 
Pummairam? 

— Da, mărite domn. Întrucât tânărul nu adusese vorba de 
numele tatălui cum era obiceiul, probabil că nu ştia cine 
fusese acesta. Pot să-l întreb pe nobilul meu stăpân cum 
doreşte să i se adreseze prea umila lui slugă? 

— N-am nici un titlu. Sunt Eborix, fiul lui Mannach, venit 
dintr-o ţară mai depărtată decât cea a aheilor. Acum că nu-l 
auzea nici unul dintre oamenii lui Mago, Agentul putea să 
adauge: cel pe care-l caut este Zakarbaal din Sidon, care se 
ocupă de negoţul neamului lui în acest oraş. Asta însemna 
că Zakarbaal era reprezentantul intereselor familiei sale în 
Tyr şi se ocupa de afacerile ei în răstimpul dintre sosirile 
vaselor. Am auzit spunându-se că are casă pe... ăă, strada 
Lumânărarilor. Ai putea să-mi arăţi drumul până acolo? 

— Da, desigur. Pummairam luă desăgile lui Everard. Doar 
să binevoiţi a mă însoţi. 

In realitate, nici nu era greu de ajuns. Ca oraş construit 
după un plan, iar nu maturizat ca un organism crescut de-a 
lungul secolelor, străzile erau desenate ca zăbrelele unui 
grătar. Străzile principale erau pavate, aveau şanţuri de 
scurgere a apelor şi păreau îndeajuns de largi, ţinând 
seama de suprafaţa limitată a insulei. Nu existau trotuare, 
dar asta nu deranja prea mult pentru că, în afara câtorva 
artere importante, animalelor de povară nu le era îngăduit 
să păşească dincolo de zona cheiurilor; pe lângă acestea, 
oamenii nu aruncau gunoaie pe străzi. Tăbliţele indicatoare 
lipseau bineînţeles cu desăvârşire, dar nici asta nu supăra, 
pentru că oricine era bucuros să îndrume un străin numai 

de dragul de a schimba câteva vorbe cu el şi chiar de a-i 
propune vreun târg. 

Zidurile se înălţau drepte de o parte şi de alta a străzii, 
majoritatea fără ferestre, înconjurând case care priveau 
spre interior, o trăsătură predominantă în ţările 
mediteraneene în mileniile ce aveau să urmeze. Astfel erau 
ferite de vânturi şi radiau în afară arşiţa soarelui. 
Zgomotele se rostogoleau cu ecou între ziduri, mirosurile 
veneau în valuri grele. Şi cu toate astea, Everard simţea că- 
i place acest loc. Mulţimile forfoteau, se îmbulzeau, 
gesticulau, râdeau, vorbeau cu o grabă de neînchipuit, 
lălăiau, se luau la harţă chiar mai mult decât în zona 
portului. Hamali îndoiţi de spate sub poveri, purtători de 
litieră transportând câte-un orăşean mai înstărit, îşi croiau 
cu greu drum printre marinari, artizani, vânzători, zileri, 
gospodine, saltimbanci, ţărani şi ciobani de pe continent, 
străini de la un capăt la celălalt al Mării Lumii de Mijloc, tot 
felul de oameni, de diverse condiţii sociale. Chiar dacă 
majoritatea straielor aveau o nuanţă cenușie, unele erau în 
culori stridente şi toate păreau să înveşmânteze trupuri 
debordând de energie. 

De-a lungul zidurilor se întindeau gherete. Everard se 
simţi îndemnat să zăbovească din când în când ca să vadă 
ce aveau de oferit. Aici n-avea cum să găsească purpură; 
era prea scumpă, căutată de producătorii de îmbrăcăminte 
de pretutindeni şi sortită să devină culoarea tradiţională a 
regalității. Nu lipseau însă ţesăturile în culori vesele, 
postavurile, covoarele. Abundau obiectele de sticlărie, 
începând cu mărgelele şi terminând cu pocalele mari: 
acesta era un alt meşteşug al fenicienilor, propria lor 
invenţie. Bijuteriile şi figurinele, adesea sculptate în fildeş 
sau turnate din metale preţioase, erau de o calitate 
neîntrecută; această cultură producea puţin sau fără harul 
artei, însă copia uşor şi cu pricepere. Amulete, farmece, 
zorzoane femeieşti, alimente, băuturi, ustensile, arme, 
instrumente, jocuri, jucării, puzderie de alte lucruri... 

Everard îşi aminti de felul în care Biblia se desfăta (se va 
desfăta) privind bogăţiile regelui Solomon şi proveniența 
lor. „Căci Regele avea pe mare corăbii care mergeau la 
Tarsis cu corăbiile lui Hiram şi la trei ani o dată veneau 
corăbiile din Tarsis şi aduceau aur, argint, fildeş, maimuțe şi 
păuni.” 1 

Pummairam dovedea agerime atunci când trebuia să 
pună capăt discuţiilor cu neguţătorii şi să-l urnească pe 
Everard din loc. 

— Dă-mi voie, stăpâne, să-ţi arăt unde sunt mărfurile 
cele bune. 

Bineînţeles că asta însemna un comision pentru 
Pummairam, dar, ce mama blestemului, şi tânărul trebuia 
să-şi câştige traiul cumva, căci nu părea să fi trăit vreodată 
grozav de bine. 

Merseră o vreme de-a lungul canalului. În ritmul unui 
cântec deocheat, marinarii trăgeau la edec o corabie 
încărcată. Ofițerii rămăseseră pe punte într-o atitudine 
demnă, potrivită unor negustori cu stare. Burghezia 
feniciană avea tendinţa de a fi o clasă plină de sobrietate în 
toate, mai puţin în unele rituri ale religiei, care erau 
îndeajuns de destrăbălate pentru a restabili echilibrul. 

Strada Lumânărarilor se îndepărta de canal. Era destul de 
lungă, sufocată de clădiri masive care slujeau atât ca 
depozite cât şi ca birouri şi case. În plus, era liniştită, în 
ciuda faptului că un capăt al ei dădea într-o arteră 
aglomerată; nici o dugheană nu stătea pitită în preajma 
zidurilor înalte şi înfierbântate şi nici oameni nu se prea 
zăreau. Căpitanii şi proprietarii de corăbii veneau aici să-şi 
împrospăteze proviziile, neguţătorii veneau să se târguiască 
şi bineînţeles doi monoliţi vegheau intrarea într-un templu 
mic dedicat lui Ashtarte?, Stăpâna Valurilor. Câţiva copilaşi 
care trebuie să fi aparţinut familiilor ce locuiau în zonă, fete 


1 Biblia — Cartea a Treia a Regilor, cap. 10, verset 22. (n. tr.). 
2 Ashtarte — (sau Tanit) zeiţă a iubirii, a voluptăţii şi a primăverii la 
cartaginezi, preluată de fenicieni. (n. tr.). 

şi băieţi deopotrivă de goi-puşcă sau aproape, ţâşneau 
zglobii de colo-colo jucându-se, în timp ce, întărâtată, o 
corcitură numai piele şi os lătra. Un cerşetor stătea jos, cu 
genunchii la gură lângă intrarea umbrită a unei alei. 
Castronaşul pentru milostenii era aşezat lângă picioarele lui 
desculţe. Un caftan îi învelea trupul şi o glugă îi ascundea 
chipul. Everard băgă de seamă cârpa legată peste ochi. Un 
orb sărman şi amărât; pierderea vederii era una dintre 
nenumăratele pedepse care făceau ca lumea antică să nu 
fie prea atrăgătoare la urma urmelor... Pummairam trecu 
iute pe lângă cerşetor pentru a depăşi un bărbat ce ieşea 
din Templu înveşmântat într-o robă preoțească. 

— Nu vă supăraţi, înălţimea voastră, strigă el, fiţi bun şi 
spuneţi-mi care e casa lui Zakarbaal Sidonianul? Stăpânul 
meu binevoieşte a-l vizita... 

Everard, care ştia deja răspunsul, mări pasul ca să-l 
ajungă din urmă. 

Cerşetorul se ridică în picioare. Cu mâna stânga îşi 
smulse bandajul de pe ochi, lăsând vederii o faţă cu barbă 
deasă şi o pereche de ochi care cu siguranţă că vegheaseră 
prin urzeala ţesăturii. Mâna dreaptă îi ţâşni din mâneca 
largă dând la iveală ceva strălucitor. 

Un pistol! 

Cu un reflex, Everard se azvârli într-o parte. O durere îl 
săgetă în umărul stâng. Armă sonică, pricepu el, din viitorul 
erei sale de origine, silenţioasă şi fără recul. Dacă acel 
fascicul invizibil l-ar fi atins în cap sau inimă ar fi fost mort 
acum, fără să aibă vreun semn. 

N-avea încotro s-o apuce decât înainte. 

— Ha, răcni el, şi se azvârli în faţă, atacând. Scoase 
şuierând spada. 

Celălalt rânji, făcu câţiva paşi înapoi, ţintind cu atenţie. 

Se auzi un pocnet sec. Asasinul se împletici, scăpă arma, 
se apucă de coaste. Piatra din praştia lui Pummairam se 
rostogoli cu zgomot pe pavaj. Copiii se împrăştiară ţipând. 
Preotul se întoarse precaut în adăpostul oferit de uşa 

templului. Necunoscutul se răsuci pe călcâie şi o lua la 
fugă. Dispăru în josul străzii. Everard se simţea prea slăbit 
ca să-l ajungă din urmă. Lovitura nu fusese prea gravă, însă 
pentru moment durea îngrozitor. Pe jumătate ameţit, se 
opri în capătul aleii, privi spre pustietatea din faţă, gâfâi şi 
bolborosi în engleză: „A scăpat. Să-l ia dracu'!” 

Pummairam se repezi spre el. Mâinile cercetătoare îl 
pipăiră pe Agent. 

— Eşti rănit, stăpâne? Te poate ajuta cu ceva servitorul 
tău? Of, vai mie, vai, n-am avut timp să învârt praştia cum 
trebuie şi nici să ţintesc bine, că-i împrăştiam mişelului 
creierii ca să-i mănânce câinele de colo. 

— Tu... te-ai descurcat grozav de bine... Nu-i nimic. 

Everard respiră adânc, cutremurându-se. Simţi că se 
înzdrăveneşte şi că e mai sigur pe picioare iar durerea 
usturătoare dispare încet. Era încă viu. Ajungea un miracol 
pentru ziua aceea. 

Avea totuşi de rezolvat unele lucruri, şi încă urgent. După 
ce Pummairam îi dădu pistolul, puse o mână pe umărul lui 
şi privirile li se întâlniră. 

— Ce-ai văzut, flăcăule? Ce crezi că s-a întâmplat 
adineaori? 

— Păi, eu... eu. Cu o şiretenie de dihor, tânărul îşi veni în 
fire. Mi s-a părut că cerşetorul, deşi nu era nicidecum aşa 
ceva, a ameninţat viaţa stăpânului meu cu un talisman a 
cărui putere i-a făcut un mare rău. Fie ca zeii să-şi verse 
toate nenorocirile pe capul ticălosului care a voit să stingă 
lumina Universului! Şi cu toate astea, bineînţeles că 
ticăloşia şi răutatea lui n-au putut înfrânge vitejia 
stăpânului meu... Vocea îi scăzu până ajunse o şoaptă 
misterioasă: ale cărui secrete jur să rămână încuiate în 
siguranţă în inima credinciosului său servitor. 

— Foarte bine, gemu Everard. Sigur, căci acestea sunt 
lucruri despre care oamenii simpli nu trebuie să cuteze a 
vorbi, de nu vor să fie loviți de dambla, surzenie şi trânji. 
Bine-ai făcut, Pum. „Mi-ai salvat viaţa”, probabil, se gândi şi 

se aplecă să desfacă şnurul unei desăgi căzute la pământ. 
Poftim o recompensă neînsemnată, dar cu lingoul acesta ti- 
ai putea cumpăra ceva ce-ţi place. Şi-acum spune-mi, 
înainte de-a izbucni încăierarea asta, ai aflat care-i casa de- 
o caut, nu-i aşa? 

Dincolo de treburile importante ale momentului, dincolo 
de durerea care se dilua, de atacul pe nepusă-masă şi de 
sentimentul de uşurare că supravieţuise, înverşunarea lui 
crescu. În ciuda atâtor măsuri savante de precauţie, 
acoperirea lui fusese spulberată la mai puţin de o oră de la 
sosire. Duşmanii nu numai că descoperiseră cartierul 
general al Patrulei, dar agentul lor îşi dăduse cumva seama 
pe dată că pe strada aceasta nu se aventurase un străin de 
rând, aşa că nu ezitase nici o clipă să încerce să-l ucidă. 

Era clar că va avea parte de o misiune plină de surprize. 
lar la mijloc erau interese mai mari decât avea Everard chef 
să se gândească - în primul rând existenţa Tyrului, iar apoi 
destinul lumii. 

Zakarbaal închise uşa iatacului depărtat de restul casei şi 
o zăvori. Întorcându-se, îi întinse mâna după moda 
civilizaţiei apusene. 

— Bine-ai venit, spuse el în Temporală, limbajul Patrulei. 
După cum probabil îţi aminteşti, numele meu e Chaim 
Zorach. Dă-mi voie să ţi-o prezint pe soţia mea, Yael. 

Îmbrăcaţi amândoi în straie de canaaniţi, aveau înfăţişare 
de levantini, însă aici, izolaţi de angajaţii biroului şi de 
servitorii casei, aspectul lor suferi o schimbare în postură, 
ţinută, expresie a chipului şi chiar în tonul vocii. Everard i-ar 
fi recunoscut ca aparţinând secolului XX chiar dacă nu i s-ar 
fi spus. Atmosfera era la fel de înviorătoare pentru el ca şi 
briza venită dinspre mare. 

Se prezentă. 

— Sunt Agentul Autonom pe care l-aţi solicitat, adăugă 
el. 

Yael Zorach făcu ochi mari şi uimiţi: 

— Aha! Ce onoare. Eşti... eşti primul de rangul acesta pe 
care-l întâlnesc. Ceilalţi care-au făcut cercetări erau doar 
tehnicieni. 

Everard se strâmbă. 

— Nu te mai minuna atât. Mă tem că n-am prea călcat cu 
dreptul până acum. 

Povesti cum se desfăşurase călătoria şi poticneala de la 
sfârşitul ei. Ea se oferi să-i dea un tranchilizant, însă el 
refuză, explicând că durerea îi mai trecuse. Atunci soţul 
scoase pe dată ceea ce i-ar fi fost oricum mai de folos: o 
sticlă de scotch! După aceea se aşezară fiecare pe unde 
crezură de cuviinţă. 

Scaunele erau confortabile, aproape ca şi cele de-acasă - 
un lux în mediul acesta, dar era de presupus că Zakarbaal, 
fiind un bărbat înstărit, putea să-şi permită orice mărfuri din 
import. În rest, judecat după standardele viitorului, 
apartamentul se prezenta auster, cu toate că frescele, 
draperiile, lămpile şi mobilierul erau de bun gust. 

Stăteau într-o lumină calmă şi răcoroasă; fereastra care 
dădea către o grădiniţă fusese acoperită cu o perdea pentru 
a alunga arşiţa zilei. 

— Ce-ar fi să ne relaxăm puţin şi să ne cunoaştem înainte 
de a ne înhăma la treabă? sugeră Everard. 

Zorach îl privi cu mirare. 

— Chiar poţi face asta după ce era să fii ucis? 

Soţia lui zâmbi. 

— Mi se pare că tocmai asta ar trebui să facă, dragul 
meu, murmură ea. Şi noi la fel. Amenințarea poate să mai 
aştepte. Ne pândeşte oricum, nu-i aşa? 

Din punga ţinută la centură, Everard scoase câteva 
anacronisme pe care şi le putuse îngădui, folosite până 
acum doar în clipe de singurătate: pipă, tutun, o brichetă. 
Zorach făcu uitată starea de încordare, chicoti şi aduse 
ţigări dintr-un cufăraş încuiat care conţinea alte asemenea 
desfătări. Vorbirea lui căpătă un accent tipic pentru 
cartierul Brooklin: 

— Agent Everard, eşti american, nu? 

— Da. Recrutat în 1954. 

Oare câţi ani trecuseră din propria-i viaţă „de când” 
răspunsese la anunţul din ziar, dăduse câteva teste şi 
aflase despre o organizaţie care păzea cursul epocilor? Nu 
mai ţinuse socoteală în ultima vreme. Asta n-avea prea 
mare importanţă de vreme ce el şi membrii organizaţiei 
beneficiau de un tratament care-i menținea la aceeaşi 
vârstă. 

— Hei, aveam impresia că voi doi sunteţi israelieni. 

— Chiar suntem, explică Zorach. De fapt, Yael e sabra. Eu 
însă n-am imigrat decât abia atunci când am început să 
practic arheologia acolo pentru o vreme şi aşa ne-am 
cunoscut. Asta era în 1971. Patru ani mai târziu am fost 
recrutaţi în Patrulă. 

— Şi cum s-a întâmplat asta? 

— Am fost contactaţi, studiaţi şi în final ni s-a spus 
adevărul. Bineînţeles că am îmbrăţişat ideea. Munca e 
adeseori grea şi presupune singurătate - ba într-un fel e 
chiar de două ori mai solitară când ajungem acasă în învoiri 
şi nu ne putem făli în faţa prietenilor şi colegilor cu ceea ce- 
am făcut - dar în rest e absolut fascinantă. Zorach se 
întristă brusc. Cuvintele îi deveniră un murmur discret. În 
acelaşi timp, postul acesta e ceva special pentru noi. Nu 
numai că păstrăm baza şi negoţul care ne oferă acoperirea, 
dar reuşim să-i şi ajutăm pe localnici din când în când. Sau 
cel puţin încercăm cât putem fără a da nimănui de bănuit 
că suntem altfel decât ei. Intr-un fel, asta compensează cât 
de cât ceea... ceea ce vor face compatrioţii noştri prin zona 
asta în viitorul îndepărtat. 

Everard dădu din cap. Noţiunea nu-i era străină. 
Majoritatea agenţilor stabili erau specialişti precum cei doi; 
desăvârşindu-şi carierele într-un singur mediu. Aşa şi 
trebuia dacă era nevoie să-l cunoască în amănunţime 
pentru a sluji scopurilor Patrulei. Ce sprijin ar putea oferi un 
personal născut în acelaşi mediu! Dar asemenea cazuri se 

întâlneau foarte rar în epoci dinaintea secolului al 
optsprezecelea, era noastră sau în altele chiar mai târziu 
din această parte de lume. Cum ar putea o persoană care 
nu a crescut într-o societate industrială şi ştiinţifică să 
înţeleagă ideea de maşină automată, ca să nu mai vorbim 
de vehicule care se deplasau într-o clipă dintr-un loc în altul 
sau din an în an? Doar vreun geniu apărut întâmplător, 
desigur; cu toate astea, majoritatea geniilor identificate îşi 
croiau singure un loc în istorie şi exista temerea că, 
spunându-le adevărul, ar putea apărea schimbări... 

— Dă, încuviinţă Everard. Într-un fel, un agent liber ca 
mine are o viaţă mai uşoară. Echipele formate din soţ şi 
soţie sau în general femeile... lertaţi-mi indiscreţia, dar cum 
faceţi cu copiii? 

— A, avem doi acasă la Tel Aviv, răspunse Yael Zorach. 
Ne calculăm întoarcerile astfel încât să nu lipsim niciodată 
mai mult de câteva zile din viaţa lor. Lăsă să-i scape un 
oftat. Sigur, e ciudat când pentru noi trec luni şi luni. 
Înviorându-se: da, dar la majorat vor fi şi ei încorporaţi. 
Recrutorul nostru zonal i-a examinat deja şi a afirmat că vor 
fi apți pentru a intra în Patrulă. 

Dacă n-ar fi aşa, se gândi Everard, aţi mai putea rezista 
să-i vedeţi îmbătrânina, suferind grozăviile ce vor urma, 
murind într-un târziu, în timp ce voi veti rămâne tineri la 
trup? O asemenea perspectivă îl făcuse să evite în repetate 
rânduri căsătoria. 

— Am impresia că Agentul Everard se referă la copiii de- 
aici din Tyr, spuse Chaim Zorach. Înainte de a călători 
încoace, pornind din Sidon - am venit cu o corabie la fel ca 
şi tine, căci nu voiam să atragem prea mult atenţia asupra 
noastră - am cumpărat discret câţiva copii de la un 
negustor de sclavi, i-am luat cu noi şi i-am făcut să treacă 
drept ai noştri. Vor avea o viaţă liniştită în măsura în care 
vom putea să le-o dirijăm. Rămase nedeclarat faptul că de 
creşterea celor doi copii se ocupau mai mult servitorii: 
părinţii adoptivi n-ar avea curajul să rişte a-i iubi prea mult. 


28 


Asta ne fereşte de a părea anormali. Dacă pântecul soţiei 
mele a devenit sterp, ei bine, acesta e un prilej obişnuit de 
amărăciune. Unii îmi reproşează că nu-mi găsesc o a doua 
soţie sau măcar o concubină, dar în general fenicienii îşi 
văd de rosturile lor. 

— Deci ţineţi la ei? întrebă Everard. 

— Da, în mare ne plac. Avem prieteni de ispravă printre 
ei. Aşa şi trebuie - după cât de importantă este dependenţa 
cauzală a acestui loc. 

Everard se încruntă şi pufăi din pipă. Corpul ei devenise 
liniştitor de cald în strânsoarea mâinii, mocnind roşiatic 
precum o vatră minusculă. 

— Socotiţi că-i corect aşa? 

Soții Zorach rămaseră surprinşi. 

Desigur! zise Yael. Știu că e corect. Nu ţi s-a explicat? 

Everard îşi alese cuvintele cu grijă: 

— Şi da, şi nu. După ce mi s-a cerut să cercetez situaţia şi 
am fost de-acord, m-am documentat asupra tuturor 
informaţiilor existente asupra acestui mediu. Într-un fel, am 
învăţat prea multe şi a început să-mi fie greu să văd 
pădurea din cauza copacilor. Ştiu totuşi din propria-mi 
experienţă că înainte de a porni în misiune e recomandabil 
să eviţi generalizările schematice. Ar fi greu să vezi copacii 
din pricina pădurii, ca să zic aşa. Planul meu era ca de 
îndată ce voi fi picat în Sicilia şi voi fi luat o corabie spre Tyr 
să găsesc răgazul de a rumega toate informaţiile şi de a-mi 
forma propriile idei. Dar lucrurile n-au prea ieşit aşa cum 
gândeam eu, pentru că atât căpitanul cât şi echipajul au 
devenit cumplit de curioşi cu privire la persoana mea; mi- 
am secătuit energia mintală răspunzându-le la întrebări, 
care erau adesea foarte inteligente, fără să las să-mi scape 
vreo păsărică din gură. Făcu o pauză. Desigur, rolul Feniciei 
în general şi al Tyrului în particular este evident pentru 
istoria iudaică. 

Pentru regatul închegat de David din Israel, ludeea şi 
lerusalim - acest oraş avea să devină curând principala 

influenţă civilizatoare, partenerul comercial preponderent şi 
fereastra spre lumea din afară. Acum Solomon consolida 
prietenia dintre tatăl său şi Hiram. Tyrienii ofereau 
majoritatea materialelor şi aproape toată mâna de lucru 
calificată pentru construirea Templului şi a altor clădiri mai 
puţin cunoscute. Ei vor porni în îndrăzneţe călătorii 
comerciale şi de explorare împreună cu evreii. Tyrienii îl vor 
credita pe Solomon cu o cantitate imensă de bunuri, o 
datorie pe care el n-o va putea achită decât prin cedarea 
câtorva zeci de sate... cu toate consecinţele subtile care vor 
apărea pe termen lung. 

Subtilităţile mergeau totuşi mai adânc. Bune sau rele, 
gândirea, obiceiurile şi credinţele feniciene pătrundeau în 
regiunile învecinate; Solomon însuşi aducea ofrande şi 
sacrificii zeilor fenicieni. lahve! nu va deveni cu adevărat 
singurul domn al evreilor decât atunci când captivitatea sub 
babilonieni îi va sili la aceasta, ca un mijloc de a-şi păstra o 
identitate pe care zece dintre triburile lor o pierduseră deja. 
Inainte de asta însă, Regele Ahab al Israelului o va fi făcut 
regina sa pe prinţesa tyriană Jezebel. Cei doi nu-şi meritau 
prostul renume; politica alianțelor străine şi a toleranţei 
religioase interne pe care se străduiau să le promoveze ar fi 
putut salva regatul de la prăbuşire definitivă. Din nefericire, 
intenţiile lor s-au ciocnit de cele ale fanaticului Elia? - 
„preotul musulman turbat de pe muntele Gilead”, cum îl va 
numi Trevor Roper mai târziu. Şi totuşi, dacă păgânismul 
fenician nu i-ar fi îndemnat la revoltă, ar mai fi făurit profeţii 
credinţa care avea să reziste mii de ani pentru a reface 
lumea? 

— A, da, încuviinţă Chaim. Ţara Sfântă e invadată de 
vizitatori. Baza din lerusalim e copleşită tot timpul, 
încercând să facă ordine în trafic. La noi vin mai puţini, 
majoritatea oameni de ştiinţă din diferite ere, comercianţi 


1 jahve - (sau Yahweh) sau Domnul, divinitate biblică centrală. (n. tr.). 
2 Elia - (Elijah) profet evreu din perioada Regelui Ahab şi a a Reginei 
Jezebel. (n. tr.) 

de opere de artă şi altele asemenea, câte-un turist bogat. 
Domnule, eu susţin totuşi că acest loc, Tyrul, este centrul 
nodal al erei. Apoi cu o voce tăioasă: iar duşmanii noştri par 
să fi ajuns la aceeaşi concluzie, corect? 

Everard se simţi cuprins de adevărul acestor cuvinte. 
Tocmai pentru că faima lerusalimului o va umbri pe cea a 
Tyrului în ochii celor din viitor, această bază era mai prost 
dotată cu personal decât multe altele; ca urmare, devenise 
înspăimântător de vulnerabilă; iar dacă ea constituia cu 
adevărat un mugure al viitorului şi era retezat... 

Vii şi limpezi, evenimentele îi trecură prin faţa ochilor de 
parcă nu le-ar fi cunoscut până atunci. 

Când oamenii au construit prima maşină a timpului, mult 
după secolul în care trăia Everard, supraoamenii danelieni 
sosiseră şi mai de departe pentru a organiza forţa de ordine 
a arterelor temporale. Forţa avea să acumuleze cunoştinţe, 
să ofere îndrumare, să-i ajute pe cei aflaţi la strâmtoare, să- 
i potolească pe răufăcători; dar aceste acte de bunăvoință 
erau colaterale faţă de funcţia sa reală, care era aceea de 
a-i păstra pe danelieni. Nimeni nu-şi pierde voinţa proprie 
doar pentru că merge în trecut. El poate influenţa oricând 
desfăşurarea evenimentelor. E adevărat că forţa lor de 
curgere inerţială devine uneori enormă. Fluctuaţiile minore 
se nivelează curând. Dacă, de exemplu, un individ de rând 
a trăit mult ori a murit de tânăr, a prosperat sau nu, asta nu 
va crea diferenţe notabile la câteva generaţii distanţă. Asta 
dacă individul acela nu era cumva, să zicem, Şalmanasar! 
sau Genghis Han sau Oliver Cromwell sau V. I. Lenin; Kung 
Fu-Tse sau Pavel din Tirs sau Muhammad ihn Abdallah; 
Aristotel sau Galileo sau Newton sau Einstein... Schimbă tu 
aşa ceva, călătorule de mâine, şi vei rămâne tot ceea ce 
eşti, însă oamenii care te-au adus acolo nu mai există, nici 
n-au existat vreodată, Pământul va avea cu totul alt destin, 
iar tu şi amintirile tale vor exprima lipsa de cauzalitate, 
haosul suprem care pândeşte din adâncul cosmosului. 


1 Salmanasar - rege asirian. (n. tr.). 

Până în acel moment, în propria lui falie de lume şi timp, 
Everard trebuise să-i oprească pe cei nechibzuiţi şi 
ignoranţi înainte ca ei să declanşeze o asemenea 
catastrofă. Nu erau întâmplări obişnuite; de regulă, 
societăţile care posedau capacitatea călătoriei în timp îşi 
instruiau foarte minuţios trimişii. Cu toate astea, în decursul 
unui milion de ani sau mai mult, puteau să apară şi erori. 

La fel şi cu crimele. 

Everard vorbi rar: 

— Înainte de a trece la detalii legate de banda asta şi de 
activităţile ei... 

— E întristător cât de puţine detalii deţinem, mormăi 
Chaim. 

— ... aş dori să-mi daţi o idee privind raţionamentul lor. 
De ce au ales Tyrul pentru a ucide? Vreau să zic, în afara 
relaţiei cu evreii? 

— Păi, pentru început, spuse Zorach, să ţinem seama de 
evenimentele politice care vor avea loc în viitor. Hiram a 
devenit cel mai puternic rege din Canaan şi puterea 
aceasta va dura şi după moartea lui. Tyrul va rezista în faţa 
asirienilor când aceştia vor sosi, cu tot ce presupune o 
asemenea statornicie. El va extinde comerţul pe mare până 
în Britania. Va întemeia colonii, cea de căpetenie fiind 
Cartagina. (Everard strânse din buze. Avea motive să ştie 
mult prea bine cât de greu cântărise Cartagina pentru 
istorie.) Tyrul va ceda perşilor, dar mai degrabă de bună 
voie şi, printre multe altele, el va asigura grosul flotei lor 
când vor ataca Grecia. Această aventură va da greş, 
bineînţeles, dar imaginează-ţi cum ar fi arătat lumea dacă 
grecii n-ar fi avut de înfruntat o asemenea primejdie. Tyrul 
va cădea mai târziu pradă lui Alexandru cel Mare, dar 
numai după un asediu care va ţine luni şi luni - o întârziere 
în mersul lui înainte care va avea de asemenea consecinţe 
incalculabile. 

Între timp, ceea ce contează este că, fiind statul fenician 
cel mai important, el se va afla în primele rânduri în 

răspândirea ideilor feniciene în alte părţi. Da, chiar şi 
printre greci. Există concepte religioase - Afrodita, Adonis, 
Heracles şi alte zeități - care îşi au obârşia în divinităţi 
feniciene. Să nu uităm alfabetul, o invenţie feniciană. Tot 
navigatorii fenicieni vor aduce veşti despre Europa, Africa, 
Asia. Şi mai sunt de menţionat progresele în construirea de 
corăbii şi cunoştinţele marinăreşti. 

Cu un ton tot mai aprins de entuziasm: 

— Şi mai presus de toate, aş zice că aici s-a aflat originea 
democraţiei, a valorii şi drepturilor individului. Şi asta nu 
pentru că fenicienii ar avea asemenea teorii; filozofia, ca şi 
arta, de altfel, nu va fi niciodată caracteristica lor decisivă. 
Cu toate astea, neguţătorul temerar - explorator sau 
întreprinzător - este idealul lor, bărbatul care îşi croieşte 
singur drum, hotărându-şi soarta. La el acasă, Hiram nu-i 
nicidecum regele-zeu tradiţional ca în Egipt sau Orient. 
Adevărat, şi-a moştenit tronul, dar el conduce în primul 
rând magistraţii - magnații care trebuie să aprobe orice 
decizie importantă pe care o ia. În realitate, Tyrul seamănă 
întrucâtva cu republica venețiană medievală din zilele ei de 
glorie. 

Nu avem personal ştiinţific suficient pentru a descifra 
procesul pas cu pas, asta nu. Dar sunt convins că grecii şi- 
au dezvoltat instituţiile democratice sub puternica influenţă 
feniciană - şi de unde şi-ar fi extras ţara ta ori a mea aceste 
idei de democraţie dacă nu de la greci? 

Zorach lăsă pumnul să-i cadă greu pe braţul scaunului. 
Cu cealaltă duse paharul cu whisky la buze şi luă o 
înghiţitură lungă din băutura arzătoare. 

— Asta au aflat ticăloşii! exclamă el. Pun în pericol Tyrul 
deoarece în felul acesta vor ţine întregul viitor al rasei 
umane sub ameninţarea armelor! 


După ce desfăcu un holocub, îi arătă lui Everard ce se va 
întâmpla peste un an. 

Făcuse un film cu un soi de minicameră, de fapt un 
înregistrator molecular din secolul douăzeci şi doi disimulat 
ca piatră prețioasă montată pe un inel. („Făcuse” 
reprezenta singura modalitate cam absurdă de a exprima în 
limbajul obişnuit felul în care se plimbase înainte şi înapoi 
prin timp. Gramatica limbii Temporale cuprindea toate 
timpurile adecvate.) Adevărat, nu era preot sau ucenic, însă 
ca profan care făcuse donaţii generoase, astfel încât zeiţa 
să-i binecuvânteze călătoriile, îi fusese permis accesul la 
faţa locului. 

Explozia se petrecu (se va petrece) chiar de-a lungul 
acestei străzi, în micul templu al lui Ashtarte. Având loc 
noaptea, nu a vătămat pe nimeni, dar a distrus sanctuarul 
interior. Răsucind obiectivul, Everard studie zidurile crăpate 
şi afumate, altarul şi idolul sfărâmate, relicve şi comori 
împrăştiate peste tot, bucăţi contorsionate de metal. 
Hierofanţi * muţi de groază se zbuciumau să potolească 
mânia divină cu rugăciuni şi ofrande, la locul dezastrului şi 
în toate locurile sacre din oraş. 

Agentul alese un volum de spaţiu din interiorul scenei şi-l 
mări. Bomba pulverizase purtătorul, dar fragmentele nu 
puteau fi luate drept altceva. Un vehicul pentru salturi în 
timp, de două locuri, de felul celor care circulau încoace şi 
încolo cu miile pe culoarele temporale, se materializase şi 
explodase instantaneu. 

— Am adunat nişte praf şi fragmente carbonizate fără să 
fiu văzut şi le-am trimis în timpul viitor spre analiză, spuse 
Zorach. Laboratorul a constatat că explozivul fusese de 
origine chimică - numele lui e Fu/gurit B. 

Everard dădu din cap. 

— Cunosc materialul. Folosit în mod obişnuit vreme 
îndelungată, începând cu perioada imediat următoare a 
ciclului nostru de viaţă. Prin urmare, uşor de obţinut în 
cantităţi mari fără a lăsa urme - cu mult mai lesne decât 
furtul de izotopi. Şi nici n-a fost nevoie de o cantitate prea 


1 Hierofant — preot care prezida misterele eleusine. (n. tr.). 

mare ca să provoace distrugerile astea... Presupun că n-ai 
reuşit să interceptezi vehiculul. 

Zorach clătină din cap. 

— Nu. Sau mai bine zis, ofiţerii Patrulei n-au putut. S-au 
întors în timp înaintea evenimentului, au instalat 
instrumente de tot felul care puteau fi ascunse, dar... Totul 
se petrece cu atâta iuţeală... 

Everard îşi duse mâna la bărbie. Tuleiele bărbii erau 
aproape mătăsoase; briciul din bronz şi absenţa săpunului 
nu-l puteau ajuta să se bărbierească aşa cum ar fi vrut. Se 
gândi în treacăt că puţină asprime a bărbii l-ar fi umplut de 
bucurie. 

Era destul de clar ce se întâmplase. Vehiculul nu avusese 
oameni la bord şi fusese trimis pe pilot automat dintr-un 
punct necunoscut din spaţiu-timp. Pornirea  activase 
detonatorul, astfel încât bomba sosise în plin proces de 
explozie. Cu toate că agenţii Patrulei puteau identifica 
momentul, nu puteau face nimic pentru a împiedica 
evenimentul. 

Oare o tehnologie mai avansată decât a lor, chiar cea 
daneliană, ar fi putut face asta? Everard îşi imagină un 
dispozitiv plasat înaintea momentului, care să genereze un 
câmp de forţă pentru a absorbi violenţa exploziei. Ei bine, 
asta nu se întâmplase încă, prin urmare, ar putea fi o 
imposibilitate fizică. Mai plauzibil era că danelienii nu 
interveneau pentru că răul fusese produs - sabotorii puteau 
încerca din nou - iar în sine, un asemenea joc de-a pisica şi 
şoarecele ar putea afecta  continuum-ul în mod 
iremediabil... Se scutură alungând ideea şi întrebă abrupt: 

— Şi tyrienii înşişi ce explicaţie vor da? 

— Nici una care să ţină de dogmă, îi răspunse Yael 
Zorach. Ei nu împărtăşesc felul nostru de Weltanschauung 
1, să ţii seama de asta. Pentru ei lumea nu e guvernată în 
întregime de legile naturii, ea e capricioasă, schimbătoare, 
miraculoasă. 


1 weltanschauung - (Ib. germ. În text). Conceptie despre lume. (n. tr.). 

Și fundamental au dreptate, nu? Everard se simţi 
străbătut de un fior. 

— Când nu se va mai petrece nimic miraculos, interesul 
lor pentru viaţă se va stinge, continuă ea. Cronicile care vor 
consemna evenimentul se vor pierde; pe de altă parte, 
fenicienii nu prea se simt îndemnați să scrie cronici. Vor 
socoti că cineva a făptuit ceva rău şi a provocat mânia 
tunătoare a cerului. Şi nici măcar nu se vor gândi că e 
vorba în mod obligatoriu de un om; putea să fi fost o 
gâlceavă între zei. Prin urmare, nimeni nu va deveni tap 
ispăşitor. După o generaţie sau două, incidentul va fi dat 
uitării, doar dacă nu va intra în folclor. 

Chaim Zorach aproape că explodă: 

— Asta în cazul că ticăloşii nu vor recurge la ceva mai 
grav. 

— Da, să vedem biletul cu cererile lor, îl rugă Everard. 

— Mi-a rămas doar o copie. Originalul a plecat în viitor 
pentru a fi studiat. 

— Da, sigur, ştiu asta. Am citit concluzia laboratorului. 
Cerneală sepia pe un pergament de papirus, nimic 
revelator. Găsit la uşa ta, probabil aruncat dintr-un alt 
vehicul pentru salturi în timp, fără pilot, care a trecut pe 
aici. 

— Sigur că a fost azvârlit astfel, îi reaminti Zorach. 
Agenţii care au venit au instalat instrumente pentru 
noaptea aceea şi au detectat un asemenea vehicul. Ar fi 
putut încerca să-l captureze, dar la ce bun? A fost prezent 
aproximativ o milisecundă. Aproape sigur că n-ar fi oferit 
nici un indiciu. Şi în orice caz, strădania ar fi creat un 
asemenea haos încât mi-ar fi adus pe cap vecinii curioşi să 
vadă ce s-a întâmplat. 

li aduse lui Everard documentul spre examinare. Agentul 
Patrulei Timpului aruncase o privire asupra transcrierii, căci 
asta făcea parte din instructaj, dar spera că la vederea 
scrisului îi va sugera ceva, orice. 

Cuvintele fuseseră desenate cu o peniță din trestie, 
contemporană, destul de bine mânuită. (Asta presupunea 
că cel care scrisese cunoştea bine mediul, dar acest lucru 
era deja evident.) Literele erau tipărite, nu cursive, deşi 
apăreau unele înflorituri exagerate. Limba era Temporală. 

„Către Patrula Timpului, din partea Comitetului de 
Dezvoltare, salutări!” Bine măcar că nu apărea nimic din 
jargonul făţarnic al vreunei armate populare de eliberare 
naţională sau al vreunei organizaţii de acelaşi soi, limbaj 
care-l îngreţoşase pe Everard în a doua parte a secolului 
său de obârşie. Indivizii aceştia erau de-a dreptul bandiți. 
Doar dacă nu cumva se prefăceau că sunt bandiți cu scopul 
de a-şi ascunde cu totul originea... 

„După ce aţi asistat la consecinţele exploziei unei mici 
bombe plasate într-un loc bine ales din Tyr, sunteţi invitaţi 
să fiţi martori la rezultatele unui baraj în întregul oraş.” 

Impovărat de gânduri, Everard clătină din nou din cap. 
Duşmanii lui erau şireţi. O ameninţare privind uciderea sau 
răpirea unei persoane - chiar a Regelui Hiram de exemplu - 
ar fi fost fără valoare dacă nu cumva goală de conţinut. 
Patrula ar instala o gardă în jurul unei asemenea 
personalităţi. Dacă într-un fel sau altul acţiunea ar fi reuşit, 
Patrula ar merge înapoi în timp şi ar aranja ca victima să se 
afle în cu totul alt loc în momentul atacului; asta ar face ca 
evenimentul „să nu se întâmple.” Evident că aşa ceva 
presupunea riscuri pe care echipa detesta să şi le asume şi 
în cel mai bun caz ea ar trebui să depună o activitate 
susţinută pentru a fi sigură că prin acţiunea de salvare în 
sine viitorul nu era modificat. 

Dar cum să muţi toate clădirile de pe o insulă pentru a fi 
puse la adăpost? La o adică, populaţia ar putea fi evacuată. 
Oraşul va rămâne. La urma-urmei, el nu era mare ca 
suprafaţă, cu toate că din punct de vedere istoric domina 
tot ce exista - aproximativ 25 000 de oameni aglomeraţi pe 
circa 140 de acri!. Câteva tone de explozibil puternic l-ar 


1 aprox. 1,75 km? (n.tr.) 
37 


transforma în ruine. Distrugerea nici n-ar trebui să fie 
totală. După o asemenea manifestare de furie 
înspăimântătoare nimeni n-ar mai îndrăzni să se stabilească 
aici. Tyrul s-ar destrăma, ar deveni un oraş-fantomă, în 
timp ce toate secolele şi mileniile, toate fiinţele umane şi 
vieţile lor şi civilizațiile la dezvoltarea cărora el a 
contribuit... toate acestea vor fi mai puţin decât fantome. 

Everard se simţi cuprins din nou de un tremur. Să nu-mi 
spună nimeni că nu există rău absolut, gândi el. Creaturile 
astea... Se sili să continue lectura: 

„Preţul îndurării noastre este foarte rezonabil, mai exact, 
o simplă informaţie. Dorim să cunoaştem datele necesare 
pentru construirea unui transmutor de masă Trazon...” 

La vremea când această instalaţie era concepută, adică 
în perioada celei de-a Treia Renaşteri Tehnologice, Patrula 
se înfăţişase în faţa creatorilor ei, cu toate că aceştia trăiau 
într-o epocă anterioară înfiinţării organizaţiei. Fusese 
drastic restrâns accesul la utilizarea aparatului, lucru valabil 
chiar şi pentru deținerea de date privind existenţa lui, ca să 
nu mai vorbim de informaţiile în legătură cu modul de 
realizare. Adevărat, posibilitatea de a transforma orice 
obiect material, fie el o grămăjoară de gunoi, în altul, 
precum o piatră prețioasă ori o maşină ori un corp viu, ar fi 
adus o prosperitate de neînchipuit pentru întreaga specie. 
Nenorocirea era că se puteau produce la fel de uşor şi 
cantităţi nelimitate de arme sau otrăvuri sau atomi 
radioactivi... 

„Veţi transmite datele în formă digitală de la Palo Alto, 
California, Statele Unite ale Americii, vreme de douăzeci şi 
patru de ore în ziua de vineri, 13 iunie 1980. Lungimea de 
undă folosită... codul digital... Confirmarea de primire va fi 
continuitatea existenţei realităţii în culoarul vostru de 
timp...” 

Şi aceasta era o idee îndrăzneață şi inteligentă. Mesajul 
nu putea fi recepționat accidental de vreun radioamator 
dar, în acelaşi timp, traficul radio din Silicon Valley era atât 


38 


de intens încât era eliminată orice posibilitate de detectare 
a receptorului. 

„Nu vom utiliza aparatul pe planeta Pământ. Prin urmare, 
Patrula Timpului nu trebuie să se teamă că va încălca Prima 
Directivă prin ajutorul ce ni-l va oferi. Dimpotrivă, nici nu 
puteţi găsi altă cale pentru a vă conserva, nu-i aşa? 

Cu complimente şi speranţe.” 

Fără semnătură. 

— Transmisia va avea loc, aşa e? întrebă Yael aproape în 
şoaptă. În semiobscuritatea plină de umbre a camerei ochii 
ei mari licăreau nefiresc. Are copiii undeva în viitor, îşi 
reaminti Everard. Vor dispărea o dată cu lumea lor. 

— Nu, răspunse el. 

— Şi totuşi realitatea noastră rămâne! izbucni Chaim. Tu 
ai venit din ea, pornind din viitorul anului 1980. inseamnă 
că trebuie să-i fi prins pe criminali. 

Everard oftă şi asta păru să-i lase o umbră de durere în 
piept. 

— Ştii foarte bine că-i aşa, spuse el impasibil. Natura 
cuantică a continuum-ului... Dacă Tyrul explodează noi vom 
rămâne, dar strămoşii noştri, copiii voştri, tot ce 
cunoşteam, nu. Istoria va fi total diferită. E problematic 
dacă ceea ce-a mai rămas din Patrulă va putea să repună 
istoria pe făgaşul ei - sau să abată dezastrul. Aş zice că e 
puţin probabil. 

— Şi atunci cu ce se vor fi ales criminalii? 

Adresată cu voce gâtuită, întrebarea era crudă. 

Everard ridică din umeri. 

— Cu un anume sentiment primitiv de satisfacţie, 
bănuiesc. Dacă nu greşesc, tentaţia de a lua locul lui 
Dumnezeu pândeşte şi în cei mai buni dintre noi. lar 
tentaţia de a juca rolul lui Satan e cam acelaşi lucru. Pe de 
altă parte, ticăloşii şi-au luat măsura de precauţie de a 
rămâne într-un timp dinaintea momentului exploziei şi vor 
exista în continuare. Ar avea astfel mari şanse de a deveni 
stăpânii absoluţi asupra unui viitor în care n-ar mai rămâne 

decât fragmente din Patrula care li se opune. Sau, în caz că 
nu vor reuşi, măcar se distrează încercând. 

Uneori chiar şi eu mi-am ieşit din sărite în faţa restricţiilor 
ce mi s-au impus. „/ubirea, Eu şi Soarta de-am urzi / Să 
prindem Planul Firii într-o zi...” 1 

— Pe lângă acestea, adăugă el, e de conceput că 
danelienii vor anula hotărârea şi ne vor da ordin să le 
dezvăluim secretul. lar eu m-aş întoarce acasă ca să 
constat că trăsăturile lumii mele nu mai sunt aceleaşi. O 
variaţie neînsemnată în ceea ce priveşte secolul douăzeci, 
căci nu va fi afectat nimic palpabil. 

— Dar secolele următoare? întrebă Yael pe nerăsuflate. 

— Aici e problema. N-avem decât promisiunea bandei că- 
şi va îndrepta atenţia către planetele din viitorul îndepărtat 
şi situate dincolo de Sistemul Solar. Pun rămăşag pe ce 
vreţi că făgăduiala asta n-are nici o valoare. Date fiind 
posibilităţile transmutorului, de ce n-ar face un joc dublu cu 
Pământul? El va fi pe vecie globul uman şi nu văd cum i-ar 
putea împiedica Patrula. 

— Dar cine sunt ei? şopti Chaim. Ai vreo idee? 

Everard luă o înghiţitură de whisky şi trase un fum de 
parcă ar fi sperat ca dogoarea să treacă de pe limbă în 
chiar spiritul lui. 

— Prea devreme ca să-mi dau seama din sectorul meu 
personal de lume... sau din al vostru. E de la sine înţeles că 
vin dintr-un viitor îndepărtat, deşi nu au ajuns încă în Era 
Unicităţii care-i precede pe danelieni. Era iminentă 
scurgerea de informaţii despre transmutor de-a lungul 
atâtor milenii - atât cât cineva să priceapă despre ce aparat 
ar fi vorba şi la ce i-ar putea sluji. Nu încape nici o îndoială 
că individul care a gândit asta şi amicii lui sunt nişte 
aventurieri  dezrădăcinaţi; le e absolut indiferent că 
acţiunea lor ameninţă să elimine chiar societatea care i-a 
zămislit împreună cu oamenii pe care i-au cunoscut 


1 Versuri dintr-un catren al poetului persan Omar Khayam - Rubaiat XXII 
(n. tr.) 

vreodată. Însă nu cred că sunt neldorieni, de exemplu. 
Trebuie că duşmanul nostru şi-a petrecut ani buni, a făcut 
mari eforturi ca să ajungă să cunoască mediul fenician atât 
de bine încât să înţeleagă că el este de fapt un punct nodal. 

Creierul organizator trebuie să fie cel puţin genial. Dar cu 
o uşoară înclinaţie spre infantilism - aţi băgat de seamă că 
data e vineri treisprezece? În aceeaşi ordine de idei, au 
realizat sabotajul practic în pragul casei voastre. Metodele 
de lucru - plus faptul că am fost recunoscut ca membru al 
Patrulei - mi-ar sugera un nume; Merau Varagan, oare? 

— Cine? 

Everard nu răspunse. Continuă să murmure, mai mult 
pentru sine: 

— Da, tot ce se poate. Cu toate că treaba nu mi-e de 
mare folos. Banda asta a învăţat bine lecţia, pentru epoca 
de-acum cel puţin... Sigur... da, le-ar trebui o bază de date 
care să acopere câţiva ani buni. lar postul de aici n-are 
oameni suficienţi. La naiba, situaţia e valabilă pentru 
întreaga Patrulă. /ndiferent de longevitatea agenților. Mai 
curând sau mai târziu, tot i se-ntâmplă ceva fiecăruia dintre 
noi. lar noi nu facem pasul înapoi pentru a anula moartea 
tovarăşilor noştri, nici măcar pentru a-i vedea din nou în 
perioada cât trăiau, pentru că asta ar crea în timp o 
mişcare turbionară care ar putea deveni o adevărată 
furtună; sau dacă nu s-ar întâmpla aşa ceva, ne-am simţi 
torturați. Putem detecta vehicule de călătorit în timp la 
sosire şi la plecare dacă ştim unde şi când să instalăm 
instrumentele. În felul acesta au descoperit membrii bandei 
că aici s-ar afla Cartierul General al Patrulei, dacă nu cumva 
au aflat întâmplător, deghizați ca vizitatori care nu băteau 
la ochi. Ori ar fi putut intra în era asta în alt loc şi au venit 
cu un mijloc de transport obişnuit, arătând ca oricare dintre 
nenumăraţii oameni din ziua de azi aşa cum am încercat şi 
eu. 

Nu putem scotoci orice colţişor din spaţiu-timpul local. Nu 
avem oameni şi nici nu îndrăznim să riscăm o perturbare pe 

care ar putea-o crea activitatea noastră. Nu. Chaim, trebuie 
să găsim singuri nişte indicii pentru a îngusta aria de 
cercetat. Dar cum? De unde să încep? 

Pentru că acoperirea îi fusese penetrată, Everard acceptă 
camera pe care i-o oferi familia Zorach. Se va simţi mai 
comod aici decât la un han şi va avea la îndemână orice 
aparate trebuincioase. Cu toate astea, va rămâne izolat de 
viaţa adevărată a oraşului. 

— O să-ţi aranjez o primire la rege, îi promise gazda. Fără 
dificultate; e un om luminat şi cu siguranţă că va voi să 
cunoască o persoană exotică aşa ca tine. Râse înfundat. 
Prin urmare, va fi foarte normal ca Zakarbaal Sidonianul, 
care trebuie să cultive prietenia tyrienilor, să mijlocească 
pentru rege o întrevedere neprotocolară cu tine. 

— Foarte bine, răspunse Everard, iar mie îmi va face 
plăcere să-l vizitez. S-ar putea să ne fie chiar de folos. Intre 
timp, noi... ăă, noi mai avem câteva ore de lumină la 
dispoziţie. Cred c-o să mă plimb puţin prin oraş, să încerc 
să-i simt pulsul, poate miros ceva dacă o să am noroc. 

Zorach îl privi mirat. 

— S-ar putea să fii tu cel mirosit. Sunt sigur că ucigaşul 
încă te pândeşte. 

Everard ridică din umeri. 

__—O să risc şi poate că o să păţească el ceva urât. 
Imprumută-mi o armă, te rog. Sonică. 

Reglă arma pentru a paraliza ţinta, nu s-o ucidă. Un 
prizonier viu era primul lucru pe lista de cadouri pentru ziua 
lui de naştere. Dar întrucât duşmanul se aştepta ca el să fie 
pregătit, nici nu era de anticipat un nou atentat împotriva 
lui - cel puţin astăzi. 

— la şi un blaster, îl îndemnă Zorach. E în stare să te 
atace din aer. Vine cu un vehicul în clipa şi locul în care te 
găseşti, pluteşte în antigravitaţie şi trage la nimereală. 
Oamenii ăştia n-au motive să rămână în umbră ca noi. 

Everard îşi puse armele la brâu, una într-o parte, una în 
cealaltă. Orice fenician care le-ar observa le-ar lua drept 


42 


farmece sau ceva de genul acesta şi, în plus, ele vor 
rămâne acoperite de mantie. 

— Nu prea-mi vine să cred că merit atâta efort şi risc, 
comentă el. 

— Dar mai devreme de ce-ai meritat? De unde ştia 
individul că eşti agent? 

— Poate c-a avut o descriere. Mereu Varagan şi-ar fi dat 
seama că pentru misiunea asta era plauzibil să se trimită 
câţiva agenţi Autonomi, printre care şi eu. Asta mă face să 
fiu din ce în ce mai convins că el e organizatorul 
complotului. Dacă am dreptate, avem un oponent periculos 
şi greu de prins. 

— Rămâi în mijlocul oamenilor ca să fii văzut, îl rugă Yael 
Zorach. Fă tot posibilul ca să te întorci înainte de căderea 
întunericului. Se-ntâmplă rar crime pe aici, dar străzile 
aproape pustii şi neluminate pot face din tine o ţintă uşor 
de atacat. 

Everard îşi imagină urmărindu-şi urmăritorul prin noapte, 
dar hotări să nu încerce să provoace o asemenea situaţie 
decât în caz extrem. 

— Bine, o să mă-ntorc la cină. Vreau să aflu cum e 
mâncarea tyriană - pe uscat, nu raţii marinăreşti. 

Ea făcu un efort să zâmbească. 

— |mi pare rău, dar nu-i nemaipomenit de bună. 
Localnicii nu sunt senzualişti. Am reuşit totuşi s-o învăţ pe 
bucatăreasa noastră câteva reţete din timpurile viitoare. Îţi 
place peştele umplut ca aperitiv? 


Umbrele se alungiseră şi aerul se mai răcorise puţin când 
Everard porni în plimbare. Traficul era agitat de-a lungul 
străzii ce se întretăia cu Lumânărarilor, dar nu mai mult 
decât de obicei. Situat pe apă, Tyrul şi Usu erau în general 
ferite de arşiţa teribilă a amiezii care impusese o siestă la 
această oră în multe ţări şi nici un fenician demn de 
asemenea nume nu-şi permitea să doarmă în orele când ar 
fi putut scoate un profit. 

— Stăpâne! ciripi o voce veselă în spatele lui. 

„Aha, e micul şobolan pe care l-am cules de pe chei.” 

— Salutare, Pummairam, spuse Everard. Băiatul se ridică 
dintr-un salt din poziţia ghemuită în care stătea. Ce aştepţi? 

Silueta firavă şi tuciurie făcu o plecăciune adâncă, deşi 
ochii şi buzele exprimau atât hârjoană cât şi respect. 

— Ce alta decât împlinirea speranţei aprins invocate de 
a-i mai putea sluji luminăţiei tale? 

Everard se opri şi se scărpină în cap. Copilul fusese 
extraordinar de iute şi probabil că-l salvase de la moarte, 
dar... 

— Păi ştii, regret, dar nu mai am nevoie de tine. 

— Vai, domnul meu, glumeşti! Priveşte-mă cum râd, 
desfătat de hazul tău! O călăuză, un ghid, un paznic 
împotriva pungaşilor şi a... anumitor persoane şi mai 
primejdioase - bineînţeles că un stăpân atât de darnic, nu-l 
va lipsi pe sărmanul flăcăiandru de măreţia prezenţei lui, de 
binefacerile spiritului său, de amintirea de neuitat din anii 
ce vin că a călcat pe urmele magnificei lui persoane. 

Cu toate că vorbele-i erau linguşitoare, tipice pentru 
convențiile acestei societăţi, vocea suna oricum, numai 
măgulitoare nu. Pummairam se distra, asta înţelese 
Everard. Fără îndoială că şi el era curios, dar şi dornic să 
mai câştige ceva. Aproape că tremura stând şi privindu-l 
drept în ochi pe bărbatul impunător. 

Everard se hotărî. 

— Ai câştigat, pungaşule! spuse el şi zâmbi încântat când 
Pummairam porni să ţopăie şi să danseze. La urma-urmei, 
nu era o idee proastă să aibă un asemenea slujitor. Nu-şi 
pusese în minte să cunoască oraşul şi nu doar să admire 
pur şi simplu privelişti? Acum să-mi spui cum crezi că mă 
poţi sluji. 

Băiatul rămase locului, îşi înălţă capul şi duse un deget la 
bărbie. 

— Asta depinde de dorinţa stăpânului meu. Dacă-i vorba 
de afaceri, ce fel şi cu cine. Dacă-i vorba de plăceri, 
aşijderea. Stăpânul meu n-are decât să spună ce pofteşte. 

— Hmm... La o adică, de ce n-aş fi cinstit cu el, mă rog, în 
limite rezonabile? Dacă nu mă va mulțumi îl voi putea 
alunga, deşi e de aşteptat că se va agăța ca un păduche. 
Atunci ascultă, Pum. Am treburi importante de împlinit în 
Tyr. Da, poate ele îi privesc pe magistrați şi chiar pe rege. 
Ai văzut cum a încercat vrăjitorul acela să mă oprească. Dar 
tu m-ai ajutat împotriva lui. lar de s-ar repeta, s-ar putea să 
nu mai fiu la fel de norocos. Mi-e peste poate să-ţi spun mai 
multe despre asta. Cred totuşi că-nţelegi dorinţa mea de a 
afla cât mai multe şi de a întâlni oameni de tot soiul. Ce-mi 
sugerezi? O tavernă poate, unde să ofer tuturor de băut? 

Chipul mobil ca argintul viu al lui Pum îngheţă într-o 
expresie de seriozitate. Se încruntă şi rămase cu privirea 
pierdută în depărtare vreme de câteva clipe, după care 
pocni din degete şi chicoti înveselit. 

— A,  bineînţeles!... Excelent, stăpâne! Nu-ţi pot 
recomanda un început mai bun decât o vizită la Marele 
Templu al lui Ashera. 

— Ce spui? 

Uimit, Everard trecu iute în revistă informaţiile plantate în 
creierul lui. Ashera, pe care Biblia o va numi Ashtarte, era 
consoarta lui Melquart, zeul-patron al Tyrului - Baal Melek- 
Qart-Sor. O figură puternică cu drepturi depline, zeiţă a 
fertilităţii masculine, animale şi a pământului, o femeie- 
războinic care a provocat o dată chiar infernul pentru a-şi 
rechema iubitul dintre morţi, o regină a mării pentru care 
Tanit ar putea fi un simplu avatar... Da, ea era Ishtar? care 
va pătrunde în lumea greacă sub numele de Afrodita. 

— Da, în necuprinsa lui înţelepciune stăpânul meu ştie cu 
siguranţă că ar fi o greşeală copilărească pentru un 
vizitator, cu atât mai mult pentru un vizitator important să 


1 Ishtar - zeiţă mesopotamiană a dragostei, fecundității, a înţelepciunii, 
a bătăliilor sângeroase. (n. tr.). 

nu îi aducă ofrandă ei pentru ca ea să-i aducă, printr-un 
zâmbet, noroc în strădanii. Adevăr îţi spun, dacă preoţii ar 
auzi de-o asemenea scăpare, s-ar azvârli asupra ta. Asta a 
pricinuit necazuri cu unii dintre trimişii lerusalimului. De 
asemenea, n-ar fi o faptă bună să scape o doamnă din robie 
şi întristare? Pum zâmbi complice, îi făcu un semn cu ochiul 
şi-l îmboldi cu cotul pe Everard. Ca să nu mai spunem c-ar fi 
o escapadă plăcută. 

Agentul Patrulei îşi aduse aminte. Pe moment fusese luat 
prin surprindere. La fel ca mulţi alţi semiţi ai acestei ere, 
fenicienii cereau fiecărei femei născută liberă să-şi sacrifice 
virginitatea în altarul zeiţei ca prostituată sacră. Ea nu se 
putea căsători decât după ce un bărbat îi acorda această 
favoare. Obiceiul nu însemna nicidecum destrăbălare, căci 
el îşi avea originea în riturile fertilităţii şi temerilor din 
Epoca de Piatră. Desigur, el atrăgea şi pelerini sau vizitatori 
străini, iar de pe urma lor se putea câştiga întotdeauna câte 
ceva. 

— Sper că obiceiurile neamului nu-l opresc pe stăpânul 
meu de la o asemenea faptă? ! se interesă îngrijorat 
băiatul. 

— Ei bine.... nu. 

— Straşnic! Pum îl luă pe Everard de cot şi-l îndrumă. 
Dacă stăpânul va permite servitorului său să-l însoţească ar 
fi posibil ca el să recunoască pe câte cineva cu care să 
merite a se întâlni. Permite-mi să-ţi spun că în ciuda 
înfăţişării mele umile cunosc lumea şi-mi ţin urechile ciulite 
şi ochii larg deschişi. Toate astea le pun la picioarele 
stăpânului meu. 

Everard zâmbi puţin strâmb şi continuă să păşească 
înainte. De ce n-ar profita? Cinstit vorbind, după 
îndelungatul voiaj simţea nevoia unei femei; şi era adevărat 
că în această societate vizitarea unei case sfinte de 
prostituție constituia o acţiune caritabilă, nu o exploatare; 
şi s-ar putea chiar să prindă un fir pentru a-şi duce la bun 
sfârşit misiunea... 

Înainte de toate, ar fi bine să încerc să aflu câtă încredere 
pot avea în ghidul meu. 

— Spune-mi ceva despre tine, Pum. S-ar putea să 
rămânem împreună câteva zile, dacă nu cumva mai multă 
vreme. 

Ajunseră la strada mare şi se strecurară printre grupuri 
care se îmbrânceau, strigau, miroseau în tot felul. 

— Nu-s multe de spus, mărite stăpâne. Cronicile sărăcimii 
sunt scurte şi simplu de descifrat. 

Coincidenţa aceasta îl uimi şi pe Everard. Apoi pe măsură 
ce Pum vorbea, înţelese că fraza era falsă în cazul de faţă. 

Cu un tată necunoscut, probabil vreunul dintre marinarii 
sau hamalii care frecventau un cămin pentru săraci pe 
vremea când se construia Tyrul şi aveau cele necesare să 
se desfete cu fata care servea acolo, Pum fusese o odraslă 
între multe altele, crescut şi educat pe apucate, devenit 
scotocitor de gunoaie de cum începuse să umble şi, după 
cum bănuia Everard, hoţ sau ceva care să-i poată aduce 
hrana de pe o zi pe alta. Cu toate acestea, devenise de mic 
acolit la un templu închinat unui zeu destul de minor, Baal 
Hammon, din zona docurilor. (Gândul îl purtă pe Everard la 
bisericile încropite din te-miri-ce de la periferiile oraşelor 
americane ale secolului douăzeci.) Preotul fusese cândva 
un om educat, dar acum ajunsese un beţiv blând; Pum, ca o 
veveriţă care pune ghinde deoparte, deprinsese un 
vocabular considerabil, precum şi alte cunoştinţe până ce 
omul murise. Succesoral său cu mult mai respectabil îl 
alungase pe  sărăntocul aspirant. În ciuda acestor 
evenimente întristătoare, Pum continuase să-şi facă un larg 
cerc de cunoştinţe care cuprindea chiar şi persoane de la 
palat. Servitorii regali coborau în port în căutarea unor 
distracţii ieftine... Încă prea tânăr pentru a începe ceva pe 
cont propriu, ducea un trai de azi pe mâine. Faptul că 
supravieţuise până în acel moment nu era o realizare de 
neluat în seamă. 

Da, se gândi Everard, poate că s-a nimerit să am noroc, 
măcar o idee. 


Templele lui Melquart şi al lui Ashera se aflau faţă în faţă 
într-o piaţă aglomerată din apropierea centrului oraşului, 
Primul dintre ele era mai mare, însă celălalt impresiona 
profund. Un portic format din mai multe coloane -cu 
capiteluri minuţios lucrate şi vopsite în culori ţipătoare - 
dădea într-o curte interioară pavată cu piatră şi în care se 
afla un bazin mare din alamă conţinând apă pentru 
curățirea rituală. Clădirea se înălța în latura depărtată a 
curţii, forma ei pătrăţoasă fiind salvată de faţada din piatră, 
marmură, granit şi jasp. Doi stâlpi flancau uşa, depăşind ca 
înălţime acoperişul, strălucind. (În Templul lui Solomon, 
care copia modele tyriene, acestea se vor numi Jachin şi 
Boaz.) Din câte ştia Everard, înăuntru se afla camera 
principală pentru credincioşi iar dincolo de ea, sanctuarul. 

O parte din mulţimea din forum se împrăştiase prin 
curtea interioară, stând în grupuri mici. Bărbaţii, bănui 
Everard, voiau pur şi simplu un loc liniştit pentru a discuta 
de-ale negoţului sau alte lucruri. Femeile, în majoritate 
gospodine, unele dintre ele ţinând pe capetele îmbrobodite 
diverse poveri, îngăduindu-şi o întrerupere a târguielilor 
pentru a înălța o scurtă rugă şi satisfăcându-şi pofta de 
bârfă. Cu toate că slujitorii zeiţei erau bărbaţi, femeile 
găseau întotdeauna o bună primire aici. 

Priviri curioase îl însoţiră pe Everard în timp ce Pum îl 
îmboldea către templu. începu să se simtă urmărit şi chiar 
ruşinat. In umbra din spatele unei uşi găsiră un preot aşezat 
la o masă. Cu toate că purta o robă în toate culorile 
curcubeului şi un pandantiv de argint închipuind un simbol 
falic, semăna mai curând cu un profan cu părul şi barba 
bine aranjate, cu trăsături acviline şi pline de viaţă. 

Pum se opri în faţa lui şi, dându-şi importanţă, spuse: 

— Salutare, sfinţia ta! Stăpânul meu şi cu mine am dori 
să o onorăm pe Doamna Noastră a Nupţialelor. 

Preotul făcu semnul binecuvântării: 

— Lăudată fie! Un străin aduce de două ori bogăţie. 
Curiozitatea licări în ochii lui. Dincotro vii, nobile străine? 

— Dinspre nord, de dincolo de ape, răspunse Everard. 

— Da, asta mi-e limpede, însă e un tărâm uriaş şi 
necunoscut. Oare nu eşti din Ţara Oamenilor Mării? Preotul 
îi făcu semn să se aşeze pe un scaun asemănător cu cel pe 
care stătea. la loc, rogu-te, nobile domn, odihneşte-te o 
clipă şi dă-mi voie să-ţi ofer o cupă de vin. 

Suferind profund că nu e luat în seamă, Pum nu-şi găsi 
locul vreme de câteva minute, apoi se aşeză pe vine la 
baza unei coloane şi rămase tăcut şi bosumflat. Everard şi 
preotul tăifăsuiră aproape o oră. Alţi bărbaţi se apropiară şi 
se alăturară discuţiei. 

Ar fi putut ţine toată ziua. Everard află o mulţime de 
lucruri. Probabil că nici unul dintre ele nu era consonant cu 
misiunea lui, dar nu se ştia niciodată şi oricum, îl desfătase 
discuţia domoală. Soarele îl readuse înapoi la realitate. 
Coborâse până ajunsese sub acoperişul porticului, îşi aduse 
aminte de avertismentul dat de Yael Zorach şi-şi drese 
glasul: 

— Hm, regret nespus, prieteni, dar timpul trece, şi a sosit 
vremea să plec. Dacă suntem primii care pot aduce 
omagiu... 

Pum se lumină la chip. Preotul râse. 

— Aşa e, spuse el, după o călătorie atât de lungă, focul 
lui Ashera arde mai fierbinte. Păi, donația benevolă e de 
jumătate de shekel de argint ori valoarea lui în bunuri. 
Desigur, bărbaţii bogaţi şi de rang înalt obişnuiesc să dea 
mai mult. 

Everard făcu plata cu o bucată mare de metal. Preotul îşi 
repetă binecuvântarea şi le dădu fiecăruia câte un disc 
minuscul din fildeş, gravat în mod destul de explicit. 

— Mergeţi înăuntru, fiii mei, căutaţi-o pe cea căreia vreţi 
să-i faceţi un bine şi aruncaţi asta în poala ei. A... sper că 
înţelegi, nu-i aşa, nobile Eborix, că trebuie să-ţi duci aleasa 

din acest loc sacru? Mâine ea va înapoia semnul şi va primi 
binecuvântarea. Dacă nu ai deja un loc prin apropiere, 
atunci o rudă de-a mea, Hanna, închiriază camere curate la 
un preţ modest într-un han în josul Străzii Vânzătorilor de 
Curmale... 

Pum aproape că ţâşni înăuntru. Everard îl urmă cu un aer 
care spera că dovedea mai multă demnitate. Tovarăşii de 
taifas îi adresară urări deocheate. Asta făcea parte din 
ceremonie, din mister. 

Încăperea era spațioasă, lămpile cu ulei neputând alunga 
semiobscuritatea. Distinseră picturi murale complicate, 
frunze de aur, pietre semiprețioase în diverse monturi. La 
capătul îndepărtat licărea o imagine suflată cu aur a zeiţei, 
cu braţele întinse compătimitor în faţă, sentiment reliefat 
clar la sculptura altfel destul de primitivă. Everard simţi 
arome, mir şi lemn de santal şi un zvon neclar de foşnete şi 
şoapte. 

Pe măsură ce ochii i se obişnuiau cu semiintunericul, 
văzu femeile. Probabil vreo sută în total, ele şedeau pe 
scaune cu trei picioare îngrămădite în stânga şi în dreapta 
de-a lungul pereţilor. Erau îmbrăcate divers, începând cu 
ţesături fine şi terminând cu lână netoarsă. Unele stăteau 
abătute, altele priveau în gol, unele făceau gesturi de 
chemare îndrăznețe atâta cât permiteau regulile, 
majoritatea priveau timid şi melancolic la bărbaţii care 
păşeau pe lângă ele. Vizitatorii erau puţini la această oră a 
unei zile obişnuite. Lui Everard i se păru că identifică trei 
sau patru marinari în permisie, un neguţător gras, doi tineri 
ca nişte juncani. Se purtau destul de politicos; la urma- 
urmei, aici era o biserică. Sângele îi bătea cu putere în 
tâmple. Pedeapsă, se gândi el iritat, de ce-mi sfărâm 
mintea atât? Am fost cu destule femei până acum. 

Aripa tristeţii îl atinse. Însă doar două virgine. 

Continuă să păşească, privind, mirându-se, evitând 
ocheadele. Pum îi căută braţul şi-l trase de mânecă. 

— Stăpâne prea luminat, şuşoti tânărul, poate că 
servitorul tău a şi găsit ceea ce cauţi. 

— Poftim? 

Everard îl lăsă pe Pum să-l tragă spre centrul încăperii 
unde puteau murmura neauziţi. 

— Stăpânul meu înţelege că acest copil al sărăciei n-a 
intrat vreodată în acest loc, spuse Pum grăbit. Şi totuşi, aşa 
cum ţi-am spus mai devreme, am cunoştinte chiar şi la 
palatul regal. Am ştiinţă despre o doamnă care vine aici de 
fiecare dată când îndatoririle şi luna îi îngăduie şi tot 
aşteaptă de mai bine de trei ani. E Serai, fiica unor păstori 
pripăşiţi pe dealuri. Cu ajutorul unui unchi din gardă a 
primit şi ea o slujbă în palatul regelui, la început ca ajutoare 
de  bucătăreasă, iar acum lucrează împreună cu 
administratorul şef. lar astăzi se află aici. Şi fiindcă stăpânul 
meu doreşte să aibă legături de acest fel.. 

Buimăcit, Everard îşi urmă călăuza. Când se opriră, 
rămase fără glas. Femeia, care răspunse cu o voce joasă la 
salutul lui Pum, era scundă, cu nasul mare - hotărî s-o 
socotească drept urâtă - şi în pragul vârstei. Dar ochii care-i 
ridică spre Agent erau strălucitori şi netemători. 

— Ai vrea să mă mântui? întrebă ea blând. Mă voi ruga 
pentru tine tot restul vieţii mele. 

Înainte de a se putea răzgândi, Everard aruncă semnul în 
poala ei. 

Pum îşi găsise o frumuseţe de femeie, sosită pentru 
prima oară acolo şi logodită cu vlăstarul unei familii de 
vază. În fine, aceasta era problema ei. Şi probabil a lui, deşi 
Everard se îndoia. 

Camerele de la hanul lui Hanna erau minuscule, având 
doar saltele umplute cu paie şi nimic altceva. Ferestrele 
înguste care dădeau spre o curte interioară lăsau să 
pătrundă fărâme din lumina serii, fum, mirosurile bucătăriei 
şi ale străzii, frânturi de vorbe, sunetul tânguitor al unui 
fluier din os. Everard trase perdeaua din trestie care servea 
drept uşă şi se întoarse spre însoţitoarea lui. 

Ea îngenunche în faţa lui ca şi cum s-ar fi ascuns în 
faldurile propriilor veşminte. 

— Nu-ţi ştiu numele sau ţara, domnule, spuse ea încet şi 
cu un uşor tremur în glas. Ai bunătatea să-i spui servitoarei 
tale? 

— Desigur. Îi povesti ceea ce ştiau şi alţii. lar tu eşti Sarai 
de la Rasil Ayin? 

— Băiatul-cerşetor l-a trimis pe stăpânul meu la mine? Îşi 
lăsă capul în jos. Nu, iartă-mă, n-am vrut să fiu obraznică, 
nu m-am gândit ce spun. 

El îndrăzni să-i dea pe spate legătura de pe cap şi-i 
mângâie părul. Deşi aspru, era bogat - cea mai atrăgătoare 
trăsătură fizică. 

— Nu m-am supărat. Ascultă, n-ar fi mai bine să ne 
cunoaştem puţin? N-ai dori o cupă sau două de vin înainte? 
Ei, ce spui? 

Uimită, rămase fără glas. El ieşi, îl găsi pe stăpân şi 
aduse tot ce trebuia. 

La scurtă vreme după aceea, stând alături aşezaţi pe 
podea cu un braţ petrecut pe după umerii ei, ea începu să 
vorbească fără sfială. Fenicienii nu ţineau la mare preţ 
ideea de intimitate personală. De asemenea, deşi femeile 
lor se bucurau de mai mult respect şi independenţă decât 
cele din alte societăţi, puţină atenţie din partea unui bărbat 
conta enorm. 

— ... nu, încă nu am un ales, Eborix. Am venit în oraş 
pentru că tatăl meu e sărac; cu mulţi alţi copii de care 
trebuie să îngrijească şi nu vedeam semne că cineva din 
tribul nostru are să ceară mâna mea pentru fiul lui. Oare nu 
ştii tu pe cineva? ! El, care avea să-i ia fecioria, era exclus. 
De fapt, întrebarea ei încălca legea care interzicea 
aranjamentele prealabile precum acelea cu un prieten. Mi- 
am câştigat respect la palat, chiar dacă nu prin nume. Mă 
bucur de oarecare putere printre servitori, furnizori, 
saltimbanci. Am agonisit cu greu o zestre, nu mare, dar... 

dar poate că zeiţa îmi va zâmbi în cele din urmă după ce 
voi fi făcut această ofrandă... 

El înţelese sau socoti că înţelese. Voia cu disperare să se 
mărite: îşi dorea mai curând un soţ pentru a pune astfel 
stavilă dispreţului abia ascuns şi suspiciunilor arătate celor 
necăsătorite decât să aibă copii. La acest popor nu era 
soartă mai crudă decât să mori fără a lăsa în urmă copii, să 
mergi de două ori în mormânt... Reţinerea ei se nărui şi-i 
plânse la piept. 

Lumina scădea. Everard hotărî să facă uitate temerile lui 
Yael (şi - cu un chicotit - exasperarea lui Pum) şi să nu se 
grăbească, tratând-o pe Sarai ca pe o fiinţă umană, pentru 
că în fond asta şi era, aşteptând căderea întunericului şi 
folosindu-şi apoi imaginaţia. După aceea... o conduse pe 
Sarai până la palat. 


Cei doi Zorach erau iritaţi în primul rând din cauza 
îngrijorării pe care le-o provocase oaspetele lor, care nu se 
întorsese decât mult după apusul soarelui. Nu le spusese 
unde fusese şi ce făcuse, iar ei nu insistaseră să ştie. La 
urma-urmei, nu erau detectivi, erau agenţi instalaţi aici 
pentru a face faţă unei slujbe dificile şi adeseori plină de 
surprize. 

Everard se simţi obligat să-şi ceară iertare că le stricase 
masa de seară. Trebuia ca ea să constituie o ocazie 
deosebită. In mod normal, masa principală a zilei era pe la 
mijlocul după-amiezii iar seara oamenii abia dacă luau o 
gustare. Un motiv era lumina slabă a lămpilor care îngreuna 
prepararea oricăror feluri mai complicate. 

Cu toate acestea, realizările tehnice ale fenicienilor 
meritau toată admiraţia. In timpul micului dejun, care era 
de asemenea o masă frugală, linte gătită cu praz şi însoţită 
de  pesmeţi, Chaim aduse vorba de uzina de apă. 
Rezervoarele de captare a apei erau utile dar insuficiente. 
Hiram nu voia ca Tyrul să fie dependent de corăbiile din 
Usu şi nici legat de uscat printr-un apeduct prea lung care 

ar fi putut servi drept pod duşmanilor. Ca şi sidonienii 
dinaintea lui, el avea în pregătire un proiect pentru 
extragerea apei dulci din izvoarele aflate sub mare. 

Şi mai erau apoi priceperea, cunoştinţele acumulate şi 
talentul care creaseră vopsitorii şi ateliere de sticlărie, 
nemaiţinând seama de corăbiile mai puţin fragile decât 
păreau, pentru că în viitor ele aveau să plutească până în 
Britania chiar... 

— Imperiul purpurei, aşa a numit Fenicia cineva din 
secolul nostru, aminti Everard. Asta aproape că mă face să- 
mi pun întrebarea dacă Merau Varagan are ceva împotriva 
acestei culori. Nu cumva W.H. Hudson a numit Uruguayul 
Ţara de Purpură? Râse ascuţit. Nu, greşesc copilăreşte. 
Coloranţii obţinuţi din Murex! au mai mult roşu decât 
albastru în ei. Pe de altă parte, Varagan îşi desfăşura 
activitatea infamă cu mult mai departe în nord decât 
Uruguay când ne-am ciocnit „mai devreme”. Şi, până acum, 
n-am nici o dovadă că e implicat în acest caz; e doar o 
bănuială. 

— Ce s-a întâmplat? întrebă Yael. 

Privirea ei îl căută peste masă, prin lumina ce venea pe 
uşa deschisă şi dădea spre curtea cu grădină. 

— Acum nu mai are importanţă. 

— Eşti sigur? insistă Chaim. Ar fi de aşteptat ca 
experienţa ta să sugereze vreo idee care să ne dea un 
punct de pornire. Oricum, într-un post ca acesta tânjim 
după veşti din alte părţi. 

Everard zâmbi nesigur. 

— Ca să mai citez un scriitor, aventura înseamnă 
necazurile prin care trece altcineva la o mie de mile 
depărtare, spuse el. Şi când mizele sunt mari, ca aici, 
situaţia devine într-adevăr gravă. Făcu o pauză. Ei bine, nu 
văd de ce nu mi-aş depăna povestea, deşi într-o formă 
schematică, pentru că fundalul istoric e complicat. Eh, dacă 
n-o să vină prea curând vreun servitor pe-aici, aş vrea să-mi 

aprind pipa. A mai rămas în ibric ceva din cafeaua aceea 
minunată şi clandestină? 

Se aşeză mai comod, făcu fumul să i se rostogolească pe 
limbă şi lăsă ca dogoarea plăcută a zilei să-l cuprindă şi să-l 
pătrundă. _ 

— Misiunea mea era în America de Sud. In zona 
Columbiei, spre sfârşitul anului 1826. Sub conducerea lui 
Simon Bolivar, patrioţii zdrobiseră dominaţia spaniolă însă 
aveau destule necazuri proprii. Intre acestea se număra şi 
îngrijorarea în legătură cu Eliberatorul. Promulgase o 
constituţie pentru Bolivia care-i încredința puteri 
extraordinare ca preşedinte pe viață; avea să devină oare 
un alt Napoleon care să țină toate noile republici sub călcâi? 
Comandantul militar al Venezuelei, care era pe vremea 
aceea o parte componentă a Columbiei, sau Noua Granada, 
cum se mai autonumea ea, s-a revoltat. Nu pentru că acest 
José Páez, în realitate un ticălos lipsit de sentimente, ar fi 
fost un altruist. 

În fine, să lăsăm detaliile. Nici eu nu mi le amintesc prea 
bine. În esență, Bolivar, venezuelean prin naştere, porni în 
marş de la Lima spre Bogotá. l-au trebuit doar câteva luni, 
ceea ce însemna puțin pentru vremurile acelea pe un 
asemenea teren. Sosind acolo, şi-a atribuit puteri 
prezidenţiale cu drept de curte marţială şi a intrat în 
Venezuela împotriva lui Páez. Vărsările de sânge au fost 
cumplite acolo. 

Între timp, Agenţii Patrulei care supravegheau istoria au 
descoperit indicii că ceva nu era tocmai cuşer. (Hm, iertaţi- 
mă!) Bolivar nu avea comportarea omenoasă şi altruistă pe 
care o ridică în slăvi majoritatea biografilor lui. Işi făcuse un 
prieten de... de undeva... în care avea mare încredere. 
Sfaturile acestui om se dovediseră extraordinare în unele 
ocazii. Se părea însă că el se transforma din ce în ce mai 
mult în geniul rău al lui Bolivar, iar biografii nu-i 
menţionaseră niciodată numele... 

Mă aflam printre agenţii Autonomi detaşaţi acolo pentru 
a face investigaţii. Asta pentru că eu, înainte de a fi auzit de 
Patrulă, cutreierasem destul de mult pe coclaurile acelea. 
Asta îmi dădea un oarecare simţ special despre ceea ce 
aveam de făcut. N-aş fi putut să trec drept latino-american, 
dar puteam să mă dau un soldat aventurier yankeu, parţial 
entuziasmat de mişcarea de eliberare, parţial sperând să 
fac şi eu un ban din treaba asta -şi în primul rând, 
îndeajuns de Macho!, lipsit de aroganţa care să mi-i 
îndepărteze pe oamenii aceia mândri. 

E o poveste lungă şi plicticoasă. Credeţi-mă, prieteni, 
nouăzeci şi nouă la sută dintr-o acţiune pe teren înseamnă 
culegerea răbdătoare de informaţii nesărate şi de obicei 
irelevante, între perioade interminabile de grabă şi 
aşteptare. Să zicem că, favorizat de mult noroc, am reuşit 
să mă infiltrez, să stabilesc legături, să mituiesc în stânga 
şi-n dreapta, să-mi fac informatori şi să strâng dovezi. În 
cele din urmă nu am mai avut îndoieli. Acest Blasco López 
de origine obscură trebuia să fie din viitor. 

Am convocat oamenii noştri şi am efectuat un raid în 
Bogotá, la casa în care locuia. Majoritatea celor pe care am 
pus mâna erau localnici inofensivi, angajaţi ca servitori, 
deşi ceea ce aveau de declarat s-a dovedit folositor. 
Amanta lui López, care-l însoțea peste tot, s-a dovedit a fi 
asociata lui. Ea ne-a spus mai multe în schimbul unei vieţi 
îmbelşugate atunci când va merge pe planeta de exil. Dar 
instigatorul fugise şi scăpase. 

Un bărbat călare, îndreptându-se spre Cordilierii Orientali 
care dominau oraşul - unul care semăna cu atâtea alte mii 
de creoli autentici - nu putea pleca după el cu vehiculele de 
efectuat salturi în timp. Căutarea putea deveni al naibii de 
bătătoare la ochi. Cine ştie ce efecte se puteau produce. 
Conspiratorii făcuseră deja ca fluxul timpului să devină 
instabil... 


1 Macho - (Ib. span. în text) Viril, puternic. (n. tr.) 

Am pus mâna pe un cal, câţiva cai de schimb, am luat o 
mână de vitamine pentru mine şi am pornit în urmărire. 


Vântul vuia înfundat măturând coastele muntelui. 
lerburile şi tufişurile joase şi rare tremurau sub răsuflarea 
lui îngheţată. Spre culmi, ele făceau loc stâncilor aride. In 
dreapta, în stânga şi în spate, piscurile se azvârleau spre 
pustietatea albastră. Un condor uriaş se rotea încet, 
pândind atent orice moarte. Întinderile înzăpezite de pe 
înălţimi licăreau în lumina soarelui ce se stingea. 

Un trosnet de muschetă. De la distanţă, zgomotul păru 
neînsemnat, deşi ecoul îl purtă pe aripile lui... Aproape! Se 
aplecă în şa, apoi îşi îndemnă armăsarul înainte. 

Imposibil ca Varagan să-şi închipuie că mă va putea 
dobori de la o asemenea distanţă, îl fulgeră un gând. Ce 
vrea atunci? Speră că voi încetini? Dacă-i aşa, dacă va 
câștiga teren, la ce-i va folosi? Ce scop urmăreşte? 

Duşmanul lui se afla la jumătate de milă în faţă, dar 
Everard vedea cum animalul epuizat zvâcnea dureros în 
galop. Îi trebuise timp ca să cadă pe urmele lui Varagan, 
căutând ba câte-un peon, ba câte-un cioban şi întrebând 
dacă un bărbat arătând aşa şi aşa trecuse pe acolo. 
Varagan avea însă doar un cal pe care trebuia să-l cruţe 
dacă nu voia să se prăbuşească sub el. Cu un ochi format şi 
învăţat cu pustietăţile, Everard găsise urmele şi curând 
ritmul vânătorii deveni tot mai îndrăcit. 

Se mai ştia că Varagan fugise luând cu el doar o 
muschetă din acelea care se încarcă pe la capătul ţevii. De 
cum îl zărise pe Agentul Patrulei, consumase praful de 
puşcă şi gloanţele cam fără zgârcenie. Intrucât ştia să 
încarce repede şi era un bun ochitor, reuşise să-l ţină în loc 
pe urmăritor. Dar cum spera să-şi găsească scăparea dacă 
făcea o asemenea risipă? Varagan lăsa impresia că se 
îndrepta spre un anume stei. Uşor detectabil, nu numai 
înalt dar şi cu o formă care sugera un turn de castel. Nu 
era, totuşi, o fortăreață. Dacă Varagan s-ar fi adăpostit 

înapoia acestuia, Everard putea folosi blasterul pe care-l 
purta cu el pentru a prăbuşi roca topită asupra lui. 

Poate că Varagan nu-şi închipuia că agentul avea asupra 
lui o asemenea armă. Imposibil. Varagan era un monstru, 
dar nu un dobitoc. 

Everard îşi trase borul pălăriei peste ochi şi-şi strânse 
poncho-ul ca să se apere de vânt. Nu duse mâna după 
blaster. Incă nu-şi avea rostul, dar parcă instinctiv duse 
mâna către pistolul cu cremene şi către spada de la brâu. 
Acestea erau în primul rând elemente ale costumaţiei lui, 
menite să-l transforme într-o persoană autoritară printre 
locuitori, însă ele îi ofereau o ciudată stare de confort prin 
masivitatea lor. 

După ce lăsase calului frâul scurt pentru a putea trage, 
Varagan continuă să călărească spre înalt, de astă dată fără 
să mai zăbovească pentru a-şi reîncărca arma. Everard 
domoli pasul calului aducându-l la un galop uşor şi continuă 
să se apropie. Era concentrat - nu încordat, ci atent, pentru 
a dejuca orice întâmplare neprevăzută, gata să se mişte în 
lături sau chiar să sară de pe cal. Nu se petrecu nimic, 
urmărirea solitară prin frig continua. Oare Varagan îşi 
terminase muniţia? A; grijă. Manse, fiule! Peticele rare de 
iarbă alpină dispăruseră, în afara câtorva smocuri 
adăpostite de blocuri de stâncă, iar piatra suna sec sub 
copite. 

Varagan se opri lângă stei şi rămase în aşteptare. 
Muscheta era băgată într-o husă şi mâinile goale se 
odihneau pe oblâncul şeii. Calul avea frisoane şi se legăna 
pe picioare, cu capul atârnându-i moale, cu totul epuizat, cu 
sudoarea îngheţată curgându-i pe piele şi din coamă 

Galopând înainte, Everard îşi scoase pistolul energetic. În 
spatele lui, un cal de schimb necheză. lar Varagan continua 
să aştepte. 

Everard opri la trei paşi de el. 

— Merau Varagan; eşti arestat de către Patrula Timpului, 
strigă el în Temporală. 

Celălalt zâmbi. 

— Ai un avantaj asupra mea, răspunse el cu o voce slabă, 
dar care totuşi se făcu auzită. Mi se poate face onoarea de 
a-ţi afla numele şi proveniența? 

— Hm... Manson Everard, Autonom, născut în Statele 
Unite ale Americii la circa o sută de ani de aici încolo. N-are 
importanţă. Vei veni cu mine. Stai puţin să chem un vehicul 
de salt în timp. Te avertizez, la cea mai neînsemnată 
încercare de mişcare, trag. Eşti prea periculos ca să-mi 
permit slăbiciuni. 

Varagan făcu un gest calm. 

— Chiar aşa? Agent Everard, cât de mult ştii sau îţi 
închipui că ştii despre mine ca să-ţi justifici o atitudine atât 
de violentă? 

— Asta-i bună, când cineva trage în mine am chiar 
certitudinea că nu poate fi vorba de o persoană de bună 
credinţă. 

— Oare nu-mi puteam închipui că eşti un bandit dintr- 
aceia care bântuie pe coclaurile astea? Ce crime mi se pun 
în cârcă? 

Mâna liberă a lui Everard zăbovi în drumul ei spre 
comunicatorul minuscul din buzunar. O clipă, fascinat în 
mod inexplicabil, privi cu ochi miraţi către prizonier. 

Aşa cum stătea drept şi având o ţinută atletică, Merau 
Varagan părea mai înalt decât era în realitate. Părul negru 
era învârtejit de vânt deasupra unei feţe pe care soarele şi 
vremea nu le atinsese deloc. Nu se vedeau urme de barbă. 
Chipul putea fi al unui tânăr Cezar dacă n-ar fi fost prea 
delicat dăltuit. Ochii îi erau mari şi verzi, buzele zâmbitoare 
roşii ca cireaşa. Hainele, inclusiv cizmele, erau negre şi 
brodate cu argintiu, la fel ca şi mantia care flutura în jurul 
umerilor. Profilat astfel şi având ca fundal steiul crenelat, el 
îl făcu pe Everard să-şi amintească de Dracula. 

Şi totuşi vocea îi rămase calmă: 

— Evident că tovarăşii tăi au obţinut informaţii de la ai 
mei. Îndrăznesc să afirm că ai fost în legătură cu ei încă de 

la plecare. De aceea ştii numele noastre şi câte ceva 
despre originea noastră... 

Mileniul treizeci şi unu. Proscrişi după eşecul Exaltaţilor 
de a se lepăda de o civilizație mai îmbătrânită decât ar fi 
Epoca de Piatră pentru mine. În scurtul răstimp cât au 
deținut puterea, s-au înzestrat cu maşini ale timpului. 
Moştenirea lor genetică... 

Nietzsche i-ar fi înţeles. Eu nu voi putea s-o fac 
niciodată... 

— Dar ce ştii despre adevăratele noastre scopuri de aici? 

— Voiaţi să schimbaţi evenimentele, îi răspunse Everard 
pe dată. Abia am reuşit să vă împiedicăm. Şi chiar şi aşa, 
echipele noastre vor avea multe lucruri de îndreptat în 
vremea ce vine. De ce aţi făcut asta? Cum de-aţi putut fi 
aşa... atât de egoişti? 

— Cred că egotişti ar fi un cuvânt mai potrivit, îl îngână 
Varagan.  Ascendenţa  ego-ului, voinţa  neîncătuşată... 
Gândeşte-te! Ar fi fost chiar atât de rău dacă Simon Bolivar 
întemeia un adevărat imperiu în America Hispanică în loc să 
lase o puzderie de state succesoare certăreţe? Imaginează- 
ţi câtă suferinţă şi moarte ar fi fost împiedicate. 

— Termină! Everard simţi cum furia creşte în el. Găseşte 
altă explicaţie. E imposibil. Bolivar nu are oameni, 
comunicaţii, sprijin. Dacă e un erou pentru mulţi oameni, pe 
numeroşi alţii i-a înfuriat peste măsură: cum ar fi peruvienii 
după ce a separat Bolivia. Are să plângă pe patul de moarte 
că a „arat marea” în strădania de a construi o societate 
stabilă. Dacă aveaţi de gând să unificaţi măcar o parte a 
continentului, aţi fi încercat mai devreme şi în altă parte. 

— Într-adevăr? 

— Da, singura şansă. Am studiat situaţia. În 1821 San 
Martin negocia cu spaniolii în Peru şi cocheta cu ideea de a 
întemeia o monarhie sub un individ ca Don Carlos, fratele 
regelui Ferdinand. Ar fi putut cuprinde teritoriile Boliviei şi 
Ecuadorului, poate Chile şi Argentina mai târziu, pentru că 
ar fi avut avantajele care lipsesc atracției interne a lui 

Bolivar. Dar de ce-ţi spun eu ţie toate astea, ticălosule, 
decât ca să-ţi dau o dovadă că ştiu că minţi? Sunt sigur c-ai 
învăţat lecţia asta. 

— Atunci care crezi că a fost adevăratul meu scop? 

— Asta-i bună! Să-l determini pe Bolivar să se 
depăşească pe sine. Un idealist, un visător aşa după cum e 
şi luptător. Dacă el împinge lucrurile prea departe, totul în 
această zonă se va transforma într-un haos care se poate 
propaga şi în restul Americii de Sud. Şi atunci aţi găsi voi 
prilejul potrivit pentru a pune mâna pe putere! 

Varagan strânse din umeri ca o pisică sălbatică. 

— Îngăduie-mi măcar să cred că un asemenea imperiu ar 
fi avut o oarecare măreție întunecată. 

Vehiculul pentru salturi în timp apăru cu o strălucire 
orbitoare plutind la douăzeci de picioare înălţime. Călătorul 
din el rânji şi ţinti cu arma pe care o avea în mână. Din 
şaua calului, Merau Varagan făcu semn cu mâna către alter 
ego-ul său călător în timp. 

Everard nu înţelesese niciodată ce s-a întâmplat după 
aceea. Fără să ştie cum, reuşi să sară din scări pe pământ. 
Lovit de fulgerul energetic, calul scoase un geamăt. Fumul 
şi duhoarea cărnii pârjolite se revărsară în valuri. În timp ce 
animalul ucis se năruia, Everard trase din adăpostul oferit 
de trupul lui. 

Vehiculul duşman trebuia să-şi schimbe direcţia. Everard 
sări într-o parte din calea masei căzătoare şi-şi menţinu 
focul în sus şi puţin lateral. Varagan făcu un salt de pe calul 
lui în spatele stâncii. Fulgerele ardeau totul şi scoteau 
pocnete. Cu mâna liberă, Everard smulse comunicatorul şi 
declanşă semnalul de alarmă. 

Vehiculul căzu în spatele steiului. Aerul dislocat scoase 
un sunet ca un plesnet. Vântul purtă cu el mirosul înţepător 
de ozon. 

Apăru un aparat al Patrulei. Era prea târziu. Merau 
Varagan îşi dusese eul anterior într-un punct de negăsit în 
spaţiu-timp. 

Everard clătină din cap îngândurat. 

— Da, încheie el, acesta i-a fost planul şi i-a mers. Să-l ia 
naiba! Să ajungă la un anume loc şi să bage de seamă ora. 
Asta înseamnă că va şti mai târziu, în timpul real al lumii 
lui, unde-când să se deplaseze pentru desfăşurarea acţiunii 
de salvare. 

Soții Zorach erau îngroziţi. 

— Dar o buclă cauzală de felul acesta..., vorbi el nesigur. 
Nu avea idee la ce se expune? 

— Neîndoielnic, evident că da, inclusiv posibilitatea de a 
se face inexistent, îi răspunse Everard. Însă atunci ar fi fost 
pregătit pentru a şterge un întreg trecut în favoarea unei 
istorii pe care ar fi putut s-o domine. Nu se teme de nimic, e 
un aventurier în stare de orice. Această trăsătură a fost 
inclusă în genele prinților Exaltaţi. 

Oftă. 

— Le lipseşte chiar şi spiritul de loialitate. Varagan şi alţi 
asociaţi care au rămas în urmă n-au făcut nici o încercare 
pentru a-i salva pe cei pe care i-am capturat. Au dispărut cu 
totul. Am fost atenţi pentru a detecta reapariţia lor de 
„atunci” şi această nouă ispravă evidenţiază clar 
similitudini cu aceea. Dar - iarăşi hazardul legat de bucla 
temporală - bineînţeles că n-aş putea să merg şi să citesc 
raportul pe care-l voi fi întocmit la încheierea misiunii de 
acum. Dacă o avea vreo concluzie sau nu. 

Yael îl bătu uşor pe mână. 

— Sunt sigură că vei izbândi, Manse. Ce s-a mai 
întâmplat după aceea în America de Sud? 

— A, de îndată ce n-a mai primit sfaturi rele, pe care el 
nu le recunoştea ca fiind astfel, Bolivar a revenit la vechile 
lui obiceiuri, le spuse Everard. A încheiat cu Pâez o 
înţelegere paşnică şi a decretat o amnistie generală. Mai 
târziu au izbucnit alte tulburări, dar le-a rezolvat cu abilitate 
şi cu umanism şi, în acelaşi timp, a promovat atât 
interesele cât şi cultura poporului său. Când a murit, mai 

toată bogăţia pe care-o moştenise se risipise pentru că nu 
luase niciodată pentru sine vreun centavo din banii publici. 
Un stăpânitor bun, unul dintre puţinii de acest fel pe care 
umanitatea îi va fi cunoscut vreodată. 

— Tot astfel e şi Hiram, din câte înţeleg, iar acum domnia 
lui este ameninţată în acelaşi fel de către diavolul scăpat în 
această lume. 


Când Everard ieşi, bineînţeles că Pum îl aştepta. Băiatul 
sări şi-i veni în întâmpinare. 

— Unde-ar dori luminatul meu stăpân să meargă astăzi? 
întrebă el cântat. Ingăduie-i slujitorului tău să te ducă în 
absolut orice loc pofteşti. Poate într-o vizită la Conor, 
fabricantul de ambră. 

— Hm? 

Uşor luat prin surprindere, Agentul Patrulei făcu ochii 
mari şi miraţi la băştinaş. 

— Ce te face să crezi că ar trebui să am de-a face cu... cu 
un asemenea om? 

Pum îi răspunse cu o privire în care respectul nu reuşea 
să-i ascundă şiretenia. 

— Oare stăpânul meu nu a spus că asta-i era intenţia 
atunci când se afla la bordul corăbiei lui Mago? 

— De unde ştii tu asta? izbucni Everard înfuriat. 

— Păi i-am căutat pe oamenii din echipaj, am intrat în 
vorbă cu ei, le-am stârnit pofta de a depăna amintiri. Dar 
asta nu pentru că umilul tău servitor ar dori să iscodească 
ceea ce n-ar trebui să audă. Dac-am păcătuit astfel, mă 
ruşinez şi cerşesc îndurare. Scopul meu a fost doar să aflu 
mai multe despre planurile stăpânului meu pentru a mă 
gândi cum aş putea face ca să şi le împlinească. 

Pum părea încântat de îndrăzneala lui nedomolită. 

— A, înţeleg. Everard se trase de mustață şi furişă priviri 
în jur. Nu era nimeni să-i audă. Ei bine, să ştii atunci că 
aceea a fost doar o prefăcătorie. Adevăratele mele treburi 
sunt altele. 

După cum singur ai ghicit deja din faptul că am venit 
direct la Zakarbaal şi am locuit la el, adăugă el fără vorbe. 
Aceasta nu era prima oară când experienţa îi spunea că 
oamenii din orice epocă puteau fi la fel de ageri la minte ca 
oricare alţii din viitor. 

— A, într-adevăr! Treburi ce nu suferă amânare, sunt 
încredinţat. Buzele servitorului tău vor rămâne pecetluite. 

— Trebuie să înţelegi că n-am venit cu gânduri rele. 
Sidon e în relaţii prieteneşti cu Tyrul. Să zicem că sunt 
amestecat într-un plan de organizare a unei companii 
mixte. 

— Pentru a spori negoţul cu poporul stăpânului meu? Ei, 
dar atunci sigur vei voi să vizitezi pe compatriotul Conor, 
nu? N 

— Nu voiesc! Everard îşi dădu seama că țipase. Işi domoli 
nervozitatea. Conor nu e compatriotul meu, adică nu-i în 
felul în care Mago e al tău. Poporul meu nu are o ţară. ŞI 
vai, se poate întâmpla ca eu şi Conor să nu înţelegem limba 
celuilalt. 

Asta era mai mult decât probabil. Everard avea şi aşa 
mintea încărcată cu prea multe informaţii despre Fenicia ca 
să se mai împovăreze cu cunoştinţe despre celți. Educatorul 
electronic îl învățase îndeajuns pentru a trece drept celt 
printre străinii care nu cunoşteau bine aceste popoare - cel 
puţin aşa spera. 

— Azi aş dori doar să mă plimb prin oraş, spuse el, timp 
în care Zakarbaal va căuta să obţină pentru mine o 
audienţă la rege. Zâmbi. Desigur, pentru asta mă 
încredinţez priceperii tale, flăcăule! 

Pum izbucni în hohote vesele de râs. Bătu din palme. 

— A, înţelept a vorbit stăpânul meu. Când va sosi seara, 
să judece singur dacă a fost condus în căutarea plăcerilor 
sau nu, a veştilor de care are nevoie şi poate, poate în 
mărinimia lui, va socoti că merită să-şi reverse dărnicia 
asupra călăuzei sale. 

Everard zâmbi satisfăcut. 

— Du-mă atunci în plimbare prin oraş. 

Pum luă o atitudine sfioasă. 

— Să căutăm, poate, mai întâi Strada Croitorilor? leri mi- 
am permis să comand un veşmânt care ar trebui să fie gata 
acum. Cheltuiala va atârna greu pe umerii unui tânăr 
sărman, în ciuda generozităţii pe care a dovedit-o deja 
stăpânul lui, pentru că va trebui să plătesc atât pentru 
iuţeală cât şi pentru fineţea materialului. Nu se cuvine, 
totuşi, ca servitorul unui stăpân măreț să umble în nişte 
zdrenţe ca acestea. 

Everard scoase un geamăt cu toate că de fapt nu-i păsa. 

— Înţeleg eu unde baţi. Oho, şi încă cum! Nu face cinste 
demnităţii mele să-ţi cumperi singur straiele. Să mergem, 
dar, şi-ţi voi plăti veşmântul multicolor mult dorit. 


Hiram nu prea semăna cu supuşii săi. Era mai înalt, cu 
tenul mai deschis, cu părul şi barba roşcate, ochii cenușii şi 
nasul drept. Înfăţişarea lui amintea de Oamenii Mării - 
hoardele de corsari alcătuite din barbari cretani şi europeni, 
unii dintre ei chiar din îndepărtatul nord care năvăliseră în 
Egipt cu câteva secole înainte şi deveniseră strămoşii 
principali ai filistenilor. O mică parte dintre ei, ajunşi în 
Liban şi Siria, s-au amestecat rasial cu unele triburi de 
beduini care se arătaseră interesaţi de călătoriile pe mare. 
Din amestecul acesta se ridicaseră fenicienii. Sângele de 
invadatori se vădea încă în aristocrații lor. 

Palatul lui Solomon, cu care Biblia avea să se 
mândrească, va arăta, atunci când va fi terminat, ca o 
imitație perfectă a casei în care Hiram locuia deja. Regele 
umbla totuşi îmbrăcat simplu, cu un caftan din pânză albă 
tivit cu purpură, încălțări din piele fină, o coroană de aur şi 
un inel masiv cu rubin care semnifica regalitatea. Purtarea 
lui era de asemenea directă şi lipsită de afectare. De vârstă 
mijlocie, părea însă mai tânăr, iar vigoarea îi rămăsese 
neatinsă. 

El şi Everard se aşezară într-o încăpere largă, elegantă şi 
aerisită care se deschidea spre o grădină interioară şi un 
bazin cu peşti. Covorul era din pai, însă vopsit într-un model 
fin. Frescele de pe pereţii din ipsos fuseseră făcute de un 
artist adus tocmai din Babylonia şi înfăţişau arbori, flori şi 
himere înaripate. Masa joasă, aşezată între cei doi bărbaţi, 
făcută din abanos, avea intarsii din sidef. Pe ea se aflau 
cupe de sticlă cu vin neîndoit cu apă, talgere cu fructe, 
pâine, brânză, dulciuri. O fată frumoasă, îmbrăcată într-o 
robă diafană, îngenuncheată în preajma lor, mângâia 
strunele unei lire. Doi servitori, aşezaţi mai departe, 
aşteptau porunci. 

— Eşti de-a dreptul misterios, Eborix, murmură Hiram. 

— Desigur, şi nu doresc să ascund nimic faţă de 
înălţimea voastră, îi răspunse Everard cu precauţie. O vorbă 
poruncită putea aduce în încăpere gărzile pentru a-l ucide. 
Nu, aşa ceva nu se putea întâmpla. Oaspeţii erau sacri. Dar 
dacă l-ar fi jignit pe rege, compromitea întreaga lui misiune. 
Adevărat, cu privire la unele, lucruri par neclar, dar asta 
numai pentru că ştiinţa mea despre ele e superficială. Şi 
nici n-aş îndrăzni să arunc învinuiri josnice împotriva cuiva 
în cazul că informaţiile mele s-ar dovedi greşite. 

Hiram îşi uni degetele ambelor mâini şi se încruntă. 

— Şi totuşi afirmi că-mi aduci veste despre primejdii - 
vorbe care contrazic ceea ce ai spus în altă parte. Nu prea 
eşti războinicul neînfricat drept care vrei să treci. 

Everard reuşi să zâmbească. 

— În înţelepciunea sa, stăpânul meu ştie desigur că un 
membru de trib needucat nu e în mod obligatoriu prost. In 
faţa ta trebuie să recunosc chiar că mai devreme am umbrit 
puţin adevărul. Asta pentru că trebuia s-o fac, aşa cum ar 
proceda orice neguţător tyrian la încheierea unui târg. Nu 
am dreptate oare? 

Hiram râse şi se aşeză mai comod. 

— Continuă. Chiar dacă ai fi un pungaş, măcar eşti 
interesant. 

Psihologii  Patrulei  investiseră considerabile eforturi 
pentru a alcătui povestea lui Everard. Nu se putea ca ea să 
fie convingătoare pe dată şi aşa ceva nici n-ar fi fost de 
dorit; regele nu trebuia împins la acţiuni care să schimbe 
cumva cursul istoriei cunoscute. Istorisirea trebuia să fie 
suficient de plauzibilă astfel încât el să coopereze la 
investigația care constituia adevăratul scop al lui Everard. 

— Află, deci, Stăpâne, că tatăl meu a fost căpetenie de 
oaste într-o ţară muntoasă de departe, de dincolo de 
valuri... regiunea Hallstatt din Austria. 

Eborix povesti în continuare cum diferiţi celți care 
făcuseră parte dintre Popoarele Mării se refugiaseră acolo 
după zdrobitoarea înfrângere pe care o provocase Ramses 
al Ill-lea acelor cvasi-Vikingi în 1149 î.Hr. Descendenții lor 
menţinuseră legături firave, mai ales pe drumul ambrei, cu 
descendenţii strămoşilor comuni care se aşezaseră în 
Canaan prin îngăduinţa faraonului victorios. Vechile ambiţii 
nu fuseseră date uitării; celții aveau o memorie rasială 
durabilă. Se vorbea despre reînvierea marii migrări 
mediteraneene. Visul căpăta contur tot mai precis pe 
măsură ce în Grecia coborau valuri după valuri de barbari 
călcând peste ruinele civilizaţiei miceniene şi haosul se 
întindea prin Adriatica până departe, spre Anatolia. 

Eborix avea ştire despre spioni care slujeau în acelaşi 
timp drept emisari către regii oraşelor-stat filistene. 
Prietenia arătată de Tyr evreilor nu era întru totul pe placul 
filistenilor şi desigur că bogăţiile Feniciei constituiau o 
tentaţie şi mai mare. Planurile se dezvoltau 
atotcuprinzătoare, încet, de-a lungul generaţiilor. Eborix nu 
ştia cât de departe merseseră aceste aranjamente pentru a 
aduce spre sud o armată de aventurieri celți. 

Recunoscu cinstit faţă de Hiram că s-ar fi gândit să se 
alăture unei asemenea trupe având în spate pe oamenii săi 
iuți de mână. Însă o vrajbă între clanuri se sfârşise prin 
răsturnarea şi uciderea tatălui său. Eborix abia scăpase cu 
viaţă. Voind să se răzbune la fel de mult precât voia să-şi 

refacă bogăţia, făcuse călătoria spre aceste meleaguri. 
Tyrul, recunoscător pentru această prevestire, putea să-i 
ofere măcar mijloacele necesare să-şi angajeze soldaţi şi 
să-i ducă acasă pentru a-şi recăpăta rangul. 

— Nu-mi dai nici o dovadă, spuse regele încet, nimic 
altceva decât vorbele tale. 

Everard recunoscu dând uşor din cap. 

— Stăpânul meu vede limpede ca şi Ra, Şoimul Egiptului. 
N-am fost de acord de la început că s-ar putea să mă înşel, 
că în realitate s-ar putea să nu fie nici o primejdie 
adevărată, ci doar vorbe aruncate în goană sau 
lăudăroşeniile unor maimuţoi vanitoşi? Cu toate astea, eu îl 
îndemn din inimă pe stăpânul meu să dea poruncă să se 
vegheze asupra acestei posibile primejdii, pentru a fi sigur. 
Şi eu, servitorul său, aş putea să-i fiu de ajutor în această 
strădanie. Nu numai că-mi ştiu neamul şi obiceiurile lui, dar 
în peregrinările mele de-a latul continentului am întâlnit 
multe triburi, dar şi naţii civilizate deopotrivă. Aş putea fi un 
copoi mai bun decât mulţi alţii, mai ales pe urmele acestea. 

Hiram se trase de barbă. 

— Probabil. O asemenea uneltire trebuie să cuprindă 
ceva mai mult decât o mână de oameni ai munţilor şi de 
magnati filisteni. Oameni de origini felurite - dar străinii vin 
şi pleacă precum adierile trecătoare. Cine poate urmări 
vântul? 

Everard simţi că-i creşte inima în piept de emoție. Acesta 
era făgaşul pe care se străduise să aducă discuţia. 

— Înălţimea voastră, m-am gândit îndelung la asta şi zeii 
mi-au trimis câteva idei. Socot că întâi de toate n-ar trebui 
să căutăm printre neguţători de rând, căpitani şi oameni ai 
mării, ci printre străini veniţi din ţări pe care tyrienii nu le- 
au vizitat niciodată sau doar arareori, străini care pun 
întrebări care n-au legătură cu negoţul sau cu o curiozitate 
obişnuită. Ei se strecoară în familiile cu greutate ca şi în 
cele de jos, căutând să afle totul. Işi aminteşte stăpânul 
meu de vreo asemenea persoană? 

Hiram clătină din cap. 

— Nu, nici unul care să dea de bănuit în acest fel. Şi aş fi 
auzit despre ei şi-aş fi voit să-i cunosc. Susţinătorii mei ştiu 
cât de mult tânjesc să aflu cunoştinţe noi, veşti proaspete. 
Râse scurt. Ca dovadă făptul că am dorit să te primesc. 

Everard simţi în gură gustul dezamăgirii. Era acru. Dar 
nici nu trebuia să-mi imaginez că duşmanul ar actiona în 
mod deschis tocmai acum, atât de aproape de momentul 
când va voi să lovească. Nu, îşi va desfăşura cercetările 
preliminare, va căuta informații amănunțite privind 
vulnerabilitatea Feniciei mai devreme. Poate cu mult înapoi 
în timp. 

— Stăpâne, spuse el, dacă există într-adevăr vreo 
primejdie, ea trebuie să fi fost clocită îndelung. Pot îndrăzni 
s-o rog pe înălţimea voastră să se gândească în urmă? In 
atotştiinţa sa, regele şi-ar putea reaminti ceva din vremuri 
de mult trecute. 

Hiram îşi lăsă ochii în jos şi se concentră. Everad simţi 
înţepătura picăturilor de sudoare. Se sili să rămână 
neclintit. Într-un târziu auzi: 

— Ei bine, spre sfârşitul domniei ilustrului meu tată, 
Regele Abibaal... da... el a avut nişte oaspeţi o vreme, 
despre care au circulat tot felul de zvonuri. Nu erau din nici 
o ţară cunoscută nouă... Căutători de înţelepciune din 
Orientul îndepărtat, ziceau ei... Care era numele ţării lor? 
Shee-an? Nu, probabil că nu. Hiram oftă. Amintirile se sting. 
Îndeosebi amintirea simplelor vorbe. 

— Înseamnă că stăpânul meu nu i-a întâlnit personal? 

— Nu, eu eram plecat să-mi petrec câţiva ani într-o 
călătorie prin ţinuturile noastre şi dincolo de ele, pentru ca 
astfel să mă pregătesc pentru urcarea pe tron. lar acum 
Abibaal doarme alături de strămoşii lui. După cum mă tem 
că la fel dorm şi toţi cei care i-ar fi putut întâlni pe oamenii 
aceia. 

Everard îşi înăbuşi un oftat şi făcu un efort să-şi alunge 
încordarea. Indiciul era firav şi înceţoşat, dacă putea fi luat 

drept indiciu. Dar la ce se aşteptase? Duşmanul n-ar fi lăsat 
în urmă anunţuri gravate pe tăblițe. 

Aici nimeni nu ţinea jurnale, nu păstra scrisori şi nici nu 
număra anii după moda civilizaţiilor ulterioare. Everard nu 
va reuşi să afle precis când îi primise Abibaal pe curioşii săi 
vizitatori. Agentul Patrulei putea fi fericit dacă găsea o 
persoană-două care să şi-i amintească bine. Hiram domnea 
deja de două decenii, iar durata de viaţă nu era mare la 
fenicieni. 

Trebuie totuşi să încerc. E singurul indiciu pe care l-am 
descoperit. Ori ar putea fi o pistă falsă, desigur. Aceia 
puteau fi contemporani adevărați - exploratori din China 
dinastiei Chou, poate. 

Işi drese glasul. 

— Îmi va permite înălțimea voastră să pun întrebări 
oamenilor de la palat, precum şi celor din oraş? Socot că 
oamenii umili ar putea vorbi mai deschis şi mai slobod față 
de un om simplu ca mine decât ar face-o în prezenţa ta. 

Hiram zâmbi. 

— Eborix, pentru un om simplu, ai o limbă foarte 
pricepută. Dar... da, poţi face o încercare. Rămâi o vreme 
ca oaspete al meu împreună cu tânărul tău servitor pe care 
l-am observat pe afară. Vom mai vorbi. Dacă nu mă înşel, 
eşti un vorbitor iscusit. 


La căderea serii un paj îi conduse pe Everard şi pe Pum 
pe coridoarele ce duceau la camerele lor. 

— Nobilul vizitator va lua cina cu ofiţerii gărzii şi cu 
oamenii de acelaşi rang, în caz că nu va fi invitat la masa 
regală, explică el cu slugărnicie. Servitorul său este 
binevenit la sala de mese a servitorilor născuţi liberi. Dacă 
are vreo dorinţă, nu e nevoie decât să-l anunţe pe paharnic 
sau pe ospătar; generozitatea înălţimii sale nu cunoaşte 
margini. 

Everard hotărî să nu împingă această generozitate prea 
departe. Servitorimea părea mai conştientă de poziţia 

socială decât erau tyrienii în general - nu încăpea îndoială 
că prezenţa sclavilor peste tot întărea acest sentiment - dar 
probabil că Hiram putea fi bănuit de risipă. 

Când Agentul ajunse în camera sa, găsi că regele era o 
gazdă generoasă. Hiram trebuie să fi dat porunci după 
discuţia lor, în timp ce nou-veniţilor li se arătau minunile 
palatului şi li se dădea o cină uşoară. 

Încăperea luminată de câteva lămpi era spațioasă şi bine 
mobilată. O fereastră care putea fi închisă cu obloane 
dădea într-o curte în care creşteau flori şi rodii. Uşile erau 
din lemn masiv cu balamale din bronz. Cea interioară 
stătea deschisă către un cubicul alăturat, suficient de mare 
pentru a adăposti o saltea de paie şi o oală; acolo avea să 
doarmă Pum. 

Everard se opri. Lumina cădea blând pe covor, pe 
draperii, pe celelalte obiecte: scaune, o masă, un dulap din 
lemn de cedru, un pat dublu. Umbrele fremătară când o 
tânără femeie se ridică şi făcu o plecăciune. 

— Mai doreşte stăpânul meu altceva? întrebă pajul. Dacă 
nu, permiteţi-i umilei mele persoane să vă ureze noapte 
bună. 

Se înclină şi plecă. 

Pum lăsă să-i scape o şoaptă şuierată. 

— Stăpâne, e frumoasă! 

Obrajii lui Everard se împurpurară. 

— Da. Noapte bună şi ţie, flăcău. 

— Nobile domn... 

— Noapte bună, am spus. 

Pum îşi rostogoli ochii spre tavan, ridică din umeri într-un 
gest elocvent şi porni târându-şi picioarele spre bârlogul lui. 
Uşa se închise cu zgomot în urmă-i. 

— Stai dreaptă, draga mea, murmură Everard. Nu te 
teme. N-o să-ţi fac nici un rău. 

Femeia se supuse, rămânând cu braţele încrucişate la 
piept şi cu capul plecat sfios. Pentru mediul acesta era 
înaltă, suplă, bine făcută. Roba uşoară ca un fulg 

înveşmânta o piele albă. Părul înnodat larg la ceafă era 
castaniu-roşcat. Simţindu-se aproape ruşinat, puse un 
deget sub bărbia ei. li văzu chipul cu ochi albaştri, nas 
îndrăzneţ, buze pline, cu pistrui atrăgători. 

— Cine eşti? se minună el. 

Simţea o gheară în gât. 

— Fata trimisă să te slujească, stăpâne. 

Cuvintele aveau un uşor accent cântat. 

— Care ţi-e dorinţa? 

— Eu... eu te-am întrebat cine eşti. Numele, poporul tău. 

— Mi se spune Pleshti, stăpâne. 

— Asta pentru că ei nu pot să-ţi pronunţe numele 
adevărat, sunt sigur, sau nici nu se ostenesc s-o facă. 
Aşadar, care ţi-e numele? 

Ea înghiţi în sec. In ochi îi străluciră lacrimi. 

— Mă numeam odată Bronwen, şopti ea. 

Everard dădu din cap mai mult către sine. Privind în jur, 
văzu o carafă cu vin, precum şi alta cu apă pe masă, un 
pocal şi un vas cu fructe. O luă de mână. Rămase mică şi 
blândă în mâna lui. 

— Vino, spuse el să stăm jos, să gustăm ceva proaspăt, 
să ne cunoaştem. Vom bea din acelaşi pahar. 

Ea se cutremură şi dădu să se retragă. Everard se simţi 
cuprins de tristeţe, cu toate că reuşi să zâmbească. 

— Nu-ţi fie teamă, Bronwen. Nu vreau să te împing la 
ceva care să-ţi facă rău. Doresc pur şi simplu să fim 
prieteni. Vezi tu, macushia, cred că vii din neamul meu. 

Ea-şi alungă plânsul, îşi îndreptă umerii şi suspină: 

— Stăpânul meu e, e ca un zeu în bunătatea lui. Cum i-aş 
putea mulţumi vreodată? 

Everard o conduse la masă, o făcu să se aşeze şi turnă. 
În scurt timp îi află povestea. 

Era cu mult prea obişnuită. Deşi noţiunile ei de geografie 
erau confuze, deduse că aparţinea unui trib celtic care 
migrase la sud de Urheimat-ul! dunărean. Provenea dintr- 

un sat de pe ţărmul de nord al Adriaticii şi era fiica unui 
ţăran liber, înstărit după standardele de prosperitate ale 
Epocii de Bronz. 

Nu-şi numărase aniversările naşterii nici înainte, nici 
după, dar credea că avea aproape treisprezecee ani când, 
cu vreo zece ani în urmă, veniseră tyrienii. Erau cu o 
singură corabie, navigând îndrăzneţi spre nord în căutarea 
unor posibilităţi de negoţ. Trăseseră la țărm, îşi făcuseră 
tabără acolo şi se tocmiseră prin semne. În mod sigur 
consideraseră că nu aveau cum să găsească ceva deosebit 
pentru a merita să mai revină, aşa că la plecare răpiseră 
câţiva copii care se aventuraseră prea aproape ca să-i 
privească pe uimitorii străini. Bronwen era printre aceştia. 

Tyrienii nu violaseră captivele şi nici nu maltrataseră pe 
vreunul dintre copii. O virgină sănătoasă valora prea mult 
pe piaţa sclavilor. Everard recunoscu în sinea lui că nu 
putea să-i considere ticăloşi pe marinari. Făcuseră ceea ce 
părea normal în lumea antică şi chiar în restul istoriei 
ulterioare. 

Ţinând seama de tot ce i se întâmplase, Bronwen 
avusese noroc. A fost cumpărată pentru palat: nu pentru 
haremul regal, deşi regele o avusese de câteva ori în mod 
neoficial, ci pentru a o pune la dispoziţia oaspeţilor cărora 
voia să le facă o favoare. Bărbaţii se purtau rareori crud cu 
ea. Durerea care nu trecea nicicum era să fie prizonieră 
printre străini de neamul ei. 

Mai erau şi copiii. Născuse patru de-a lungul anilor, dintre 
care doi muriseră din fragedă pruncie - o situaţie destul de 
fericită ţinând seama că nu-şi ruinase sănătatea şi nu-şi 
pierduse dinţii. Cei doi care-i trăiau erau încă mici. Fata 
avea să devină şi ea concubină, probabil, atunci când va 
ajunge la pubertate, asta dacă nu era dată la un bordel. 
(Femeile sclave nu erau dezvirginate potrivit ritului religios. 
Cui îi păsa de soarta lor la bătrâneţe?) Băiatul avea să fie 
castrat, probabil la aceeaşi vârstă, pentru că prezenţa lui la 
curte l-ar fi făcut un potenţial servitor la harem. 

lar Bronwen avea să fie pusă la muncă atunci când îşi va 
pierde frumuseţea. Nefiind pregătită pentru îndeletniciri 
precum țesutul, avea să nimerească aproape sigur la 
spălatul vaselor sau la râşnitul grânelor. 

Everard trebui să afle toate acestea de la ea încetul cu 
încetul şi dureros. Ea nu se plânse şi nici nu cerşi. Asta îi 
era soarta şi gata. Îţi aminti de câteva rânduri scrise de 
Tucidide peste câteva secole despre dezastruoasa expediţie 
militară ateniană ai cărei ultimi membri îşi sfârşiseră zilele 
în minele din Sicilia. „Făcând ceea ce puteau ca bărbați, au 
suferit ca bărbații.” 

Dar şi femeile. Îndeosebi ele. Se întrebă dacă, în adâncul 
inimii, avea curajul Bronwenei. Se îndoia. 

Vorbi puţin despre sine. După ce evitase un celt şi se 
trezise cu un altul în braţe, simţea că ar trebui să fie 
secretos. 

Cu toate acestea, ea îl privi îmbujorată, radiind, şi rosti 
cu o voce uşor voalată de vin: 

— Of, Eborix... 

Nu reuşi să înţeleagă restul. 

— Mă tem că limba mea e mult prea diferită de a ta, 
draga mea, spuse el. 

Ea îi răspunse în limba punică: 

— Eborix, ce generoasă a fost Ashera că m-a adus la tine, 
pentru atâta timp cât va dori ea. Ce minunat. Acum vino, 
stăpâne, dă-i voie sclavei tale să-ţi ofere puţină bucurie... 

Se ridică, înconjură masa, lăsându-şi căldura şi supleţea 
pe genunchii lui. 

El îşi consultase deja conştiinţa. Dacă nu făcea ceea ce 
aştepta lumea de la el, regelui avea să i se dea de ştire. 
Hiram putea să se simtă insultat sau să se întrebe ce era în 
neregulă cu oaspetele său. Chiar Bronwen ar fi jignită, 
nedumerită; putea avea necazuri. In plus, era atrăgătoare, 
iar el destul de lipsit de femei. Sărmana Sarai abia dacă 
avea vreo importanţă. 

O strânse pe Bronwen în braţe. 

Inteligentă, simţitoare şi sensibilă, ea învățase bine cum 
să fie pe placul unui bărbat. lar el nu-şi închipuise că va dori 
atât, mai mult decât o dată. Nici ardoarea ei nu era 
prefăcută. Probabil că era primul bărbat care încerca să-i 
facă ei pe plac. Mai târziu, ea îi şopti la ureche eu o voce 
gâtuită de emotie: 

— Eu... n-am mai zămislit... în ultimii trei ani. De-ai şti cât 
rog zeiţa să-mi desferece pântecul pentru tine, Eborix, 
Eborix... 

El nu-i reaminti că şi acest copil ar deveni sclav. 

Şi totuşi, înainte de a adormi amândoi, ea murmură 
câteva vorbe pe care nu le-ar fi lăsat să-i scape dacă ar fi 
fost pe deplin trează, se gândi Everard. 

— Ne-am unit prin carne în noaptea asta, stăpâne, şi 
poate că ne vom mai uni vreodată. Dar află că ştiu că nu 
aparţinem aceluiaşi popor. 

— Poftim? 

Simţi o străfulgerare rece. Se ridică în capul oaselor. 

Ea se cuibări mai aproape. 

— Linişteşte-te, inima mea. Niciodată, niciodată n-o să te 
trădez, stăpâne. Numai că... îmi amintesc destule lucruri 
despre casă, lucruri mărunte, şi nu cred că geylii din munţi 
pot fi atât de diferiţi de cei de lângă mare... Tăcere, tăcere, 
secretul tău e în siguranţă. De ce-ar trăda fiica lui Bronwen 
Brannoch pe singurul bărbat căruia i-a păsat de ea? Dormi, 
dragul meu fără nume, dormi fără grijă în braţele mele. 


În zori, un servitor îl trezi pe Everard - cerându-şi iertare 
şi linguşindu-se în tot acest timp - şi-l duse să facă o baie 
fierbinte. Săpunul era un lux al viitorului, dar cu un burete 
şi cu o piatră ponce îşi curăţă trupul şi după aceea 
servitorul îl masă cu ulei aromat şi-l bărbieri cu iscusinţă. 
Apoi se întâlni cu ofiţerii gărzii la un dejun auster şi o 
conversaţie animată. 

— Astăzi ies din serviciu. Ce-ai spune dacă am trece 
marea până la Usu, prietene Eborix, îi propuse unul dintre 

ei. Te voi conduce chiar eu. lar mai târziu, dacă nu se va 
însera, putem să facem o plimbare dincolo de ziduri. 

Everard nu avea cum să ştie dacă vor merge călare pe 
măgari sau mai repede, chiar şi dacă mai puţin confortabil, 
cu un car de luptă. La vremea aceea, caii erau folosiţi 
aproape exclusiv ca animale de transport, prea valoroase 
pentru a sluji altor scopuri decât războiului şi pompei. 

— Multe mulţumiri, îi răspunse Agentul. Aş vrea însă ca 
mai întâi să stau de vorbă cu o femeie pe nume Sarai. 
Lucrează la administraţie... 

Câţiva ridicară ochii, miraţi. 

— Cum, pufni un soldat, la voi, cei din nord, menajerele 
urâte au mai multă trecere decât femeile alese de rege? 

Ce sat bârfitor e palatul, se gândi Everard. Aş face bine 
să-mi repar pe dată reputaţia. Se îndreptă din umeri, 
aruncă o privire îngheţată peste masă şi mărâi: 

— Mă aflu aici din porunca regelui pentru a face nişte 
cercetări care nu privesc pe nimeni altcineva. Ţi-e limpede, 
băieţaş? 

— A..., da, da. Dar am glumit, nobile domn! Aşteaptă, mă 
duc să caut pe cineva care ştie unde s-o găsească. 

Bărbatul se ridică grăbit de pe bancă. 

Condus într-o cameră mai ferită, Everard rămase singur 
câteva minute. Şi le petrecu gândindu-se la graba cu care 
trebuia să acţioneze. Teoretic, avea la dispoziţie oricât timp 
ar fi dorit: dacă era nevoie, putea oricând să se întoarcă în 
timp, cu condiţia să aibă grijă să-i împiedice pe oameni să-l 
vadă alături de sine însuşi. In practică, un asemenea 
procedeu presupunea riscuri acceptabile doar în cazurile 
cele mai disperate. Pe lângă posibilitatea declanşării unei 
bucle cauzale care se putea extinde, scăpând oricărui 
control, exista şi riscul ca să meargă anapoda ceva în 
cursul normal al evenimentelor. Această probabilitate putea 
creşte pe măsură ce operaţiunea devenea tot mai 
complexă şi mai prelungită. Pe de altă parte, era animat de 

nerăbdare să-şi continue misiunea, să o ducă la bun sfârşit 
şi să fixeze existenţa lumii care-i dăduse naştere. 

O siluetă scundă şi îndesată dădu la o parte perdeaua ce 
slujea drept uşă. Sarai îngenunche în faţa lui. 

— Adoratoarea ta aşteaptă dorinţa stăpânului ei, spuse 
ea cu 0 voce uşor nesigură. 

— Ridică-te! o îndemnă blând Everard. Fii pe pace. Nu 
vreau decât să-ţi pun o întrebare sau două. 

Genele îi fluturară. Roşi până în vârful nasului. 

— Cea care îţi este atât de îndatorată se va strădui să 
îndeplinească orice dorinţă a stăpânului ei. 

El înţelese că femeia nu se purta ca o sclavă şi nici nu 
încerca să cocheteze. Nu cerea şi nici nu aştepta ceva 
necuvenit din partea lui. De îndată ce făcea sacrificiul faţă 
de zeiţă, o femeie feniciană pioasă rămânea castă. Sarai îi 
era recunoscătoare doar, în felul ei simplu şi umil. Se simţi 
mişcat. 

— Fii pe pace! repetă el. Lasă-ţi mintea să zboare liberă. 
Din porunca regelui şi în numele lui, caut să aflu despre 
nişte bărbaţi care l-au vizitat demult pe tatăl lui, spre 
sfârşitul vieţii prealuminatului Abibaal. 

Sarai îl privi cu ochi uimiţi. 

— Stăpâne, abia dacă mă născusem. 

— Ştiu asta. Dar servitorii mai bătrâni? Cu siguranţă că-i 
cunoşti pe toţi. Poate c-au mai rămas câţiva care au slujit şi 
în vremea aceea. Vrei să întrebi printre ei? 

Ea îşi duse mâna la sprâncene, buze şi piept, semnul 
supunerii: 

— Dacă stăpânul meu voieşte asta... 

Agentul îi înfăţişă puţinele informaţii de care avea 
cunoştinţă. 

— Mă tem - mă tem că nu vom afla multe, murmură 
dânsa. Cred că stăpânul meu a văzut cât de mult ne 
interesează străinii. Dacă ar veni unii chiar atât de ciudaţi, 
servitorii ar cleveti despre ei până la sfârşitul zilelor. Zâmbi 
neîncrezătoare. La urma urmei, noi, servitorii dinăuntrul 

zidurilor palatului, nu avem parte de prea multe veşti. 
Vorbim mereu-mereu despre aceleaşi lucruri. Cred că aş fi 
auzit despre oamenii aceia dacă ar fi rămas cineva care să 
şi-i amintească. 

Everard blestemă în sinea lui în mai multe limbi. Se pare 
că va trebui să mă întorc eu însumi la Usu în urmă cu 
douăzeci de ani şi să scormonesc - ignorând pericolul ca 
maşina mea să fie detectată de duşmani, alarmându-i astfel 
sau riscând să fiu ucis. 

— Bine, spuse el încordat, întreabă oricum, te rog! N-o să 
fie vina ta dacă nu afli nimic. 

— Nu, stăpâne, oftă Sarai, dar va fi amărăciunea mea. 

Everard plecă să-l întâlnească pe ofiţer. Nu nădăjduia să 
descopere astăzi vreun indiciu pe continent, dar hoinăreala 
avea să alunge măcar o parte din înfrigurare. 


Soarele coborâse când se întoarseră pe insulă. O ceaţă 
uşoară plutea deasupra mării, risipind lumina, făcând ca 
zidurile înalte ale Tyrului să fie aurii, parcă ireale, aidoma 
unui castel de basm care ar putea în orice clipă să se 
mistuie ca o licărire fugară. Coborând pe țărm, Everard 
băgă de seamă că majoritatea locuitorilor plecaseră la 
casele lor. Soldatul, care avea familie, îşi luă rămas bun şi 
Agentul îşi continuă drumul spre palat pe străzi care, după 
agitația de peste zi, păreau fantomatice. 

Ignorată de santinele, o siluetă întunecată stătea lângă 
intrarea în palat. Santinelele se ridicară în picioare doar 
când Everard se apropie şi-şi luară lăncile, pregătiţi să-i 
verifice identitatea. Nici nu se gândiseră să ia poziţia de 
drepţi. Femeia alergă grăbită pentru a-l prinde înainte de a 
intra. O recunoscu pe Sarai care îngenunche în faţa lui. 

Inima îi bătea să-i spargă pieptul. 

— Ce doreşti? reuşi el să întrebe. 

— Stăpâne, am aşteptat aproape toată ziua sosirea ta 
pentru că mi s-a părut că erai dornic să afli orice vorbă pe 
care aş fi putut să ţi-o aduc. 

Trebuie că-şi lăsase deoparte toate îndatoririle obişnuite. 
Oră după oră de aşteptare în arşiţa străzii. 

— Tu... ai aflat ceva? 

— Poate, stăpâne, poate doar o fărâmă. Aş vrea să fi aflat 
mai mult. 

— Vorbeşte, în... în numele lui Melquart! 

— În numele tău, stăpâne, al tău, pentru că asta i-ai cerut 
servitoarei tale. Sarai îşi trase sufletul. Privirea, ei o întâlni 
pe a lui şi rămaseră aşa. Vocea îi deveni sigură, neutră: 

— Aşa cum m-am temut, dintre acei puţini servitori 
îndeajuns de bătrâni nici unul nu ştie ceea ce vrei să afli. 
Nu slujeau încă la palat pe vremea aceea sau dacă da, mai 
curând munceau în altă parte pentru Regele Abibaal - la o 
gospodărie de la ţară sau la reşedinţa de vară, sau în alt 
asemenea loc. In cel mai bun caz, am aflat de la unul sau 
doi oameni că demult ar fi auzit vorbindu-se despre aşa 
ceva; dar nu-şi aminteau mai multe decât mi-a spus 
stăpânul meu. M-a cuprins disperarea, dar după aceea m- 
am gândit să merg la un altar al zeiţei Ashera. M-am rugat 
să fie binevoitoare cu cel care a slujit-o prin mine, când 
atâta amar de vreme nimeni n-a voit s-o facă. Şi iată, a 
răspuns rugii mele. Lăudat să-i fie numele! Mi-am amintit 
că un ajutor de grăjdar pe nume Jantin-hamu îl are pe tatăl 
său încă în viaţă, iar el a muncit la administraţie. L-am 
căutat pe Jantin-hamu iar el mi l-a adus pe Bomilcar şi iată, 
Bomilcar îţi poate vorbi despre străinii aceia. 

— Ei da, asta-i o veste grozavă! nu reuşi el să-şi 
stăpânească emoția. Cred că nici eu n-aş fi reuşit să aflu 
atâtea. N-aş fi ştiut pe cine să întreb. 

— Acum mă rog ca toate acestea să se dovedească 
folositoare cu adevărat, turui Sarai aproape fără voce, 
pentru stăpânul meu care a fost bun cu o femeie urâtă. 
Vino, te voi conduce. 

Din respect filial, Jantin-hamu îi oferise tatălui său un 
locşor în camera pe care o împărțea cu soţia şi cu doi copii 
încă minori. Printre umbrele monstruoase, singura lampă îi 

înfăţişă lui Everard saltelele de paie, scaunele, cănile de lut 
şi vasul pentru jăratic, acestea fiind toate obiectele de 
mobilier. Femeia gătea într-o bucătărie pe care o împărțea 
cu alţi chiriaşi şi apoi aducea mâncarea aici; aerul era 
înăbuşitor şi încărcat de mirosuri de grăsimi. Restul 
membrilor din familie se aşezară pe vine şi rămaseră cu 
privirile aţintite la Everard care-l interoga pe Bomilcar. 

Bătrânul era chel, cu excepţia unor rămăşiţe de barbă 
albă, fără dinţi, pe jumătate surd, cu mâinile chircite şi 
uscate de artrită şi cu ochii de un alb lăptos din cauza 
cataractei. (Vârsta lui cronologică trebuie că era în jur de 
şaizeci de ani. Cam astea erau şi perspectivele mişcării 
„înapoi la natură” din  aglomeratul secol douăzeci 
american.) Bătrânul stătea prăbuşit pe un scaun, cu mâinile 
strângând moale un toiag. Mintea îi era totuşi vie - 
căznindu-se să iasă din ruina în care era prizonieră asemeni 
unei plante care se înalţă spre lumina soarelui. 

— Daa, da, când îţi vorbesc acu', parcă vin şi s-aşază în 
faţa mea, ca şi cum s-ar fi întâmplat ieri. Nu cred că mi-aş 
aminti la fel de bine ce s-a petrecut ieri. Ei bine, oricum n- 
avea ce, mâine are să fie la fel... 

Şapte, erau şapte, care spuneau că veniseră pe o corabie 
dinspre coasta hitită. Numai că tânărul Matinbaal a devenit 
curios, chiar aşa, şi s-a dus în port să-ntrebe pe-acolo, dar 
n-a găsit nici un căpitan care să fi adus asemenea pasageri. 
In fine, poate că era o corabie care şi-a văzut în continuare 
de drum spre Filistia sau Egipt... Îşi ziceau sinimi şi au 
povestit cum călătoriseră ei mii şi mii de leghe tocmai din 
Ţara Soarelui Răsare ca să ducă regelui lor veşti despre 
lume. Vorbeau corect punică, deşi cu un accent pe care nu 
l-am mai auzit vreodată... Mai înalţi decât noi, bine clădiţi; 
păşeau ca nişte pisici sălbatice şi erau aşa de manieraţi... 
da' eu, eu cred că la fel de primejdioşi dacă-i supăra 
careva. N-aveau nici unul barbă; nu fiindcă se rădeau, ci 
pentru că n-aveau deloc păr pe faţă, ca femeile. Da' nici 
eunuci nu erau, nu, femeile ce le-au fost date au aflat 

curând cum stăteau lucrurile, he, he, he! Aveau ochi 
luminoşi, iar pielea chiar mai albă decât a unui aheu cu păr 
galben, dar pletele lor drepte erau negre ca tăciunele... Mai 
tot timpul arătau ca nişte vrăjitori şi am auzit poveşti 
despre lucrurile năprasnice şi nemaivăzute de le arătaseră 
regelui. N-am cum să ştiu de-a fost aşa, dar n-au făcut 
nimănui rău, erau doar curioşi, oho, ce curioşi; voiau să ştie 
despre fiecare lucruşor din Usu şi despre planurile care se 
făceau pe vremea aceea pentru Tyr. l-au fermecat inima 
regelui; el a poruncit să fie lăsaţi să vadă şi să audă tot ce 
doreau, fie ele secretele unui sanctuar sau ale vreunei case 
de comerţ... Ades m-am mirat după aceea dacă nu tocmai 
curiozitatea asta a provocat mânia zeilor asupra lor. 

luda ajuns preot! îl străfulgera pe Everard un gând. 
Aceştia sunt aproape sigur duşmanii mei. Da, ei, Exaltaţii 
din banda lui Varagan. „Simm” - chinezi? O pistă falsă în 
caz că Patrula o pornea în urmărirea lor. Nu, bănuiesc că 
nu, cred mai degrabă că au folosit minciuna asta ca să aibă 
o poveste pregătită şi s-o servească regelui Abibaal şi curții 
lui. Pentru că nu se deranjau să-şi ascundă înfăţişarea. Ca şi 
în America de Sud, Varagan îşi inchipuise că inteligenţa îi 
va fi suficientă pentru a înşela vigilenta Patrulei. Lucru ce s- 
ar fi putut întâmpla şi acum dacă n-ar fi fost Sarai. 

Dar asta nu înseamnă că am progresat prea mult. 

— Şi ce s-a întâmplat cu ei? întrebă el. 

— A, mare păcat, doar dacă n-a fost cumva pedeapsă 
pentru vreo faptă rea ce-au făcut-o, ca de pildă vârându-şi 
nasul într-o Sfântă a Sfintelor. Bomilcar plescăi din limbă şi 
clătină din cap. După câteva săptămâni au cerut 
îngăduinţă, să plece. Era la sfârşit de toamnă, mai toate 
corăbiile erau deja puse la adăpost pentru iarnă, dar cu 
toate c-au fost sfătuiţi de bine, ei au oferit o plată 
generoasă celui care-i trece în Cipru şi au găsit un căpitan 
îndrăzneţ care s-a învoit să-i ducă. M-am dus şi eu la cheu 
ca să-i văd plecând, chiar m-am dus. Era o zi rece cu vânt 
tăios. M-am uitat la corabia aceea dispărând la orizontul 

înnegurat şi încărcat de nori care se rostogoleau de colo- 
colo şi ceva m-a îndemnat să mă opresc la templul lui Tanit 
la întoarcere acasă şi să pun nişte ulei într-o lampă - nu 
pentru ei, înţelegi, ci pentru sărmanii marinari pe spinarea 
cărora se întemeiază bunăstarea Tyrului. 

Everard abia se stăpâni să nu scuture trupul pipernicit. 

— Şi după aceea? Altceva ? 

— Daa, inima mea a avut dreptate. Simţămintele nu m- 
au înşelat niciodată, nu-i aşa, Jantin-hamu? Niciodată. Ar fi 
trebuit să fiu preot, dar prea mulţi băieţi încercau să obţină 
locurile de ucenici care se găseau... A, da, să nu uit. In ziua 
aceea s-a pornit o furtună. Corabia s-a sfărâmat. Toată 
lumea a pierit. Am auzit despre asta, sigur că da, pentru că 
voiam cu toţii să ştim ce s-a-ntâmplat cu străinii aceia. 
Catargul corăbiei şi alte câteva bucăţi au fost aduse de 
valuri până la stâncile unde se află acum oraşul. 

— Dar... stai o clipă, omule... eşti sigur că s-au înecat cu 
toţii? 

— Nu, nu cred c-aş putea să jur, asta nu. Socot, totuşi, că 
vreunul sau doi oameni s-or fi agăţat de-o bârnă, ajungând 
aşa până la țărm. Probabil c-o fi nimerit pe uscat în altă 
parte şi s-a dus acasă nebăgat în seamă. Cui să-i pese la 
palat de un marinar amărât? Sigur e că acea corabie s-a 
scufundat cu sinimi cu tot - pentru că dacă e; s-ar fi întors 
am fi ştiut; am dreptate, nu? 

Mintea lui Everard începu să freamăte. Că/ătorii în timp 
ar fi putut ajunge aici direct, cu vehiculul de efectuat 
salturi. Încă nu se întemeiase o bază a Patrulei care să fie 
înzestrată cu instrumente pentru detectarea lui. (Nu putem 
avea oameni în orice clipă de-a lungul mileniilor. Tot ce 
putem face e ca, în caz de nevoie, să trimitem în acel 
mediu care ne interesează agenti de la stațiile pe care le 
avem în alte epoci.) Dacă voiau să nu stârnească amintiri 
care să persiste, era neapărat necesar să plece după 
obiceiul locului, pe uscat sau pe mare. Insă bineînţeles că 
înainte de a se imbarca au verificat prognoza 

meteorologică. De fapt, corăbiile acestei epoci nu se 
aventurează pe mare la sosirea iernii; sunt prea nesigure. 

Dar chiar şi aşa, oare nu putea să fie vorba de o pistă 
falsă? Memoria lui Bomilcar n-o fi chiar atât de limpede pe 
cât pretinde el. lar vizitatorii puteau să vină din oricare 
dintre numeroasele civilizații minuscule şi efemere pe care 
istoria şi arheologia de mai târziu le vor pierde din vedere şi 
pe care oamenii de ştiinţă călători prin timp le descoperă 
doar din întâmplare. De exemplu, un oraş-stat din creierii 
munților Anatoliei, care a deprins o serie de lucruri de la 
hitiți şi a cărui aristocrație s-a înrudit atât de exclusivist prin 
alianțe de sânge încât membrii săi au ajuns să aibă aceeaşi 
fizionomie... 

Pe de altă parte, desigur, acest naufragiu putea fi 
mijlocul real de a împiedica orice urmărire. Asta ar explica 
de ce agenții duşmani nu-şi dăduseră osteneala să arate ca 
nişte chinezi. 

Cum să aflu asta înainte ca Tyrul să explodeze? 

— Când s-a întâmplat asta, Bomilcar? întrebă el cât se 
poate de blând. 

— Păi ţi-am spus, îi răspunse bătrânul. Pe vremea regelui 
Abibaal, când lucram pentru administratorul lui de la palatul 
din Usu. 

Everard simţea intens şi supărător prezenţa familiei, fiind 
conştient de privirile lor sfredelitoare. Le auzi respiraţia 
precipitată. Flacăra lămpii pâlpâia; umbrele se adânciră, 
aerul păru mai rece. 

— N-ai putea să-mi spui mai precis? urmă el cu 
încăpățânare. Îţi aminteşti în al câtelea an la domniei lui 
Abibaal s-a întâmplat? 

— Nu... Nu. Şi nici altceva ieşit din comun. Să mă 
gândesc... N-o fi fost cu doi sau trei ani după ce căpitanul 
Rib-adi s-a întors cu o comoară descoperită din întâmplare 
în... în... unde-o fi fost asta? Undeva, dincolo de Tharshish... 
Nu, n-a fost oare după aceea? Prima mea nevastă a murit la 
o vreme după, asta-mi amintesc bine, dar au trecut câţiva 

ani buni până să pot aranja o a doua căsătorie şi între timp 
a trebuit să mă mulţumesc cu prostituate, he, he... Cu 
imprevizibilitatea tipică bătrânilor, toanele lui Bomilcar se 
schimbară. Lacrimile începură să-i curgă pe obraji. Şi a 
doua nevastă, Batbaal a mea, a murit de fierbinţeală... Işi 
pierduse minţile, nici nu mă mai recunoştea... Nu mă chinui, 
stăpâne, cruţă-mă, lasă-mă în pacea şi-n întunericul meu şi 
zeii să te aibă în pază. 

Aici nu mai am ce să aflu. Dar ce-am obținut? Poate 
nimic. 

Înainte de a pleca, Everard îi dărui lui Jantin-hamu o 
bucată de metal care să îngăduie familiei să trăiască în mai 
mare îndestulare. Faţă de lumea lui, lumea antică avea 
câteva avantaje; se puteau oferi cadouri şi nu existau taxe 
pe venit. 


Everard se întoarse la palat la câteva ore după apusul 
soarelui. În ochii localnicilor, asta însemna târziu. 
Santinelele ridicară lumânări spre chipul lui şi-l priviră 
atent, apoi îşi chemară ofiţerul. După ce-l identificară, îl 
lăsară să intre cerându-şi iertare. Râsul lui înţelegător îi 
răsplăti mai mult decât ar fi făcut-o un cadou substantial. 
De fapt, nu-i venea deloc să râdă. Cu buzele strânse, îl 
urmă pe purtătorul de lampă spre camera lui. 

Bronwen dormea. Doar o flacără mai ardea. Se dezbrăcă 
şi apoi, în lumina scăzută şi tremurătoare, o privi câteva 
clipe. Un braţ scăpat de sub acoperământ nu reuşea să 
acopere un sân tânăr. Privea, totuşi, chipul. Cât de 
nevinovat părea, copilăros, vulnerabil chiar şi acum, după 
tot ce trebuise să îndure. 

Doar dacă... Ba nu. S-ar putea să ne fi îndrăgostit deja 
unul de altul. Dar nu există posibilitatea ca asta să dureze, 
n-am putea trăi cu adevărat împreună decât ca două 
trupuri separate. Ne desparte un ocean de timp. 

Ce se va întâmpla cu ea? 

Se pregăti să intre în pat, gândindu-se pur şi simplu la 
somn. Bronwen se trezi. Sclavii învaţă să doarmă cu 
simţurile treze. Văzu cum înfloreşte bucuria pe chipul ei. 

— Stăpâne! Bine-ai venit, de o mie de ori bun venit! 

Se îmbrăţişară strâns. Şi cu toate astea, el simţi că 
doreşte să mai schimbe o vorbă, două, cu ademenitoarea 
lui prietenă. 

— Cum ţi-a trecut ziua? întrebă el, atingând-o cu buzele 
în locul acela cald unde falca întâlneşte urechea. 

— Cum anume? Eu... o, stăpâne... Era surprinsă de-o 
asemenea întrebare. Plăcut, bineînţeles, pentru că farmecul 
tău drag mi-a rămas tovarăş. Am flecărit pe îndelete cu 
servitorul tău, Pummairam. Râse subţire. E-un pungaş 
captivant, nu-i aşa? Unele dintre întrebările lui au fost cam 
fără ocol, dar să n-ai teamă, stăpâne; am refuzat să-i 
răspund şi el s-a potolit pe dată. Mai târziu am plecat, 
lăsând vorbă unde pot fi găsită în caz că se întoarce 
stăpânul meu şi mi-am petrecut după amiaza în camera 
copiilor, unde se află şi-ai mei. 

Nu îndrăzni să-l întrebe dacă ar dori şi el să-i vadă. 

— Hm...! 

Un gând nu-i dădea pace lui Everard. Şi ce-a făcut Pum 
tot timpul ăsta? Wu mi-l pot închipui pe tănc stând toată 
Ziua fără să facă nimic. 

— N-am de unde şti. Ei, l-am zărit de vreo două ori, 
umblând cu treburi de-ale lui pe coridoare, dar am luat de 
bun că stăpânul meu trebuie să-i fi dat poruncă... Stăpâne? 

Alarmată, se ridică şi ea când Everard plecă de lângă 
dânsa. Deschise larg uşa cubicului. Nu era nimeni înăuntru. 
Ce naiba punea la cale Pum? 

Probabil că nu mare lucru. Totuşi, un servitor care făcea 
vreo faptă necugetată putea să atragă necazuri pe capul 
stăpânului său. 

Stând cu picioarele desculţe pe podeaua rece, ca un 
sclav ce face de veghe, simţi braţe cuprinzându-i talia şi un 

obraz lipindu-i-se fierbinte pe omoplat şi auzi vocea ei 
ademenitoare: 

— Oare stăpânul meu e cu totul ostenit? Dacă e, s-o lase 
pe sluga lui să-l adoarmă cu un cântec de leagăn din patria 
ei. Dar dacă nu... 

La toți dracii cu grijile astea! Ele oricum rămân. Everard 
îşi îndreptă atenţia către altceva şi către sine. 


Când se trezi, flăcăul încă lipsea. Întrebări discrete îl 
lămuriră că Pum îşi petrecuse orele zilei ce trecuse 
discutând cu numeroşi oameni din serviciul palatului. Cu 
toţii îl încredinţară că Pum era curios şi amuzant. Plecase 
într-un târziu în oraş şi de atunci nimeni nu-l mai văzuse. 

Probabil că n-a mai fost în stare să-şi găsească locul şi a 
şters-o să cheltuiască prin vinării şi bordeluri ceea ce i-am 
dăruit. Foarte rău. În ciuda stilului de copil împelițat şi 
pierde-vară, îmi închipuiam că mă pot bizui pe el şi chiar 
voiam să fac ceva care să-i ofere o şansă de a duce o viață 
mai bună. 

Nu-i nimic. Am de lămurit treburi care țin de Patrula 
Timpului. 

Scuzându-se, Everard se smulse altor activităţi pe care le 
plănuise şi plecă singur în oraş. În timp ce un servitor îi 
dădea drumul în casa lui Zakarbaal, apăru şi Yael Zorach. 
Îmbrăcămintea şi  pieptănătura feniciană o făceau 
încântător de atrăgătoare, însă el era mult prea absorbit de 
gânduri ca să o laude. Aceeaşi încordare se ghicea şi pe 
chipul ei. 

— Pe aici, spuse ea, neobişnuit de laconic, şi-l conduse 
înăuntru. 

Soţul ei stătea de vorbă cu un bărbat având o barbă 
stufoasă şi chipul colţuros, a cărui îmbrăcăminte se 
deosebea în multe privinţe de cea a bărbaţilor din Tyr. 

— A, Manse! exclamă Chaim. Ce uşurare. Mă-ntrebam 
dacă nu cumva să trimit să te cheme încoace. Continuă în 
Temporală: Agentul Manson Everard, Autonom. Dă-mi voie 

să ţi-l prezint pe Epsilon Korten, Directorul Bazei din 
lerusalim. 

Celălalt bărbat se ridică asemeni unui militar din viitor şi-l 
salută scurt. 

— E o onoare, domnule, spuse el. 

Rangul lui era totuşi mult sub cel al lui Everard. 
Răspundea de activităţile temporale în toate ţinuturile 
ebraice din perioada dintre naşterea lui David şi prăbuşirea 
lui luda. Probabil că Tyrul era mai important în istoria 
profană, dar nu va atrage nici măcar a zecea parte dintre 
vizitatorii din viitor pe care-i va avea lerusalimul şi 
împrejurimile lui. Poziţia pe care o deţinea îi sugeră pe dată 
lui Everard că bărbatul era atât om de acţiune cât şi 
cărturar cu o solidă pregătire. 

— O s-o trimit pe Hanai să aducă ceva răcoritor şi apoi o 
să spun servitorilor să nu calce pe aici şi nici să nu lase pe 
cineva înăuntru, le propuse Yael. 

Everard şi Korten îşi petrecură minutele de aşteptare 
încercând să se cunoască şi să se apropie. Korten se 
născuse în secolul douăzeci şi nouă în New Edom, pe Marte. 
Cu toate că nu se lăudă, Everard înţelese că analizele pe 
care le făcuse pe computer în privinţa unor texte semitice 
timpurii, la care se adăugaseră isprăvile lui ca luptător în 
spaţiu în timpul celui de-al Doilea Război al Asteroizilor, 
atrăseseră atenția  recrutorilor  Patrulei Timpului, îl 
tatonaseră, îl convinseseră să dea testele care îl arătaseră 
demn de încredere, îi dezvăluiseră existenţa organizaţiei, îi 
acceptaseră înrolarea, îl pregătiseră - procedeele obişnuite. 
Mai puţin obişnuit era nivelul lui de competenţă, în multe 
privinţe, misiunea lui era mai pretențioasă decât a lui 
Everard. 

— Vei înţelege că această criză este deosebit de 
alarmantă pentru biroul meu, spuse el când se aşezară toţi 
patru. Dacă Tyrul este distrus, s-ar putea ca Europei să-i 
trebuie decenii întregi până să pună în evidenţă efecte 
majore - restului lumii, secole, iar Americii şi Australiei, 

milenii. Dar asta ar însemna o catastrofă imediată pentru 
imperiul lui Solomon. Lipsit de sprijinul lui Hiram şi de 
prestigiul pe care i-l conferă acesta, probabil că n-ar reuşi 
să-şi mai ţină triburile unite multă vreme; şi fără Tyr în 
spatele lor, filistenii nu vor ezita să se răzbune. ludaismul, 
monoteismul lui Yahweh, este nou şi plăpând, pe jumătate 
păgân deocamdată. Prin extrapolare, socotesc că nici nu va 
supravieţui. Yahweh va decădea până va ajunge un 
personaj ca atâtea altele într-un panteon imatur şi în 
veşnică schimbare. 

— Şi tot aşa se va distruge o parte din civilizaţia clasică, 
adăugă Everard. ludaismul a influenţat filozofia, precum şi 
evenimentele petrecute la grecii alexandrini şi la romani. 
Evident, nu va exista creştinism şi, prin urmare, nici 
civilizaţia occidentală sau bizantină ori alta care îi va urma. 
Nimeni n-ar putea spune ce s-ar naşte în locul acestora. 

Se gândi la o altă lume, schimbată, la moartea căreia 
contribuise, şi simţi arsura unei răni pe care avea să o 
poarte de-a lungul întregii lui vieţi. 

— Da, desigur, spuse Korten nerăbdător. Problema este 
că ţinând seama de resursele limitate ale Patrulei - şi 
groaznic de dispersate de-a lungul unui continuum care are 
multe noduri la fel de primejdioase ca şi cel de acum - nu 
cred că ea ar trebui să-şi concentreze toate forţele 
disponibile pentru a salva Tyrul. Dacă se întâmplă să dăm 
greş, totul e pierdut; şansele noastre de a reuşi repunerea 
lumii pe făgaşul original devin extrem de reduse. Nu, să 
stabilim o forţă de rezervă puternică la lerusalim - personal, 
organizare, planuri - pregătită pentru a micşora efectele ce 
s-ar resimţi acolo. Asta ne-ar ajuta să atenuăm cu totul 
efectele. 

— Vrei să zici că abandonăm Tyrul? întrebă Yael 
îngrozită. 

— Nu, sigur că nu. Dar vreau să avem unele asigurări în 
cazul că totul este pierdut aici. 

— În ultimă instanţă, asta înseamnă că ne jucăm cu 
istoria. 

Vocea lui Chaim tremura. 

— Ştiu. Însă situaţiile extreme cer măsuri extreme. Am 
venit aici în primul rând pentru a mă consulta cu voi, dar vă 
rog să înţelegeţi că intenţionez să insist la cel mai înalt 
nivel pentru aplicarea acestei politici. Korten se întoarse 
spre Everard. Domnule, regret hotărârea de a subţia şi mai 
mult resursele pe care le ai la dispoziţie, dar părerea mea 
este că trebuie s-o fac. 

— Nu sunt doar subţiri, mormăi nemulţumit americanul, 
ci de-a dreptul inexistente. După munca de teren 
preliminară, pe cine mai are Patrula aici în afara mea? 

Asta înseamnă că danelienii ştiu că voi reuşi? Sau că sunt 
de acord şi sprijină poziția lui Korten - ba chiar că Tyrul e 
„deja ” sortit pieirii? Dacă dau greş - dacă voi muri... 

Se îndreptă de spate, îşi căută punga cu tutun şi pipa şi 
glăsui domol: 

— Doamna mea, domnii mei, discuţia asta ar putea 
foarte uşor să degenereze într-o ceartă aprinsă. Să 
analizăm problemele ca nişte oameni cu capul pe umeri. 
Propun să începem prin punerea cap la cap a indiciilor de 
nezdruncinat pe care le avem şi să vedem cum stăm. Asta 
nu înseamnă că am cules prea multe informaţii până acum. 

Dezbaterea continuă ore în şir. 

Trecuse deja de amiază când Yael le sugeră să facă o 
pauză pentru a mânca. 

— Mulţumesc, spuse Everard, dar cred că ar fi mai bine 
să mă întorc la palat. Altfel s-ar putea ca Hiram să-şi 
închipuie că trândăvesc pe cheltuiala lui. Mai trec mâine pe- 
aici, e bine? 

Adevărul era că nu avea poftă de obişnuita mâncare grea 
a zilei, friptură de miel ori ce-o fi fost. Prefera să mănânce o 
bucată de pâine cu un boţ de brânză de capră la vreo 
tarabă şi să încerce în timpul acesta să-şi limpezească 
mintea pentru a găsi o soluţie. (Din nou mulţumiri 

tehnologiei. Fără microbii protectori adaptaţi la genele 
fiecăruia, pe care medicii Patrulei îi implantaseră în el, 
Everard n-ar fi îndrăznit să se atingă de alimentele locale 
care nu erau gătite prin sterilizare. lar administrarea de 
vaccinuri împotriva tuturor tipurilor de boli care bântuiseră 
de-a lungul secolelor i-ar fi suprasolicitat de mult sistemul 
imunitar.) 

Le strânse mâna tuturor în stilul secolului douăzeci. 
Korten se înşela, probabil, sau poate că avea şi dreptate, 
însă era agreabil, capabil şi animat de bune intenţii. 
Everard ieşi în strada care lâncezea şi fierbea sub asaltul 
soarelui. 

Pum îl aştepta. Se ridică în picioare mai puţin exuberant 
decât în alte ocazii. Chipul lui tânăr şi uscăţiv luase un aer 
grav şi ciudat. 

— Stăpâne, şopti el dintr-o suflare, putem vorbi neauziţi? 

Se aflau acum într-o tavernă în care ei doi erau singurii 
clienţi. In realitate, era un acoperiş mai lung, oferind umbră 
unei suprafeţe mici unde se găseau perne; fiecare se aşeza 
cu picioarele încrucişate, iar proprietarul aducea dinăuntrul 
casei căni de lut pline cu vin. După o tocmeală dezlânată, 
Everard îi plăti cu mărgele. Strada era un furnicar de 
oameni care umblau de colo-colo într-o lărmuială continuă, 
dar la ora aceasta mai toţi îşi vedeau în general de treburile 
lor. Cei care-şi puteau permite vor veni să-şi tragă sufletul 
aici abia după ce umbrele răcoroase aveau să coboare între 
ziduri. 

Everard sorbi băutura diluată şi acră şi se strâmbă. După 
părerea lui, nimeni nu se pricepuse la vinuri până prin 
secolul şaptesprezece. Berea era şi mai proastă. Dar ce 
importanţă avea? ! 

— Vorbeşte, fiule, îl îndemnă Agentul. Şi nu te mai osteni 
atât ca să mă numeşti lumina universului, oferindu-te să te 
transformi în cârpă de şters picioarele. Unde-ai fost şi ce-ai 
făcut de ieri până acum? 

Pum înghiţi în sec, se scutură înfrigurat şi se aplecă spre 
el. 

— O, stăpân al meu, începu nesigur, şi vocea îi deveni 
scârţâitoare ca a unui adolescent, sluga ta a îndrăznit să-şi 
ia multe pe cap. Dojeneşte-mă, bate-mă, pune să mă 
biciuiască, pedepseşte-mă după cum ţi-o fi voia dacă am 
făptuit vreun păcat. Dar crede-mă că nici o clipă nu m-am 
gândit decât la binele tău. Singura mea dorinţă e să te 
slujesc pe măsura puterilor şi minţii mele. 

Un zâmbet fugar îi lumină faţa. 

— Înţelegi, mă răsplăteşti cu atâta mărinimie! 

Redeveni serios: 

— Eşti un bărbat tare, un om cu puteri mari, în slujba 
căruia sper să prosper şi eu. Dar pentru asta trebuie să mă 
dovedesc demn de încredere. Orice netrebnic îţi poate căra 
bagajul sau te poate duce la o casă a plăcerilor. Ce-ar putea 
face Pummairam mai presus de asta astfel ca stăpânul lui 
să dorească a-l păstra ca servitor? Ei bine, ce-mi cere 
stăpânul meu? Ce-i trebuie?... Stăpâne, îţi place să treci 
drept un membru necioplit de trib, dar încă dintru început 
am simţit că eşti cu mult mai mult de-atât. Bineînţeles că 
nu te poţi încrede într-un neisprăvit întâlnit întâmplător la 
un colţ de stradă. Dar fără să te cunosc mai bine, cum aş 
putea să-mi dau seama de cât folos îţi sunt? 

Da, gândi Everard, în modul lui de viaţă de pe o zi pe alta 
a trebuit să-şi dezvolte o intuiţie foarte ascuțită, altfel s-ar 
prăbuşi de tot. Păstră un ton blând: 

— Nu sunt supărat. Dar spune-mi ce-ai făcut. 

Ochii mari cu irizaţii cafenii ai lui Pum îi întâlniră pa ai lui 
Everard şi cei doi se priviră ca doi egali. 

— Am îndrăznit să-i întreb pe alţii despre stăpânul meu. 
Dar mereu cu fereală şi grijă, fără a lăsa să-mi scape vreo 
vorbă despre scopul pe care-l urmăream şi, în acelaşi timp, 
fără să permit persoanei să bănuiască o clipă că mă 
interesa ce îmi dezvăluia. 

— Mm... nu... nici nu mă aşteptam la altceva din partea 
ta. Cu cine ai vorbit? 

— Păi, la început cu frumoasa Pleshti - Bo-ron-u-wen. 
Pum ridică o palmă în aer. Stăpâne! N-a spus nici o vorbă 
pe care tu să n-o fi aprobat. l-am citit chipul, mişcările, 
atunci când îi puneam anume întrebări. Şi nici aşa. Când şi 
când a refuzat să-mi dea răspunsuri. Dar până şi refuzurile 
astea mi-au spus multe. lar trupul ei nu ştie cum să 
păstreze secretele. Oare e vina ei? 

— Nu. Dar nu m-ar surprinde să aflu că ai întredeschis 
uşa cămăruței tale ca să tragi cu urechea. Nu-i nimic. Nu 
vreau să ştiu asta. 

— Aşa am aflat că nu aparţii poporului... Geyil, aşa spui 
că se cheamă. N-a fost o surpriză pentru mine. Măcar atâta 
lucru pricepusem şi eu. Vezi tu, deşi sunt încredinţat că 
stăpânul meu e groaznic în luptă, el dovedeşte o răbdare cu 
femeile deloc diferită de aceea a mamei faţă de copilul ei. 
Aşa s-ar purta un rătăcitor pe jumătate sălbatic? 

Deşi întristat, Everard izbucni în râs. Touché! În cursul 
misiunilor anterioare auzise deseori remarci privind 
purtarea lui lipsită de cruzime, dar nimeni altcineva nu 
trăsese vreo concluzie din asta. 

Încurajat, Pum urmă grăbit: 

— N-o să-l mai ostenesc pe stăpânul meu cu tot soiul de 
amănunte. Fiind mereu cu ochii pe cei puternici, servitorilor 
le place nespus să sporovăiască despre ei. S-ar putea s-o fi 
tras puţin pe sfoară pe Sarai, menajera. Intrucât eram 
servitorul tău, ea n-a găsit nici un motiv ca să mă alunge. ŞI 
nici n-a trebuit să-i pun prea multe întrebări directe. Ar fi 
fost o dovadă de neghiobie din partea mea cât şi o pierdere 
de vreme. M-am mulţumit să mă las îndrumat spre locuinţa 
lui Jantin-hamu, unde cu toţii nu-şi mai reveneau din uimire 
după vizita ce-o primiseră ieri spre seară. In felul acesta am 
înţeles cam ce caută să afle stăpânul meu. 

Se umflă în pene: 

— Asta era tot ce-i trebuia servitorului tău, prealuminate 
stăpâne. M-am grăbit să cobor în docuri şi-am pornit să 
flecăresc cu oamenii. Şi iată! 

Un fior îl străbătu pe Everard. 

— Ce-ai aflat? aproape că strigă el. 

— Ce alta, spuse Pum cu o voce cântată, decât un bărbat 
care a supravieţuit naufragiului şi dezlănţuirii ucigaşe a 
demonilor? 


Scund dar bine legat, cu chipul bătut de vânturi şi ridat, 
dar plin de vioiciune, Gisgo părea să aibă vreo patruzeci şi 
cinci de ani. De-a lungul vremii se ridicase de la rangul de 
simplu marinar până la cel de cârmaci, un post care-i cerea 
pricepere şi îl recompensa pe măsură. De ani şi ani 
tovarăşii lui se săturaseră să tot audă vorbindu-se despre 
experienţa lui remarcabilă. O considerau drept încă una 
dintre poveştile prea puţin demne de crezare. 

Everard aprecie în mod deosebit fantastica muncă de 
detectiv pe care o făcuse Pum, ajungând până la bărbatul 
acesta după ce-i convinsese pe marinarii întâlniți prin 
berării să povestească despre oamenii care depănau astfel 
de istorii. Singur n-ar fi reuşit o asemenea performanţă, 
oamenii s-ar fi ferit să-şi deschidă sufletele în faţa unui 
străin care pe deasupra mai era şi oaspete al regelui. La fel 
ca oamenii de bun simţ din toate timpurile, fenicianul de 
rând voia să aibă cât mai puţin de-a face cu guvernul său. 

Fusese o şansă extraordinară că Gisgo se afla acasă în 
plin sezon. Însă el îşi câştigase unele privilegii datorită 
vârstei şi dobândise o avere suficientă, astfel încât să nu 
mai fie silit să plece în expedieţii lungi, primejdioase şi 
chinuitoare. Corabia lui făcea curse spre Egipt şi-şi îngăduia 
să facă pauze de câteva zile între voiaje. 

In apartamentul lui curat, situat la etajul cinci al unei 
clădiri, cele două soţii aduseră băuturi răcoritoare în timp 
ce el stătea comod şi le vorbea oaspeţilor săi. O fereastră 
dădea către o curte interioară. Se vedeau ziduri din lut şi 

rufe la uscat pe frânghii întinse între clădiri. Lumina părea 
să pătrundă purtată de o briză uşoară, de parcă ar fi vrut să 
atingă amintiri din nenumăratele călătorii - un heruvim 
miniatural din Babilon, un nai din Grecia, un hipopotam din 
faianţă de pe Nil, o amuletă iberică, un pumnal din bronz de 
forma unei frunze, adus din nord... Everard îi făcuse un dar 
substanţial din aur, iar marinarul devenise vorbăreţ. 

— Da, spuse Gisgo, aceea a fost o călătorie blestemată, 
chiar aşa. Intr-o perioadă proastă, se apropia echinoxul şi 
sinimii aceia de cine ştie unde purtau ghinionul şi 
nenorocirea în trupurile lor, eu cel puţin aşa cred. Dar noi 
eram tineri, mai tot echipajul, începând cu căpitanul şi 
terminând cu ultimul marinar; ne gândeam c-o să iernăm în 
Cipru, unde vinurile sunt tari şi fetele dulci; sinimii aveau să 
plătească bine, zău aşa. Pentru metalul promis eram gata 
să trecem prin orice încercare, chiar prin iad. De atunci 
încoace m-am mai luminat la minte, dar n-o să pretind că-s 
mai fericit, asta nu. Sunt încă în putere, dar simt colții 
bătrâneţii şi credeţi-mă, prieteni, că era mai bine în 
tinereţe. 

Făcu un semn de pioşenie: 

— Sărmanii flăcăi pe care i-au înghiţit valurile, să li se 
odihnească umbrele în pace. Privind la Pum: unul dintre ei 
îţi semăna tare mult, tinere. Am avut o tresărire, zău aşa, 
când te-am văzut prima dată. Oare-l chema Adiyaton? Da, 
aşa cred. N-o fi fost părintele tău? 

Băiatul făcu un gest care-i arăta neştiinţa. Nu avea cum 
să ştie. 

— Am depus ofrande pentru fiecare dintre ei, aşa cum 
zic, urmă Gisgo, aşa cum am făcut-o şi pentru propria mea 
salvare. Să-i sari întotdeauna în ajutor unui prieten şi să-ţi 
plăteşti datoriile şi atunci zeii or să te ajute la nevoie. Pe 
mine zău că m-au ajutat. 

Cursa spre Cipru e cel puţin primejdioasă. N-ai unde să 
înnoptezi; trebuie să pluteşti pe marea necuprinsă, uneori 
zile de-a rândul dacă vântul ţi-e potrivnic. De data asta - of, 

de data asta, însă... Nici nu pierdusem ţărmul din ochi când 
ne-a lovit furtuna şi la nimic nu ne-a folosit împrăştierea 
uleiului pe apele acelea. Am scos vâslele şi am menţinut 
corabia pe valuri, asta am făcut, până nu mai era suflare în 
noi şi ne plesneau muşchii, dar tot trebuia să vâslim. 
Noapte neagră ca-n burta unei dihănii, aşa era şi vântul urla 
şi ne biciuia şi ne rostogolea când sus, când jos, în timp ce 
apa sărată îmi intra în ochi şi buzele crăpate mă usturau - şi 
cum să ţii ritmul când noi nici nu puteam auzi toba 
cârmaciului în vuietul acela? 

Dar pe puntea îngustă de la mijlocul corăbiei l-am văzut 
pe conducătorul sinimilor, cu mantia fluturând în jurul 
corpului, cu faţă direct spre vântul sălbatic, râzând, da, 
râzând! 

Nu ştiu dacă asta era cutezanţă sau nepriceperea celui 
care n-a părăsit niciodată uscatul şi nu cunoaşte primejdiile 
mării; ori era mai înţelept decât mine, cel de atunci, în ale 
marinăriei. După aceea m-am gândit mult la ceea ce 
văzusem şi, în desluşirea experienţei atât de greu 
dobândite, am socotit că dacă am fi avut puţin noroc am fi 
reuşit să fugim din calea furtunii. Corabia era bine alcătuită 
şi ofiţerii ei îşi cunoşteau meseria. Dar zeii sau demonii au 
vrut să se întâmple altfel. 

Pentru că, pe neaşteptate, tunet şi foc! Strălucirea 
flăcării m-a orbit. Am scăpat vâsla din mână, la fel ca şi 
mulţi alţii dintre noi. Am prins-o pe dibuite, nici eu nu ştiu 
cum, şi-am apucat-o înainte ca ea să lunece printre 
furcheţi. Probabil că asta mi-a salvat vederea, pentru că nu 
eram cu privirea ridicată când ne-a lovit al doilea trăsnet. 

Da, fusesem loviți de trăsnete. De două ori. N-am auzit 
tunetul dar poate că urletul valurilor şi şuieratul vântului l-a 
acoperit. Când vălul orbitor s-a mai ridicat de pe ochii mei, 
am văzut catargul arzând ca o torţă. Copastia era 
sfârtecată şi slăbită. Am simţit în creier vibrația mării, dar 
nu numai în creier, ci şi în fund, în clipa în care apaa 
sfărâmat corabia în bucăţi. 


95 


Dar în clipele următoare nu asta părea cel mai important 
lucru. Pentru că în lumina aceea mare şi pâlpâitoare am 
zărit nişte lucruri în cer, la fel ca taurul înaripat de colo, dar 
uriaş ca un bou adevărat şi aruncând scântei de parcă ar fi 
fost turnat din fier. Pe lucrurile astea stăteau călare nişte 
oameni. Au zburat într-un arc mare în jos... 

Apoi totul s-a făcut bucăţi. M-am trezit în apă, agăţat de 
vâsla mea. Am mai văzut câţiva oameni care se ţineau de 
sfărâmături ale corăbiei. Dar furia încă nu ne ocolise. Un 
fulger a izbucnit în jos, lovindu-l pe Hurum-abi, tovarăşul 
meu de băutură încă de pe vremea când eram flăcău. Cred 
c-a fost ucis pe loc. Eu unul m-am lăsat cu totul în apă şi 
mi-am ţinut răsuflarea cât am putut. 

Când a trebuit să scot din nou capul din apă ca să trag o 
gură de aer mi s-a părut că sunt singurul în viaţă pe mare. 
Dar deasupra mea se afla un roi de dragoni de aceia sau 
care de foc sau ce-or fi fost, ţâşnind încoace şi încolo prin 
vânt. Scoteau flăcări şi fulgere. M-am scufundat iarăşi. 

Cred c-au plecat curând spre acel Dincolo de unde 
veniseră, dar eu eram prea torturat de ideea de a rămâne 
în viaţă ca să mă mai sinchisesc de ele. Intr-un târziu am 
ajuns la țărm. Ceea ce se întâmplase mi se părea nereal, ca 
un vis turbat. Poate c-aşa a şi fost. N-am priceput. Ştiu sigur 
că sunt singurul om de pe corabia aceea care s-a întors 
teafăr. Lăudată fie Tanith, nu-i aşa, fetelor? 

Făcând uitate cumplitele amintiri, Gisgo o pişcă de fund 
pe soţia care stătea cel mai aproape de el. 

Urmară alte şi multe amintiri care îi luară ore întregi ca 
să le descâlcească. În cele din urmă, în ciuda vinului băut, 
Everard reuşi să întrebe fără să se bâlbâie: 

— Îţi aminteşti când s-a întâmplat asta? Cu câţi ani în 
urmă? 

— Păi sigur că-mi amintesc, cum să nu? îi răspunse 
Gisgo. Acum exact douăzeci şi şase de ani, cu cincisprezece 
zile înainte de echinoxul de toamnă, sau foarte aproape de 
data asta. 

Făcu un gest larg cu mâna. 

— Vă întrebaţi, poate, cum de ştiu. Păi, ca şi preoţii 
egipteni care păstrează un calendar tare exact, pentru că 
fluviul lor provoacă inundaţii şi reintră în matcă în fiecare 
an. Un marinar care nu se îngrijeşte de asta nu mai apucă 
să îmbătrânească. Ştiaţi că dincolo de Coloanele lui 
Melquart marea se ridică şi coboară la fel ca Nilul, dar de 
două ori pe zi? Trebuie să respecţi cu sfinţenie momentele 
astea dacă te aventurezi prin asemenea locuri. 

Numai că sinimii, ei mi-au băgat ideea asta în cap. Mi- 
amintesc că eram acolo, îl serveam pe căpitan, în timp ce ei 
se tocmeau cu el pentru plata voiajului şi aduceau mereu 
vorba despre ziua exactă în care voiau să plece - încercau 
să-l convingă, înţelegeţi? Eu auzeam totul şi mă gândeam 
la ce mi-ar folosi asemenea amintiri, zicându-mi că o să mai 
cuget şi văd eu. La vremea aceea nu ştiam nici să scriu nici 
să citesc, dar puteam totuşi să fac nişte semne cu ce mi se 
întâmpla mai neobişnuit peste an şi-mi ţin întâmplările într- 
o ordine şi le număr înapoi când e nevoie. Cum vă 
spuneam, acela a fost anul dintre o călătorie plină de 
aventuri până la Ţărmurile cu Stânci Roşii şi anul când am 
căpătat boala babiloniană... 


Everard şi Pum ieşiră şi începură să meargă pe jos din 
cartierul Portului Sidonian, pe Strada Frânghierilor, care 
acum era cuprinsă de tăcere şi crepuscul, îndreptându-se 
către palat. 

— Stăpânul meu îşi adună forţele, după câte văd. 
murmură băiatul după o vreme. 

Agentul Patrulei Timpului încuviinţă absent. Mintea îi 
fusese cuprinsă de o adevărată furtună. 

Modul de acţiune al lui Varagan îi apărea limpede acum. 
(Everard simţea că Merau Varagan era cel care pusese la 
cale o nouă monstruozitate.) Din bârlogul din spaţiu-timp, 
oriunde ar fi fost el. Varagan şi alţi câţiva ticăloşi aleseseră 
zona Usu cu douăzeci şi şase de ani în urmă. Alţii trebuie 

că-i aduseseră pe vehicule de salt în timp care i-au lăsat şi 
s-au întors imediat. Patrula nu avea posibilitatea de a 
intercepta vehiculele într-un interval atât de scurt, mai ales 
că nu se cunoştea locul şi momentul exact. Banda lui 
Varagan intrase pe jos în oraş şi se băgase sub pielea 
regelui Abibaal. 

Trebuie să fi făcut asta după ce au pus bomba în templu, 
lăsând biletul prin care cereau răscumpărarea şi probabil că 
organizaseră atentatul împotriva lui Everard - adică, în 
termenii liniilor proprii ale lumii lor, după continuitatea 
experienţei lor. Nu fusese greu să aleagă o asemenea ţintă 
sau chiar să plaseze un asasin. Se găseau uşor cărţi scrise 
de oameni de ştiinţă care studiaseră Tyrul. Acţiunea 
preliminară îi va da lui Varagan o idee privind reuşita 
întregului plan. Socotind că ar merita să facă o investiţie 
substanţială de efort şi de timp, el căutase să dobândească 
o serie de cunoştinţe minuţioase, de felul celor ce nu-şi 
găsesc decât rareori locul în cărţi, dar care să-i fie de folos 
pentru a distruge această societate. 

Când aflaseră de la curtea lui Abibaal tot ce 
consideraseră că le era necesar, Varagan şi oamenii lui 
părăsiseră oraşul în mod convingător, astfel încât să nu dea 
naştere în mintea oamenilor la fel de fel de istorii care să 
treacă din gură în gură, dăinuind, şi care să dea Patrulei 
vreun indiciu. Din acelaşi motiv, adică dispariţia interesului 
public pentru ei, voiseră să se creadă că au pierit cu toţii. 

De aici data de plecare asupra căreia insistaseră atât de 
mult; un zbor de cercetare le arătase că furtuna se va stârni 
ca din senin peste câteva ore. Membrii bandei care aveau 
să-i recupereze folosiseră fascicule de energie pentru a 
distruge corabia şi pentru a ucide martorii. Dacă nu s-ar fi 
întâmplat să le scape Gisgo şi-ar fi acoperit urmele aproape 
complet. De fapt, fără ajutorul lui Sarai, mai mult ca sigur 
că Everard n-ar fi aflat niciodată despre acei sinimi care din 
nefericire îşi pierduseră viaţa pe mare. 

De la baza lui, Varagan detaşase „deja” agenţi pentru a 
supraveghea cartierul general al Patrulei din Tyr, mai ales 
că momentul atacului său demonstrativ se apropia. Dacă 
un asemenea pistolar ar fi reuşit să recunoască şi să-l ucidă 
pe vreunul sau mai mulţi dintre puţinii ofiţeri Autonomi de 
valoare, excelent! Asta ar spori probabilitățile ca Exaltaţii 
să obţină ceea ce doreau - fie transmutorul de materie, fie 
distrugerea viitorului danelian. Everard se gândi că lui 
Varagan nici nu-i păsa ce anume va obţine. Oricare dintre 
ele i-ar satisface pofta de putere şi Schadenfreude!. 

Ei bine, dar Everard găsise urma. Putea dezlănţui ogarii 
Patrulei. 

Oare chiar pot? 

Işi muşcă mustaţa celtică şi se gândi, oarecum fără 
legătură, ce mult l-ar încânta să înlăture mucegaiul ăsta 
nenorocit după ce-şi va încheia misiunea. 

Oare aşa ar fi? 

Copleşit numeric şi ca forţă de foc, Varagan nu era în 
mod necesar şi depăşit ca inteligenţă. Planul lui avea o 
chichiţă sigură inclusă în el, iar aceasta se putea dovedi 
imposibil de descifrat. 

Necazul era că fenicienii nu aveau nici ceasuri, nici 
instrumente precise de navigaţie. Gisgo nu ştia cu o 
precizie mai mare decât o săptămână sau două când se 
petrecuse dezastrul corăbiei lui; şi nici nu ştia decât cu 
aproximaţie de cincizeci de mile unde se aflase în 
momentul naufragiului. Prin urmare, nici Everard n-avea 
cum să ştie acest lucru. 

Bineînţeles că Patrula putea să aprecieze uşor data, iar 
traseul spre Cipru era cunoscut. Dar pentru mai multă 
exactitate trebuia efectuată o supraveghere din aer, nu? lar 
duşmanul sigur va avea detectoare care să-l avertizeze 
asupra unei prezenţe străine. Se putea întâmpla ca piloţii 
veniţi să scufunde corabia şi să ia grupul lui Varagan să fie 
pregătiţi pentru o luptă împotriva unor egali. Aveau nevoie 


1 Schadenfreude - (Ib. germ. în text) bucuria de a face rău. (n. trad.). 

doar de câteva minute pentru a-şi îndeplini misiunea, apoi 
urmau să dispară fără urmă. 

Mai grav, exista posibilitatea ca ei să anuleze misiunea. 
Puteau aştepta un moment mai favorabil pentru a-şi 
recupera asociaţii sau şi mai rău, să încerce asta mai 
devreme, chiar înainte de plecarea corăbiei. În oricare 
dintre aceste cazuri Gisgo n-ar fi trecut prin experienţa asta 
pe care abia i-o relatase lui Everard. Urma pe care Agentul 
Patrulei o descoperise după atâtea eforturi dureroase n-ar fi 
existat niciodată. Probabil că pentru istorie consecinţele pe 
termen lung ar fi neînsemnate, dar de îndată ce începeai să 
te joci cu evenimentele nu mai exista garanţia asta. Din 
aceleaşi motive, anularea sigură a unor indicii şi 
posibilitatea apariţiei unor tulburări în continuum, Patrula 
nu putea anticipa planul lui Varagan. De exemplu, nu 
îndrăznea să ia corabia prin surprindere şi să aresteze 
pasagerii înainte de izbucnirea furtunii şi înainte de atacul 
Exaltaţilor. 

Se pare că singura modalitate de acțiune rămâne să ne 
facem apariția exact în locul în care se află ei. În acel 
interval de timp de cinci minute sau mai puţin, când 
atacatorii îşi îndeplinesc infama operațiune. Dar cum să 
procedăm fără ca ei să prindă de veste? 

— Eu cred că stăpânul meu plănuieşte să se bată într-un 
tărâm ciudat, în care vrăjitorii sunt duşmanii săi, spuse 
Pum. 

Sunt chiar aşa de străveziu pentru el? 

— Da, s-ar putea întâmpla, îi răspunse Everard. Înainte 
de asta însă, o să te răsplătesc bine, pentru că mi-ai fost de 
un nepreţuit ajutor. 

Tânărul îl apucă de mânecă. 

— Stăpâne, spuse el implorator, dă-i voie servitorului tău 
să te însoţească peste tot. 

Uimit, Everard uită să mai păşească. 

— Ce? 

— Nu voiesc să mă despart de stăpânul meu! strigă Pum. 
Lacrimile străluceau umed în ochii lui şi se rostogoleau pe 
obraji. Mai bine mor alături de el - da, mai bine să mă 
azvârle demonii în haos decât să mă întorc la viaţa de 
gândac din care m-ai ridicat. Învaţă-mă ce să fac. Ştii că 
prind repede. N-o să mă tem deloc. Tu m-ai transformat în 
bărbat! 

Doamne, cred că de data asta iînflăcărarea lui e întru 
totul sinceră. 

Numai că posibilitatea asta este exclusă, bineînţeles. 

— Chiar aşa SĂ FIE? 

Everard rămase ca lovit de trăsnet. 

Pum dansa în faţa lui, râzând şi plângând în acelaşi timp. 

— Stăpânul meu are s-o facă, stăpânul meu are să mă ia 
cu el! 

Și poate, poate, după ce acțiunea se va încheia, dacă-i 
voi supravieţui - poate că vom fi câştigat ceva foarte 
prețios. 

— Primejdia va fi mare, spuse Everard rar. În plus, aştept 
să se întâmple lucruri de care se înspăimântă, rupând-o la 
goană urlând, până şi luptătorii încercaţi. Şi după aceea, ar 
trebui să deprinzi cunoştinţe pe care majoritatea oamenilor 
înţelepţi din lumea asta nu le-ar putea înţelege, chiar dacă 
li s-ar spune că-s aşa. 

— Pune-mă la încercare, stăpâne, îi răspunse Pum. 

O stare de calm coborâse brusc asupra lui. 

— Am s-o fac! Să mergem! 

Everard porni cu paşi atât de întinşi, încât tânărul trebui 
să alerge ca să-l ajungă din urmă. 

Presupunând că Pum putea să înţeleagă repede, 
pregătirea de bază avea să ţină zile întregi. Asta se rezolva 
totuşi. li va trebui ceva timp ca să adune informaţiile 
necesare şi să organizeze o forţă de intervenţie. Nu trebuia 
să uite de Bronwen. Everard nu avea cum să ştie dacă el 
însuşi va supravieţui acestei încercări. Însă mai întâi era 

dator să primească orice bucurie i se dăruia şi să încerce să 
o înapoieze sporit. 


Căpitanul Baalram era încăpățânat. 

— La ce mi-ar trebui să-l mai iau şi pe fiul tău? întrebă el. 
Am deja un echipaj complet, inclusiv doi ucenici. Asta 
parcă-i născut înainte de vreme, aşa de mic şi de pipernicit. 

— E mai puternic decât pare, răspunse bărbatul care se 
dădea drept tatăl lui Adiyaton. (Peste un sfert de secol avea 
să se numească Zakarbaal.) O să vezi că e deştept şi dornic 
să înveţe. Cât priveşte experienţa, toţi pornim de la nimic, 
adevărat?... Ascultă, domnule. Ţin foarte mult să-i fac o 
carieră în negoţ. Dacă-mi faci hatârul ăsta o să fiu încântat 
să... să-ţi răsplătesc personal osteneala. 

— Bine, mă învoiesc! Baalram zâmbi şi-şi mângâie barba. 
Asta e cu totul altceva. Cam ce cantitate de învăţătură ai în 
vedere? 

Adiyaton (care peste un sfert de secol va putea să-şi 
spună Pummairam fără să se teamă) părea bucuria 
întruchipată. Dar pe dinăuntru tremura, pentru că privea un 
bărbat care avea să moară curând. 


Din locul în care aştepta Patrula, undeva sus în cer, 
furtuna arăta ca un lanţ muntos negru-albăstrui, ghemuit 
spre nord. În rest, marea se apropia de culoarea argintului 
şi a safirului de-a lungul curburii planetei, mai puţin acolo 
unde insulele întrerupeau pânza de apă şi spre est, unde 
coasta siriană devenea o linie mai întunecată. Coborând 
spre apus, soarele strălucea la fel de rece ca şi albastrul din 
jur. Vântul şuiera în urechile lui Everard. 

Aşezat pe şaua vehiculului, în partea din faţă, se cuibări 
mai strâns în scurta îmblănită. Locul din spate era gol, la fel 
ca şi la aproape jumătate din cele patruzeci de vehicule 
care împărțeau cerul cu el. Piloții lor sperau să plece de 
acolo cu prizonieri. Restul erau dotate cu arme, ca nişte ouă 
în armură, din interiorul cărora focul aştepta să prindă 

viaţă. La atingerea cu metalul, lumina părea să scoată 
sunete. 

La naiba! se gândi Everard. Îngheţ. Cât mai e? S-o fi 
întâmplat ceva? S-a dat cumva de gol Pum fată de duşman 
sau echipamentul lui s-a defectat, oare ce-o fi? 

Cadranul receptorului fixat de ghidon scoase un ţiuit şi 
clipi roşu. Aerul expirat parcă explodă, vapori albi pe care 
vântul îi risipi şi-i înghiţi. În ciuda numeroşilor ani petrecuţi 
ca vânător de oameni, trebui să înghită în gol înainte de a 
se răsti în microfonul instalat la gât: 

— Recepţionat semnalul la comandant. Stațiile de 
triangulaţie, raportați! 

Undeva jos, în faţă, învăluiţi de stropi de ploaie şi de furie 
distrugătoare, apăruseră duşmanii. Îşi începuseră mârşava 
acţiune. Dar Pum băgase mâna înăuntrul straielor şi 
apăsase pe butonul de activare al unui emiţător miniatural. 

Radio! Exaltaţii n-ar fi anticipat ceva atât de primitiv. 
Everard avea speranţe. 

Acum, Pum băiatule, vei fi în stare să-ți găseşti un 
adăpost, să te ascunzi, aşa cum ţi s-a spus? Teama părea 
să-l gâtuie pe Agentul Patrulei. Cu siguranţă că zămislise fii 
ici şi colo de-a lungul secolelor, dar acum era mai aproape 
ca niciodată de a avea unul adevărat. 

In căşti se auzeau cuvinte însoţite de paraziți. Urmară 
cifre. Instrumentele aşezate la o sută de mile depărtare 
unul de altul descoperiseră cu precizie corabia atacată. 
Ceasurile înregistraseră deja prima fracțiune de secundă a 
recepţiei. 

— In regulă! spuse Everard. Calculaţi coordonatele 
spaţiale ale fiecărui vehicul potrivit strategiei noastre. 
Rămâneţi pe recepţie pentru alte instrucţiuni. 

Asta dură câteva clipe. Simţi liniştea rece care-i inunda 
fiinţa. Unitatea se angajase în luptă. În chiar clipa asta 
pornise. Întâmplă-se aşa cum vor voi zeii. 

Datele sosiră cu precizie. 

— Toată lumea pregătită? întrebă el. Porniţi! 

Îşi puse în funcţiune aparatura de control şi trase maneta 
de acţionare. Vehiculul ţâşni înainte prin spaţiu, înapoi în 
timp, către momentul în care Pum dăduse alarma. 

Vântul înnebunise. Vehiculul se legăna şi devia uşor în 
câmpul antigravitaţional. La cincizeci de iarzi dedesubt, 
negre în lumina slabă, valurile mugeau. Spuma suflată de 
vânt avea culoarea lapoviţei. Everard văzu totul în lumina 
răspândită de o torţă mare, aflată undeva în lateral. Un 
catarg îmbibat cu răşină, asupra căruia furtuna sufla cu 
putere, ardea cu vâlvătăi sălbatice. Părţile gudronate şi 
cuprinse de flăcări răspândiră aburi când corabia se 
desfăcu în bucăţi sub loviturile ca de berbece ale valurilor. 

Everard îşi puse la ochi amplificatorii optici. Imaginea 
deveni precisă şi clară. li arăta că dăduse comanda la 
momentul potrivit astfel încât să reţină cele şase vehicule 
duşmane puţin deasupra talazurilor. 

Nu sosiseră îndeajuns de repede pentru a le împiedica să 
înceapă măcelul. Trecuseră la asta din chiar clipa sosirii. 
Fără a şti poziţia fiecărui vehicul duşman, dar conştient că 
fiecare dintre ele era dotat cu arme mortale, Everard îşi 
instruise grupul să apară la o distanţă de la care să se 
poată face o apreciere a situaţiei înainte ca ucigaşii să-i 
detecteze. 

Aveau să-i vadă peste o clipă sau două. 

— Atacaţi! urlă inutil Everard. 

Armăsarul lui se năpusti înainte. 

Un fulger alb-albăstrui ţâşni prin beznă. Aşa cum zbura în 
zigzag, Everard simţi răsuflarea lui la câţiva centimetri: 
căldură, mirosul înţepător de ozon, plesnetul aerului. El nu-l 
văzu, pentru că ochelarii opriseră în mod automat o 
strălucire care l-ar fi putut orbi. 

Nici nu trase, deşi îşi pregătise blasterul. Nu asta era 
treaba lui. Cerul era deja roşiatic de astfel de fulgere. Apele 
le reflectau de parcă ele însele ar fi fost cuprinse de flăcări. 

Nu avea rost să se încerce capturarea piloților inamici. 
Trăgătorii lui Everard aveau ordin să-i ucidă pe loc, înainte 

ca ei să priceapă cât de depăşiţi numeric erau şi să facă 
saltul în spaţiu-timp. Sarcina oamenilor Patrulei, care se 
aflau câte unul pe vehicul, era să prindă spionii care se 
îmbarcaseră pe corabie. 

Nu se aştepta să-i găsească agăţaţi de secţiunile de 
corabie care se rostogoleau de colo-colo în apa învolburată 
şi se desfăceau în bucăţi. Oamenii lui le vor verifica şi pe 
acelea, ca sa fie mai siguri. Era aproape convins că aceştia 
pluteau pe apă. Fără-ndoială că-şi luaseră măsuri ca să 
poarte veste de salvare autogonflabile pe dedesubtul 
caftanelor epocii. 

Pum nu putea risca aşa ceva. Ca ucenic, ar fi arătat 
nelalocul lui dacă ar fi purtat altceva decât o legătură de 
pânză în jurul coapselor. Asta îl ajuta să ascundă 
emițătorul, dar nimic în plus. Everard luase măsuri ca el să 
înveţe a înota. 

Puţini marinari punici ştiau să înoate. Everard zări unul 
care se ţinea strâns de o scândură. Cât p-aci să pornească 
în ajutorul lui. Dar nu, nu trebuia. Baalram şi oamenii lui 
fuseseră înghiţiţi de valuri - cu excepţia lui Gisgo, a cărui 
supravieţuire se dovedea a nu fi un simplu accident. Patrula 
lovise la timp pentru a-i împiedica pe duşmani să-l vâneze 
în timp ce plutea purtat de ape: iar el avea puterea să 
rămână agăţat de vâsla grea până va ajunge la țărm. 
Restul, tovarăşii săi de echipaj, prietenii - au murit şi rudele 
i-au jelit, tot aşa cum va fi şi soarta miilor de navigatori şi 
marinari în următoarele mii de ani... şi mai târziu a 
călătorilor prin spaţiu, prin timp... Însă aceşti oameni 
pieriseră pentru ca popoarele lor şi miliardele de oameni 
ale viitorului să trăiască. 

Era o slabă consolare. 

Prin amplificatorii optici Everard zări încă un cap, de astă 
dată nu se înşela, da, un om care plutea liber în apă ca un 
dop - un duşman ce trebuia capturat. Răsuci vehiculul spre 
el. Din vârtejul înspumat, omul ridică ochii. Gura i se 

schimonosi într-un rânjet rău. Mâna i se ridică din apă. 
Îndreptă o armă-energetică spre înalt. 

Everard trase primul. Un fascicul subţire îl înjunghie pe 
cel din apă. Urletul omului se pierdu în vuietul furtunii. La 
fel şi arma lui. Rămase cu ochii holbaţi la carnea pârjolită şi 
la osul dezgolit al încheieturii. 

Everard nu simţea nici un fel de milă. Dar nu dorise să 
ucidă în această confruntare. Prizonierii vii, în cadrul unui 
proces de  psihointerogare absolută, nedureroasă şi 
nevătămătoare, puteau pune Patrula în acţiune spre 
bârlogul a tot soiul de ticăloşii interesante. 

Everard coborî. Motorul vibra, menţinând vehiculul pe loc 
împotriva talazurilor care se prăbuşeau peste el, a vântului 
care şuiera îngheţat şi dădea să rupă totul în calea lui. 
Strânse bine cadrul între picioare. Se aplecă din şa, îl apucă 
pe omul semiconştient, îl ridică şi-l aşeză de-a latul părţii 
din faţă a aparatului. 

În regulă! Să luăm altitudine! 

A fost o pură întâmplare, dar şi un motiv în plus de 
satisfacţie când se vădi că el, Manse Everard, Agent al 
Patrulei Timpului, pusese mâna pe Merau Varagan. 


Escadronul îşi căută un loc liniştit pentru a evalua situaţia 
înainte de a pleca înainte în timp. Alegerea căzu asupra 
unei insulițe nelocuite din Marea Egee. Stânci albe se 
ridicau din marea calmă, de un albastru cerulean, tulburată 
doar de sclipirea razelor de soare şi de spuma de la 
suprafaţa apei. Pescăruşii pluteau diafani şi ţipau în 
cântecul ca de leagăn al brizei. Dintre bolovani răzbăteau 
spre lumină tufe mărunte. Căldura dogoritoare făcea ca din 
frunzele lor să se ridice arome. Departe, mereu mai 
departe, se vedea o pânză. Poate că era cea care purta 
corabia lui Odiseu. 

Agenţii ţinură o consfătuire. În afara câtorva răni nu 
suferiseră pierderi. Pentru răniţi existau analgezice şi 
tratamente antişoc imediate, iar mai târziu tratamentul 

spitalicesc putea reface orice părticică pierdută. 
Doborâseră patru vehicule ale Exaltaţilor; trei reușiseră să 
scape, dar vor fi urmărite, vânate. Luaseră prizonieri destui. 

Unul dintre oamenii Patrulei, urmărind transmiţătorul, îl 
culesese pe Pummairami din mare. 

— Operaţiunea a reuşit! izbucni vesel Everard şi-l strânse 
în braţe pe băiat. 

Şedeau pe o bancă din Portul Egiptean. Era un loc la fel 
de ferit ca şi atâtea altele, pentru că toţi trecătorii păreau 
prea ocupați ca să tragă cu urechea; şi curând pulsul 
Tyrului nu va mai bate pentru nici unul dintre ei. Prezenţa 
lor atrăgea priviri curioase. Pentru a sărbători succesul, 
Everard cumpărase pentru fiecare câte un caftan din cea 
mai fină stofă şi cu cele mai frumoase culori, potrivite 
pentru nişte regi, aşa cum se simțeau ei. Lui Everard nu-i 
prea păsa cum se îmbrăca, numai că asta avea să facă mai 
impresionantă ceremonia de rămas bun de la curtea lui 
Hiram, iar Pum era în culmea extazului. 

Cheiul răsună de sunete: lipăituri de picioare desculţe, 
duduitul înfundat al copitelor, scârţâitul roţilor, uruitul 
butoaielor rostogolite. Sosise un transport din Ophir pe 
drumul Sinaiului şi hamalii descărcau baloturile scumpe. În 
lumina soarelui, sudoarea făcea corpurile lor vânjoase să 
strălucească. Marinarii leneveau într-o tavernă în aer liber, 
de alături, unde o fată dansa în ritmul tobei mici şi a muzicii 
unui nai; beau, jucau jocuri de noroc, se lăudau, îşi 
povesteau unii altora istorii despre ţări de peste mare. Un 
vânzător ambulant aducea laude dulciurilor de pe tablaua 
lui. O căruţă trasă de măgari trecu încărcată-vârf. Un preot 
al lui Melqart, îmbrăcat într-o robă fastuoasă, discuta cu un 
străin cu înfăţişare sobră care o slujea pe Osiris. Doi ahei cu 
părul roşcat se plimbau fuduli de colo-colo ca nişte pirați. 
Un războinic cu barbă lungă din lerusalim şi paza de corp a 
unui demnitar filistean sosit în vizită schimbau priviri 
fioroase, dar pacea din ţara lui Hiram îi silea să-şi ţină 
spadele în teacă. Un negru înveşmântat cu o piele de 

leopard şi cu pene de struţ atrăgea în jurul lui un adevărat 
roi de copii fenicieni. Un asirian păşea pătruns de 
importanţă, ţinându-şi cârja ca pe o suliță. Un anatolian şi 
un bărbat blond din nordul Europei se bălăngăneau braţ la 
braţ, plini de bere şi de bună dispoziţie... Aerul mirosea a 
coloranţi, balegă, fum, catran, dar şi a lemn de santal, mirt, 
mirodenii şi sare. 

Într-un târziu, peste secole de aici încolo, toate acestea 
vor dispărea aşa cum trebuie să piară totul; dar mai întâi 
cât de viguros vor fi trăit! Ce bogată va fi moştenirea ce-o 
vor lăsa în urmă! 

— Da, spuse Everard, n-aş vrea să te porţi mai presus de 
starea ta... Râse în barbă... deşi, eşti vreodată mai prejos 
de ea? Totuşi, Pum, ai fost o descoperire extraordinară. Nu 
numai c-am salvat Tyrul, dar te-am câştigat pe tine. 

Ceva mai nedecis decât de obicei, tânărul privi drept 
înainte. 

— Mi-ai explicat asta, stăpâne, atunci când m-ai educat. 
Că mai nimeni din veacul acesta al lumii nu e în stare să-şi 
imagineze călătoria prin timp şi minunile zilei de mâine. N- 
ar avea nici un rost să le-o spunem, ar fi doar dezorientaţi şi 
înspăimântați. Îşi cuprinse bărbia în palmă. Poate că eu 
sunt altfel, pentru că-ntotdeauna m-am descurcat singur, 
nu m-am lăsat vreodată turnat într-o formă care mai apoi 
să se întărească. Fericit! Şi-atunci aduc laudă zeilor, sau n- 
are importanţă cui, că m-au azvârlit astfel în această viaţă. 
M-a pregătit pentru o existenţă nouă alături de stăpânul 
meu. 

— Ei bine, nu se va întâmpla chiar aşa, îi răspunse 
Everard. N-o să ne vedem prea des. 

— Cum adică? exclamă Pum îngrozit. De ce? Te-a supărat 
cumva servitorul tău, prea luminate Stăpâne? 

— Nicidecum. Everard îl bătu uşor pe umărul firav. 
Dimpotrivă. Dar misiunile mele mă ţin mereu pe drumuri. 
Noi te vrem ca agent al nostru în acest loc, aici în ţara ta 
natală, pe care-o cunoşti în amănunţime, aşa cum nici un 

străin ca mine - sau ca Yael sau Chaim Zorach - nu ar putea 
vreodată. Nu te îngrijora. Va fi o misiune plină de culoare şi 
te va solicita din plin. 

Pum oftă zgomotos. Dinţii îi sclipiră într-un zâmbet larg. 

— Ei bine, mi-ajunge şi-atât, stăpâne! Ca să-ţi spun 
adevărul, chiar mă temeam la gândul că va trebui mereu să 
călătoresc printre străini. Vocea îi scăzu la o şoaptă: vei mai 
veni să mă vizitezi? 

— Sigur, din când în când. Sau, dacă vrei, poţi veni cu 
mine în deplasări diverse şi interesante atunci când îţi iei 
permisii. Noi, Agenţii Patrulei, avem o muncă grea şi 
primejdioasă, dar ştim să ne şi distrăm. 

Everard se opri o clipă, apoi urmă: 

— Desigur, întâi de toate, vei avea nevoie de pregătire, 
educaţie, de tot felul de cunoştinţe şi deprinderi care-ţi 
lipsesc. Vei merge la Academie, altundeva în spaţiu şi timp. 
Vei petrece acolo ani - şi nu vor fi uşori - deşi cred că, în 
mare, te vor delecta. În cele din urmă te vei întoarce înapoi 
în Tyr în acelaşi an, ba nu, chiar în aceeaşi lună, şi-ţi vei 
prelua îndatoririle. 

— Voi fi adult? 

— Exact. Mai precis, o să mai creşti în greutate şi 
înălţime, după cum o să fii şi mult mai informat. Vei avea 
nevoie de o nouă identitate, dar asta nu va fi greu de 
aranjat. Îţi vei păstra numele. E destul de obişnuit. Vei fi 
Pummairam marinarul, care a plecat pe o corabie ca 
ucenic, a câştigat o avere prin negoţ şi e gata să cumpere o 
corabie pentru a-şi continua afacerile. Nu vei bate la ochi 
deloc, pentru că asta ar primejdui scopurile noastre, dar vei 
deveni un supus prosper şi mult respectat al regelui Hiram. 

Băiatul îşi împreună mâinile. 

— Stăpâne, bunăvoința şi dărnicia ta îl copleşesc pe 
servitorul tău. 

— Stai, că n-am terminat, îi răspunse Everard. Într-un 
asemenea caz, am la dispoziţie puteri depline, să ştii, şi de 
aceea voi face nişte aranjamente în numele tău. Atunci 

când te vei stabili aici nu vei putea trece drept bărbat 
respectabil decât dacă te căsătoreşti. Foarte bine, te vei 
însura cu Sarai! 

Pum lăsă să-i scape un geamăt, îl privi pe agent cu 
spaimă în ochi. 

Everard râse. 

— Hai, calmează-te, spuse el. N-o fi ea o frumuseţe, dar 
nici hidoasă nu-i; îi datorăm atât de multe; şi e 
credincioasă, inteligentă, pricepută la treburile palatului şi 
la alte lucruri utile. Adevărat, ea nu va şti cine eşti de fapt. 
Va fi doar soţia căpitanului Pummairam şi mama copiilor lui. 
Dacă în mintea ei se vor naşte unele îndoieli cred că va fi 
prea înţeleaptă ca să încerce să şi le lămurească. Cu 
hotărâre în glas: o să te porţi frumos cu ea. Ai înţeles? 

— Da... bine... Ochii lui Pam alunecară spre dansatoare. 
Bărbaţii fenicieni trăiau după un dublu standard, şi Tyrul 
avea mai multe case ale plăcerilor decât era nevoie. Am 
înţeles, domnule. 

Everard îl bătu pe genunchi. 

— Ţi-am citit gândurile, fiule. Dar poate că n-o să-ţi prea 
placă să alergi de colo-colo. Ce-ai zice ca a doua soţie să fie 
Bronwen? 

Era o plăcere pentru Everard să-l vadă pe Pum copleşit şi 
măgulit. 

Redeveni serios. 

— Inainte de a pleca, explică el, doresc să-i fac un dar lui 
Hiram, nu felul de daruri care sunt obişnuite în asemenea 
ocazii, ci ceva impresionant precum, un lingou de aur. 
Patrula are bogății nelimitate la dispoziţie şi o atitudine 
destinsă faţă de rechiziţii. Ca să nu-şi păteze onoarea, 
Hiram nu-mi va putea refuza nimic în schimbul acestui dar. 
Voi cere pe sclava lui, Bronwen, şi pe copiii ei. Când vor 
deveni ai mei, îi pun în libertate în mod oficial şi-i dau ei o 
zestre... Am pus-o la încercare. Dacă se poate bucura de 
libertate în Tyr, ea nu doreşte sincer să se întoarcă în patria 
ei ca să trăiască în aceeaşi colibă din lut şi împletituri de 

nuiele alături de alţi zece sau cincisprezece membri ai 
tribului ei. Dar pentru a rămâne aici, ea trebuie să aibă un 
soţ şi un tată vitreg pentru copii. Ce zici de asta? 

— Eu... aş vrea numai dacă şi ea... 

Pum se înroşi la chip. 

Everard încuviinţă cu o mişcare din cap. 

— l-am promis că-i voi găsi un bărbat cumsecade. 

Era melancolică. Cu toate astea, simţul practic e mai 
puternic decât iubirea în această epocă, aşa cum se 
întâmplă în mai toate epocile. 

S-ar putea ca mai târziu să-i vină greu văzându-şi familia 
îmbătrânind, în timp ce el doar va mima vârsta. Dar ţinând 
seama de misiunile lui de-a lungul timpului, se va bucura de 
prezenţa lor vreme de multe decenii ale propriei vieți, iar la 
urma-urmei, el nu fusese educat în spiritul sensibilităţii 
americane. Totul va decurge cum se cuvine. Fără îndoială 
că femeile se vor împrieteni şi se vor alia pentru a conduce 
cu discreție cuibul Căpitanului Pummairam. 

— Şi-atunci... of, stăpâne! 

Tânărul sări în picioare şi începu să danseze. 

— Uşurel, uşurel. Everard zâmbi. Potrivit calendarului tău, 
ia aminte, vor mai trece ani până să devii bogat şi 
respectabil. De ce mai zăboveşti? Caută casa lui Zakarbaal 
şi prezintă-te la familia Zorach. Ei îţi vor spune ce să faci. 

În ceea ce mă priveşte... ei bine, va trebui să mai stau 
câteva zile la palat ca să-mi închei vizita într-o manieră 
elegantă şi convingătoare. Între timp, eu şi Bronwen - 
Everard oftă, simțind o melancolie pe care n-avea cu cine s- 
o împartă. 

Pum plecase, depănând repede din picioare şi cu caftanul 
fluturând; şobolanul de pe cheiul purpurei se grăbea să-şi 
întâlnească destinul. 

Tristeţea lui Odin al 
goților 


Şi-atunci, în lume-o voce-am auzit: 
„Cu toţi jeliţi credinţa sfărmată, 
Tristeţea lui Odin, al goților zeu, 

Şi-a nibelungilor grea soartă.” 


— WILLIAM MORRIS — Sigurd Vo/sung 

ÎNSERAREA STRECURĂ o pală de vânt înăuntru în clipa 
când uşa se deschise. Focurile care ardeau de-a lungul 
pereţilor încăperii tresăriră înviorate din vetrele lor; flăcările 
pâlpâiră şi se înclinară în lămpile de piatră; fumul se 
vălătuci înecăcios înapoi prin găurile din acoperiş prin care 
ar fi trebuit de fapt să iasă. Strălucirea neaşteptată se 
reflectă din capetele lăncilor, securilor, din gărzile săbiilor, 
din ornamentele în relief de pe scuturile de lângă intrare, 
unde era locul armelor. Adunați în încăperea mare, bărbaţii 
rămaseră nemişcaţi şi iscoditori, la fel ca şi femeile care le 
aduseseră cornuri pline cu bere. Şi zeii sculptați pe stâlpi 
păreau să se mişte printre umbrele neliniştite; Tatăl Tiwaz 
cel cu un singur braţ, Donar al Securii, Călăreţii Gemeni - ei 
şi sălbăticiunile şi eroii şi ramurile încolăcite gravate pe 
lambriuri. Hu-huu, făcu vântul, un sunet evocator de frig. 

Hathawulf şi Solbern păşiră înăuntru. Mama lor, Ulrica, 
mergea între ei şi arăta la fel de cumplită la chip ca şi ei. 
Cei trei se opriră pentru o clipă sau două - prea mult pentru 
cei care aşteptau vorbele lor. Apoi Solbern închise uşa, în 
timp ce Hathawulf făcu un pas înainte şi ridică braţul drept. 
Tăcerea cobori stăpână peste încăpere, mai puţin asupra 
pocnetului lemnelor arzânde şi a răsuflărilor emoţionate. 

Şi totuşi Alawin vorbi primul. Ridicându-se de pe banca 
lui, firav la trup fiind încă, strigă: 

— Aşadar vom căuta răzbunare! 

Vocea îi era spartă; n-avea decât cincisprezece ierni. 

Războinicul de lângă el îl trase de mânecă şi mârâi: 

— Şezi. Stăpânul trebuie să ne spună. 

Alawin înghiţi în sec, privi în gol, se supuse. 

Un zâmbet greu de lămurit făcu să strălucească dinţii lui 
Hathawulf prin barba lui blondă. Venise pe această lume cu 
nouă ani mai devreme decât fratele lui vitreg, având cu 
patru ani mai mult decât fratele Solbern, dar arăta mult mai 
vârstnic, iar asta nu din pricina staturii impunătoare, 
umerilor largi, agilităţii de pisică sălbatică; conducerea îi 
aparținuse în ultimii cinci ani, după moartea tatălui său 
Tharasmund, care grăbise maturizarea sufletului său. Se 
mai găseau unii care să spună în şoaptă că Ulrica îl ţinea 
prea din scurt; dar cei care-i puneau bărbăţia la îndoială ar 
fi trebuit să-l întâlnească în luptă şi probabil că n-ar mai fi 
scăpat cu viaţă ca să vorbească la fel. 

— Da, glăsui el fără tărie, dar auzit totuşi dintr-un capăt 
în celălalt al clădirii. Femei, aduceţi vin încoace; beţi pe 
săturate oameni ai mei, pregătiţi-vă lucrurile de război; 
prietenii care au venit aici cu oferte de ajutor, primiţi cele 
mai adânci mulţumiri ale mele; pentru că mâine în zori 
pornim ca să-l tăiem pe ucigaşul surorii mele. 

— Ermanaric, vorbi Solbern. 

Era mai scund şi mai întunecat la ten decât Hathawulf, 
mai înclinat spre lucrarea pământului sau modelarea unor 

lucruri cu mâinile decât spre război sau vânătoare; dar 
scuipă numele de parcă ar fi fost o întinare în gura lui. 

Din mulţime se auzi mai curând un oftat apăsător decât 
respiraţii întretăiate, deşi unele dintre femei se crispară sau 
se traseră mai aproape de soţi, fraţi, taţi, tineri cu care 
aveau să se mărite într-o bună zi. Câţiva thani 1 mormăiră 
aproape încântați, din adâncul gâtlejurilor. Alţii se lăsară 
cuprinşi de tristeţe. 

Printre aceştia din urmă se număra şi Liuderis, cel care 
potolise elanul lui Alawin. Se ridică în picioare ca să fie 
văzut pe deasupra capetelor celorlalţi. Un bărbat vânjos, 
fioros şi plin de urmele unor vechi răni, până nu de mult cel 
mai de credinţă dintre oamenii lui Tharasmund, el întrebă 
apăsat: 

— Vreţi să porniţi împotriva regelui căruia i-aţi jurat 
credinţă? 

— Jurământul a devenit fără valoare când a pus de-a 
strivit-o pe Swanhild sub copitele cailor, îi răspunse 
Hathawulf. 

— Şi totuşi el spune că Randwar a pus la cale moartea 
sa. 

— Aşa zice el! strigă Ulrica. Înaintă până când lumina, 
atâta câtă era, o limpezi pâlpâitor: o femeie solidă, cosiţele 
ei strânse, pe jumătate încărunţite şi pe jumătate 
roşcovane, încadrându-i faţa ale cărei linii îngheţaseră în 
hotărârea lui Weard însuşi. Blănuri de preţ împodobeau 
veşmântul Ulricăi; ambră din ţările nordului îi sclipea într-un 
şirag de la gât: pentru că ea era fiica unui rege, care se 
căsătorise cu un membru al casei lui Tharasmund, casă 
binecuvântată de zei. 

Se opri şi cu pumnii încleştaţi aruncă spre Liuderis şi 
ceilalţi: 

— Bine-ar fi ca Randwar cel Roşu să fi căutat să-l 
răstoarne pe Ermanaric. Prea mult au suferit goții din cauza 
acelui câine. Da, câine îi spun lui Ermanaric cel nedemn să 


1 Than - şef de clan. (n. trad.). 
114 


mai trăiască. Să nu-mi ziceţi cum ne-a ridicat el la putere şi 
cum tăria lui se extinde de la Marea Baltică până la Marea 
cea Neagră. E tăria /u;, nu a noastră şi n-are să-i dăinuiască 
după moarte. Recunoaşteţi voi cu gurile voastre, mai bine, 
dările care ne împovărează dar trebuie plătite, soțiile şi 
fecioarele pângărite, pământurile apucate pe nedrept, 
oamenii goniţi din căminele lor, bărbaţii tăiaţi sau arşi de vii 
în casele lor doar pentru că au cutezat să vorbească 
împotriva faptelor lui. Amintiţi-vă cum şi-a căsăpit nepoţii 
împreună cu familiile lor când nu şi-a căpătat comoara lor. 
Gândiţi-vă cum de-a pus ca Randwar să fie spânzurat fără 
altă dovadă decât cuvântul lui Sibicho, Mannfrithsson- 
Sibicho, vipera aceea care sâsâie tot timpul în urechea 
regelui. Şi mai întrebaţi-vă: chiar dacă Randwar devenise 
într-adevăr vrăjmaşul lui Ermanaric, trădat înainte chiar de 
a putea să lovească pentru a spăla ocara ce căzuse asupra 
neamului lui - chiar dacă aşa ar fi fost, de ce trebuia să 
moară şi Swanhild? Ea era doar soţia lui. Ulrica îşi trase 
răsuflarea. Ea era şi fiica lui Tharasmund şi a mea, sora 
căpeteniei voastre Hathawulf şi a lui Solbern, fratele lui. 
Aceia care s-au născut din Wodan or să-i trimită pe 
Ermanaric în lumea de jos să-i fie sclav zeiţei. 

— Ai vorbit cu fiii tăi între patru ochi mai bine de 
jumătate de zi, doamnă, spuse Liuderis. Cât de mult din ce 
zici e voinţa ta iar nu a lor? 

Hathawulf duse mâna spre spadă. 

— Vorbeşti mai mult decât ţi-e dreptul, spuse el tăios. 

— N-am avut gând potrivnic... începu războinicul. 

— Pământul încă varsă lacrimi după sângele Swanhildei 
cea frumoasă, reluă Ulrica. Are să ne mai îngăduie să 
călcăm pe el dacă nu-l spălăm cu sângele ucigaşului ei? 

Solbern îşi păstră calmul. 

— Voi, teuringi, bine cunoaşteţi cum dihonia mocneşte de 
ani şi ani între rege şi tribul nostru. Atunci oare de ce n-aţi 
grăbit încoace când aţi auzit de cumplita întâmplare? Oare 
nu socotiți cu minţile voastre că grozăvenia aceasta a fost 

făptuită de el pentru a ne pune la încercare tăria? De ne 
vom trage tăcuţi şi supuşi mai aproape de vetrele focurilor - 
dacă Heorot îşi ia înapoi orice dar pe care ar binevoi să-l 
ofere - el va şti că e liber să ne zdrobească cu totul. 

Liuderis dădu aprobator din cap, îşi încrucişa braţele la 
piept şi răspunse cu hotărâre: 

— Bine, nu veţi porni la luptă fără mine şi fără fiii mei 
atâta vreme cât voi putea să-mi ţin capul drept pe umeri. 
Dar nu făceam decât să mă întreb dacă nu cumva tu şi 
Hathawulf vă pripiţi cumva. Ermanaric are multă putere. N- 
ar fi mai bine dacă ne-am lua un răgaz ca să ne pregătim, 
să adunăm bărbaţi din triburile vecine înainte de a lovi? 

Hathawulf zâmbi iarăşi, ceva mai cald decât înainte. 

— Ne-am gândit la asta, spuse el pe un ton potolit. Dacă 
ne îngăduim un răgaz, îi dăm şi regelui timp să se 
pregătească. Şi nici nu cred c-am putea strânge prea multe 
sulițe împotriva lui. Nu vom găsi atâta vreme cât hunii dau 
târcoale, gata să pornească la prădat, vasalii sunt negri de 
supărare că trebuie să plătească tribut şi romanii ar putea 
să vadă într-un război al goților împotriva goților o şansă de 
a intra în ţările noastre ca să ne supună pe toţi. Pe lângă 
asta, Ermanaric n-o să stea cu mâinile în sân până să 
pornească şi să-i umilească pe teuringi. Nu, trebuie să 
atacăm acum, înainte de a se aştepta la aşa ceva; să-l luăm 
pe nepregătite, să-i copleşim paznicii - căci ei nu-s mai 
mulţi decât voi, cei care vă aflaţi aici - să-l ucidem pe 
Ermanaric cu o lovitură iute şi sigură şi după aceea să 
chemăm adunarea triburilor pentru a alege un alt rege care 
să cârmuiască drept. 

Liuderis încuviinţă din nou. 

— Am spus curat ce aveam în gând, iar tu ai făcut la fel. 
Acum să încheiem cu vorbele. Mâine vom porni. 

Se aşeză. 

— Există o cumpănă, spuse Ulrica. Aceştia-mi sunt ultimii 
fii în viaţă şi poate c-or să plece pe un drum fără întoarcere. 
Facă-se voia lui Weard, care hotărăşte soarta zeilor şi-a 

oamenilor deopotrivă. Dar prefer ca fiii mei să moară 
vitejeşte în luptă decât să-şi plece grumazul în faţa 
ucigaşului surorii lor. De aici se va trage năpasta asupra 
neamului nostru. 

Tânărul Alawin sări din nou în picioare pe bancă. 
Pumnalul lui scânteie. 

— Nu vom pieri, strigă el. Ermanaric va muri, iar 
Hathawulf are să fie rege al ostrogoților! 

Un vuiet domol, ca acela al mării la vremea refluxului, se 
înălţă din piepturile bărbaţilor. 

Solbern păşi sobru de-a lungul încăperii. Mulțimea îi făcu 
loc. Bucăţile de trestie împrăştiate pe podeaua de lut 
pocniră sub încălţările lui grele. 

— Te-am auzit zicând „noi”? întrebă el pe deasupra 
zgomotului. Nu, eşti încă un ţânc. Vei rămâne acasă. 

Obrajii acoperiţi cu puf se îmbujorară. 

— Sunt îndeajuns de bărbat ca să lupt pentru casa mea! 
strigă el cu voce ascuţită. 

Ulrica încremeni în locul în care se afla. Vorbele ei îl 
biciuiră cu cruzime: 

— Casa ta, aşa zici? 

Vacarmul în creştere se stinse. Bărbaţii schimbară priviri 
neliniştite. O asemenea dezlănţuire de ură mocnită de 
multă vreme nu era un semn bun, mai ales într-un 
asemenea ceas. Erelieva, mama lui Alawin, nu fusese doar 
o ibovnică de-a lui Tharasmund, ci devenise chiar singura 
femeie la care ţinea cu adevărat şi Ulrica aproape că nu se 
ferise să-şi ascundă bucuria de fiecare dată când vreun 
copil pe care-l adusese pe lume Erelieva murise de mic, în 
afara acestui prim născut. După ce căpetenia luase drumul 
cel fără de întoarcere al iadului, prieteni de-ai ei o 
măritaseră în grabă cu un mic proprietar care locuia 
departe de sala mare. Alawin rămăsese, un lucru cuvenit 
pentru fiul unui stăpân, dar Ulrica nu scăpa niciodată 
prilejul de a-l înţepa. 

Ochii li se înfruntară prin lumina focului, bântuită de 
umbre şi fum. 

— Da, casa mea, strigă Alawin, şi a... a surorii m-m-mele, 
Swanhild. 

Faptul că se bâlbâise îl făcu să-şi muşte buzele de ruşine. 

— Potoliţi-vă. Hathawulf ridică din nou mâna. Ai dreptul, 
copile, şi bine faci că ţi-l ceri. Da, vei călări cu noi, de îndată 
ce apar zorii. 

Privirea lui o fulgeră pe Ulrica. Ea strâmbă din buze dar 
nu scoase o vorbă. Toată lumea bănui că ea spera ca 
vlăstarul cel crud să fie ucis în luptă. 

Hathawulf păşi spre jilţul înalt din mijlocul încăperii. 
Vorbele lui răsunară cu putere: 

— Gata cu cleveteala! În seara asta o să ne veselim. Dar 
înainte de asta, Anslaug - aceasta era soţia lui - vino şi şezi 
lângă mine şi împreună o să bem din vasul lui Wodan. 

Picioarele tropotiră, pumnii se lăsară grei pe lemnul 
meselor, cuţitele se înălţară ca nişte făclii. Chiar şi femeile 
începură să strige alături de bărbaţi: 

— Trăiască, trăiască, trăiască! 

Uşa se deschise brusc. 

Întunericul coborâse pe negândite, acum, când era 
toamnă plină, aşa că nou-venitul rămase învăluit în negură. 
Vântul îi flutura pulpana mantiei albastre; azvârli câteva 
frunze moarte pe lângă el, şuieră şi aduse veste de îngheţ 
în cameră. Oamenii se întoarseră să vadă cine venise, 
rămaseră fără grai şi cei care apucaseră să se aşeze săriră 
în picioare. Era Rătăcitorul. 

Între ei se ridica drept cel mai înalt, ţinându-şi sulița mai 
mult ca pe un toiag decât ca pe o armă, de parcă nu avea 
nevoie de fierul acela. O pălărie cu boruri largi îi umbrea 
chipul, însă nu şi părul şi barba cenuşii ca blana lupului, 
precum şi lucirea din ochi. Puţini dintre cei prezenţi aici îl 
mai văzuseră vreodată, majoritatea nu se întâmplaseră să 
fie prin preajmă atunci când îşi făcuse vreuna din rarele 

apariţii; dar nu era unul să nu fi auzit de strămoşul 
căpeteniei teuringilor. 

Ulrica îşi reveni prima din uimirea ce-i cuprinsese pe toţi. 

— Salutare, Rătăcitorule, şi bun venit! spuse ea. Ne 
onorezi căminul. Vino, aşază-te pe jilţul cel mare şi-ţi voi 
aduce un corn cu vin. 

— Ba nu, un pocal, un pocal roman, cel mai bun pe care-l 
avem, grăi Solbern. 

Hathawulf se întoarse către uşă, se îndreptă din umeri şi 
se opri în faţa Bătrânului. 

— Ştii ce se pregăteşte, începu el. Ce sfat ai pentru noi? 

— Acesta, spuse Rătăcitorul. Vocea îi era adâncă şi nu 
suna celei a goților din sud ori a altora pe care îi întâlniseră 
vreodată. Oamenii socoteau că limba lui maternă era limba 
zeilor. In această seară cuvintele cădeau greu, de parcă 
durerea le-ar fi apăsat strivitor. Sunteţi porniţi să căutaţi 
răzbunare, Hathawulf şi Solbern, şi înţeleg că hotărârea nu 
gândiţi să v-o clintiţi; asta e voia lui Weard. Dar Alawin nu 
va merge cu voi. 

Tânărul se trase înapoi, alb la chip. Din gâtlej îi răbufni un 
sunet care semăna cu un suspin. 

Privirea Rătăcitorului măsură toată sala şi se fixă asupra 
lui. 

— Aşa trebuie, continuă el, rostind rar fiecare cuvânt. Nu 
aduc ruşine numelui tău când spun că eşti crescut doar pe 
jumătate şi ai muri cu curaj dar fără de folos. Toţi cei ce 
sunt acum bărbaţi întâi au fost băieţi. Nu, îţi zic eu că tu ai 
altă soartă, mai grea şi mai cumplită decât răzbunarea, 
pentru binele celor ce-au fost zămisliţi de Jorith, mama 
tatălui tău - oare îi tremura uşor glasul? Aşteaptă, Alawin. Îţi 
va veni şi ţie timpul, curând. 

— Aşa... aşa se va face... cum ţi-e voia, stăpâne, zise 
Hathawulf cu voce gâtuită. Dar ce înseamnă vorbele 
acestea... pentru cei ce vor porni mâine? 

Rătăcitorul îl măsură cu privirea o vreme care păru să 
devină o veşnicie. Apoi îi răspunse: 

— Tu nu vrei să ştii. De-ar fi veste bună ori rea, în sinea 
ta nu doreşti să ştii. 

Alawin se prăbuşi înapoi pe bancă, îşi cuprinse capul între 
mâini şi se cutremură. 

— Rămâneţi cu bine! spuse Rătăcitorul. 

Mantia i se învârteji, sulița se răsuci, uşa se închise. 
Dispăru. 

Nu mi-am schimbat hainele decât atunci când vehiculul 
m-a adus înapoi peste spaţiu-timp. Apoi, într-o bază a 
Patrulei care trecea drept depozit, am lepădat straiele din 
bazinul Niprului de la sfârşitul secolului patru şi mi le-am 
pus pe cele ale mijlocului de secol douăzeci din Statele 
Unite. 

Motivele de bază - cămăşile şi pantalonii pentru bărbaţi, 
rochiile pentru femei - erau aceleaşi. Diferenţele de detaliu 
erau nenumărate. În ciuda ţesăturilor grosolane şi aspre, 
îmbrăcămintea gotică oferea mai multă libertate de 
mişcare decât haina şi cravata. Le-am depus în 
compartimentul pentru bagaje al vehiculului meu, împreună 
cu aparatura specială, cum ar fi fost, de pildă, minusculul 
aparat pe care-l folosisem ca să ascult de afară cum se 
desfăşurau discuţiile din încăperea în care se aflau 
căpeteniile teuringilor. Intrucât sulița nu încăpea acolo, am 
lăsat-o legată de partea laterală a vehiculului. Nu aveam să 
plec altundeva cu el decât înapoi în mediul în care-şi 
găseau locul astfel de arme. 

Ofiţerul de serviciu de astăzi avea puţin peste douăzeci 
de ani - tânăr după standardele contemporane; în 
majoritatea erelor ar fi fost de mult aşezat la casa lui - şi 
părea să aibă un respect temător faţă de mine. Adevărat că 
poziţia mea ca membru al Patrulei Timpului era o chestiune 
de detaliu. Nu aveam nici un rol în menţinerea arterelor 

spaţiotemporale, salvarea călătorilor aflaţi în pericol sau 
ceva la fel de impresionant. Eram doar un om de ştiinţă ca 
atâţia alţii; „cărturar” ar fi sunat mai bine. Cu toate astea, 
făceam călătorii pe cont propriu, lucru pentru care el nu 
avea deocamdată calificarea necesară. 

M-a privit ieşind din hangar şi îndreptându-mă spre biroul 
anonim aparţinând, chipurile, unei companii de construcţii 
care era acoperirea noastră în acest oraş de câţiva ani. 

— Bine v-aţi întors acasă, domnule Farness, îmi zise el. 
Aţi trecut prin multe în călătoria asta, nu? 

— Ce te face să crezi asta? am răspuns eu automat. 

— Expresia, domnule. Modul în care păşiţi. 

— N-am trecut prin primejdii, dacă la asta te gândeşti, 
am încheiat eu discuţia. 

Nedorind să vorbesc despre asta decât cu Laurie, şi 
poate că nici măcar cu ea pentru o vreme, m-am furişat pe 
lângă el şi am ieşit în stradă. 

Şi aici era toamnă, una dintre acele zile răcoroase şi 
strălucitoare de care se bucura New York-ul adeseori 
înainte de a deveni de nelocuit; din întâmplare, anul acesta 
era cel dinaintea celui în care aveam să mă nasc. Zidurile 
din cărămidă şi sticlă luceau mai înalte decât s-ar fi cuvenit, 
tinzând spre un albastru în care câteva crâmpeie de nori se 
fugăreau în briza ce-mi dădea şi mie sărutări reci. Nu erau 
prea multe maşini, aşa încât aerul nu purta mirosul lor, 
singura aromă discretă fiind cea de castane coapte aflate 
pe cărucioarele care începeau să apară după vacanţa de 
vară. M-am îndreptat spre Fifth Avenue şi am mers spre 
centru pe lângă magazine luxoase, printre unele dintre cele 
mai frumoase femei din lume sau printre oameni din bogata 
diversitate a planetei noastre. 

Speranţa mea era nevinovată: mergând pe jos spre casă 
voi alunga măcar o parte din încordarea şi tristeţea ce mi 
se cuibăriseră în suflet. Oraşul nu numai că putea stimula, 
dar putea să şi lecuiască, nu? Tocmai de aceea eu şi Laurie 

alesesem să locuim aici, deşi ne puteam stabili practic 
oriunde în trecut sau în viitor. 

Nu, bineînţeles că nu acesta e adevărul gol-goluţ. Ca cele 
mai multe cupluri, voiam un cuibuşor într-un mediu cât de 
cât familiar, unde să nu trebuiască să învăţăm totul de la 
zero şi să stăm întotdeauna cu ochii în patru. Anii '30 se 
dovedeau minunaţi dacă erai american alb, sănătos şi cu 
bani. Chestiunile de confort care lipseau, de pildă aerul 
condiţionat, puteau fi instalate discret, dar nu se foloseau 
atunci când aveai oaspeţi care nu trebuiau să ştie că există 
călători prin spaţiu-timp. De acord, la conducere se afla 
echipa lui Roosevelt, dar tranziţia de la Republică la Statul 
Corporatist nu era departe şi nu ne afecta vieţile noastre 
particulare, a mea şi a lui Laurie; dezintegrarea brutală a 
acestei societăţi nu va deveni un proces rapid şi evident 
decât (asta e părerea mea) după alegerile din 1964. 

În vestul mijlociu, unde mama tocmai mă purta în 
pântece, ar fi trebuit să fim supărător de precauţi. 
Majoritatea new-yorkezilor, însă, erau toleranţi sau cel puţin 
lipsiţi de curiozitate. O barbă mare care îmi ajungea până 
pe piept şi părul lung până pe umeri, pe care-l strânsesem 
într-o coadă în timp ce mă aflam încă la bază, nu atrăgeau 
multe priviri mirate, ci doar rare exclamaţii din partea unor 
băieţaşi: „Uite  castoru' "l Pentru proprietarul 
apartamentului, pentru vecini şi pentru alți contemporani, 
noi eram pensionari: un fost profesor de filologie germanică 
şi soţia lui, iar ciudăţeniile noastre uşor de explicat. La o 
adică, nici nu minţeam prea tare. 

Prin urmare, mersul pe jos trebuia să mă uşureze 
întrucâtva, să-mi redea perspectiva pe care Agenţii Patrulei 
se cuvine să o aibă atunci când sunt mai puţin siguri de 
lucrurile la care sunt martori şi care îi pot duce în pragul 
nebuniei. Trebuie să înţelegem că ceea ce a spus Pascal 
este adevărat pentru fiecare fiinţă din întregul complex 
spaţiu-timp, inclusiv pentru noi: „Ultimul act e tragic, oricât 
de plăcută ar fi comedia celorlalte acte. Puţină ţărână la 

cap şi s-a terminat cu totul pe vecie.” Pricepem asta pe 
propria noastră piele, astfel încât putem să trecem prin 
viaţă cu calm, dacă nu chiar cu seninătate. Păi goții aceia ai 
mei treceau prin toate cu dezinvoltură, dacă îi compar cu 
milioanele de evrei şi ţigani europeni de peste mai puţin de 
zece ani sau cu milioanele de ruşi din chiar aceste 
momente! 

Asta însă nu mă ajuta cu nimic. Aceia erau goții mei. 
Fantomele lor mă înconjurau din toate părţile până când 
strada, clădirile, carnea şi sângele deveneau un vis ireal, 
amintit doar pe jumătate. 

Fără să-mi dau seama, am grăbit pasul spre sanctuarul 
pe care mi-l oferea Laurie. 

Ocupam un apartament spaţios care dădea spre Central 
Park, prin care ne plăcea să ne plimbăm în nopţile calme. 
Portarul clădirii nu trebuie să fie în acelaşi timp şi paznic 
înarmat. Astăzi l-am jignit prin bruscheţea cu care i-am 
răspuns la salut şi am priceput asta abia în lift, dar părerea 
mea de rău venea prea târziu. Dacă aş sări înapoi în timp şi 
aş schimba incidentul ar însemna să încalc Prima Directivă 
a Patrulei. Asta nu pentru că ceva atât de banal ar 
ameninţa curgerea timpului; curgerea este flexibilă în 
anumite limite şi de obicei efectele modificărilor se 
atenuează repede. Chiar, se naşte o întrebare metafizică 
interesantă, privind măsura în care călătorii prin timp 
descoperă trecutul faţă de măsura în care ei îl creează. 
Pisica lui Schrödinger pândeşte atât din istorie cât şi din 
cutia ei! Patrula există totuşi cu scopul de a asigura o 
desfăşurare temporală care să nu pericliteze acea plănuire 
a evenimentelor, conducând la apariţia supraoamenilor 
danelieni ce întemeiaseră Patrula la vremea când, în 
propriul lor trecut îndepărtat, oamenii obişnuiţi învățau cum 
să călătorească în timp. 

Gândurile mi se refugiaseră în acest teritoriu familiar în 
timp ce stăteam captiv în lift. Asta făcea ca fantomele să 
rămână mai îndepărtate, mai puţin zgomotoase. Cu toate 

astea, când am intrat în apartament, ele m-au urmat din 
nou. 

Un miros de terebentină plutea vag printre cărţile care se 
aliniau de-a lungul pereţilor camerei de zi. Laurie îşi 
câştigase un oarece renume ca pictoriţă aici în anii '30, mai 
ales de când nu mai era soţia unui profesor universitar, aşa 
cum avea să se întâmple după jumătatea secolului. Când i 
se oferise o slujbă în cadrul Patrulei, refuzase; îi lipsea forţa 
fizică de care orice agent operativ - bărbat sau mai ales 
femeie - are nevoie în anumite împrejurări, iar munca de 
birou sau de referentă nu o interesa. Dar bineînţeles că 
petrecusem multe vacante în medii grozav de exotice. 

M-a auzit intrând şi a venit în fugă din studioul ei ca să 
mă întâmpine. La vederea ei, starea mea de spirit s-a mai 
luminat niţel. Îmbrăcată cu o bluză de lucru pătată şi cu 
părul roşcat strâns cu o eşarfă, era încă zveltă, suplă şi 
atrăgătoare. Încă prea fine, ridurile din jurul ochilor nu se 
observau; le-am văzut doar când s-a apropiat să mă 
îmbrăţişeze. 

Cunoştinţele noastre din oraş se simțeau înclinate să mă 
invidieze pentru o soţie care, pe lângă faptul că arăta 
încântător, era cu mult mai tânără decât mine. În realitate, 
diferenţa de vârstă dintre noi e doar de şase ani. Aveam în 
jur de patruzeci şi cinci de ani şi eram încărunţit prematur 
încă de pe vremea recrutării în Patrulă, pe când ea îşi 
păstrase frumuseţea. Tratamentul antitanatic pe care ni-l 
asigură organizația noastră opreşte procesul de 
îmbrătrânire, dar nu poate da înapoi efectele lui. 

Pe de altă parte, ea şi-a petrecut mai toată viaţa în timp 
real, secundă după secundă. Ca agent operativ, pentru 
mine trec zile, săptămâni sau chiar luni între un „Bună 
dimineaţa” adresat ei şi întoarcerea la masa de seară - un 
interval în care ea îşi poate urma cariera fără ca eu să-i 
stau în cale. Vârsta mea acumulată se apropia de o sută de 
ani. 

Uneori mă simţeam de parcă aş fi avut o mie de ani. Asta 
se vedea. 

— Bună, Carl, dragule! l-am simţit buzele pulsând. Am 
tras-o mai aproape de mine. Şi dacă vreo pată de vopsea 
îmi murdărea costumul, ce dracu'? Apoi a făcut un pas 
înapoi, mi-a luat mâinile între ale ei şi a privit cercetător la 
şi prin mine. 

Vocea îi scăzu până la o şoaptă: 

— Te-a amărât rău călătoria asta. 

— Ştiam că aşa va fi, am răspuns, învingându-mi 
osteneala. 

— Dar nu ştiai cât... Ai stat mult? 

— Nu. O să-ţi povestesc imediat toate detaliile. Am avut 
totuşi noroc. Am nimerit într-un punct cheie, am făcut ceea 
ce trebuia şi am plecat. Câteva ore de observaţie dintr-un 
joc ascuns, câteva minute de acţiune şi fini. 

— Cred că noroc e cuvântul potrivit. Trebuie să te-ntorci 
curând? 

— In era aceea da, chiar curând. Dar vreau să rămân aici 
o vreme, să mă odihnesc, să uit ceea ce am văzut pe 
punctul de a se întâmpla... Mă poţi suporta în starea asta 
de melancolie o săptămână sau două? 

— Scumpule! 

A revenit lângă raine. 

— Oricum trebuie să-mi pun notițele la zi, i-am spus la 
ureche, dar seara putem merge să mâncăm în oraş, la 
teatru, să ne distrăm. 

— Hm, sper să fii în stare să te distrezi. Să nu te prefaci 
de dragul meu! 

— După aceea lucrurile vor merge mai uşor, am asigurat- 
o. O să-mi îndeplinesc pur şi simplu misiunea originală, voi 
înregistra poveştile şi cântecele care se vor crea pe tema 
asta. Numai că... mai întâi trebuie să trec prin realitate. 

— Trebuie? 

— Da. Nu din motive academice, nu, cred că nu de asta. 
Dar oamenii aceia sunt poporul meu. Chiar aşa. 

M-a strâns mai tare în braţe. Ştia. 

Ceea ce nu ştia, m-am gândit eu cuprins brusc de un val 
de durere - ceea ce speram din adâncul sufletului să nu ştie 
- era motivul pentru care ţineam atât de mult la 
descendenţii mei de acolo. Laurie nu era geloasă. Niciodată 
nu mi-a reproşat timpul pe care eu şi Jorith îl petrecuserăm 
împreună. Râzând, ea spusese că n-o lipsisem de nimic, iar 
situaţia asta îmi crea o poziţie în comunitatea pe care o 
studiam şi care putea să fie unică în analele profesiunii 
mele. După aceea îşi dăduse toată silinţa să mă consoleze. 

Ceea ce nu mă puteam hotărî să-i mărturisesc era că 
Jorith nu-mi devenise doar o prietenă apropiată care se 
întâmplase să fie femeie. Nu puteam să-i spun că iubisem 
pe cineva - care de o mie şase sute de ani era ţărână şi 
pulbere - la fel de mult ca pe ea, şi, încă o iubeam cum 
probabil o voi iubi întotdeauna. 

Căminul lui Winnithar Ucigaşul lui Wisent se înălța pe un 
mal înalt şi abrupt deasupra fluviului Vistula. Era un cătun 
format din câteva case adunate în jurul unei clădiri mai 
mari, cu grânare, magazii, bucătărie, fierărie, un loc de 
făcut bere şi alte locuri de muncă în imediata apropiere: 
pentru că familia lui locuia de mult aici şi trecea drept 
importantă printre teuringi. Spre vest se întindeau fânețe şi 
terenuri cultivate. Spre est, dincolo de apă, rămânea 
tărâmul sălbatic, deşi oamenii şi-l însuşeau, cerându-şi 
drepturile pe măsură ce tribul creştea ca număr de suflete. 

Ar fi putut să-şi întemeieze aşezarea departe de codri, 
numai că din ce în ce mai mulţi oameni plecau. Acestea 
erau vremuri de nelinişte. Nu numai că pe drumuri 
cutreierau bande de războinici care prădau şi dădeau foc, 
însă chiar clanuri întregi plecau să se aşeze în altă parte şi 
se încăierau când se întâlneau. De departe veneau veşti că 

şi romanii se măcelăreau între ei, în timp ce grozava putere 
pe care-o duraseră strămoşii lor se năruia. Până acum 
puţini nordici se încumetaseră să năvâălească ici şi colo, 
dincolo de graniţele Imperiului. Dar ţinuturile acelea din 
sud, la mică distanţă de graniţă, calde, bogate, slab apărate 
de locuitorii lor, ademeneau pe mulţi goți să vină pentru a- 
şi clădi noi cămine pentru ei şi pentru familiile lor. 

Winnithar rămânea pe loc. Asta îl silea totuşi să-şi 
petreacă o mare parte a anului în bătălii - mai ales 
împotriva vandalilor, dar uneori şi împotriva triburilor de 
goți, greutungi şi taifali - cam tot atât cât stătea pe câmp. 
lar fiii lui, pe măsură ce se apropiau de vârsta bărbăţiei, 
începuseră să tânjească după alte locuri. 

Aşa stăteau lucrurile când a sosit Carl. 

Venise iarna, când aproape nimeni nu cuteza să 
călătorească. Din pricina asta bărbaţii l-au întâmpinat de 
două ori mai călduros, căci întrerupea ritmul egal şi 
obositor al vieților lor. La început, când îl zăriseră cam la 
distanţa de o milă, l-au luat drept un cerşetor sau vagabond 
pentru că umbla singur şi pe jos. Cu toate astea ei ştiau că 
şeful clanului va dori să-l vadă. 

Se apropia din ce în ce, păşind cu uşurinţă peste gropile 
drumului, folosindu-şi sulița drept toiag. Mantia lui albastră 
era singura culoare din peisajul acela de câmpuri acoperite 
de zăpadă, copaci dezgoliţi şi cer plumburiu. Dulăii lătrară 
la el şi mârâiră, arătându-şi colții; el nu arătă că s-ar teme 
şi mai târziu oamenii au ajuns să priceapă că i-ar fi putut 
trăsni morţi pe cei care l-ar fi atacat. Însă ei au potolit 
potăile pe care le-au chemat lângă ei şi l-au întâmpinat pe 
noul venit cu un respect negândit - pentru că se vedea clar 
că straiele lui erau dintre cele mai alese şi nicidecum 
murdare după atâta drum, iar ca statură îi îngrozi pe toţi. 
Suplu şi musculos, având o barbă cenuşie abia mijită ca 
aceea a unui flăcău, îi domina până şi pe cei mai înalţi 
dintre ei. Oare ce vedeau ochii aceia deschişi la culoare? 

Un războinic îndrăzni un pas în faţă ca să-l întâmpine. 

— Eu mi-s Carl, răspunse la întrebare: nimic altceva. Mă 
gândeam să rămân în ospeţie la voi o vreme. 

Cuvintele gotice îi veneau uşor pe buze, dar sunetul lor şi 
uneori ordinea sau terminaţiile nu aparţineau nici unui 
dialect cunoscut de teuringi. 

Winnithar rămăsese în clădirea mare. Ar fi fost nedemn 
pentru el să caşte gura ca o slugă oarecare. Când intră Carl, 
Winnithar, aşezat pe jilţul lui înalt, spuse: 

— Fii binevenit dacă ai sosit cu gânduri curate şi de pace! 
Să te apere Părintele Tiwaz şi să te binecuvânteze Mama 
Frija - aşa cum era obiceiul din vechime al casei lui. 

— iți mulţumesc, răspunse Carl. Frumoase cuvinte ai 
rostit către un străin despre care puteai crede c-o fi vreun 
cerşetor. Cerşetor nu-s şi nădăjduiesc că vei găsi acest dar 
demn de tine. Băgă mâna în punga de la brâu şi scoase o 
bandă pentru purtat pe braţ, dându-i-o lui Winnithar. Cei 
care se buluciseră mai aproape îmbrâncindu-se scoaseră 
sunete de uimire, pentru că inelul făurit din aur, lucrat 
iscusit şi montat cu pietre preţioase, era greu. 

Cu oarece eforturi, gazda îşi păstră calmul. 

_ — Acesta e un dar pe care doar un rege l-ar fi putut face. 
Imparte jilţul cu mine, Carl. Era locul de onoare. Rămâi la 
noi cât îţi va fi voia. Bătu din palme. Voi de colo, strigă el, 
aduceţi mied pentru oaspetele nostru şi pentru mine ca să 
beau în sănătatea lui! Şi către flăcăii, fetele şi copiii care se 
îmbulzeau miraţi: şi voi înapoi la treabă! După masa de 
seară o să ascultăm tot ce va binevoi să ne povestească. 
Acum sunt încredinţat că e ostenit. 

Mormăind nemulţumiţi, plecară fiecare la treburile lor. 

— De ce spui asta? îl întrebă Carl. 

— Cea mai apropiată aşezare e la o bună bucată de mers 
pe jos de aici, îi răspunse Winnithar. 

— N-am trecut pe la nici o alta, spuse Carl. 

— Cum aşa? 

— Oricum ai fi aflat. N-aş vrea să crezi că te-am minţit. 

— Dar... Winnithar îl privi mai îndeaproape, printre gene, 
se trase de mustață şi vorbi rar: nu eşti de prin părţile 
astea; da, trebuie că vii de tare departe. Totuşi straiele ţi-s 
curate, cu toate că nu porţi schimburi cu tine, nici merinde 
sau alte lucruri pe care le duce orice călător cu sine. Cine 
eşti, dincotro vii şi... Cum? 

Carl glăsui pe un ton blând, dar cei ce traseră cu urechea 
simţiră ce hotărâre oţelită era îndărătul lor: 

— Sunt lucruri despre care nu pot vorbi. Dar îţi ofer 
jurământul meu - fie ca fulgerul lui Donar să mă trăsnească 
dacă are să fie fals - că nu sunt răufăcător, nici vrăjmaş al 
familiei tale şi nici vreunul dintre aceia pe care ţi-e ruşine 
să-i primeşti sub acoperişul tău. 

— Dacă onoarea îţi cere să păstrezi unele secrete, nimeni 
nu te va mai iscodi, spuse Winnithar. Dar cred că înţelegi că 
nu se poate să nu ne minunăm... Era lesne de văzut 
uşurarea cu care se opri şi exclamă: A, uite că vine şi 
miedul! Asta-i nevasta mea, e Salvalindis, care poartă 
cornul pentru tine, aşa cum se cuvine pentru un oaspete de 
rang înalt. 

Carl îi dădu bineţe curtenitor, deşi privirea se întorcea 
mereu către fecioara de lângă ea, cea care-i adusese 
băutura lui Winnithar. Avea forme dulci şi se mişca precum 
o ciută; părul lăsat liber curgea auriu pe lângă chipul cu 
trăsături fine, buze zâmbind sfios şi ochi mari de nuanţa 
cerului de vară. 

Salvalindis observă. 

— Aceasta e copila cea mare, îi spuse ea lui Carl, fiica 
noastră Jorith. 

După o pregătire de bază de la Academia Patrulei, m-am 
întors la Laurie în aceeaşi zi în care plecasem. Aveam 
nevoie de o perioadă de odihnă şi de adaptare; era cam 

mare şocul să trec de la perioada Oligocenului la viaţa de 
profesor de colegiu din Pennsylvania. Trebuia să ne punem 
în ordine şi afacerile de zi cu zi. În ce mă privea, trebuia să 
termin anul şcolar înainte de a demisiona pentru „a-mi lua 
o slujbă mai bine plătită peste hotare”. Laurie s-a ocupat de 
vânzarea casei şi de sortarea lucrurilor pe care nu voiam să 
le mai păstrăm - pentru unde şi câncijie vom stabili 
reşedinţa. 

Ne-a zdruncinat mult despărţirea de prietenii de ani şi ani 
de zile. Am promis să-i mai vizităm când şi când. Însă ştiam 
că vizitele vor fi rare şi la intervale mari, până când aveau 
să înceteze cu totul. Minciunile convenţionale dar necesare 
ne apăsau prea mult. Chiar şi aşa am lăsat impresia că noul 
meu post, descris în termeni confuzi, era o acoperire pentru 
însărcinări din partea CIA. 

Ei bine, fusesem prevenit dintru început că viaţa unui 
agent al Patrulei Timpului devine o serie de despărţiri, încă 
mai aveam până să învăţ ce însemna asta cu adevărat. 

Incă făceam pregătiri pentru a ne dezrădăcina când am 
primit un telefon: 

— Profesor Farness? La telefon Manse Everard, agent 
operativ Autonom. Aş fi vrut să ştiu dacă ne-am putea 
întâlni pentru o discuţie, să zicem la sfârşitul acestei 
săptămâni. 

Inima îmi bătea nebuneşte. Autonom este poziţia 
aproape cea mai înaltă la care poţi ajunge în organizazaţie; 
în tot milionul de ani pe care Patrula îl veghează asemenea 
oameni găseşti greu. În mod normal, un membru, chiar 
ofiţer de poliţie, lucrează într-un singur mediu, astfel încât 
să ajungă să-l cunoască la perfecţie, şi în componenţa unei 
echipe - strâns coordonate. Autonomii pot merge în orice 
loc doresc şi pot face, virtual, tot ce consideră necesar, fiind 
răspunzători doar în faţa propriilor conştiinţe, a egalilor lor 
şi a danelienilor. 

— Da, desigur, domnule, m-am fâstâcit eu. Sâmbătă e 
perfect. Vreţi să veniţi aici? Vă garantez o cină pe cinste. 

— Mulţumesc, dar aş prefera apartamentul meu - măcar 
la prima noastră întâlnire. Aici am dosarele, terminalul de 
computer şi alte lucruri necesare. Numai noi doi, vă rog! Nu 
vă complicaţi cu orare şi rezervări de bilete pentru avion. 
Găsiţi un loc ferit, ar putea fi chiar pivnita dumneavoastră, 
unde să nu fiţi văzut. Vi s-a dat un locator, nu? În regulă, 
citiţi coordonatele şi mă chemaţi. Vă iau eu cu vehiculul de 
salt în timp. 

Mai târziu am aflat că modul acesta de lucru îi era 
caracteristic. Solid, arătând aproape fioros, şi deţinând o 
putere mai mare decât au visat vreodată Cezar sau Geghis- 
han, era totuşi apropiat şi cald, ca o haină îndelung purtată. 

Stând pe şaua vehiculului în spatele lui, am călătorit mai 
curând prin spaţiu decât prin timp către baza din New York 
City a Patrulei. De acolo am mers pe jos până la 
apartamentul pe care-l închiriase. La fel ca şi mie, nu-i 
plăceau murdăria, dezordinea şi pericolele. Cu toate astea, 
avea nevoie de un pied-à-terre ! în secolul douăzeci şi se 
obişnuise cu locuinţa aceasta înainte ca ea să se degradeze 
din cale-afară. 

— M-am născut în statul dumneavoastră în 1924, mi-a 
explicat el. Am intrat în Patrulă când aveam treizeci de ani. 
De aceea am hotărât să vă iau interviul acesta tot eu. 
Avem, în mare, cam aceeaşi educaţie; ar trebui să ne 
înţelegem bine. 

Ca să-mi revin, am luat o înghiţitură sănătoasă din 
whisky-ul cu sifon pe care îl pusese în pahare şi am spus 
precaut: 

— Nu ştiu dacă-i chiar aşa, domnule. La şcoală am aflat 
câte ceva despre dumneavoastră. S-ar părea că aţi avut o 
viaţă plină de aventuri chiar înainte de a vă fi înrolat. ŞI 
după aceea... pe când eu am fost un tip liniştit, comun. 

— Inexact. Everard aruncă o privire la foaia de hârtie cu o 
serie de notite pe care o ţinea în mâna dreaptă. Stânga 
adăpostea o pipă ciobită din lut. Din când în când trăgea 


1 pied ă-terre — (lb. fr. în text) locuinţă temporară. (n. tr.). 

câte un fum sau lua o înghiţitură. Să-mi împrospătez 
memoria, de acord? N-aţi participat la acţiuni de luptă în 
cursul armatei pentru că cei doi ani sub arme au fost ceea 
ce numim, râzând, perioade de pace. Cu toate astea, aţi 
obţinut rezultate maxime la tragerile de poligon. Aţi fost 
dintotdeauna un iubitor al sporturilor în aer liber: ascensiuni 
montane, schi, navigaţie, înot. În colegiu aţi jucat fotbal 
american şi aţi fost admis în echipa reprezentativă în ciuda 
staturii deşirate. In facultate pasiunile dumneavoastră 
includeau scrima şi tragerea cu arcul. Aţi călătorit foarte 
mult şi nu întotdeauna către locuri călcate de toată lumea 
sau lipsite de primejdii. Da, aş zice că aveţi un caracter mai 
aventuros decât ne-ar trebui nouă. Probabil prea temerar. 
Acesta-i un lucru asupra căruia vreau să mă lămuresc. 

Simţindu-mă puţin cam stânjenit, am aruncat o privire 
prin cameră. Pe o porţiune mai înălţată a podelei se afla o 
oază de linişte şi curăţenie. Rafturi de cărţi se aliniau de-a 
lungul pereţilor; mai erau câteva picturi excelente şi o 
pereche de sulițe din Epoca Bronzului. Altfel, singurul 
suvenir care sărea în ochi era o blană de urs polar folosită 
drept covor, despre care el îmi spusese în treacăt că 
provenea din Groenlanda secolului zece. 

— Sunteţi căsătorit de douăzeci şi trei de ani cu aceeaşi 
doamnă, remarcă Everard. În vremurile noastre asta indică 
un caracter statornic. 

Nu vedeam mâna unei femei în acest apartament. Cred 
însă că avea sigur o soţie sau chiar soţii în alt timp. 

— N-aveţi copii, a continuat Everard. Hm, nu-i treaba 
mea, dar cred că ştiţi, nu-i aşa, că dacă doriţi, medicii noştri 
pot elimina orice cauză a infertilităţii, mai puţin menopauza. 
Se pot efectua şi compensări în ceea ce priveşte gravidia la 
o vârstă înaintată. 

— Mulţumesc, am spus. Tuburile falopiene... Da, am 
discutat asta cu Laurie. Cred că vom apela într-o bună zi la 
serviciile medicilor. Dar ni se pare că n-ar fi înţelept ca 
începutul noii mele cariere să corespundă cu poziţia de 

tată. M-am simțit îndemnat să râd uşor. Dacă 
simultaneitatea mai înseamnă ceva pentru un membru al 
Patrulei. 

— O atitudine ce dovedeşte responsabilitate. Apreciez 
asta, a încuviinţat Everard. 

— Ce scop are această trecere în revistă, domnule? am 
îndrăznit eu. N-am fost invitat să mă înrolez doar în baza 
recomandării lui Herbert Ganz. Oamenii dumneavoastră m- 
au supus la o puzderie de teste psihologice ale unui viitor 
îndepărtat înainte de a-mi spune despre ce era vorba. 

Ei îi spuneau grupaj de experiențe ştiinţifice. Cooperasem 
pentru că mă rugase Ganz ca o favoare pentru un amic de- 
al său. Nu era domeniul lui; se ocupa de limbile şi 
producţiile literare germanice, la fel ca şi mine. Ne 
cunoscusem la o întrunire pe teme profesionale, ne 
împrietenisem la un pahar şi corespondam destul de intens. 
Admirase lucrările mele despre Deor ! şi Widsith 2, iar eu o 
admirasem pe a lui despre Biblia gotică. 

Bineînţeles că la vremea aceea nu ştiam că era a lui. A 
fost publicat la Berlin în 1853. Mai târziu a fost recrutat de 
Patrulă şi venise în viitor sub nume de împrumut în căutare 
de noi talente pentru strădaniile lui. 

Everard se rezemă de spătarul scaunului. Privirea lui mă 
testa pe deasupra pipei. 

— Ei bine, spuse el, maşinile ne-au asigurat că 
dumneavoastră şi soţia sunteţi demni de încredere şi că 
amândoi iubiţi adevărul. Însă ele nu ne-au arătat cât de 
competent veţi fi în misiunea pentru care aţi fost propus. 
Scuzaţi-mă, n-am intenţia să vă jignesc. Nu toată lumea se 
pricepe la orice, iar misiunile acestea vor fi grele, solitare, 
delicate. Făcu o pauză. Da, delicate. S-ar putea ca goții să 


1 Deor- sau Deor's Lament (Plângerea lui Deor), poem în formă strofică, 
atribuit primului poet englez cunoscut sub numele de Widsith. 7he 
Wanderer (Rătăcitorul), un menestrel al secolului şase. (n. tr.). 

2 Widsith - Poem autobiografic atribuit lui Widsith. (n. tr.) 

fie barbari, dar asta nu înseamnă că sunt proşti sau nu se 
pot simţi jigniţi ca dumneavoastră sau ca mine. 

— Înţeleg, am spus. Fiţi atent, nu trebuie decât să citiţi 
rapoartele pe care le-am întocmit în viitorul meu. Dacă 
primele informaţii pe care le aveţi arată că-s un încurcă- 
lume, spuneţi-mi să rămân acasă şi să devin cercetător. 
Organizaţia are nevoie şi de astfel de oameni. 

Everard oftă. 

— Am făcut investigaţii şi mi s-a spus că aţi lucrat - veţi 
lucra - veţi fi lucrat - satisfăcător. Dar nu e de ajuns atât. 
Încă nu înţelegeţi, pentru că n-aţi trecut prin asta, cât de 
supraaglomerată este Patrula, cât de răsfiraţi suntem de-a 
lungul istoriei. Nu putem examina fiecare detaliu referitor la 
activitatea unui agent operativ. Acest lucru devine valabil 
mai ales când el sau ea nu e poliţist ca mine, ci om de 
ştiinţă ca dumneavoastră, explorând o societate nu prea 
exact descrisă de cronici sau lipsindu-i orice mărturii scrise. 
Mai luă o înghiţitură din pahar. Tocmai de aceea are Patrula 
o diviziune ştiinţifică. Astfel încât să înţeleagă mai precis 
care naiba sunt acele evenimente care să-i împiedice pe 
neglijenţii călători în timp să opereze modificări. 

— Asta ar da naştere vreunei deosebiri într-o situaţie atât 
de neclară? 

— S-ar putea. Cu vremea, goții joacă un rol important, 
am dreptate? Cine ştie ce întâmplare din vechime -o 
victorie sau o înfrângere, o salvare sau moarte, naşterea 
unui anume individ sau nu - cine poate şti ce efect ar putea 
avea oricare dintre evenimentele acestea, pe măsură ce 
rezultatele se propagă de-a lungul generaţiilor? 

— Dar pe mine nu mă preocupă evenimentele reale 
decât în mod indirect, l-am contrazis. Obiectivul meu este 
să contribui la salvarea diferitelor poeme şi istorii pierdute 
şi să demonstrez cum au evoluat ele şi cum au influenţat 
alte opere mai târzii. 

Everard a zâmbit uşor dezamăgit. 

— Da, ştiu. Marea găselniţă a lui Ganz. Patrula a 
acceptat-o pentru ca e un punct de plecare, singurul pe 
care l-am putut găsi, ca să punem pe hârtie istoria acelei 
societăţi. A dat paharul peste cap şi s-a ridicat. Mai vreţi 
unul? mi-a propus el. Şi după aceea mergem să mâncăm. 
Până una-alta, aş vrea să-mi spuneţi exact care vă e 
proiectul. 

— Păi, bănuiesc că aţi vorbit deja cu Herbert, cu 
profesorul Ganz, vreau să zic, am spus eu uimit... Da, 
mulţumesc, aş mai vrea un pahar. 

— Desigur, a răspuns Everard şi mi-a turnat. Să 
recuperăm literatura germanică a Evului Mediu timpuriu. 
Dacă „literatură” e cuvântul potrivit pentru materialele care 
au fost la origine, producţii transmise pe cale orală în acele 
societăţi care nu cunoşteau scrisul. Frânturi disparate s-au 
păstrat pe hârtie şi savanții nu reuşesc să precizeze în ce 
măsură au fost denaturate aceste texte. Ganz lucrează la, 
hm, Cântecul epic al Nibelungilor. Nu prea pricep care-ar fi 
rolul dumneavoastră. Asta-i o istorie din ţinutul Rinului. 
Dumneavoastră vreţi să plecaţi singur într-o aventură 
galantă în estul Europei din secolul IV. 

Purtarea lui m-a liniştit mai mult decât whisky-ul pe 
care-l băusem. 

— Sper să descopăr ce rol a avut Ermanaric, am spus. Nu 
face parte integrantă, dar s-a creat o legătură şi, pe de altă 
parte, ar fi interesant în sine. 

— Ermanaric? Asta cine-a mai fost? 

Everard îmi înmână paharul şi se aşeză mai comod ca să 
mă asculte. 

— Poate că-i mai bine să încep cu începuturile, am zis eu. 
Cât de familiar vă sună ciclul Nibelung-Volsung? 

— Păi am văzut Ring ! şi alte opere de Wagner Şi odată, 
când am avut o misiune în Scandinavia, spre sfârşitul epocii 
de glorie a vikingilor, am auzit o istorisise despre Sigurd 


1 Aluzie la Der Ring des Nibelungen - Inelul Nibelungului, operă de 
Richard Wagner. (n. tr.). 

care-a ucis dragonul, a trezit Valkiria şi după aceea a stricat 
totul. 

— Asta-i doar o porţiune din întreaga poveste, domnule. 

— „Manse” ar fi mai bine, Carl. 

— Hm, mulţumesc. Mă simt onorat. Ca să nu devin 
plicticos prin detalii, m-am grăbit în stilul cel mai profesoral 
dar expeditiv. Vo/sungasaga islandeză a fost încredinţată 
hârtiei mai târziu decât W;be/ungenliea-ul german, dar 
conţine o versiune mai veche, mai primitivă şi mai lungă a 
poveştii. Edda cea Veche şi ces Tânără au ceva din asta. 
Wagner a împrumutat în principal din aceste surse. 

Poate că-ţi aminteşti că Sigurd Volsung a fost păcălit 
luând în căsătorie pe Gudrun din neamul Gjuking în locul 
Brynhildei Valkiria şi asta a dus la o gelozie între femei şi în 
cele din urmă la uciderea lui. În versiunea germană, aceste 
persoane sunt numite Siegfried, Kriemhilda de Burgundia, 
Brunhilda de Isenstein; iar zeii păgâni nu apar; dar asta n- 
are importanţă acum. Potrivit ambelor versiuni, Gudrun sau 
Kriemhilda s-a căsătorit mai târziu cu un rege pe nume Atli 
sau Etzel, care nu e altul decât Attila Hunul. 

Apoi versiunile se deosebesc esenţial. In Nibelungenlied, 
Kriemhilda îi ademeneşte pe fraţii ei la curtea lui Etzel şi-i 
atrage în cursă, ucigându-i ca răzbunare pentru faptul că 
aceştia l-au omorât pe Siegfried. Teodoric cel Mare, 
ostrogotul care a năvălit asupra Italiei ocupând-o, apare în 
acest episod sub numele de Dietriech de Bern, deşi 
adevărul istoric este că el a trăit la o generaţie după Attila. 
Un vasal de-al său, Hildebrand, este atât de îngrozit de 
trădarea şi de cruzimea Kriemhildei, încât o ucide. Apropo, 
Hildebrand a devenit la rându-i personajul unei legende, 
într-o baladă pe care Herb Ganz doreşte s-o găsească în 
întregime, precum şi alte opere care să-i menţioneze 
numele. Înţelegi, prin urmare, ce încâlceală de anacronisme 
este toată istoria asta. 

— Attila Hunul, da? murmură Everard. Un bărbat nu prea 
simpatic. Dar a trăit în mijlocul secolului cinci, atunci când 


136 


oamenii lui cutreierau toată Europa vârând spaimă în toţi. 
Tu mergi în secolul patru. 

— Corect. Să-ţi povestesc istoria islandeză. Atli i-a atras 
pe fraţii lui Gudrun pentru că voia comoara de pe Rin. Eaa 
încercat să-i avertizeze, dar ei au venit pentru că primiseră 
garanţii de liberă trecere. Cum nu au acceptat să cedeze 
comoara sau să-i spună lui Atli unde se află aceasta, el i-a 
condamnat la moarte. Gudrun s-a răzbunat pentru moartea 
fraţilor ei. l-a măcelărit pe fiii născuţi cu Atli şi i-a servit ca 
mâncare. După aceea l-a înjunghiat pe Atli în somn, a dat 
foc palatului şi a părăsit ţara hunică. A luat-o cu ea doar pe 
Svanhilda, fiica ei zămislită cu Sigurd. 

Everard se încruntă, concentrându-se. Nu-i era tocmai 
uşor să urmărească firul şi personajele. 

— Gudrun a ajuns în ţara goților, am spus eu. Acolo s-a 
căsătorit din nou şi a avut doi fii, Hamther şi Sorli. Regele 
goților se numeşte Jormunrek în saga şi în poemele Eddei, 
dar nu încape nici o îndoială că e vorba de Ermanaric, 
figură reală, deşi oarecum ştearsă, de pe la mijlocul 
secolului patru. Relatările diferă: nu rezultă clar dacă s-a 
căsătorit cu Svanhilda şi ea a fost acuzată pe nedrept de 
necredinţă, sau dacă s-a căsătorit cu altcineva pe care 
regele l-a prins complotând împotriva lui şi l-a spânzurat. În 
orice caz, a pus ca Svanhilda să fie omorâtă sub copitele 
cailor. 

La vremea aceasta, fiii Gudrunei, Hamther şi Sorli, erau 
tineri bărbaţi. Ea i-a îmboldit să-l ucidă pe Jormunrek ca 
răzbunare pentru moartea Svanhildei. Pe drum ei l-au 
întâlnit pe fratele lor vitreg, Erp, care s-a oferit să-i 
însoţească. L-au omorât. Manuscrisele sunt confuze în 
legătură cu motivele acestei fapte. Eu am o bănuială că el 
era copilul tatălui lor făcut cu o concubină şi exista o ură de 
sânge între ei şi Erp. 

Au ajuns la reşedinţa lui Jormunrek şi au atacat. Erau 
doar ei doi, dar invulnerabili în faţa oricărui oţel, aşa că au 
ucis în stânga şi-n dreapta, au ajuns la rege şi l-au rănit 

grav. Înainte de a-şi fi terminat isprava, Hamther a lăsat să- 
i scape că doar piatra le putea face rău. Or, după cum 
susţine saga, Odin a apărut pe neaşteptate deghizat ca 
bătrân cu un singur ochi şi le-a dat secretul în vileag. 
Jormunrek şi-a chemat războinicii care mai erau în viaţă şi 
le-a poruncit să arunce cu pietre în cei doi fraţi şi, iată, au 
murit. Aici se încheie povestea. 

— Cam sumbră, nu? făcu Everard. Rămase pe gânduri 
câteva clipe. Dar mi se pare că acel ultim episod - Gudrun 
în ţara goților - trebuie să fi fost adăugat la o dată 
ulterioară. Anacronismele au scăpat cu totul de sub control. 

— Bineînţeles, l-am aprobat eu. Asta se întâmplă în mod 
obişnuit în folclor. O istorisire importantă atrage altele mai 
neînsemnate, înglobându-le. Chiar cu ornamente fără 
legătură. Spre exemplu, nu W.C. Fields 1 a fost acela care a 
afirmat că „un om care urăşte copiii şi câinii nu poate fi din 
cale-afară de rău”. Sunt vorbele altcuiva, acum îmi scapă 
numele lui, spuse atunci când l-a prezentat pe Fields la un 
banchet. 

Everard izbucni în râs. 

— Să nu-mi spui că Patrula Timpului ar trebui să 
cunoască şi istoria Hollywood-ului! Redeveni serios. Dacă 
istorioara asta sângeroasă nu aparţine cu adevărat firului 
epic al Nibelungilor, de ce vrei s-o detectezi? De ce vrea 
Ganz să faci tu asta? 

— Ei bine, istoria asta a ajuns în Scandinavia, unde a 
inspirat câteva poeme foarte frumoase - dacă nu cumva şi 
acelea au fost redactări ale altora anterioare - şi au intrat în 
saga lui Volsung. Ne interesează legăturile, întreaga 
evoluţie. De asemenea, Ermanaric este menţionat şi în alte 
părţi - în anumite balade elegiace din Engleza Veche, de 
exemplu. Aşa că trebuie să fi pătruns în multe legende şi 


1 W.C. Fields - artist comic şi de film american. Maxima a fost citată în 
Radio Times la 12 august 1965, dar Leo Rosten a susţinut că i-a 
declarat acest lucru lui Fields în timpul unui banchet la Hollywood, în 
1938. (n. trad.) 

opere ale barzilor care au fost uitate de mult. La vremea lui 
era puternic, deşi se pare că nu prea blând. Ciclul lui 
Ermanaric, acum pierdut, ar putea fi la fel de important şi 
strălucitor ca şi orice altceva ce ne-a parvenit din occident 
sau din nord. Probabil că a influenţat literatura germanică 
în nenumărate şi nebănuite feluri. 

— Ai intenţia să mergi direct la curtea lui? Nu ţi-aş 
recomanda asta, Carl. Mulţi agenţi operativi sunt ucişi din 
pricina neglijenţei. 

— A, nu. S-a întâmplat ceva groaznic şi de aici au pornit 
tot soiul de istorisiri care au mers până departe, ajungând 
astfel în cronicile istorice. Cred că pot identifica momentul 
cu o aproximaţie de zece ani. Dar vreau să mă familiarizez 
cu mediul înainte de a mă aventura în acel episod. 

— Foarte bine. Care ţi-e planul? 

— Voi urma un curs intensiv de limbă gotică. Ştiu deja să 
citesc, dar vreau să vorbesc cursiv, deşi fără îndoială că 
accentul meu va fi bizar. Aş vrea de asemenea să deprind 
rapid puţinele lucruri care se cunosc despre obiceiuri, 
credinţe, et cetera. Asta nu înseamnă mare lucru. 
Ostrogoţii, dacă nu vizigoții, se aflau la periferia 
preocupărilor romanilor. E sigur că s-au schimbat 
considerabil înainte de a fi pornit spre vest. 

Prin urmare, voi începe mai devreme decât momentele 
care mă interesează cu adevărat şi voi alege, oarecum 
arbitrar, anul 300 e.n. Mă voi obişnui cu poporul. Apoi o să 
reapar la anumite intervale şi o să aflu ce s-a întâmplat în 
absenţa mea. Pe scurt, voi urmări evenimentele în timpul 
mersului lor inexorabil către ace/ eveniment. Când se va 
petrece, nu voi fi luat pe nepregătite. După aceea, voi mai 
pica ici şi colo din când în când şi-i voi asculta pe poeţi şi pe 
povestitori şi-i voi înregistra pe un aparat ascuns. 

Everard făcu o faţă lungă. 

— Mm, asemenea procedee.... în fine, putem discuta 
posibilele complicaţii. Geografic vorbind, o să te mişti destul 
de mult, nu? 

— Da. Potrivit tradiţiilor care au fost menţionate în 
cronicile Imperiului Roman, goții îşi au originea cam prin 
centrul Suediei actuale. Eu nu cred că un neam atât de 
numeros putea să provină dintr-o zonă restrânsă ca aceea, 
chiar dacă am admite un spor natural, dar poate că a dat 
conducători şi o organizare, aşa cum au făcut scandinavii 
pentru statul rus în formare în secolul nouă. 

Aş zice mai curând că goții au început prin a fi locuitori 
aşezaţi de-a lungul litoralului sudic al Mării Baltice. Dintre 
popoarele germanice, ei au fost cei mai estici. Atunci când 
au ajuns în vestul Europei, ei se împărţiseră în ostrogoți, 
care au ocupat Italia, şi vizigoți, care s-au aşezat în 
Peninsula Iberică. Au oferit acestor regiuni guvernări destul 
de drepte; aş zice că au fost administrații foarte bune şi au 
ţinut destul de mult. Evident ca invadatorii au fost, la rândul 
lor, copleșiți şi s-au contopit cu populaţia locală. 

— Dar înainte de asta? 

— Istoricii menţionează triburi, dar sunt destul de confuzi. 
Pe la anul 300 d. Hr., goții erau aşezaţi solid de-a lungul 
Vistulei, în mijlocul Poloniei de azi. Înainte de sfârşitul acelui 
secol, ostrogoții se aflau în Ucraina şi vizigoții puţin la nord 
de Dunăre, frontiera romană. O mare migraţie, evident, de- 
a lungul câtorva generaţii, pentru că s-ar părea că 
abandonaseră cu totul zona nordică, triburile slave 
instalându-se în locul lor. Ermanaric a fost ostrogot, deci 
aceasta e ramura pe care vreau s-o urmăresc. 

— Ambiţios, spuse Everard cu o expresie de îndoială pe 
chip. Şi eşti abia la început. 

— O să câştig experienţă pe parcurs, ăă... Manse. Singur 
ai recunoscut că Patrula nu prea are oameni. Pe lângă 
acestea, o să deprind o mare parte din istorie, aşa cum 
doreşti. 

Everard zâmbi. 

— Ar fi şi cazul. Ridicându-se: hai, termină-ţi băutura şi să 
mergem să mâncăm. Va trebui să ne schimbăm hainele, 

dar o să merite osteneala. Ştiu un restaurant /oca/ de pe la 
1890 care oferă o mâncare pe cinste şi aproape pe gratis. 

larna cobori, iar mai apoi, cu izbucniri de vânt, zăpadă, 
ploaie îngheţată, se retrase încetul cu încetul. Pentru cei 
care locuiau în cătunul de lângă fluviu şi curând pentru 
vecinii lor, plictiseala de moarte a anotimpului fusese 
alungată în anul acela. Carl rămăsese în mijlocul lor. 

La început, misterul care-l înconjura stârnise teamă în 
mulţi; dar aceştia veniră şi se convinseră că nu le arăta nici 
ostilitate şi nici nu le purta ghinion. Respectul temător faţă 
de el nu slăbea. Mai degrabă creştea. Chiar de la început 
Winnithar spuse că era nepotrivit ca un asemenea oaspete 
să doarmă pe o bancă la fel ca un nobil oarecare şi-i oferi 
un pat pe măsură. Îi oferi lui Carl pe cele mai de soi femei 
ca să-i încălzească patul, dar străinul refuză într-un fel 
foarte înţelept. Primea de mâncare şi de băut şi se spăla şi 
căuta latrina aflată undeva afară. Cu toate astea, se şoptea 
că probabil aceste lucruri nu-i erau necesare decât ca să 
arate că e şi el muritor de rând cu ceilalţi. 

Carl vorbea domol şi prietenos, într-un fel oarecum 
îngăduitor. Ştia să râdă, să facă glume şi să spună câte-o 
istorie hazlie. Mergea pe jos sau călare, în compania altora 
pentru a vâna sau a-i vizita pe proprietarii din jur, sau 
participa la ofrandele ce se aduceau către Anse şi la 
ospeţele de după aceea. Lua parte la întreceri, cum ar fi 
tragerea cu arcul sau trântă, până când se vădise că nici un 
bărbat nu se putea măsura cu el cu sorţi de izbândă. Când 
juca arşice sau alte jocuri nu câştiga totdeauna, deşi 
oamenii scorniră ideea că făcea asta pentru că nu voia să-i 
sperie cu vrăjitorii. Era în stare să discute cu oricine, 
începând cu Winnithar şi sfârşind cu cea mai prăpădită 
slugă sau ţânc ce abia se ţinea pe picioare şi-i asculta pe 

toţi cu atenţie; îl iscodea pe fiecare şi se purta cu bunătate 
faţă de servitori şi animale. 

Dar partea dinăuntrul lui, aceea le rămânea tuturor 
ascunsă. 

Asta nu însemna că stătea posomorât. Nu, meşterea 
vorbe şi muzica izvora cu sclipiri aşa cum nu o mai făcuse 
nimeni până atunci. Dornic să asculte cântece, balade, 
istorii, ziceri, tot ceea ce mergea din gură în gură, dând în 
schimb o bogăţie pe măsură. Pentru că părea să cunoască 
întreaga lume, ca şi cum o cutreierase vreme mai lungă 
decât o viaţă de om. 

Le vorbea despre Roma cea puternică şi plină de 
tulburări, despre stăpânul ei, Dioclețian, războaiele purtate 
de el şi despre legile lui neiertătoare. Le răspundea la 
întrebări despre noul domn, cel al Crucii, despre care goții 
auziseră de la neguţători sau de la sclavii vânduți până în 
acest nord îndepărtat. Le povestea despre marii duşmani ai 
romanilor, perşii, şi ce minuni făptuiseră aceştia. Vorbele lui 
băteau tot mai departe seară de seară - mereu spre sud, 
către ţări unde era tot timpul arşiţă şi oamenii aveau pielea 
neagră şi unde hălăduiau dihănii care se înrudeau cu linxul, 
dar aveau mărimea ursului. Le arăta şi alte animale pe care 
le desena cu cărbune pe bucăţi de lemn, iar lor le scăpau 
strigăte de uimire; pe lângă un elefant, un zimbru sau chiar 
un cerb nu însemnau mai nimic! Spre marginile cele mai 
îndepărtate din est, spunea el, se întindea un tărâm mai 
mare, mai vechi şi mai minunat decât Roma sau Persia. 
Locuitorii de acolo aveau pielea de culoarea ambrei şi ochii 
păreau puţin oblici. Fiind călcaţi mereu de triburile 
sălbăticite din nord, ei construiseră un zid lung cât un lanţ 
de munţi şi loveau în năvălitori din spatele acestui adăpost. 
Tocmai de aceea veniseră hunii spre vest. Hunii, care-i 
zdrobiseră pe alani şi-i chinuiau pe goți reprezentau, doar 
gunoaie în ochii oblici ai chitailor. Şi această întindere 
uriaşă nu era tot ce exista pe lume. lar de călătoreai spre 
vest până traversai ţara aflată în stăpânirea romanilor care 

se numea Galia, ajungeai la Marea cea Mare, despre care 
auziseşi povestindu-se şi, dacă luai o barcă - dar cele care 
se vedeau pe fluviu nu erau destul de mari - şi pluteai 
multe zile şi nopţi, găseai ţara înţelepţilor şi bogaţilor 
mayaşi... 

Carl mai spunea poveşti despre oameni, femei şi despre 
faptele lor, Samson cel puternic, Driada cea frumoasă şi 
nefericită, Vânătorul Verde... 

Jorith, fiica lui Winnithar, uita mereu că a ajuns la vârsta 
măritişului. Stătea cu orele printre copiii aşezaţi pe podea la 
picioarele lui Carl şi asculta până ce, în lumina aruncată de 
flăcări, ochii ei deveneau sori. 

Nu stătea tot timpul printre oameni. Deseori spunea că 
trebuie să rămână singur şi se făcea nevăzut. Odată, un 
flăcăiaş mai obraznic, dar priceput la iscodit, l-a urmărit 
fără a fi observat, dacă nu cumva chiar Carl s-a prefăcut că 
nu-l băgase în seamă. Băiatul se întoarse alb la faţă, 
tremurând tot, şi spusese bâlbâindu-se că omul cu barba 
sură plecase în Crângul lui Tiwaz. Nimeni nu se aventura 
printre acei pini întunecaţi decât la Sărbătorile de la Mijlocul 
lernii, când se făceau trei ofrande de sânge - cal, dulău şi 
sclav - astfel încât Stăpânul Lupului să alunge întunericul şi 
frigul. Băiatul fusese biciuit de către tătăl lui şi după aceea 
nimeni n-a mai cutezat să vorbească despre asta fără 
fereală. Dacă zeii îngăduiau o asemenea întâmplare, nu era 
bine să cercetezi motivele lor. 

Carl se întorcea după câteva zile, îmbrăcat cu straie 
proaspete şi aducând daruri. Erau lucruri mărunte dar fără 
de preţ, fie un cuţit care avea o lamă de oţel neobişnuit de 
lungă, fie o eşarfă dintr-o țesătură necunoscută şi lucioasă, 
fie vreo oglindă care întrecea în strălucire arama lustruită 
sau apa liniştită a oricărui iaz - comorile soseau mereu, 
până când mai toţi cei cât de cât de vază, femeie sau 
bărbat, primiseră cel puţin una. lar când le dăruia, el se 
mulțumea doar să zică: 

— li cunosc pe făurari. 

Primăvara se furişă uşor spre nord, zăpada se topi, 
mugurii zbucniră în frunză şi floare, fluviul se învolbură şi se 
revărsă pe neaşteptate. Păsările călătoare umplură cerul cu 
bătaia aripilor şi cu vacarmul chemărilor în drum spre 
locurile de cuibărire. Mieii, viţeii şi mânjii păşeau încă 
nesiguri în îngrăditurile lor. Oamenii roboteau, clipind uimiţi 
în strălucirea negândită; îşi primeneau casele, straiele şi 
sufletele. Regina Primăverii purta imaginea zeiţei Frija de la 
o gospodărie la alta pentru a binecuvânta plugăritul şi 
semănatul, în vreme ce tineri şi fecioare împodobite cu 
ghirlande dansau în jurul căruţei trase de boi. Dorurile se 
aprindeau... 

Carl pleca mereu, dar acum se întorcea până la căderea 
serii. El şi Jorith erau din ce în ce mai des împreună. 
Porneau chiar prin pădure să se plimbe, pe cărări 
înconjurate de flori, peste poieni, departe de privirile 
curioase ale oamenilor. Ea păşea de parcă ar fi fost 
pierdută în visare. Mama ei, Salvalindis, o dojenea pentru 
purtarea necuwviincioasă - oare chiar nu-i păsa defel de 
bunul ei nume? Până când Winnithar îşi struni nevasta. 
Căpetenia gândea mai iute şi mai şiret. lar fraţii Jorithei 
radiau. 

În cele din urmă Salvalindis o trase deoparte pe fiica ei. 
Se nimeriră să fie într-o casă unde femeile aşezării se 
întâlneau pentru a ţese şi coase atunci când nu aveau alte 
treburi de făcut. Acum era de lucru în alte părţi, aşa că se 
aflau singure în semiîntuneric. Salvalindis o încolţi pe Jorith 
între ea şi războiul lat cu pietre mari drept contragreutăţi 
de parcă ar fi vrut s-o prindă într-o capcană şi o întrebă 
direct: 

— Ai început să-ţi pierzi vremea mai mult cu bărbatul 
Carl decât să stai pe lângă casă? Te-a avut? 

Fata se îmbujoră, îşi răsuci degetele ruşinată, privi în 
pământ. 

— Nu, răspunse ea dintr-o suflare. Ar putea oricând dac- 
ar voi. Şi tare m-aş bucura să vrea. Ne-am ţinut doar de 
mână, am schimbat săruturi şi... şi... 

— Şi mai ce? 

— Am stat de vorbă. Am cântat. Am râs. Am rămas pe 
gânduri. O, mamă, nu e închipuit. Cu mine e mai blând şi 
mai cald decât... decât am socotit că poate fi un bărbat. 
Vorbeşte cu mine aşa cum ar face-o cu cineva care e în 
stare să gândească, nu care să-i fie doar nevastă. 

Salvalindis îşi muşcă buzele: 

— Eu n-am încetat să gândesc după ce m-am măritat. 
Poate că tatăl tău vede în Carl un aliat puternic. Dar eu văd 
în el doar un bărbat fără de ţară sau neamuri, asemuindu- 
se cu un vraci, dar fără rădăcini, fără rădăcini. Cam ce 
foloase ar trage casa noastră dacă se uneşte cu el? Lucruri, 
da, cunoaştere, dar la ce bun toate astea când vrăjmaşii te 
ameninţă? Ce-are să lase fiilor lui? Ce te va mai lega de el 
după ce prospeţimea se duce? Fată, eşti nechibzuită. 

Jorith îşi frământă mâinile, bătu din picior şi strigă printre 
lacrimi vărsate mai mult de obidă decât de durere: 

— Ţine-ţi gura, cotoroanţă! 

Dar de îndată îşi luă seama şi se chirci, la fel de 
înspăimântată ca şi Salvalindis. 

— Îndrăzneşti să-i spui asemenea vorbe mamei tale? 
Daa, e vraci care-a aruncat o vrajă asupra ta. Să arunci în 
fluviu podoaba aceea pe care ţi-a dat-o, auzi? 

Se întoarse şi ieşi. Fustele ei foşniră a supărare mare. 

Jorith plânse dar nu se supuse. 

Şi curând totul se schimbă. 

Într-o zi, când suliţele împungeau pământul, în timp ce 
căruţa lui Donar hurducăia prin ceruri şi fulgerele aruncate 
de securea lui orbeau înălțimile, în aşezare sosi un bărbat 
într-un galop nebun. Abia mai stătea agăţat în şa, iar calul 
lui înspumat aproape că se prăbuşea de oboseală. Cu toate 
astea, scutură o săgeată către înalt şi strigă cu o voce 

ascuţită către cei care-i ieşiseră în cale înfruntând 
noroaiele: 

— Război! Vandalii vin încoace! 

După ce-l chemară în sala mare, el grăi către Winnithar: 

— Aduc vorbă de la părintele meu. Aefli, din Valea Cornul 
Cerbului. El a auzit de la un om de-al lui Dagalaif 
Nevittasson, care-a scăpat cu fuga din măcelul de la Vadul 
Cerbului, ca să dea ştire de primejdie. Dar noi văzuserăm 
deja de la aşezarea lui Aefli că cerul se jeruise în depărtări, 
acolo unde poate că ardeau gospodării. 

— Atunci sunt două hotare, murmură în barbă Winnithar. 
Asta pe puţin. Sau poate mai multe. Au pornit mai din 
vreme anul ăsta şi cu forţă mare. 

— Cum de-i lasă inima să-şi părăsească pământurile 
negrijite la vremea semănatului? întrebă un fiu de-al lui. 

Winnithar lăsă să-i scape un oftat: 

— Au zămislit mai multe braţe de muncă decât le face 
trebuinţă. Şi pe lângă asta, am auzit un Rege, Hildaric, de-a 
strâns toate clanurile sub porunca lui. Aşa se-ntâmpla că 
pot aduna hoarde mai mari decât până mai an, care se 
mişcă mai cu iuţeală şi sub uneltire mai bună decât am 
putea noi. Da, îmi pare mie că Hildaric şi-a pus în minte să 
ne izgonească, spre binele şi întinderea tărâmului său. 

— Şi ce-o să facem? vru să ştie un războinic bătrân greu 
de clintit. 

— Strângem oamenii din împrejurimi şi plecăm să 
anunţăm cât mai mulţi, atât cât ne-o îngădui timpul, aşa 
cum au făcut ai lui Aefli, dacă n-au fost prinşi deja. Ne 
întâlnim la Piatra Călăreţilor Gemeni, ca în vremurile de 
odinioară, da? Poate c-aşa, împreună, n-o să dăm piept cu 
vreo hoardă de vandali prea numeroasă pentru noi. 

Din locul în care stătea, Carl îl întrebă: 

— Dar ce se-ntâmplă cu casele voastre? Năvălitorii v-ar 
putea cădea dintr-o parte, pe neştiute, şi-ar găsi aşezări 
precum asta... 

Lăsă restul nespus: jaf, foc, femei în plinătatea anilor 
duse cu forţa, iar ceilalţi căsătoriţi. 

— Trebuie să ne-ncumetăm să le lăsăm în calea 
primejdiei. Altfel vom fi măturaţi cu totul. 

Winnithar recăzu în tăcere. Limbile lungi ale focurilor se 
unduiră şi scăpărară a nelinişte. Afară vântul hohotea, iar 
ploaia răpăia lovind în pereţi. Ochii lui îl căutară pe Carl. 

— N-avem nici un coif sau platoşă care să ţi se 
potrivească. Poate-ţi aduci ce-ţi trebuie de pe unde ai adus 
tot felul de lucruri. 

Străinul rămase nemişcat. Trăsăturile i se înnegurară pe 
chip. 

Winnithar, se posomori şi lăsă umerii să-i cadă a 
neputinţă: 

— Aşa e, nu-i lupta ta, nu? oftă el. Nu eşti teuring. 

— Carl, vai, Carl! 

Jorith ieşi dintre femei. 

Vreme de câteva clipe, ea şi bărbatul cu barba căruntă se 
priviră lung. Apoi el se scutură ca dintr-un vis, se întoarse 
către Winnithar şi-i spuse: 

— Să n-ai teamă. Voi rămâne alături de prietenii mei. Dar 
trebuie să faceţi aşa cum vă zic eu, să nu-mi ieşiţi din 
vorbă, fie că înţelegeţi rostul, fie că nu. Vă învoiţi aşa? 

Nimeni nu scoase chiote. De-a lungul sălii de adunare 
trecu un sunet care aducea a şuier de vânt. 

Winnithar îşi luă inima în dinţi: 

— Da, încuviinţă el. Acum călăreţii noştri or să plece să 
dea veste printre vecini cu săgeata războiului. lar noi 
ceilalţi ne vom ospăta. 

Nimeni nu ştie exact ce s-a întâmplat în următoarele 
câteva săptămâni. Bărbaţii plecau, ridicau câte-o tabără, 
luptau, unii se întorceau acasă, alţii nu. Cei ce reveneau, 
adică mai toţi, aveau de povestit istorii de necrezut. 
Vorbeau despre un suliţaş într-o mantie albastră, care 
călărea prin cer pe un armăsar care nu era nicidecum cal. 
Mai ziceau despre monştri înspăimântători care se 

repezeau în rândurile vandalilor şi despre fulgere de pe altă 
lume în întuneric şi despre groaza nebună cuprinzând pe 
vrăjmaşi care-şi azvârleau armele şi fugeau urlând. 
Istoriseau că nu se ştie cum, dar găseau câte-o hoardă de 
vandali înainte ca ea să fi ajuns la vreo aşezare de goti şi o 
puneau pe fugă, zădărnicind prădăciunile şi oprind clanurile 
nenumărate care erau gata-gata să lase totul şi să 
pornească în bejenie. Vorbeau despre victorie. 

Nici căpeteniile nu puteau spune ceva mai lămurit. 
Rătăcitorul le spusese unde să meargă, la ce să se aştepte, 
cum să-şi desfăşoare mai bine forţele pentru luptă. El 
ajungea oriunde mai iute decât furtuna pentru a duce veşti 
de primejdie şi îndemnuri, îi ajutase pe greutungi, pe taifali 
şi pe amalingi şi-i dovedise pe cei semeţi, convingându-i să 
lupte umăr la umăr, aşa cum poruncise. 

Aceste istorii se mai stinseră după o generaţie sau două. 
Prea erau de necrezut. Sau mai degrabă se topiseră printre 
alte poveşti mai vechi de acelaşi fel. Oare Ansele, Wanes, 
spiriduşii, vrăjitorii,  stafiile şi alte arătări nu se 
amestecaseră şi ele mereu în certurile dintre oameni? 
Important era că vreme de aproape zece ani, goții, de-a 
lungul Vistulei superioare, se bucuraseră de pace. „Să ne 
vedem de recoltele noastre”, îşi ziceau ei sau făceau cu 
vieţile lor ceea ce credeau că-i mai bine. 

Dar Carl se întoarse la Jorith ca salvator. 

Nu se putea căsători cu ea în adevăratul înţeles al 
cuvântului. Nu avea rude de sânge cunoscute. Şi totuşi, 
bărbaţii care-şi puteau permite îşi luaseră dintotdeauna o 
ibovnică; goții nu socoteau că acesta ar fi un lucru de ruşine 
dacă bărbatul le asigura de toate femeii şi copiilor ei. Pe 
lângă acestea, Carl nu era un simplu ţăran, dar nici nobil ori 
rege. Chiar Salvalindis i-o aduse pe Jorith într-o încăpere de 
sus împodobită cu flori, după un ospăț la care s-au făcut 
daruri minunate. 

Winnithar dădu poruncă să se taie copaci din codru şi să 
fie aduşi peste fluviu pentru construirea unei case arătoase 

pentru cei doi. Carl vru câteva lucruri mai neobişnuite în 
casa lui, cum ar fi o cameră care să se numească dormitor. 
Mai era o cameră care rămânea încuiată şi-n care nu intra 
decât singur. Niciodată nu stătea mult acolo şi nici nu se 
mai ducea la Crângul lui Tiwaz. 

Bărbaţii îşi destăinuiau unul altuia că el acorda prea mare 
atenţie Jorithei. Mereu se întâmpla să schimbe ocheade sau 
să se depărteze de ceilalţi aşa cum ar face un băiat cu 
iubita lui. Chiar dacă... îşi îngrijea casa cum se cuvine şi 
oricum, cine cuteza să-l ia în râs? 

Carl lăsa mai toate treburile bărbăteşti în seama unui 
administrator. El aducea tot ce trebuia pentru casă sau alte 
lucruri pe care le schimba pentru cele necesare. Şi aşa 
deveni mare neguţător. Dar anii aceştia de pace nu 
deveniră ani de lâncezeală. Nu, ei aduseră mai mulţi 
negustori de mărunţişuri decât îşi amintea careva, veniţi cu 
ambră, blănuri, miere, lumânări de seu de la nord, vin, 
obiecte din metal, ţesături, ceramică fină din apus şi din 
sud. Intotdeauna dornic să mai cunoască pe câte cineva 
nou, Carl îi găzduia cu dărnicie pe oaspeţi şi se ducea pe la 
târguri şi pe la adunările cetăţenilor care discutau treburile 
ținutului. 

Nefiind membru al vreunui clan, el numai stătea şi 
asculta la aceste sfaturi, dar după ce discuţiile ţineau 
uneori şi câte o zi, pe lângă el se strângeau mai toţi, vrând 
să afle unele lămuriri. 

Bărbaţii, ba chiar şi femeile, se minunau totuşi. Ajungeau 
tot felul de vorbe că un bărbat, încărunţit dar puternic la 
trup, unul pe care nimeni nu-l mai întâlnise, putea fi văzut 
deseori printre triburile goților... 

Poate că şi absenţele astea erau motive pentru care 
Jorith nu rămase grea; ori poate pentru că era prea tânără, 
abia de şaisprezece ierni, când i-a venit la pat. Trecu un an 
până când semnele se vădiră fără putinţă de tăgadă. 

Deşi stările de greață şi de sfârşeală se îndeseau, ea 
strălucea de bucurie. Şi purtarea lui deveni iarăşi ciudată, 

pentru că părea să-l intereseze mai puţin fructul pe care-l 
zămislise decât alinarea suferințelor ei. Supraveghea până 
şi mâncarea ce i se dădea, aducându-i tot felul de bunătăţi, 
ca de pildă fructe necunoscute, indiferent de sezon, 
neîncuviinţând în acelaşi timp ca ea să consume sare cât Îi 
era voia. Ea se supunea bucuroasă zicând că asta arăta cât 
de mult o iubea. 

În tot acest timp viaţa mergea înainte în tot ţinutul, la fel 
şi moartea. La înmormântări şi la praznicele de după nimeni 
nu îndrăznea să vorbească fără sfială cu Carl; el se afla 
prea aproape de acel tărâm necunoscut. Pe de altă parte 
capii familiei rămaseră fără grai când el refuză onoarea de 
a fi bărbatul care avea să inaugureze următoarea Regină a 
Primăverii - şi asta după ce-l aleseseră! 

Amintindu-şi câte altele făcuse şi încă făcea pentru ei, nu 
s-au supărat din pricina asta. 

Căldură; recoltă ; vreme tristă şi pustie; renaştere; din 
nou vară; şi Jorith ajunse în pragul naşterii. 

Lungi i-au fost chinurile facerii. Trecu vitejeşte prin 
dureri, dar femeile care o moşeau deveniră foarte 
întunecate. Spiriduşii n-ar fi vrut să audă ca ea să fie privită 
de vreun bărbat în acele momente. Şi aşa era destul de rău 
că acum Carl cerea o curăţenie de neînchipuit. Nu le 
rămăsese decât să spere că el ştia ce rost aveau toate 
acestea. 

El aştepta naşterea în încăperea mare a casei. Când îi 
veniră alţii în vizită, el poruncise să li se aducă mied şi 
felurite băuturi, aşa cum se cuvenea, dar rămase zgârcit la 
vorbă. La miezul nopţii, când aceştia plecară, el nu se duse 
la culcare, ci stătu singur în întuneric până la răsăritul 
soarelui. Când şi când o moaşă sau slugă ieşea afară 
şovăitoare, ca să-i spună cum se desfăşura naşterea. In 
lumina lămpii cu care venea în mână, femeia vedea cum 
privirea lui căuta uşa pe care o ţinea sub cheie. 

Spre sfârşitul celei de-a doua zile, moaşa îl găsi între 
prieteni. Toţi tăcură ca la un semn. Ceea ce purta femeia în 

braţe scoase un țipăt - iar Winnithar un răcnet. Carl se 
ridică având chipul lipsit de culoare. 

Femeia îngenunche în faţa lui, dădu puţin la o parte 
pătura şi puse pe podeaua de pământ, la picioarele tatălui, 
un băiat, încă plin de sânge dar dând năvalnic din mâini şi 
picioare şi plângând. Dacă se întâmpla ca el să nu ia 
pruncul pe genunchi, femeia avea să-l ducă în pădure şi să-l 
lase pradă lupilor. Carl nu se aplecă să vadă dacă pruncul 
avea toate mădularele întregi. Smulse forma mişcătoare la 
piept şi întrebă cu o voce răguşită: 

— Jorith, cum se simte Jorith? 

— Slăbită, îi răspunse moaşa. Du-te s-o vezi dacă voieşti. 

Carl îi înapoie fiul şi se grăbi spre dormitor. Femeile aflate 
înăuntru se dădură în lături. El se aplecă asupra Jorithei. 
Zăcea nemişcată, încleiată de sudoare, parcă golită de 
putere. Dar când îşi văzu omul, întinse mâinile în sus şi pe 
faţă îi apăru o umbră de zâmbet. 

— Dagobert, şopti ea. Acesta era numele, vechi în familia 
ei, pe care-l voise ea în caz că năştea un băiat. 

— Dagobert, aşa va fi! spuse Carl încet. 

Deşi nu se cuvenea s-o facă în văzul celorlalte femei, se 
aplecă să o sărute. 

Ea-şi cobori pleoapele şi se scufundă înapoi în 
aşternuturi. 

— Mulţumesc, spuse ea cu o voce slabă, mai mult ghicită 
decât auzită. Fiul unui zeu! 

— Nu... 

Deodată Jorith avu un tremur. Îşi duse pentru o clipă 
mâinile la tâmple. Ochii i se deschiseră din nou. Pupilele 
erau imobile şi mărite. Deveni inertă de parcă n-ar fi avut 
oase. Respirația îi era grea, gâfâită. 

Carl se ridică brusc, se răsuci pe călcâie şi ieşi grăbit din 
cameră. Ajuns în faţa încăperii încuiate, îşi scoase cheia şi 
intră. În urma lui uşa se trânti cu zgomot. 

Salvalindis se aşeză la căpătâiul fiicei ei. 

— Moare, spuse ea fără nici un fior. Oare o s-o salveze 
vrăjitoria lui? Se cuvine? 

Uşa interzisă se deschise la fel de brusc Carl ieşi urmat 
de o altă siluetă. Uitaseră să închidă uşa. Bărbaţii zăriră un 
obiect de metal. Unii îşi amintiră de armăsarul pe care 
zburase pe deasupra câmpurilor de bătălie. Se strânseră 
mai aproape unii de alţii, duseră mâna la amulete, făcură 
semne prin aer. 

Insoţitorul lui Carl era o femeie, cu toate că era 
îmbrăcată cu pantaloni strălucind în toate culorile 
curcubeului şi cu o tunică. Nu mai văzuseră încă un 
asemenea chip ca al ei - faţa mare cu pomeţi înalţi ca ai 
unui hun, dar cu nasul scurt, auriu-arămiu ca nuanţă, iar 
părul negru bătând în albăstrui. In mână ţinea o cutie cu un 
soi de mâner. Cei doi se năpustiră în dormitor. 

— Afară, ieşiţi! răcni Carl şi alungă femeile din cameră 
aşa cum furtuna ia frunzele pe sus. 

leşi în urma lor şi acum îşi aminti să închidă uşa camerei 
unde se afla bidiviul. Întorcându-se spre ei, le văzu privirile 
uimite, felul în care încercau să se facă parcă nevăzuţi. 

— Nu vă temeţi, le zise el cu o voce răguşită. Nu e nici o 
primejdie. Am adus doar o femeie înţeleaptă ca s-o ajute pe 
Jorith. 

O vreme rămaseră cu toţii nemişcaţi în înserarea ce se 
îngroşa. Străina ieşi din cameră şi-i făcu un semn lui Carl, 
chemându-l la ea. Ea avea o înfăţişare care pe el îl făcu să 
geamă. Păşi împleticit spre ea şi ea îl conduse în dormitor 
luându-l de cot. Tăcerea părea să se reverse în valuri 
dinăuntru. 

După un timp însă, bărbaţii auziră voci, a lui plină de 
furie şi neputinţă, a ei calmă şi implacabilă. Nimeni nu 
înţelegea limba aceea. 

Se întoarseră împreună. Chipul lui Carl părea îmbătrânit. 

— S-a dus! le spuse celorlalţi care aşteptau. l-am închis 
ochii. Pregăteşte ceremonia de îngropăciune şi ospăţul, 
Winnichar. O să mă întorc pentru toate astea. 

El şi femeia înţeleaptă intrară în camera secretă. Aflat 
încă în braţele moaşei, Dagobert porni să urle. 

Mă deplasasem în susul timpului, în New York-ul anului 
1930, pentr u că ştiam baza de acolo şi personalul. Tânărul 
de serviciu a încercat să invoce rigorile regulamentului, dar 
pe el l-am putut convinge uşor. A transmis un apel urgent 
cerând un medic de cea mai înaltă calificare. S-a întâmplat 
să fie Kwei-fei Mendoza cea care a răspuns, deşi nu ne 
întâlnisem niciodată. Până ce ne-am urcat pe vehiculul meu 
pentru a pleca în ţara goților nu mi-a pus alte întrebări în 
afara celor strict necesare. Mai târziu a vrut totuşi să o 
însoțesc la spitalul de pe Luna secolului douăzeci şi patru. 
Nu mai eram în stare să protestez. 

M-a silit să fac o baie din cale-afară de fierbinte şi m-a 
trimis la culcare. O cască electronică mi-a indus un somn de 
multe ore. 

Evident că am primit îmbrăcăminte curată, ceva de 
mâncare (nici nu am băgat de seamă ce anume) şi 
îndrumări cum să ajung în biroul ei. Aşezată la un birou 
enorm, mi-a făcut semn să-mi iau un scaun. Vreme de 
câteva clipe nici unul dintre noi n-a scos vorbă. 

Evitând s-o privesc în ochi m-am uitat de jur-împrejur prin 
cameră. Gravitatea artificială care mă ajuta să-mi păstrez 
greutatea obişnuită nu-mi făcea mai simpatic locul acesta. 
Asta nu pentru că nu era frumos în felul lui. Aerul era 
încărcat cu o adiere de trandafiri şi de fân proaspăt cosit. 
Covorul avea o culoare violet închisă şi în el sclipeau nişte 
stele. Culori subtile se fugăreau ameţitor pe pereţi. O 
fereastră mare, dacă putea fi numită astfel, îmi înfăţişa 
măreţia munţilor, un crater în depărtare, cerul negru 
dominat de Pământ în faza maximă. M-am lăsat cuprins de 

priveliştea acelui albastru vârstat cu alb strălucitor. Jorith 
dispăruse acolo acum două mii de ani. 

— Ei, Agent Farness, a spus Mendoza într-un târziu în 
limba Temporală, limbajul Patrulei, cum te simţi? 

— Ameţit, dar cu mintea limpede, am murmurat. Ba nu. 
Ca un ucigaş. 

— Ar fi trebuit să-i dai pace acelei copile. 

Mi-am dat silinţa să-mi îndrept atenţia asupra ei şi i-am 
răspuns: 

— Nu era o copilă. Nu, pentru societatea aceea sau 
pentru multe altele de-a lungul istoriei. Relaţia aceasta m-a 
ajutat enorm să câştig încrederea comunităţii; prin urmare, 
să-mi îndeplinesc misiunea. Cu toate că n-am putut rămâne 
stană de piatră, te rog să mă înţelegi. Ne iubeam. 

— Soţia ta ce-are de spus în legătură cu acest subiect? 
Sau nu i-ai spus încă? 

Intâmplarea mă epuizase peste măsură ca să dezaprob 
ceea ce altfel ar fi părut un amestec în viaţa mea 
particulară. 

— Ba da, i-am spus... Am... am întrebat-o dacă o 
deranjează. S-a gândit bine şi a socotit că nu e cazul. Ne- 
am petrecut începuturile dragostei noastre în anii '60-'70, 
secolul douăzeci, înţelegi? Nu cred că eşti la curent, dar în 
epoca aceea a avut loc o revoluţie în atitudinea faţă de sex. 

Mendoza zâmbi cam mohorâtă. 

— Moda vine şi se duce. 

— Am rămas monogami, eu şi soţia mea, vreau să zic, 
dar mai degrabă prin alegere conştientă decât din principiu. 
Şi iată că şi acum o vizitez tot timpul. O iubesc, serios că 
da. 

— lar ea a socotit că-i mai bine să te lase să ai o 
aventură la vârsta asta, m-a biciuit Mendoza. 

Vorbele ei m-au rănit. 

— N-a fost o aventură. Ascultă, am iubit-o pe Jorith, fata 
din neamul goților, şi pe ea am iubit-o. Am simţit un nod 
dureros în gât. Nu se putea face absolut nimic? 

Mendoza clătină din cap. Mâinile îi rămaseră nemişcate 
pe birou. Vocea i se mai îmblânzi. 

— Ţi-am spus deja. Dacă ţii neapărat, îţi voi da şi detalii. 
Instrumentele, n-are importanţă cum funcţionează, au 
indicat un anevrism al arterei anterioare cerebrale. Nu 
fusese îndeajuns de grav pentru a da simptome, dar 
presiunea declanşată de travaliul naşterii l-a făcut să 
plesnească. Nu-i făceam nici un serviciu după ce se 
produsese o deteriorare cerebrală pe o zonă atât de întinsă. 

— Asta nu se putea remedia? 

— Ba da. Am fi putut s-o aducem aici, să repunem în 
funcţiune inima şi plămânii şi să folosim tehnici de donare a 
neuronilor pentru a obţine o persoană care să-i semene, dar 
care ar fi trebuit să înveţe aproape totul de la început. 
Echipa mea nu face astfel de operaţii, Agent Farness. ŞI 
asta nu pentru că suntem lipsiţi de suflet dar pur şi simplu 
avem deja prea multe cazuri încredințate pentru a ajuta 
personalul Patrulei şi... şi familiile lor. Dacă am începe 
cumva să admitem excepţii am fi sufocaţi. ŞI nici nu ţi-ai fi 
recăpătat iubita, înţelege asta. N-ar fi fost aceeaşi. 

Mi-am adunat toate forţele ce le mai aveam. 

— Să presupunem că am fi intervenit în perioada de 
început a gravidiei, am spus. Puteam s-o ducem aici, tratam 
artera aceea, îi ştergeam din memorie amintirea acestei 
călătorii şi o duceam înapoi ca să... ca să aibă o viaţă 
sănătoasă. 

— Acum vorbesc doar dorinţele tale. Patrula nu modifică 
ceea ce deja s-a petrecut. Ea păstrează trecutul. 

M-am lăsat mai adânc în scaun. Contururile colorate în 
perpetuă mişcare căutau zadarnic să-mi ofere o alinare. 

Mendoza însă continuă: 

— Dar să nu te simţi prea vinovat. N-aveai cum să ştii. 
Dacă fata s-ar fi căsătorit cu un altul, aşa cum sigur s-ar fi 
întâmplat, sfârşitul i-ar fi fost acelaşi. Am impresia că 
fericirea pe care a trăit-o alături de tine o depăşeşte cu 
mult pe a altor femei din vremea ei. 

Vocea ei căpătă forţă: 

— Tu însă, tu ţi-ai provocat singur o rană care se va 
închide greu şi după mult timp. Nu se va vindeca niciodată 
dacă nu-ţi vei înfrâna tentaţia supremă de a te întoarce 
acolo în timpul vieţii ei, ca s-o vezi sau ca să fii cu ea. 
Lucrul acesta este interzis şi se pedepseşte cu severitate şi 
asta nu numai din pricina riscurilor pe care o asemenea 
acţiune ar provoca-o în scurgerea timpului. iți vei distruge 
spiritul şi chiar mintea. lar noi avem nevoie de tine. Soţia ta 
de asemenea. 

— Da, am reuşit să îngaim. 

— Îți va fi îndeajuns de greu să-i urmăreşti pe 
descendenţii tăi şi-ai ei cum vor trebui să îndure ceea ce le 
este dat. Îmi pun chiar întrebarea dacă n-ar fi cazul să te 
transferi cu totul de la proiectul acesta. 

— Nu... Vă rog! 

— De ce nu? mi-a aruncat ea. 

— Pentru că nu... nu pot să-i abandonez acum -e ca şi 
cum Jorith ar fi trăit şi murit inutil. 

— Asta vor hotărî superiorii tăi. Vei fi muştruluit serios, 
asta în cel mai fericit caz, pentru că ţi-ai permis să orbitezi 
atât de aproape de o adevărată gaură neagră. Nu ţi se va 
permite să te mai amesteci într-un asemenea grad în 
trecut. 

Mendoza a făcut o pauză, şi-a dezlipit privirea de la mine, 
şi-a mângâliat bărbia şi a murmurat: 

— Deci, dacă nu se dovedeşte că sunt necesare unele 
măsuri pentru a restabili echilibrul... Dar acesta nu-i 
domeniul meu. 

Privirea ei a revenit ca să-mi studieze nenorocirea 
zugrăvită pe chip. S-a aplecat brusc peste birou, a făcut un 
gest liniştitor şi a spus: 

— Ascultă, Carl Farness. Mi se va cere părerea în legătură 
cu cazul tău. De aceea te-am adus aici şi vreau să te țin o 
săptămână-două ca să mă lămuresc pe deplin. Dar deja... 
întâmplarea prin care-ai trecut tu nu e unică în activitatea 

Patrulei care se desfăşoară de-a lungul a un milion de ani - 
mi-am dat deja seama că eşti un om de treabă care poate 
că a făcut o gafă, dar asta se datorează în mare măsură 
lipsei de experienţă. 

Se întâmplă, s-a întâmplat şi se va mai întâmpla, mereu, 
mereu. Izolarea, în ciuda permisiilor petrecute acasă şi a 
legăturilor cu indivizi prozaici ca mine. Nedumeriri, cu toată 
pregătirea prealabilă; şocul cultural, şocul pe care-l 
provoacă prezenţa umană. Ai fost martor la ceea ce pentru 
tine înseamnă nenorocire, sărăcie, promiscuitate, neştiinţă, 
tragedie inutilă - ba mai rău, cruzime, brutalitate, injustiţie, 
măceluri lipsite de sens... Nu te puteai confrunta cu toate 
astea fără să te simţi rănit. Trebuia să te convingi că goții 
nu sunt mai răi decât tine, ci doar altfel; şi dincolo de 
deosebirea asta trebuia să cauţi identitatea care există; iar 
apoi ai simţit nevoia de a încerca să le oferi ajutorul tău şi 
în cadrul acestui proces ai găsit deodată o uşă deschisă 
spre ceva drag şi minunat... 

Da, călătorii în timp, inclusiv membrii Patrulei, rămân în 
mod inevitabil legaţi de câte ceva. Realizează acţiuni, iar 
unele dintre ele sunt intime. În mod normal, ele n-ar trebui 
să constituie o ameninţare. Cât cântăreşte genealogia 
precisă, obscură şi îndepărtată chiar şi pentru o figură cheie 
a istoriei? Continuum-ul cedează, dar mai şi respinge. Dacă 
limitele lui de rezistenţă nu sunt depăşite, atunci întrebarea 
rămâne fără răspuns, fără sens, fie că astfel de fapte 
mărunte schimbă trecutul fie că nu, fie că au făcut parte 
„totdeauna” din el. 

Să nu te simţi prea vinovat, Farness, a încheiat ea extrem 
de calmă. Aş mai vrea să începi să-ţi revii din starea asta şi 
din durere. Eşti un agent operativ al Patrulei Timpului; iar 
aceasta nu va fi ultima îngropăciune la care vei avea 
motive să participi. 

Carl se ţinu de cuvânt. Împietrit în tăcere, rămase 
rezemat în suliță şi privi cum rudele de sânge o aşezară pe 
Jorith în pământ şi făcură un tumul din bolovani deasupra 
ei. După aceea, el şi tatăl ei o comemorară printr-un praznic 
care ţinu trei zile şi la care invitară lume din întregul ţinut. 
În tot acest timp vorbi doar când era întrebat dar şi atunci 
destul de politicos în felul lui dominator. Deşi se strădui să 
nu strice cheful nimănui, acel ospăț a fost mai liniştit decât 
multe altele pe care cei prezenţi şi le aduceau aminte. 

După ce toţi oaspeţii în afara lui Winnithar plecară, iar 
Carl rămase singur lângă vatra lui, el îi spuse căpeteniei: 

— Mâine plec şi eu. N-o să mă mai vezi prea des. 

— Ai făcut lucrul pentru care veniseşi? 

— Nu, încă nu. 

Winnithar nu întrebă care era acel lucru. Carl suspină şi 
adăugă: 

— Dacă Weard îmi va îngădui, aş vrea vă veghez asupra 
casei tale. Dar asta nu poate merge prea departe. 

În zori îşi luă rămas bun şi plecă pe jos. Ceaţa grea şi 
îngheţată ce căzuse peste noapte îl înghiţi şi-l ascunse 
curând vederii oamenilor. 

În anii ce urmară, poveştile se înmulţiră. Unora li se 
păruse că-i zăriseră silueta înaltă pe la amurg, intrând în 
mormânt ca printr-o uşă. Alţii spuneau că nu-i adevărat; o 
scosese de acolo şi o condusese ducând-o de mână. 
Amintirile lor despre el îşi pierdură încet dimensiunile 
umane. 

Bunicii îl luară cu ei pe Dagobert, îi găsiră o doică să-l 
alăpteze şi-l crescură ca pe propriul lor fiu. In ciuda straniei 
întâmplări care-l adusese pe lume, nimeni nu-l oropsi, dar 
nici nu-l lăsă să o ia razna. Oamenii socoteau mai curând că 
merita să şi-l facă prieten pentru că era sigur sortit să facă 
fapte măreţe - din acest motiv trebuia să deprindă datinile 
onoarei şi purtarea cuviincioasă, precum şi îndemânarea ca 
războinic, vânător şi soţ. Copiii de zei nu erau un lucru cu 
totul necunoscut. Ei deveneau eroi, ori femei trecând drept 

frumoase şi înțelepte, dar cu toate astea rămâneau muritori 
ca toţi ceilalţi. 7 

După trei ani, Carl le făcu o scurtă vizită. In timp ce-şi 
privea fiul, murmură: 

— Ce mult seamănă cu mama lui. 

— Da, la chip, îl aprobă Winnithar, dar n-o să-i lipsească 
bărbaţia; lucrul ăsta se vădeşte deja, Carl. 

Nimeni altul nu mai îndrăzni să i se adreseze 
Rătăcitorului pe nume - nici măcar pe numele care li se 
părea potrivit. Când începură să se cinstească, ei făcură 
ceea ce îi rugase el, spunând poveştile şi versurile pe care 
le auziseră în ultima vreme. El voi să ştie unde fuseseră ele 
izvodite, ei reuşiră să-şi amintească de numele unui bard 
sau doi iar el spuse că-i va căuta. Mai târziu chiar o făcu şi 
creatorii se considerară norocoşi că e/ îi băgase în seamă. 
lar el le povesti lucruri fermecătoare, aşa cum o făcea şi 
mai demult. Cu toate astea, în curând plecă şi nu se mai 
întoarse ani întregi. 

În timpul acesta Dagobert crescu în tihnă, devenind un 
flăcău agil, vesel, atrăgător şi plăcut de toată lumea. N- 
avea decât doisprezece ani când îi însoţi pe fraţii lui vitregi, 
cei doi fii mai mari ai lui Winnithar, într-o călătorie spre sud 
împreună cu un convoi de neguţători. Petrecură iarna 
departe de casă şi se întoarseră în primăvara următoare 
împovăraţi de tot felul de minuni. Da, acolo departe se 
aflau pământuri bune pentru a fi cucerite, bogate, udate de 
un fluviu numit Nipru care făcea ca Vistula să pară un 
râuleţ. Văile dinspre nord erau acoperite de păduri dar mai 
departe, spre sud, se întindeau câmpii largi, păşuni pentru 
turme şi cârduri de păsări aşteptând plugul ţăranului ca o 
mireasă gătită. Acela care avea să posede ţinuturile de 
acolo va controla şi puhoiul de mărfuri care veneau prin 
porturile de la Marea Neagră. 

Însă la vremea aceea nu mulţi goți se deplasaseră într- 
acolo. Doar triburile din vest făcuseră marea călătorie până 
pe pământurile de la nordul Dunării. Se aflau la frontiera cu 

Imperiul Roman, ceea ce însemna un belşug de schimburi 
de produse. Singurul lucru rău era dacă se ajungea la 
război, pentru că romanii puteau reprezenta o forţă 
formidabilă, mai ales dacă ar fi pus capăt tulburărilor lor 
interne. 

Niprul curgea la o distanţă sigură de Imperiu. Adevărat, 
herulii veniseră dinspre nord şi se aşezaseră de-a lungul 
țărmului Mării de Azov: bărbaţi teribili care vor crea 
neîndoielnic multe necazuri. Dar tocmai pentru că erau 
fiinţe atât de sălbatice precum lupii şi dispreţuiau pe cei 
care purtau platoşă şi luptau în rânduri strânse, stârneau 
mai puţină teamă decât vandalii. La fel de adevărat era că 
la nord şi la răsărit de heruli îşi aveau bârlogul hunii, 
călăreţi de temut, crescători de animale, parcă rude cu 
spiriduşii prin urâţenia, murdăria şi pofta lor de sânge. Se 
spunea că sunt cei mai cumpliţi şi răi războinici din lume. 
Dar cu atât era mai mare gloria celui care-i bătea în cazul 
vreunui atac; şi o oaste de strânsură a goților îi putea 
înfrânge, pentru că ei se rupseseră în clanuri şi triburi, mai 
dornice să se războiască între ele decât să organizeze 
năvăliri asupra gospodăriilor izolate sau a aşezărilor 
închegate. 

Dagobert ardea de nerăbdare să plece, iar fraţii lui voiau 
şi ei asta. Winnithar îi sfătui să fie cu luare aminte. Să afle 
şi alte lucruri înainte de a face o faptă care după aceea nu 
mai putea fi desfăcută. Pe de altă parte, când va sosi 
vremea aceea, nu vor pleca doar câteva familii, să cadă 
pradă năvălitorilor nestatornici într-un loc, ci cu o forţă 
mare. Părea că totul avea să fie posibil în curând. 

Pentru că acestea erau zilele în care Geberic din tribul 
greutungilor încerca să-i adune împreună pe goții din 
răsărit. Cu unii se luptase şi-i adusese la ascultarea vrerii 
lui, pe alţii şi-i câştigase prin vorbă bună, prin ameninţări 
sau promisiuni. Printre aceştia din urmă se numărau şi 
teuringii care atunci când Dagobert împlini cincisprezece 
ani îl aclamară pe Geberic drept rege al lor. Asta însemna 

că trebuiau să-i plătească dări care nu erau mari; trimiteau 
bărbaţi să lupte pentru el atunci când acesta voia, dacă nu 
se întâmpla să cadă în perioada semănatului sau 
recoltatului; şi tot Geberic dăduse legi prin Marele Sfat, 
făcute pentru tot domeniul. În schimb, ei nu trebuiau să se 
teamă de alţi goți care i se alăturaseră, ci să ceară ajutorul 
acestora împotriva vrăjmaşilor comuni; comerţul înflori; iar 
ei aveau bărbaţi la Marele Sfat care se aduna o dată pe an 
pentru a discuta şi a vota. i 

Dagobert luptă cu cinste în războaiele regelui. Intre timp, 
mai cobora spre sud în funcţia lui de căpetenie de paznici 
pentru grupurile de neguțători ambulanți. Când ajungea 
acolo făcea ochii roată şi învăţa multe. 

Rarele vizite ale tatălui său coincideau întotdeauna, nu se 
ştie cum, cu sosirea lui acasă. Rătăcitorul îi făcea daruri 
frumoase şi-i dădea înțelepte sfaturi, dar discuţiile dintre ei 
erau stângace, pentru că ce-i putea spune tânărul unuia ca 
acela? 

Dagobert avea întâietate atunci când se aduceau ofrande 
la un fel de altar pe care Winnithar pusese de-l construise în 
locul unde se aflase casa naşterii băiatului. Winnithar 
dăduse poruncă să se dea foc casei, ca s-o aibă cea a cărui 
fantomă rămăsese acolo. Ciudat, dar la această ceremonie 
Rătăcitorul nu îngăduise vărsarea de sânge. Puteau fi 
oferite doar primele fructe ale pământului. Aşa se născu şi 
credinţa că merele azvărlite în foc înaintea pietrei 
deveneau Merele Vieţii. 

Când Dagobert crescu deplin, Winnithar căută o soţie 
bună pentru el. Aceasta se vădi a fi Waluburg, o fecioară 
puternică şi atrăgătoare, fiica lui Optaris de la Vâlceaua 
Cornului de Cerb care era al doilea om ca putere între 
teuringi. Rătăcitorul binecuvântă prin prezenţa lui aceasta 
căsătorie. 

Se află din nou printre ei când Waluburg dădu naştere 
primului lor copil, un băiat pe care l-au numit Tharasmund. 

În acelaşi an se născu şi Ermanaric, primul fiu al regelui 
Geberic care a trăit până a ajuns bărbat în toată firea. 

Waluburg înflorea, dându-i bărbatului ei copii sănătoşi. 
Cu toate astea, Dagobert părea să nu-şi găsească locul; unii 
spuneau că moştenise sângele tatălui său şi că auzea 
chemarea eternă a vântului de la marginea lumii. Când se 
întoarse din următoarea călătorie spre sud, aduse vestea că 
un mare domn roman pe nume Constantin îi învinsese în 
cele din urmă pe toţi rivalii şi devenise stăpân al întregului 
Imperiu. 

Şi poate că asta i-a aprins imaginaţia lui Geberic mai 
mult decât faptul că el, ca rege, ajunsese puternic. Mai 
petrecu câţiva ani adunându-i pe goții răsăriteni sub 
comanda lui; apoi îi chemă să-l urmeze şi să pună capăt 
năvălirilor vandale. Dagobert hotărâse deja să se mute spre 
sud. Rătăcitorul îi spusese că acesta n-ar fi deloc un lucru 
lipsit de înţelepciune; aşa era soarta goților şi ar face bine 
să ajungă acolo printre primii, pentru a pune mâna pe 
pământurile cele mai bune. Se duse să vorbească cu 
gospodari mai mari şi mai mici pentru că ştia că bunicul lui 
avea dreptate să spună că trebuie să meargă cu forţe 
puternice. Insă când sosi săgeata războiului, onoarea îl 
împiedică să nu răspundă chemării. Porni călare în fruntea a 
mai bine de o sută de oameni. 

A fost aceea o încercare cumplită, sfârşind cu o bătălie 
care a îngrăşat corbii şi lupii. Acolo a căzut răpus Visimar, 
Regele Vandalilor. Tot acolo au pierit fiii mai mari ai lui 
Winnithar, cei care speraseră să plece împreună cu 
Dagobert. El scăpă cu viaţă, nici măcar rănit grav, şi 
dobândi o faimă răsunătoare pentru neînfricarea lui. Unii au 
spus că Rătăcitorul îl apărase pe câmpul de bătălie, 
ucigând vrăjmaşii cu sulița, dar el negă acest lucru. 

— Tatăl meu a fost acolo, da, pentru a fi alături de mine 
în noaptea dinaintea ultimei încleştări, dar nimic altceva. 
Am vorbit despre multe şi ciudate lucruri. L-am rugat să nu 

mă facă de ruşine ajutându-mă în luptă, iar el mi-a răspuns 
că asta nu era voia lui Weard. 

Ca rezultat al acestei bătălii, vandalii au fost înfrânți, 
călcaţi în picioarele cailor şi siliţi să-şi părăsească 
pământurile. După ce bejeniră vreme de câţiva ani dincolo 
de Dunăre, primejdioşi dar împuţinaţi, ei l-au rugat pe 
împăratul Constantin să se milostivească de ei şi să-i lase 
să se aşeze în Imperiul lui. Scârbit de a mai avea şi alţi 
războinici să-i apere hotarele, i-a lăsat să traverseze în 
Panonia. 

In acest timp, Dagobert se văzu căpetenie a teuringilor 
prin căsătorie, prin moştenire şi prin renumele ce şi-l 
câştigase. Mai lăsă să treacă o vreme pentru pregătiri, iar 
apoi porni spre sud în fruntea lor. 

Atât de ademenitoare era speranţa de mai bine, încât 
puţini rămaseră pe loc. Printre cei care nu se dezlipiseră de 
locurile de baştină se numărară bătrânul Winnithar şi 
Salvalindis. Când căruțele încărcate porniră scârţâind, 
Rătăcitorul îi căută pe cei doi bătrâni pentru ultima oară şi 
se purtă blând cu ei de dragul celor trăite împreună şi de 
dragul celei ce-şi dormea somnul lângă apa Vistulei. 


1980 


Nu Manse Everard a fost ofiţerul care m-a făcut cu ou şi 
cu oţet pentru indisciplină, însă el a aprobat, cu multe 
rezerve, continuarea misiunii mele, în mare măsură la 
insistenţele lui Ganz; a bodogănit el şi pentru că nu avea cu 
cine să mă înlocuiască. Everard avea motivele lui să fie 
reticent. Ele deveniseră evidente, la fel ca şi faptul că 
studiase rapoartele mele. 

Cu toată diferenţa dintre secolul patru şi douăzeci, 
trecuseră doar doi ani din viaţa mea de când o pierdusem 
pe Joriţh. Durerea mea se mai diluase, transformându-se în 
melancolie - o, de-ar fi avut parte de viaţa pe care o iubea 

şi din care făcuse o încântare pentru mine - numai că 
amintirea ei revenea cu putere din când în când şi mă 
dobora. Laurie mă ajutase în felul ei discret să accept 
situaţia. Nu ştiusem până în momentele acelea ce fiinţă 
minunată era. 

Mă aflam acasă în permisie în New York-ul anului 1932 
când Everard m-a căutat şi mi-a solicitat o nouă 
întrevedere. 

— Doar câteva întrebări, câteva ore de trăncăneală, mi-a 
spus, şi după aceea putem ieşi în oraş să ne distrăm. Poţi 
veni şi cu soţia, desigur. Ai văzut-o vreodată pe Lola Montez 
1 în zilele ei de glorie? Am bilete, Paris, 1943. 

Venise iarna. Zăpada cădea ca o perdea deasă şi 
învârtejită dincolo de ferestre, făcând ca apartamentul să 
pară o peşteră de încremenire albă pentru noi. Mi-a oferit 
un grog şi m-a întrebat ce-mi plăcea în mod deosebit din 
domeniul muzicii. Am căzut de acord asupra unui spectacol 
Koto dat de un cântăreţ al Japoniei medievale al cărui nume 
nu era menţionat în cronicile vremii, dar care fusese cel mai 
bun. Călătoria prin timp îşi are recompensele şi durerile ei. 

Everard a transformat într-un adevărat spectacol 
umplerea cu tutun a pipei şi aprinderea ei. 

— N-ai făcut niciodată raport privind legătura ta cu Jorith, 
a spus pe o voce neutră. Asta a rezultat în cursul 
cercetărilor, după ce-ai solicitat-o pe Mendoza ca să te 
ajute. De ce asta? 

— A fost ceva personal, am răspuns. Nu mi s-a părut că 
asta ar trebui să intereseze pe cineva. A, am fost 
atenţionaţi în legătură cu asemenea lucruri la Academie, 
dar regulamentele nu interzic clar aşa ceva. 


1 Lola Montez (1818?—1861), dansatoare şi aventurieră de origine 
britano-irlandeză, amanta unor personalităţi ale vremii: Franz Liszt, 
Alexandre Dumas-tatăl, regele Ludovic | al Bavariei, care a făcut-o 
baroană de Rosenthal şi contesă de Lonsfeld. Influenţa ei asupra lui 
Ludovic a dat naştere unei revoluţii care l-a silit să abdice. Ajunsă în 
America, şi-a continuat viaţa aventuroasă, iar spre sfârşitul vieţii şi-a 
folosit averea pentru ajutorarea femeilor „depravate“. 

Privindu-l cum stătea cu capul aplecat, am înţeles cu un 
fior că trebuia să fi citit tot ce scrisesem. Imi ştia tot 
viitorul, iar eu nu - aşa cum nu-l voi şti până ce nu voi fi 
trecut prin el. Regula potrivit căreia agenţilor li se interzice 
să-şi cunoască viitorul este foarte rar încălcată; poate uşor 
să rezulte cel puţin o neplăcută buclă cauzală. 

— Te rog să mă-nţelegi că nu am de gând să repet o 
muştruluială pe care ai primit-o deja, a spus Everard. De 
fapt, între noi fie vorba, mi se pare că Abdullah, 
coordonatorul, a fost inutil de băţos. Ofiţerilor operativi 
trebuie să li se permită puţină libertate şi iniţiativă pentru 
că altfel nu şi-ar duce treburile la bun sfârşit şi mulţi dintre 
ei au intrat în dandanale mai mari decât a ta. 

l-a trebuit aproape un minut ca să aprindă tutunul din 
pipă, după care, învăluit într-un nor albăstrui, a continuat: 

— Cu toate astea, aş vrea să-ţi cer câteva detalii. Mai 
degrabă ca să-ţi văd reacţia decât ca să tragem nişte 
adânci concluzii filozofice - deşi trebuie să admit că vreau 
să-mi satisfac curiozitatea. Vezi tu, în baza discuţiei pe care 
o vom avea, s-ar putea să-ţi dau o serie de sugestii 
procedurale. Eu nu-s om de ştiinţă, dar m-am plimbat 
mereu prin istorie, preistorie, chiar postistorie, şi destul de 
mult. 

— Aici ai dreptate, l-am aprobat respectuos. 

— În fine, ca să pornim de undeva, cu ceea ce e mai 
evident. Pe la început ai intervenit într-un război dintre goți 
şi vandali. Cum justifici asta? 

— La întrebarea asta am răspuns în timpul anchetei, 
domnule... Manse. Cum viaţa mea n-a fost primejduită 
deloc, am făcut tot ce mi-a stat în putinţă ca să nu ucid 
vreun vandal. l-am ajutat pe goți să se organizeze, am 
strâns informaţii, am inspirat teamă în rândul duşmanilor - 
zburând pe vehiculul antigravitaţional, producând iluzii, 
proiectând fascicule  subsonice. Creând panică între 
duşmani cred că am salvat vieţi de ambele părţi. Dar 
motivul esenţial era că depusesem multe eforturi - ale mele 

şi ale Patrulei - constituind o bază în societatea pe care 
trebuia s-o studiem, iar vandalii amenințau să o distrugă. 

— Nu te-ai temut că astfel vei determina unele modificări 
în evenimentele din viitor? 

— Nu. A, probabil că ar fi trebuit să mă gândesc mai bine 
şi să cer părerile unor experţi înainte de a acţiona. Dar totul 
mi s-a părut ca un caz prezentat în manuale. Asta era doar 
una din năvălirile mai mari pe care le-au organizat vandalii. 
Istoria nu le-a menţionat nicăieri. Oricum, rezultatul nu 
cântărea prea greu... decât la nivelul indivizilor, dintre care 
unii prezentau importanţă pentru misiune dar şi pentru 
mine. Cât priveşte vieţile acelor oameni - şi linia 
genealogică pe care am creat-o eu însumi, acolo, înapoi în 
timp - acelea sunt fluctuații statistice minime în fondul 
genetic. Curând acestea se atenuează. 

Everard m-a privit încruntat. 

— Îmi oferi argumente standard, Carl, aşa cum ai făcut-o 
în faţa comisiei de anchetă. Acolo te-au scos basma curată. 
Dar astăzi nu mai încerca să te dezvinovăţeşti. Eu vreau să 
te fac să înţelegi, nu la nivelul intelectului general, ci în 
adâncul conştiinţei tale, că realitatea nu corespunde perfect 
cu textele din manuale, ba uneori se bate chiar cap în cap 
cu ele. 

— Cred c-am început deja să pricep asta. Umilinţa mea 
era sinceră. În vieţile pe care le-am urmărit acolo, în trecut, 
nu avem dreptul de a-i stăpâni pe oameni după vrerea 
noastră. 

Everard a zâmbit şi atunci m-am simţit mai uşurat şi am 
savurat prima înghiţitură mai lungă din pahar. 

— Bine. Să lăsăm deoparte generalităţile şi să intrăm în 
detalii în legătură cu ceea ce cauţi acolo. De exemplu, le-ai 
dat goților tăi lucruri pe care nu le-ar fi avut niciodată fără 
tine. Darurile materiale nu trebuie să ne îngrijoreze; vor 
rugini sau se vor pierde destul de repede. Dar e vorba de 
relatările despre lume şi poveştile despre culturile străine. 

— Trebuia să le stârnesc interesul faţă de mine, nu? Cum 
altfel să-mi recite producţiile lor vechi care se refereau la 
lucruri familiare lor? 

— Mda, bine... Dar ascultă, oare unele lucruri pe care le- 
ai povestit n-ar putea să intre în folclorul lor, modificând 
însuşi materialul pe care vrei să-l studiezi? 

Mi-am permis să râd. 

— Nu. În cazul acesta am făcut un calcul psihologic şi l- 
am folosit ca îndrumar. Rezultă că societăţile de acest fel 
au o memorie colectivă foarte selectivă. Nu uita că încă nu 
cunosc scrisul şi trăiesc într-o lume mentală în care 
minunile sunt lucruri obişnuite. De exemplu, ceea ce le-am 
povestit despre romani se adăuga doar la informaţiile pe 
care le aveau deja de la diverşi călători; şi acele amănunte 
se vor contopi foarte curând la nivelul general al 
conceptelor lor despre Roma. În ceea ce priveşte materialul 
exotic, ei bine, ce a fost un oarecare Cuchulain dacă nu un 
erou sortit să moară asemenea multor altora şi despre care 
ei auziseră zeci de povestiri? Ce reprezenta Imperiul Han 
dacă nu o altă ţară fabuloasă de dincolo de orizont? 
Ascultătorii care se aflau în preajma mea au rămas 
impresionați; dar după aceea ei au povestit altora care au 
amestecat totul cu relatările saga existente. 

Everard a dat din cap. 

— Mda! a pufăit de câteva ori apoi brusc a întrebat: dar 
tu? Tu nu eşti o aglomerare de vorbe; eşti o persoană 
enigmatică, dar concretă, care apare mereu printre ei. Ţi-ai 
propus s-o faci de-a lungul câtorva generaţii. Vrei să te 
transformi în zeu? 

Aceasta era întrebarea dură pentru care mă pregătisem 
îndelung. Am lăsat încă o înghiţitură de băutură să-mi 
încălzească gâtlejul înainte de a răspunde rar: 

— Da cred că da. Nu pentru că asta mi-a fost intenţia, dar 
se pare că aşa s-a întâmplat. 

Everard n-a tresărit aproape deloc. Lenevos ca un leu, a 
spus printre dinţi: 


167 


— Şi mai susţii că asta nu creează o perturbare în istorie? 

— Sigur. Te rog să mă asculţi. N-am pretins vreodată că 
sunt zeu şi nici n-am cerut prerogative zeieşti sau ceva de 
genul ăsta. Şi nici nu-mi propun s-o fac. Aşa s-a întâmplat. 
In cazul de faţă, am sosit singur, îmbrăcat ca un călător, dar 
nu ca un vagabond. Purtam o suliță pentru că ea 
reprezenta arma normală pentru cel care merge pe jos. 
Aparţinând secolului douăzeci, sunt mai înalt decât normal 
pentru secolul patru, chiar printre naţiile nordice. Părul şi 
barba îmi sunt cărunte. Le-am spus poveşti descriind locuri 
din depărtări şi desigur am zburat şi am băgat groaza în 
duşmani - n-am avut încotro. Dar repet, n-am creat un zeu 
nou. Mă potriveam doar unei imagini pe care ei o venereau 
de mai multă vreme şi în cursul timpului, cam o generaţie 
sau aşa ceva; au juns astfel să presupună că trebuie să fiu 
el. 

— Cum se numeşte? 

— Wodan la goți. Inrudit cu germanul Wotan, cu englezul 
Woden, frizianul Wons et cetera. Versiunea scandinavă 
târzie e cea mai cunoscută: Odin. 

Am rămas surprins să-l văd pe Everard mirându-se. 
Bineînţeles că rapoartele pe care le făceam pentru 
diviziunea de supraveghere a Patrulei erau mai puţin 
detaliate decât notițele pe care le întocmeam către Ganz. 

— Hm? Odin ? Dar el avea un singur ochi şi era zeul-şef, 
şi pricep că tu nu eşti acelaşi... Sau eşti cumva? 

— Nu... Ce plăcere şi mângâiere că puteam trece din nou 
la catedră! Te gândeşti la Eddic, Odin al vikingilor. El însă 
aparţine altei ere, cu secole mai târziu, la sute de mile mai 
spre nord. Pentru goții mei, zeul şef, cum te-ai exprimat, 
este Tiwaz. El se regăseşte în vechiul panteon indo- 
european împreună cu celelalte Anse, ca fiind opuşi 
zeităților indigene htoniene! precum Wanes. Romanii îl 
identificau pe Tiwaz cu Marte, pentru că el era zeul 
războiului, dar era în acelaşi timp şi altceva. 


= Zeităţi htoniene — zeități subpământene. (n. tr.). 

Romanii au crezut că Donar, pe care scandinavii l-au 
numit Thor, trebuie să fie acelaşi cu Jupiter pentru că el 
domnea asupra vremii, dar pentru goți el era fiul lui Tiwaz. 
Tot astfel, pentru Wodan pe care romanii l-au identificat cu 
Mercur. 

— Deci mitologia a evoluat o dată cu trecerea timpului, 
nu? mă îmboldi Everard. 

— Exact, am zis. Tiwaz şi-a pierdut din importanţă 
ajungând Tyr din Asgard.! Au rămas puţine amintiri despre 
el, în afară de faptul că şi-a pierdut o mână în momentul 
când lega Lupul care va distruge lumea. Şi totuşi, „tyr”, ca 
substantiv comun, este sinonim în limba veche scandinavă 
cu „zeu”. 

Intre timp, Wodan sau Odin a crescut în importanţă până 
când a devenit părintele tuturor. Cred - deşi problema asta 
va trebui s-o cercetez într-o bună zi - că asta s-a datorat 
faptului că scandinavii au devenit extrem de războinici. Un 
cărăuş ce ducea sufletele către lumea subpământeană care 
a căpătat şi trăsături şamanice prin influenţa finică era o 
chestiune normală pentru un cult în societatea războinicilor 
aristocrați. El îi ducea în Walhalla?. Şi pentru că veni vorba, 
el era ţinut la mare cinste în Danemarca şi probabil Suedia. 
In Norvegia şi colonia ei, Islanda, Thor domina totul. 

— Fascinant! Everard a lăsat să-i scape un oftat. Sunt 
mai multe lucruri de învăţat decât vom apuca într-o viaţă... 
Bine, şi-acum spune-mi despre figura de Wodan pe care o 
faci tu în Europa de est a secolului nostru. 

— Incă are doi ochi, am explicat eu, dar mai posedă 
pălăria, mantia şi sulița care de fapt îi slujeşte drept toiag. 
Vezi, el este Rătăcitorul. De aceea romanii au crezut că el 
trebuie să fie Mercur sub un alt nume, aşa cum au crezut şi 
despre zeul grec Hermes. Toate-şi au originea în tradiţiile 
timpurii indo-europene. Poţi găsi aluzii în India, Persia, în 


1 Asgard — împărăţia lui Odin în mitologia germană. (n trad.) . 
2 Walhalla — paradisul la germani, regatul lui Odin unde ajungeau toţi 
eroii căzuţi în luptă. (n. tr.). 

mitologiile celtice şi slave, dar acestea din urmă sunt şi mai 
sărăcăcios consemnate. Evident că serviciile mele vor... 

— Oricum,  Wodan-Mercur-Hermes este  Rătăcitorul, 
pentru că el este zeul vântului. Asta îl va face să devină 
patronul călătorilor şi neguţătorilor. Călătorind atâta peste 
tot el trebuie să fi învăţat foarte mult aşa că este de 
asemenea asociat cu înţelepciunea, poezia... şi magia. 
Aceste atribute se alătură ideii potrivit căreia morţii 
călătoresc pe vântul nopţii - se combină pentru a-l crea pe 
Psychopomp, cel care-i conducea pe morţi în Lumea de 
Dincolo. 

Everard a scos un cerc de fum. L-a urmărit cu privirea de 
parcă în răsucirea aceea ar fi văzut un simbol. 

— Te-ai fixat pe o figură foarte puternică, după câte se 
pare, a spus încet. 

— Da, l-am aprobat eu. Dar repet, nu asta mi-a fost 
intenţia. lar dacă nu de altceva, măcar pentru că-mi 
complică enorm misiunea. Şi bineînţeles că voi fi foarte 
precaut. Însă... e un mit care există deja. Circulau 
nenumărate relatări despre apariţiile lui Wodan printre 
muritori. Ce importanţă mai are că majoritatea erau fabule, 
în timp ce prea puţine reflectau evenimente care se 
petrecuseră cu adevărat? 

Everard a tras puternic din pipă. 

— Habar n-am. Cu toate că am studiat despre acest 
episod, după ceea ce a devenit, nu mai ştiu ce să cred. 
Poate că nimic, nu vor apărea diferenţe. Şi totuşi am 
învăţat să mă feresc de arhetipuri. Ele au mai multă forţă 
decât a reuşit să măsoare vreo ştiinţă de-a lungul istoriei. 
Tocmai de aceea te tot întreb despre lucruri care-ar trebui 
să-mi fie clare. Şi în profunzimea lor nu-s. 

N-a strâns din umeri, ci s-a scuturat hotărât. 

— În fine, a mormăit el, să lăsăm metafizica. Să rezolvăm 
câteva probleme practice şi apoi să ne întâlnim cu soţia ta 
şi cu prietena mea şi să ne distrăm. 

Tăvălugul bătăliei vuia de o zi întreagă. Ca nişte valuri de 
furtună care se sparg de stâncă, hunii se năpusteau mereu- 
mereu către rândurile goților. Săgeţile lor întunecară cerul 
înainte ca ei să-şi coboare lăncile; stindardele fluturară, 
pământul se cutremură sub tunetul copitelor, iar călăreţii 
porniră în trombe de praf. Luptători pedeştri, goții rămaseră 
neclintiţi în rânduri strânse. Ţepuşele erau înclinate în faţă, 
săbiile, securile şi halebardele luceau gata de luptă, 
coardele arcurilor zbârnâiau când slobozeau săgețile, 
pietrele vâjâiau când plecau din prăştii, cornurile scoteau 
mugete. Când cele două forţe se ciocniră cu zgomot, 
urletele răguşite răspunseră strigătelor ascuţite de luptă ale 
hunilor. 

Imediat după aceea bărbaţii încleştaţi începură să se 
ciopârţească, să se înjunghie, să gâfâie, să asude, să ucidă, 
să moară. Atunci când se prăbuşeau la pământ, picioarele 
şi copitele sfărâmau coaste şi călcau carnea până o făceau 
o pastă însângerată. Fierul vibra lovind coifuri, zăngănea 
când lovea în armuri de zale, duduia ciocnindu-se de lemnul 
scuturilor sau de pielea tare a platoşelor. Caii se tăvăleau în 
chinuri ori nechezau gâlgâit, având gâturile străpunse sau 
chişiţele retezate. Bărbaţii răniţi căutau să mai dea o 
lovitură sau să împungă sau să mai târâie pe cineva cu ei în 
moarte. Rareori ştia cineva sigur pe cine a doborât sau cine 
l-a trăsnit. Fiecare era cuprins de o nebunie care devenea 
atoatestăpână, învârtindu-se ameţitoare şi neagră prin 
mintea lui. 

Hunii reuşiră o dată să rupă linia duşmană. Îşi chelălăiră 
bucuria şi-şi struniră caii roată împrejur ca să înceapă 
măcelul pe la spate. Dar, ca din senin, o hoardă de goți se 
rostogoli peste ei, iar acum hunii erau cei prinşi în capcană. 
Puţini scăpară. Altminteri, de îndată ce simțeau că un atac 
a dat greş, căpeteniile hune sunau retragerea. Călăreţii 

erau bine pregătiţi; ieşeau repede din bătaia săgeţilor şi o 
vreme cei atacați respirau puţin uşuraţi, îşi potoleau setea, 
vedeau de răniţi, se uitau urât peste pământul ce-i 
despărţea de năvălitori. 

Soarele se scobori spre apus roşu ca sângele pe un cer 
verde-albăstrui. Lumina lui mai zăbovi puţin, licărind pe apa 
fluviului şi pe aripile păsărilor de pradă care se roteau larg 
pe deasupra câmpului de bătălie. Umbrele se alungeau pe 
pantele acoperite cu ierburi argintii, se ridicau prin vâlcele, 
înnegreau pâlcurile de copaci, dându-le forme negândite. O 
adiere rece se stârni şi traversă pământul înnoroit şi 
însângerat, făcând să fluture uşor pletele celor răpuşi care 
zăceau în maldăre ici şi colo, şuieră de parcă ar fi vrut să-i 
cheme spre alte zări. 

Tobele răpăiră. Hunii se strânseră în pâlcuri. La urmă se 
auzi un sunet strident de trompetă, iar ei porniră în ultimul 
atac ucigaş. 

Deşi erau obosiţi de moarte de nici nu-şi mai simțeau 
braţele, goții îi azvârliră înapoi şi-i secerară cu sutele. 
Dagobert îşi organizase capcana cu mare ştiinţă şi 
pricepere. Când auzise prima dată despre o armată de 
invadatori - ucigând, violând, prădând şi punând foc - şi-a 
chemat neamul să se strângă sub un singur steag. Îi 
dăduseră ascultare nu numai teuringii, dar şi locuitorii de 
alte seminţii. El îi atrăsese pe huni în adâncitura aceasta 
care ducea către Nipru, unde cavaleria nu se putea mişca în 
voie, după care adusese grosul oamenilor care se prăvăliră 
în valuri din susul dealurilor, din ambele părţi, baraseră 
retragerea. 

Scutul lui mic şi rotund, muşcat de lovituri, zăcea făcut 
aşchii. Coiful lui era de nerecunoscut, platoşa aproape 
zdrenţuită, sabia ciobită, iar trupul o rană. Şi cu toate astea, 
se afla în primele rânduri ale goților, undeva la centrul liniei 
de luptă, iar stindardul flutura deasupra lui. Când se porni 
atacul, se mişcă precum o pisică sălbatică. 

Un cal se ridică în două picioare, uriaş, exact în faţa lui. Îl 
străfulgeră cu privirea pe bărbatul din şa: scund dar lat în 
spate, îmbrăcat în piei puţind sub armura pe care-o purta, 
capul ras în afara unei cozi lungi, barba urmând linia fălcii şi 
despicată în două la bărbie, o faţă cu nasul mare, părând 
hidoasă din pricina cicatricilor care-o brăzdau. 

Hunul mânuia o secure cu un singur tăiş. Dagobert sări 
într-o parte în clipa în care copitele calului căzură greu la 
pământ. Lovi şi armele lor se izbiră cu forţă. Oţelul zăngăni. 
Scânteile săriră într-o jerbă strălucind în înserare. Dagobert 
îşi roti lama săbiei şi lovi razant coapsa călăreţului. Dacă ar 
fi avut arma ascuţită, tăietura ar fi fost mortală. Aşa însă, 
nu făcu decât să-l cresteze şi sângele porni să curgă şuvoi. 
Hunul scoase un urlet de durere şi dădu o nouă lovitură. 
Nimeri în plin coiful gotului. Dagobert se împletici, gata să 
cadă. Reuşi să rămână în picioare - dar duşmanul dispăruse 
luat de iureşul bătăliei. 

Un călăreț apărut ca din senin în apropiere îl străpunse 
cu o suliță. Pe jumătate ameţit, Dagobert primi lovitura 
între gât şi umăr. Hunul îl văzu prăbuşindu-se şi pătrunse în 
forţă prin spaţiul liber deschis în rândurile goților. Aflat la 
pământ, Dagobert aruncă sabia către duşman. Ea îl lovi pe 
hun în braţ şi acesta scăpă jos sulița. Vecinul cel mai 
apropiat al lui Dagobert îl seceră cu o halebardă. Hunul se 
prăvăli din şa. Calul îşi continuă goana târând după el 
corpul agăţat cu un picior în scară. 

Dintr-o dată lupta încetă. Zdrobiţi, cuprinşi de groază, 
vrăjmaşii rămaşi în viaţă o luară la goană. Nu în cete, ci 
fiecare de capul lui, mânând caii cu sălbăticie. 

— După ei! spuse Dagobert, gâfâind de unde zăcea. Să 
nu vă scape nici unul - răzbunaţi-ne morţii, aduceţi pacea 
pe pământurile noastre... Cu un gest slăbit, îl îndemnă pe 
purtătorul de stindard. Omul porni înainte cu flamura 
ridicată şi goții îl urmară, ucigând, ucigând. Au fost puţini 
hunii care s-au întors la iurtele lor. 

Dagobert duse mâna la gât. Vârful îi intrase prin partea 
dreaptă. Sângele curgea şiroaie. Vacarmul luptei se 
îndepărta. Din apropiere se auzeau strigătele şi gemetele 
celor mutilaţi, bărbaţi şi cai, şi cârâielile corbilor care se 
roteau tot mai jos. Şi sunetele acestea se învălmăşiră din ce 
în ce mai stins în urechile lui. Ochii căutară ultimele licăriri 
ale soarelui. 

Aerul sclipi şi se frământă. Sosise Rătăcitorul. 

Descălecă de pe armăsarul lui nemaivăzut, îngenunche în 
noroiul amestecat cu sânge şi duse mâinile să pipăie rănile 
fiului său. 

— Tată! şopti gâlgâit din cauza sângelui care-i umplea 
gura. 

Chipul sever şi rece pe care şi-l amintea era îndurerat. 

— Nu pot salva - nu am voie - ei nu mi-ar... bolborosi 
Rătăcitorul. 

— Am... în... vins? 

— Da. Vom scăpa de huni mulţi ani de-aici încolo. 
Datorită ţie. 

Carl îl ţinu pe Dagobert în braţe până ce acesta muri şi 
mult timp după aceea. 

— Vai, Laurie! 

— Linişteşte-te, iubitule... Aşa trebuia să se întâmple. 

— Fiul meu, al meu! 

— Vino. Dacă vrei să plângi nu te ruşina. 

— Dar Laurie, era atât de tânăr. 

— Şi totuşi adult. Doar n-ai uitat de copiii /u;, nepoţii tăi. 
Aşa e? 

— Nu, niciodată. Deşi ce-aş putea face? Spune-mi, cu ce 
pot să-i ajut? Sunt sortiţi pieirii, descendenţii lui Jorith vor 
muri, nu pot să schimb asta, cum să-i sprijin? 

— O să ne mai gândim la asta, iubitule. În primul rând, te 
rog să te odihneşti, să dormi. 


337-344 


Tharasmund era în a treisprezecea iarnă când Dagobert, 
părintele lui, căzu în luptă. Cu toate acestea, după ce-şi 
îngropară conducătorul într-un gorgan înalt, teuringii îl 
aclamară pe flăcău drept căpetenie. Era încă un adolescent, 
dar promiţător, iar ei nu voiau nicicum să fie conduşi de 
altă casă decât a lui. 

Pe de altă parte, după bătălia de pe Nipru nu se mai 
aşteptau prea curând la noi primejdii. Acolo zdrobiseră o 
alianţă a câtorva triburi hunice. Restul hunilor, ca şi herulii, 
de altfel, nu se vor grăbi să-i atace din nou pe goți. Bătăliile 
următoare aveau să se ducă departe de locurile lor, şi nu în 
apărarea pământurilor, ci în numele regelui Geberic. 
Tharasmund va avea vreme să crească şi să deprindă 
lucruri noi. În plus, nu era adevărat că se va bucura de 
protecţia şi de sfatul lui Wodan? 

Waluburg, mama lui, se recăsători cu un bărbat pe nume 
Ansgar. Era de rang mai mic decât ea, dar înstărit, harnic şi 
nu jinduia puterea. El şi ea au administrat cu pricepere 
averea şi şi-au condus cu dreptate supuşii până când 
Tharasmund e ajuns la vârsta majoratului. Puteau rămâne 
pe mai departe conducători încă un an, după care urmau să 
se retragă pentru a duce o viaţă liniştită dacă asta era 
dorinţa lui. Neastâmpărul caracteristic genealogiei sălăşluia 
şi în el, iar el dorea libertatea de a călători. 

Asta era bine, pentru că-n vremurile acelea se petreceau 
nenumărate schimbări în lume. O căpetenie trebuia să le 
cunoască înainte de a încerca să le facă faţă. 

Roma ajunsese din nou la pace cu ea însăşi deşi, înainte 
de a muri, Constantin împărţise cârmuirea Imperiului între 
Est şi Vest. Alesese oraşul Bizanţ ca sediu al cârmuirii 

pentru Imperiul de Răsărit, rebotezându-l după propriul său 
nume. El spori repede în mărime şi bogăţie. După încleştări 
în care fuseseră înfrânți vizigoții încheiară un tratat cu 
Roma şi schimburile de mărfuri de o parte şi de alta a 
Dunării crescură. Constantin declară pe Cristos drept 
singurul zeu al statului. Cei care împărtăşeau această 
credinţă se împrăştiară în toate zările. Goţii de vest auzeau 
din ce în ce mai des asemenea veşti. Cei care mai credeau 
în Tiwaz şi Frija nu plecau urechile la astfel de vorbe. Nu 
numai că vechii zei se vor mânia şi vor aduce nenorociri pe 
capul oamenilor nerecunoscători; dar îmbrăţişarea noii 
credinţe deschidea drum dominaţiei de către 
Constantinopol încetul cu încetul, dar fără ca ostaşii săi să 
scoată măcar sabia din teacă. Creştinii susțineau că asta 
valora mai puţin decât mântuirea; în plus, din multe puncte 
de vedere era mai bine să aparţină Imperiului decât să 
rămână în afara lui. Înverşunarea se strecura tot mai 
aprinsă între cele două credinţe. 

Aflaţi la o oarecare depărtare, ostrogoții resimţiră mai 
târziu ecourile acestei noi credinţe. Creştinii aflaţi printre ei 
erau în mare majoritate sclavi aduşi din părţile de vest. 
Exista o biserică la Olbia - dar o foloseau neguţătorii romani 
- construită din lemn, mică şi sărăcăcioasă, atunci când o 
comparau cu vechile temple din marmură, deşi acestea 
sunau acum a pustiu. Totuşi, pe măsură ce negoţul se 
dezvolta, locuitorii din interiorul ținuturilor începură să 
întâlnească mai mulţi creştini dintre care unii preoţi. Ici şi 
colo femeile libere, ba chiar şi unii bărbaţi, se botezau. 

Teuringii nici nu voiau să audă de aşa ceva. Zeii lor îi 
proteguiau şi la fel simțeau şi goții din est. Câmpiile mari le 
aduceau bogăţie; tot astfel şi schimburile de bunuri dintre 
nord şi sud şi partea lor din tributul pe care populaţiile 
cucerite le plăteau regelui. 

Waluburg şi Ansgard au construit un adevărat palat care 
să fie demn de fiul lui Dagobert. Stătea măreț pe malul 
drept al Niprului, pe o înălţime ce domina apa lucie a 

fluviului de unde se vedeau iarba şi recoltele unduindu-se în 
bătaia vântului, porţiuni împădurite în care cuibăreau păsări 
întunecând cerul atunci când se ridicau în stoluri. Dragoni 
sculptați se cabrau deasupra coloanelor de susţinere; 
deasupra uşilor erau coarne poleite de cerbi şi de zimbri; 
stâlpii dinăuntru purtau imaginile zeilor - cu excepţia lui 
Wodan care avea un sanctuar bogat ornamentat în 
apropiere. În jur se înmulţiseră clădirile-anexă şi casele 
oamenilor până când cătunul devenise aproape un sat. 
Viaţa înflorea, peste tot bărbaţi, femei, cai, ogari, căruţe, 
arme, zvon de discuţii, râsete, cântece, sunete de paşi pe 
pietrele rotunde de râu, baroase, fierăstraie, roţi, foc, 
suduieli şi din când în când câte-un plânset. Lângă o 
magazie de la marginea fluviului se odihnea, atunci când nu 
era plecată pe râu, o barcă mare, iar cheiul primea bucuros 
vasele care călătoreau în susul şi în josul apei cu 
încărcăturile lor minunate. 

Numiră palatul Heorot pentru că, zâmbind enigmatic, 
Rătăcitorul le spusese că aşa se chema un loc de vază de 
undeva din nord. Venea la ei la câţiva ani o dată, rămânând 
câteva zile să asculte ceea ce mai era de ascultat. 

Tharasmund se făcu şi mai brunet decât tatăl lui, cu păr 
castaniu, mai ciolănos, cu trăsături mai hotărâte şi cu 
sufletul mai închis. Asta nu era rău, socoteau teuringii. Mai 
bine să-şi satisfacă pofta de aventură la tinereţe şi să afle 
de toate, aşa cum dorea; după aceea avea să se aşeze 
locului şi să-i cârmuiască în dreptate. Simţeau că vor avea 
nevoie de un bărbat de neclintit în fruntea lor. Ajunseseră 
până la el veşti despre un rege care-i strângea pe huni 
laolaltă aşa cum făcuse şi Geberic cu ostrogoții. Din țara- 
mamă de la nord se auzea că fiul lui, şi aproape sigur 
moştenitorul lui Geberic, era un bărbat trufaş. Pe lângă 
acestea, se părea că nu peste multă vreme casa regală 
avea să se mute departe de mlaştinile şi zonele umede mai 
spre sud, în tărâmurile acestea însorite în care vieţuia 

grosul neamurilor. Teuringii voiau un conducător care să se 
ridice în apărarea drepturilor lor. 

Ultima călătorie pe care o făcu Tharasmund începu când 
avea şaptesprezece ierni şi dură trei ani. Drumurile îi 
duseră pe Marea Neagră chiar către Constantinopol. De 
acolo corabia se întoarse fără el; erau singurele veşti pe 
care neamurile lui le primiră. Şi totuşi nu aveau a se teme, 
pentru că Rătăcitorul se oferise să-l însoţească peste tot pe 
nepotul lui. 

Multă vreme după aceea Tharasmund şi oamenii săi au 
avut de povestit istorii care le-au luminat toate serile câte 
le-au mai avut de trăit. Stătuseră în Noua Romă - minuni şi 
întâmplări care de care mai uimitoare - apoi merseseră pe 
uscat traversând Moesia şi Dunărea. Pe malul celălalt 
rămăseseră un an între vizigoții stabiliţi acolo. Rătăcitorul 
stăruise să mai zăbovească printre ei spunând că 
Tharasmund trebuie să-şi găsească prieteni între aceştia. 

Şi aşa se şi întâmplă ca tânărul să o cunoască pe Ulrica, o 
fiică a Regelui Athanaric. Acel bărbat falnic şi puternic încă 
oferea aur zeilor cei vechi; şi Rătăcitorul apăruse uneori şi 
în regatul lui. Era bucuros să stabilească o alianţă cu o casă 
de căpătenie din răsărit. Cât despre tineri, ei se plăcură. 
Ulrica era semeaţă şi poruncitoare, dar promitea să-şi 
conducă gospodăria cu mână fermă, să dea naştere unor 
copii sănătoşi şi să-şi sprijine bărbatul în toate faptele lui. 

Făcură înţelegerea: Tharasmund va merge acasă, se va 
face schimb de daruri şi de chezăşie, iar peste aproape un 
an mireasa va veni la el. 

Rătăcitorul rămase doar o noapte la Heorot apoi îşi luă 
rămas-bun. Tharasmund şi ceilalţi nu povestiră despre el 
decât că-i condusese peste tot cu înţelepciune, doar că 
dispărea mereu pentru o vreme, după care se întorcea la ei. 
Purtarea lui se părea prea stranie pentru a mai spune vrute 
şi nevrute despre el. 

O dată totuşi, la mulţi ani după aceea, când Erelieva se 
afla culcată lângă el, Tharasmund i-a spus: 

— Mi-am deschis inima în faţa lui. Aşa voia şi m-a 
ascultat atent, iar eu simţeam ca şi cum dragostea şi 
durerea sălăşluiau împreună în ochii şi-n mintea lui. 


1858 


Spre deosebire de majoritatea agenţilor Patrulei care 
depăşeau gradul de practicanți, Herbert Ganz nu-şi 
abandonase mediul din care provenise. Aflat în floarea 
vârstei şi burlac înrăit atunci când fusese recrutat, îi plăcea 
să fie Herr Profesor la Universitatea Friedrich Wilhelm din 
Berlin. De regulă, se întorcea din călătoriile în timp la mai 
puţin de cinci minute de la plecare pentru a-şi relua viaţa 
academică ordonată şi uşor artificială. Cu toate acestea, 
escapadele lui se consumau mai degrabă într-un birou 
echipat superb situat în viitor decât în mediile germane 
timpurii care constituiau domeniul lui de cercetare. 

— Nu sunt deloc potrivit pentru un învăţat bătrân şi 
paşnic, declarase el atunci când fusese întrebat în legătură 
cu această atitudine. Şi viceversa. M-aş face de râs, nu mi- 
aş câştiga decât disprețul lor, aş trezi suspiciuni, probabil c- 
aş fi ucis. Nu, mă simt mai util studiind, organizând, 
analizând, emițând ipoteze. Lăsaţi-mă să mă bucur de viaţă 
în mediile care mi se potrivesc. Şi aşa voi trece prea 
repede. Desigur, înainte ca civilizaţia occidentală să 
înceapă să se autodistrugă cu voluptate, va trebui neapărat 
să arăt şi eu îmbătrânit pentru ca apoi să simulez 
moartea... Şi după aceea? Cine ştie? O să mai întreb. 
Probabil c-o să încep pur şi simplu în altă parte: de 
exemplu, în Bonn-ul post-napoleonic sau în Heidelberg. 

Simţea că-i de datoria lui să le ofere ospitalitate agenţilor 
operativi atunci când aceştia apăreau personal la uşa lui. La 
a cincea vizită pe care i-o făceam în cursul vieţii mele, 
amândoi am adăugat o plimbare pe Unter der Linden unei 
mese de prânz pantagruelice şi unui pui de somn. Spre 

amurg, ne-am întors acasă la el. Copacii respirau 
prospeţime, vehiculele trase de cai treceau în tropot de 
copite pe lângă noi, domni respectabili îşi ridicau pălăriile în 
faţa cunoştinţelor feminine pe care le întâlneau, o 
privighetoare cânta într-o grădină de trandafiri. Din când în 
când, prin dreptul nostru păşea ţanţoş câte-un ofiţer prusac 
în uniformă, dar evident că nu purta viitorul pe umeri. 

Casa era spațioasă, deşi cărţile şi tot felul de nimicuri 
aveau tendinţa să ascundă acest lucru. Ganz m-a condus în 
bibliotecă şi a sunat după menajera lui care a intrat în 
foşnetul rochiei negre şi al şorţului alb. 

— Vom servi cafea şi prăjituri, a dat el ordin. Şi să nu uit, 
pune o sticlă de coniac şi nişte pahare pe o tavă. După 
aceea nu vrem să fim deranjaţi. 

Femeia a plecat să-i îndeplinească porunca, iar el şi-a 
aşezat trupul împlinit pe o sofa. 

— Emma e o fată bună, a remarcat gazda în timp ce-şi 
ştergea pince-nez-ul. Medicii Patrulei i-ar fi putut corecta 
miopia, dar i-ar fi fost foarte greu să explice de ce nu-i mai 
trebuiau ochelari şi socotea că asta era oricum o problemă 
lipsită de importanţă. Continuă: vine dintr-o familie de 
ţărani săraci... Asta e, se înmulţesc iute, dar întotdeauna 
natura produce mai mult decât trebuie, adevărat? Mă 
preocupă soarta ei. Ca pe un unchi, te asigur. Urmează să 
plece din slujba mea peste trei ani pentru că se va căsători 
ca un tânăr de treabă. Îi voi asigura o zestre modestă sub 
forma unui cadou de nuntă şi voi fi naş la primul lor născut. 
Pe chipul plin şi roşcovan trecu o umbră de tristeţe: are să 
moară de tuberculoză la patruzeci şi unu de ani. Işi trecu 
mâna peste chelie. Nu mi se permite să fac nimic altceva 
pentru ea decât să-i dau nişte doctorii care s-o facă să nu 
sufere prea mult. Noi, cei din Patrulă, nu îndrăznim să 
vărsăm lacrimi: cu atât mai mult dinainte de a se petrece 
evenimentul. S-ar cuveni să-mi păstrez compasiunea, 
sentimentul de vină pentru sărmanii mei colegi şi prieteni, 

fraţii Grimm. Viaţa Emmei va fi mai bună decât a majorităţii 
oamenilor. 

Nu i-am răspuns. De vreme ce eram siguri că nimeni n-o 
să ne deranjeze, devenisem mai nerăbdător decât era 
cazul, deoarece trebuia să-mi instalez aparatul pe care-l 
adusesem în bagajele mele. (Aici treceam drept un erudit 
englez. Îmi exersasem accentul. Un american ar fi fost 
încolţit de prea multe întrebări despre pieile-roşii şi despre 
sclavie.) In timp ce eu şi Tharasmund ne aflasem printre 
vizigoți, îl întâlnisem pe Ulfilas. Înregistrasem evenimentul, 
aşa cum procedam cu tot ce prezenta interes. Sigur că 
Ganz va dori să-l vadă pe principalul misionar al marelui 
Constantinopol, apostolul a cărui traducere a Bibliei a fost 
practic, până la apariţia călătoriei în timp, singura mărturie 
cunoscută privind limba goților. Holograma a prins viaţă. 
Deodată, întreaga încăpere - candelabrul, raftul cu cărți, 
mobila de epocă despre care ştiam că se cheamă Empire, 
busturi, stampe înrămate şi picturi în ulei, ceramică fină, 
tapetul cu motive chinezeşti, draperiile de culoarea 
castanei - deveni misterul şi bezna din jurul unui foc de 
tabără. Şi totuşi eu nu mă aflam acolo cu mintea; pentru că 
mă priveam pe mine însumi, iar el era Rătăcitorul. 

(Camerele de luat vederi sunt minuscule, funcţionând la 
nivel molecular, cu auto-orientare pentru a înregistra 
semnale senzoriale complete. Al meu, unul dintre 
numeroasele aparate pe care le aveam la mine, era ascuns 
în sulița pe care o rezemasem de un copac. Vrând să-l 
întâlnesc pe Ulfilas ca din întâmplare, am întocmit traseul 
astfel încât drumurile noastre să se întretaie atunci când 
călătoream amândoi prin provincia cunoscută de romani 
sub numele de Dacia - înainte de retragerea lor de acolo şi 
despre care eu ştiam că se numea România în vremurile de 
azi. După declaraţii reciproce privind bunele lor intenţii, 
ostrogoții mei şi bizantinii lui au înălţat corturile şi au 
mâncat împreună). 

Copacii înconjurau vâlceaua din pădure cu un zid de 
întuneric. Fumul luminat de flăcări se ridica şi ascundea 
stelele. O cucuvea hohoti undeva, apoi iarăşi şi iarăşi. 
Noaptea era încă blândă, însă bruma începuse să se 
depună rece pe firele de iarbă. Bărbaţii, în afara mea şi a lui 
Ulfilas, şedeau cu picioarele încrucişate în apropierea 
tăciunilor încinşi. In zelul lui, se ridicase în picioare şi nu-mi 
puteam permite să mă las dominat în faţa celorlalţi. Ne 
priveau cu ochi mari, ascultau şi făceau pe furiş semnul 
securii sau al crucii. 

In ciuda numelui - la origine Wulfila - era scund, bine 
clădit, cu nasul mare; avea trăsăturile bunicilor săi, din 
Cappadocia, răpiți în timpul năvălirii gote din anul 264. 
Potrivit tratatului din 332, plecase la Constantinopol ca 
ostatec şi ca ambasador. Bineînţeles că acum se întorcea la 
vizigoți în calitate de misionar. Credinţa pe care-o 
propovăduia nu era cea a Conciliului de la Niceea, ci 
doctrina austeră a lui Arius 1 care fusese respinsă drept 
erezie. Cu toate acestea, el păşea spre ziua de mâine în 
avangarda creştinătăţii. 

— Nu, nu se cuvine să istorisim doar ce-am văzut în 
călătoriile noastre, a spus el. Cum pot oare acestea să fie 
rupte de credinţele noastre? Avea o voce calmă şi 
înţeleaptă, iar privirea cu care mă cerceta era sfredelitoare. 
Nu eşti un bărbat de rând, Carl. Asta o văd cu limpezime, 
atât în ochii tăi cât şi în cei ai însoţitorilor. Să nu te superi 
dacă-ţi spun că mă întreb dacă eşti cu adevărat om. 

— Nu sunt un demon rău! am spus. 

Oare eu eram bărbatul acela mai înalt decât el, 
subţiratic, încărunţit, îmbrăcat cu mantie şi resemnat să 
cunosc totul dinainte - silueta aceea învăluită de beznă şi 
vânt? Simţeam că, era altcineva, chiar Wodan cel etern 
rătăcitor. 


1 Primul Conciliu de la Niceea (325) a pus bazele dogmatice şi canonice 
ale  ortodoxismului. Tezele episcopului Arius  (arianismul) sunt 
condamnate ca erezie. (n. tr.). 

Fervoarea nu-i dădea pace lui Ulfilas: 

— Atunci nu-ţi va fi teamă de o discuţie deschisă. 

— La ce bun, părinte? Ştii bine că goții nu sunt un popor 
al Cărţii. Vor aduce laude lui Cristos în ţările lui; adesea o şi 
fac. Dar niciodată nu-i aduci ofrande lui Tiwaz în ţara lui 
Cristos! 

— Nu, căci Dumnezeu nu ne îngăduie să ne închinăm 
altuia în afara Lui. Numai Dumnezeu Tatăl poate fi venerat. 
Da' să-i lăsăm pe oameni să-i acorde cinstea cuvenită; dar 
natura lui Cristos... Şi Ulfilas porni să-mi ţină o predică. 

Nu era o beţie de cuvinte. Cunoştea situaţia reală. 
Vorbea calm, cu înţeles, chiar cu bună dispoziţie. Nu ezită 
să folosească imagini şi comparații păgâne şi nici nu 
încercă altceva decât să prezinte idei generale înainte de a 
lăsa ca discuţia să se îndrepte în alte direcţii. Am văzut 
oameni de-ai mei clătinând gânditori din cap. Arianismul se 
potrivea mai bine tradiţiilor şi temperamentului lor decât 
catolicismul despre care oricum nu aveau cunoştinţă. Avea 
să fie forma de creştinism pe care au îmbrăţişat-o toţi goții. 
Şi de aici vor izbucni secole de frământări şi tulburări. 

Eu nu reuşisem să conving. Chiar aşa stând lucrurile, cum 
aş fi putut să apăr cu înfocare un păgânism în care nu 
credeam şi despre care ştiam că va dispărea. De aceea, 
cum puteam să-l resping pe Cristos cu inima împăcată? 

In 1858, ochii mei îl căutau pe Tharasmund. Multe din 
trăsăturile dragi ale Jorithei se regăseau pe chipul lui 
tânăr... 

— Şi cum îţi merge cercetarea literară? m-a întrebat 
Ganz după ce scena la care asistasem s-a încheiat. 

— Foarte bine. (Mi-am găsit scăparea în fapte.) Poeme 
noi, unele versuri care par sigur mai vechi decât cele din 
Widsith Walthere. Ca să fiu mai exact, de la bătălia de pe 
malul Niprului. Asta îmi reînnoia durerea dar mi-am scos 
notițele şi înregistrările şi mi-am continuat munca. 

344-347 


În acelaşi an în care Tharasmund se întorcea la Heorot şi- 
şi ocupa locul de căpetenie peste teuringi, Geberic muri în 
palatul strămoşilor lui, aşezat pe un vârf din Munţii Tatra. 
Ermanaric, fiul lui, deveni rege al ostrogoților. 

Spre sfârşitul anului următor, Ulrica, fiica vizigotului 
Athanaric, veni la soţul ei Tharasmund în fruntea unei suite 
numeroase şi bogate. Căsătoria şi ospăţul, despre care s-a 
vorbit multă vreme după aceea, a ţinut o săptămână în 
care sute de oaspeţi au mâncat şi au băut, au jucat şi s-au 
distrat pe săturate. Întrucât chiar nepotul său îl invitase, 
Rătăcitorul binecuvântase perechea prin prezenţa lui şi la 
lumina torţei a condus-o pe mireasă în camera unde o 
aştepta mirele. 

Mai erau şi dintr-aceia de alt neam decât al teuringilor 
care murmurau şi spuneau că Tharasmund părea trufaş de 
parcă n-ar fi fost doar un simplu braţ al regelui său. 

La scurt timp după nuntă trebui să se grăbească. Herulii 
porniseră şi mlaştinile luaseră foc. Punerea lor pe goană 
înapoi şi pustiirea pământurilor lor trebuia să-i ia toată 
iarna. Nici nu se întorsese bine din această expediţie când 
Ermanaric trimise veste să-i cheme în ţara-mamă pe toţi 
şefii de triburi pentru a vorbi cu ei. 

Asta se dovedi de mare folos. Puseră la cale planuri de 
cucerire şi alte lucruri care trebuiau făcute. Ermanaric îşi 
mută curtea mai la sud, unde se afla mai tot poporul său. 
Plecă însoţit nu numai de mulţi dintre greutungii lui, ci şi de 
şefii triburilor şi de războinicii acestora. Călătoria s-a 
desfăşurat în mare splendoare şi despre care barzii cântară 
versuri pe care Rătăcitorul le auzi la scurtă vreme după 
aceea. 

Dar Ulrica nu se grăbea să devină rodnică. După ce totuşi 
Tharasmund o mai vizită o dată, pântecul ei începu să se 
împlinească şi asta fără putinţă de tăgadă. Ea le spuse 

femeilor din suita ei că avea să fie băiat, bineînţeles, şi 
avea să trăiască şi să devină la fel de prețuit ca şi strămoşii 
lui. 

Ea îl născu într-o noapte de iarnă - unii spuneau că uşor, 
alţii spuneau în batjocură că avusese mari chinuri. Heorot 
era în culmea fericirii. Tatăl dăduse de ştire că va face mare 
ospăț când va da un nume fiului său. 

Ospeţele, ca şi sărbătorile legate de schimbarea anului, 
reprezentau momente de strălucire în anotimpul acela 
mohorât. Oamenii se strânseseră buluc acolo. Printre ei 
erau unii care socoteau că asta ar fi o ocazie potrivită 
pentru a-l trage deoparte pe Tharasmund ca să mai 
schimbe o vorbă-dulce cu el. Aceştia îi purtau râcă regelui 
Ermanaric. 

Palatul era împodobit ales şi cu mănunchiuri de brebenei, 
ţesături, metal sclipitor, sticlă adusă de la Roma. Deşi ziua 
era încă stăpână peste câmpiile îmblănite de zăpadă, 
lămpile aprinse înviorau aerul dinăuntru. Îmbrăcaţi în 
straiele lor cele mai bune, teuringii de vază şi nevestele lor 
se aşezaseră în jurul jilţului mai înalt, unde se odihnea coşul 
în care era pruncul. Oamenii de rang mai mic, copiii şi 
ogarii se îngrămădeau de-a lungul pereţilor. Dulceaţa 
mirosurilor de pin şi de mied plutea în aer şi-i ameţea pe cei 
prezenţi. 

Tharasmund făcu un pas în faţă. Avea în mână o secure 
sfântă pe care trebuia s-o ţină deasupra fiului său când va 
invoca binecuvântarea lui Donar. Pe de altă parte, Ulrica 
avea un vas cu apă din fântâna Frijei. Până atunci nimeni 
nu mai pomenise aşa ceva decât în cazul primului născut al 
unei case regale. 

— Ne-am adunat... Tharasmund se opri. Toţi ochii se 
îndreptară spre uşi şi un val de răsuflări uimite trecu prin 
sală. O, cât am sperat! Fii binevenit! 

Lovind uşor în ritmul paşilor cu sulița în podea, 
Rătăcitorul se apropie. Se aplecă deasupra copilului. 

— Stăpâne, n-ai vrea să-i dai numele? întrebă 
Tharasmund. 

— Cum se va numi? 

— Din partea neamului mamei lui, pentru a ne lega mai 
strâns de goții din vest, Hathawulf. 

Rătăcitorul rămase ca de piatră câteva clipe care păreau 
să nu se mai sfârşească. Într-un târziu se îndreptă de spate. 
Borul pălăriei îi adumbrea chipul. 

— Hathawulf, zise el încet, parcă pentru sine. Da, acum 
înţeleg. Asta e vrerea lui Weard. Dacă-i aşa, facă-se voia 
lui! O să-i dau numele. 


1934 


Am ieşit din baza de la New York în frigul şi înserarea 
prematură de decembrie şi am plecat pe jos spre centrul 
oraşului. Luminile sclipitoare şi aranjamentele din vitrine 
mă anunțau cu emfază că a sosit Crăciunul, dar nu vedeam 
mulţi cumpărători. La colţurile străzilor stăteau bătuţi de 
vânt muzicanți de la Armata Salvării care făceau o larmă 
asurzitoare - sau Moş-Crăciuni care sunau din clopoței şi 
arătau către castroanele în care primeau bani de la cei 
caritabili - în timp ce tot felul de vânzători cu figuri triste 
ofereau spre vânzare nimicuri. Goţii nu ştiau ce-i aceea 
Recesiune, m-am gândit eu. Dar goții aveau mai puţine de 
pierdut. Material mai curând. Spiritual - cine-ar putea 
spune? Eu în nici un caz, oricâtă istorie aş fi văzut sau voi 
vedea vreodată. 

Laurie mi-a auzit paşii apăsaţi pe palier şi cu o mişcare 
grăbită a deschis larg uşa apartamentului. Stabilisem 
dinainte data întoarcerii mele după ce ea revenise de la 
Chicago unde deschisese o expoziţie. M-a îmbrăţişat strâns. 

Când am intrat împreună, bucuria i s-a mai stins. Ne-am 
oprit în mijlocul camerei de zi. Mi-a luat ambele mâini între 

ale ei, m-a privit tăcută pentru o clipă şi după aceea m-a 
întrebat încet: 

— În călătoria asta... ce te-a mai rănit de moarte? 

— Nimic din ce n-aş fi anticipat, am răspuns eu auzindu- 
mi vocea mohorâtă după cum mi-era şi sufletul. Ei, cum ţi-a 
mers expoziţia? 

— Bine, a răspuns ea precis. De fapt, două tablouri s-au 
vândut deja pentru o sumă frumuşică. Ingrijorarea răzbătu 
în vocea ei: acum, dacă ai aflat şi asta, aşază-te. Să-ţi aduc 
ceva de băut. Doamne, arăţi tare dărâmat! 

— N-am nimic. Nu-i nevoie să te agiţi atât. 

— Poate că simt nevoia. Te-ai gândit vreodată la asta? 

Laurie m-a condus către fotoliul meu preferat. M-am lăsat 
moale pe el şi am privit pe fereastră. Luminile din depărtare 
străluceau învălmăşite de-a lungul pervazului, la picioarele 
nopţii. Aparatul de radio era pus pe un program care 
transmitea colinde: „O, orăşel din Bethleem”! 

— Scoate-ţi pantofii! mă sfătui Laurie aflată în bucătărie. 

Am făcut-o şi pe-asta şi mi s-a părut că seamănă cu o 
adevărată întoarcere acasă, la fel cum un got îşi scotea 
centurna cu tot cu sabie. 

Mi-a adus două pahare de scotch cu lămâie şi m-a sărutat 
fugar pe frunte înainte da se aşeza comod pe fotoliul din 
faţa mea. 

— Bine-ai venit acasă! a spus. Bun venit, acum şi-n- 
totdeauna! 

Am ridicat amândoi paharele şi am băut. A aşteptat în 
tăcere ca eu să mă pregătesc. 

Am spus pe nerăsuflate: 

— S-a născut Hamther. 

— Cine? 

— Hamther. El şi fratele lui, Sorli, au murit încercând să-şi 
răzbune sora. 

— Ştiu, a şoptit ea. Of, Carl, iubitule... 

— Primul copil al lui Tharasmund şi al Ulricăi. Numele e 
de fapt Hathawulf, dar e uşor de văzut cum prin eliziune s-a 

ajuns la Hamther în timp ce istoria a circulat spre nord în 
decurs de secole. Şi vor să-l numească Solbern pe 
următorul fiu. Corespunde şi ca timp. Aceştia vor fi tineri - 
vor fi fost - când... 

N-am mai fost în stare să spun nimic. 

S-a aplecat în faţă doar cât atingerea mâinii ei să mă 
trezească la realitate. 

După aceea, pe un ton decis, mi-a spus: 

— Nu eşti obligat să treci prin toate astea... Aşa e, Carl? 

— Poftim? 

Uimirea m-a făcut să-mi uit durerea pentru o clipă. 

— Treaba ta este să descoperi ceea ce au creat oamenii 
în versuri şi povestiri. Nu ce-au făcut ei de fapt. Du-te într-o 
epocă mai târzie, iubitule. Lasă... du-te când Hathawulf va fi 
fost mort atunci când te întorci acolo. 

— Nu! 

Mi-am dat seama că strigasem, am luat o înghiţitură 
mare care m-a încălzit puţin şi m-am hotărât s-o privesc în 
ochi şi să spun pe un ton calm: 

— M-am gândit la asta. Crede-mă c-am făcut-o şi nu pot. 
Nu-i pot abandona. 

— Dar nici nu-i poţi ajuta. E predestinat totul. 

— Nu ştiu ce se va... s-a întâmplat. Şi nici cum aş reuşi 
să... Nu, Laurie, te rog să nu mai aduci vorba despre asta. 

Ea oftă... 

— Da, înţeleg. Ai văzut generaţii întregi, aşa cum au 
crescut, au trăit şi au murit; dar pentru tine asta n-a 
însemnat atât de mult timp, „Pentru tine”, dar n-a spus-o, 
„Jorith este o amintire foarte apropiată”. Da, Carl, fă ceea 
ce trebuie când va veni momentul. 

Nu am găsit cuvintele potrivite pentru că nu am reuşit să 
simt propria ei durere. 

A zâmbit nesigur. 

— Acum ai o permisie, totuşi, a spus. Lasă-ţi preocupările 
profesionale deoparte. Azi am ieşit în oraş şi am cumpărat 

un pom de Crăciun. Ce-ai zice să-l decorăm în seara asta 
după ce pregătesc o masă pentru gurmanzi? 


„Pe pământ pace, oamenilor gând bun, 
Domnul din cer să dea tuturor...” 


348 - 366 


Athanaric, regele goților de vest, îl ura pe Cristos. Ţinea 
din tot sufletul la zeii tatălui său şi în plus se temea că 
Biserica era un agent perfid al Imperiului. „Dacă vom lăsa 
religia asta să pătrundă între noi,” spunea el, „oamenii se 
vor trezi plecând grumazul în faţa stăpânilor romani.” Ca 
urmare, îi îmboldea pe oameni să i se supună, le alunga pe 
neamurile creştinilor care căutau să obţină cruţare atunci 
când vreunul da-ai lor făcea moarte de om, iar în cele din 
urmă forţă în Marele Sfat votarea unor legi care îi lăsa 
pradă oricăror violenţe de îndată ce vreo întâmplare făcea 
ca spiritele să se încingă. Ori aşa considera el. Pe de altă 
parte, goții botezați, care nu mai erau chiar atât de puţini, 
se strânseră şi se vorbiră să-l lase pe Bunul Dumnezeu să le 
hotărască soarta. 

Episcopul Ulfilas le spuse că sunt lipsiţi de înţelepciune. 
Martirii deveneau sfinţi, cu asta era de acord. Insă numărul 
credincioşilor ţinea Cuvântul treaz pe pământ. Se strădui şi 
obţinu aprobarea împăratului Constantin ca turma lui să se 
mute în Moesia. Conducându-i peste Dunăre i-a ajutat să se 
mute la poalele munţilor Hemus. Acolo aceştia deveniră un 
neam paşnic de păstori şi agricultori. 

Când veştile acestea ajunseră şi la Heorot, Ulrica râse cu 
gura până la urechi: 

— Atunci tatăl meu a scăpat de ei! 

Vorbele astea veniră prea devreme. În următorii treizeci 
de ani şi după aceea, Ulfilas îşi continuă lucrarea. Nu-l 
urmaseră toţi vizigoții creştinaţi înspre sud. Unii rămăseseră 

pe loc, între ei căpetenii îndeajuns de puternice ca să se 
apere singure şi să-şi protejeze supuşii. Aceştia îi primiră pe 
misionarii a căror lucrare dădu roade. Persecuţiile la care-i 
supunea Athanaric îi făcu pe creştini să-şi caute un alt 
conducător.  Găsiră unul în persoana lui  Frithigern 
aparţinând şi el casei regale. Cu toate că între cele două 
facţiuni nu se purtă un război declarat, încăierările erau 
nenumărate. Mai tânăr şi curând mai bogat decât rivalul 
său, pentru că era preferat de neguţătorii din Imperiu, 
Frithigern convinsese de-a lungul anilor tot mai mulţi goți 
de vest să se alăture Bisericii doar pentru că acest lucru 
părea plin de promisiuni. 

Credinţa îi atinse puţin şi pe ostrogoți. Numărul 
creştinilor din rândul lor crescu, dar încet şi fără să dea 
naştere unor suferinţe netrebuincioase. Regelui Ermanaric 
nu-i păsa câtuşi de puţin de zeii de orice fel sau de lumea 
de apoi. Era prea ocupat să apuce cât de mult putea din ce 
se afla pe lumea asta. g 

In toată Europa de est se purtau războaie nimicitoare. In 
cursul câtorva campanii sălbatice îi zdrobi pe heruli. Cei 
care nu i se supuseseră plecară spre vest, alăturându-se 
triburilor care purtau acelaşi nume. Aestii şi vendii 
rămaseră o pradă uşoară pentru Ermanaric. Nesăţios, îşi 
duse armatele spre nord, dincolo de pământurile pe care 
tatăl lui le silise să-i plătească tribut. In cele din urmă, o 
întindere uriaşă de la fluviul Elba până la gura Niprului îl 
recunoştea de stăpân. 

In aceste campanii, Tharasmund câştigă renume şi multe 
trofee. Totuşi nu suferea cruzimea regelui. Adeseori se 
ridica în cadrul Sfaturilor să apere nu doar pe cei de-un 
neam cu el, ci şi pe alţii, aducând ca dovadă drepturile lor 
cele vechi. lar atunci Ermanaric se vedea silit să dea înapoi 
cu inima cătrănită. Teuringii erau încă prea puternici, ori el 
nu era de ajuns de tare ca să şi-i facă duşmani. Asta era cu 
atât mai adevărat cu cât mulţi goți s-ar fi temut să scoată 

sabia împotriva unei case al cărei ciudat strămoş mai venea 
în ospeţie din când în când. 

Rătăcitorul veni din nou între ei când îl numiră pe cel de- 
al treilea copil al lui Tharasmund şi al Ulricăi Solbern. Al 
doilea murise încă de prunc, dar Solbern, asemenea fratelui 
său, crescu puternic şi frumos. Se născu şi al patrulea copil, 
o fată, pe care o numiră Swanhild. Rătăcitorul apăruse şi la 
numirea ei dar pentru foarte putină vreme şi după aceea nu 
mai fusese văzut ani de zile. Swanhild se făcu foarte 
frumoasă, încât cel ce-o privea greu îşi lua privirea de la ea, 
mai ales că avea o fire veselă şi plăcută. 

Ulrica mai avu încă trei copii. Se născură la distanţă mare 
unul faţă de celălalt şi nici unul nu trăi mult. Tharasmund 
era mai tot timpul plecat de acasă, luptând, făcând negotţ, 
stând la sfat cu oameni de vază, conducându-i pe teuringi 
în treburile lor de zi cu zi. Atunci când se întorcea, se 
întâmpla să doarmă mai des cu Erelieva, ţiitoarea pe care 
şi-o luase curând după ce se născuse Swanhild. 

Nu era nici sclavă, nici născută în clasa de jos, ci fiica 
unui agricultor înstărit. Adevărat, pe linie feminină, era şi ea 
descendentă din Winnithar şi Salvalindis. Tharasmund o 
cunoscuse într-o vizită pe la diferite neamuri, cum îi stătea 
în obicei când pleca an de an, vrând să afle ce mai gândeau 
şi alţii. Îşi prelungise şederea în casa aceea şi stătuseră 
mult unul în preajma celuilalt. Mai târziu trimisese mesageri 
să întrebe dacă ea ar dori să vină la el. Aceştia aduseseră 
daruri bogate pentru părinţi, precum şi promisiuni că o va 
respecta şi că legătura dintre familii se va întări. O 
asemenea ofertă nu se putea refuza uşor, iar fata era 
dornică, aşa încât în scurt timp plecă împreună cu oamenii 
lui Tharasmund. El se ţinu de cuvântul dat şi o respectă din 
inimă. Când ea îi dărui un fiu, Alawin, Tharasmund dădu un 
ospăț la fel de bogat ca şi cel pentru naşterea lui Hathawulf 
sau Salbern. Ea mai avu câţiva copii pe care i-i răpiră de 
timpuriu tot felul de boli, dar el o preţui la fel de mult. 

Ulrica începu să-i poarte ranchiună. Şi asta nu pentru că 
Tharasmund ţinea o altă femeie. La fel făceau mai toţi 
bărbaţii care-şi puteau permite şi el avea mai multă stare 
decât îi folosea. Ceea ce o amâra pe Ulrica era cinstea pe 
care i-o acorda Erelievei - a doua în casă după ea şi mai 
presus în inima lui Tharasmund. Ulrica era prea mândră ca 
să pornească o luptă pe care avea să o piardă negreşit, dar 
resentimentul ei răzbătea la lumină. Deveni rece faţă de 
Tharasmund chiar şi atunci când acesta îi căuta patul. El 
făcea rar asta şi atunci doar în speranţa de a mai avea 
urmaşi. 

In timpul îndelungatelor lui absenţe Ulrica făcea tot ce-i 
stătea în putinţă ca s-o înfurie pe Erelieva şi spunea cuvinte 
grele despre ea. Femeia mai tânără roşea, dar suporta totul 
în tăcere. Işi câştigase destui prieteni. Numai semeaţa 
Ulrica rămânea mereu tot mai singură. Prin urmare, îşi 
dedică întreaga fiinţă fiilor ei; şi aşa crescură foarte legaţi 
de ea. 

Altminteri erau amândoi flăcăi inimoşi, dornici să 
deprindă tot ce i-ar putea fi de folos unui bărbat, acceptaţi 
şi îndrăgiţi oriunde mergeau. Erau deosebiți unul faţă de 
celălalt; Hathawulf mai infierbânat, Solbern mai visător, dar 
pe amândoi îi unea iubirea. În ce-o privea pe sora lor 
Swashild, toţi teuringii - între care şi Erelieva şi Alawin - o 
îndrăgeau. 

Anii treceau între vizitele Rătăcitorului, dar aceste şederi 
erau scurte. Asta îi făcea pe oameni să-l respecte mai mult. 
Atunci când silueta lui colţuroasă apărea păşind peste 
dealuri, oamenii lansau o chemare de goarnă şi călăreţii de 
la Heorot porneau în galop să-l întâmpine şi să-l escorteze. 
De fiecare dată era tot mai tăcut. Părea că o suferinţă 
tăinuită îl apăsa, dar nimeni nu cuteza să-l iscodească 
asupra motivului. Se vădea asta mai cu claritate ori de câte 
ori Swanhild trecea pe lângă el în drăgălăşenia ei 
înfloritoare sau venea mândră şi aproape tremurând dacă 
mama ei îi îngăduia să aducă vin oaspetelui său când se 

aşeza laolaltă cu ceilalţi adolescenţi la picioarele lui, în timp 
ce el le istorisea poveşti sau le spunea înțelepte vorbe de 
duh. Odată el i-a şoptit tatălui: 

— Seamănă cu străbunica ei... 

Războinicul trecut prin zeci de încercări cumplite simţi un 
fior. De câtă vreme murise femeia aceea? 

Când mai aparu o dată în vizită, Rătăcitorul se arătase 
surprins. De la ultima lui sosire la Heorot venise Erelieva 
care-şi născuse pruncul. Sfioasă, ea aduse copilul pentru a 
i-l arăta Bătrânului. El rămase tăcut câteva momente, apoi 
o întrebă: 

— Care i-e numele? 

— Alawin, stăpâne, răspunse ea. 

— Alawin! Rătăcitorul duse mâna la frunte. Alawin? După 
încă o vreme, aproape într-o şoaptă: dar tu eşti Erelieva. 
Erelieva - Erp - da, probabil că sub numele acesta îşi vor 
aminti de tine, draga mea. Nimeni nu înţelesese ce voise să 
spună. 

„Anii trecură ca suflaţi de vânt. În tot acest timp, 
puterile Regelui Ermanaric crescură. Tot astfel şi lăcomia şi 
cruzimea sa. 

Când el şi Tharasmund împliniră patruzeci de ierni, 
Rătăcitorul veni din nou. Cei care-l întâmpinaseră fuseseră 
întunecaţi la chip şi scurţi la vorbă. Heorot era un adevărat 
furnicar de bărbaţi înarmaţi. Tharasmund îl primi pe 
oaspete cu o fericire sumbră: 

— Stăpâne şi strămoş al nostru, ai venit să ne ajuţi - tu 
care i-ai alungat pe vandali din ţara cea veche a goților? 

Rătăcitorul rămase tăcut ca o efigie în piatră. 

— Mai bine îmi spui dintru început despre ce este vorba, 
zise el în cele din urmă. 

— Ca să ne limpezim totul în minte? Dar e clar. Bine... 
Facă-se voia ta! Tharasmund se gândi o clipă. Să mai trimit 
după alţi doi. 

Cei doi se dovediră o pereche ciudată. Liuderis, corpolent 
şi cu un aspect fioros, era omul cel mai de încredere al 

căpeteniei. Slujea ca administrator al pământurilor lui 
Tharasmund şi era căpitan peste războinici atunci când 
Tharasmund nu se afla acasă. Al doilea era un tânăr de 
cincisprezece ani cu părul roşcovan, fără barbă, dar 
puternic, având în ochi o mânie neobişnuită pentru vârsta 
lui. Tharasmund îi spunea Randwar, fiul lui Guthric, un 
greutung, nu teuring. 

Cei patru se retraseră într-o cameră izolată unde să 
poată discuta netulburaţi. Ziua de iarnă era pe sfârşite. 
Lămpile dădeau lumină suficientă, iar un vas cu jăratic 
dădea puţină căldură, deşi bărbaţii stăteau înveliţi în 
blănuri şi respirația lor scotea aburi albicioşi în 
semiobscuritate. Era o cameră bogat mobilată, cu scaune 
romane şi o masă care avea intarsii de sidef. Pe pereţi 
atârnau tapiserii, iar obloanele de lemn de la ferestre erau 
sculptate. Servitorii aduseseră o carafă cu vin şi cupe de 
sticlă din care să bea. Sunetele vii provocate de activitatea 
febrilă a bărbaţilor răsunau prin podeaua din stejar. Se 
înstăriseră bine fiul şi nepotul Rătăcitorului. 

Dar Tharasmund avea privirea încruntată şi, foindu-se 
nemulţumit pe scaun, îşi trecu degetele prin buclele 
castanii nepieptănate şi peste obrajii acoperiţi de barba 
tunsă scurt înainte de a se întoarce spre vizitatorul său: 

— Pornim împotriva regelui cu cinci sute de războinici. 
Ultima lui strâmbătate nu se mai poate suporta. Vom face 
dreptate pentru cei ucişi, altfel cocoşul roşu are să cânte pe 
acoperişul casei lui. 

Avea în minte pârjol, răzmeriţă, război al goților 
împotriva goților, anarhie şi moarte. 

Nici unul dintre ei nu putea spune dacă pe chipul 
Rătăcitorului apăruse vreo tresărire. Umbrele jucară însă 
de-a latul încăperii când flăcările lămpilor se clătinară, 
aruncând sclipiri în întunericul ce se aşternea. 

— Spuneţi-mi ce-a făcut, le ceru el. 

Tharasmund clătină scurt din cap către Randwar. 

— Spune, flăcăule, tot ce ne-ai spus şi nouă. 

Tânărul înghiţi în sec. Furia răzbătea dincolo de sfiiciunea 
pe care o simţea în prezenţa Rătăcitorului. Se lovi cu 
pumnul în genunchi tot timpul cât povesti cu voce răguşită: 

— Ştii, stăpâne - deşi 'mi-nchipui că ai ştire deja - acest 
rege Ermanaric a avut doi nepoți, Embrica şi Fritla. Erau fiii 
unui frate de-al său, Aiulf, care a căzut răpus în războiul 
împotriva anglilor din nord. Cu multă cinste au luptat ei 
acolo. Aici în sud, cu doi ani în urmă, ei au condus un grup 
de războinici împotriva aliaţilor alanici ai hunilor. Ei au cărat 
acasă o pradă foarte bogată, pentru că au cucerit un loc în 
care hunii ţineau tributurile smulse din nenumărate regiuni. 
Ermanaric a aflat despre asta şi a declarat că toate îi 
aparţin lui ca rege. Nepoţii au spus nu, pentru că ei 
porniseră atacul acela pe cont propriu. El le-a cerut să vină 
la curte să mai discute pe îndelete. Ei s-au dus, dar înainte 
de asta au ascuns comoara. Deşi le garantase că se vor 
putea întoarce în siguranţă, Ermanaric a pus de i-a închis. 
După ce s-a lămurit că cei doi nu var să spună unde au 
dosit comoara, a dat poruncă întâi să-i schingiuiască şi apoi 
i-a ucis. După aceea şi-a trimis oameni de încredere să 
scotocească pe pământurile lor. Aceştia au dat greş; dar au 
făcut mare prădăciune, au ars casele fiilor lui Aiulf, au 
căsăpit familiile, lor - pentru a da tuturor o lecţie de 
supunere, aşa a spus el. Stăpâne, strigă Randwar, a fost 
drept ce-a făcut? 

— Se întâmplă deseori ca regii să se poarte astfel, spuse 
Rătăcitorul pe un ton ca fierul căruia i se dă voce. Dar voi 
ce amestec aveţi în cearta asta? 

— Ta... tatăl meu a fost fiul lui Aiulf, dar a murit de tânăr. 
Unchiul meu Embrica şi nevasta lui m-au crescut. Eu eram 
plecat la vânătoare, unde am cam zăbovit. Când m-am 
întors, aşezarea era o grămadă de cenuşă.. Oamenii mi-au 
spus cum oştenii lui Ermanaric au batjocorit-o pe mama 
mea vitregă înainte de a-i tăia gâtul. Ea... era de-un sânge 
cu cei din casa asta. Mi-am căutat adăpost încoace. 

Se prăbuşi înapoi pe scaun, se luptă cu suspinul care 
dădea să-l cuprindă, îşi vărsă cupa de vin. 

— Daa, spuse Tharasmund apăsat, ea, Mathaswentha, 
era verişoara mea. Ştii că familiile mari aranjează căsătorii 
peste liniile tribale. Randwar mi-e o rudă mai îndepărtată; 
cu toate acestea, prin vinele noastre curge ceva din 
sângele care a fost vărsat. lar el ştie unde se află comoara, 
undeva în adâncul Niprului. E bine că Weard l-a ţinut 
departe de casă tocmai atunci şi a scăpat neprins. Aurul 
acela i-ar da regelui prea mare putere. 

Liuderis clătină din cap, 

— Nu înţeleg, mormăi el. După ce-am ascultat totul, nu 
pricep. De ce se poartă Ermanaric astfel? Ce demon a intrat 
în el? Ori e doar nebun? 

— Cred că nici una nici alta, spuse Tharasmund. Eu socot 
că pricina e sfetnicul Sibicho, care nici măcar nu-i got, ci un 
vandal aflat în slujba lui - Sibicho l-a îndemnat la toate 
relele astea. Numai că Ermanaric s-a simţit dintotdeauna 
gata să plece urechea, asta da. Către Rătăcitor: el a mărit 
an de an numărul de oşteni pe care trebuie să i-l dăm şi 
cheamă femei născute libere în patul lui, cu voia sau fără 
de voia lor. Şi de altminteri se poartă trufaş şi crud cu toţi 
oamenii. Cred că vrea să frângă voinţa acelor căpetenii 
care l-au înfruntat. Dacă ne plecăm grumazul şi-n faţa ăstei 
din urmă nelegiuiri, cu atât mai lesne ne va asupri pe toţi în 
viitor. 

Rătăcitorul îl aprobă: 

— Da, neîndoios că ai dreptate. Aş mai zice că Ermanaric 
jinduieşte puterea pe care o are împăratul Romei şi vrea 
acelaşi lucru pentru sine în faţa ostrogoților. Pe de altă 
parte, a auzit de Frithigern care s-a ridicat împotriva lui 
Athanaric al vizigoților şi ţine să sugrume orice alt 
asemenea rival din regatul lui. 

— Mergem să cerem dreptate, spuse Tharasmund. 
Trebuie să plătească de două ori mai mult pentru omorurile 
astea şi să facă jurământ pe Piatra lui Tiwaz în faţa Marelui 

Sfat că de acum încolo are să respecte legea şi drepturile 
vechi. Altminteri ridic întreaga ţară împotriva lui. 

— Are pe mulţi de partea lui, îl prevesti Rătăcitorul: unii 
pentru zălogul ce i l-au dat, alţii din lăcomie sau teamă, alţii 
care cred că trebuie să aibă un rege puternic pentru 
păstrarea neştirbită a graniţelor, mai ales acum când hunii 
se strâng ca un şarpe ce se încolăceşte gata să muşte. 

— Da, dar acel rege nu trebuie să fie neapărat 
Ermanaric! izbucni Randwar. 

Speranţa lui Tharasmund renăscu. 

— Stăpâne, îi spuse el Rătăcitorului, tu, care i-ai lovit pe 
vandali, vei sta din nou alături de noi? 

Răspunsul veni încărcat de nelinişti: 

— Eu... nu pot suporta războaiele voastre. Weard nu 
îngăduie aşa ceva. 

Tharasmund rămase mut o vreme. Într-un târziu întrebă: 

— O să vii măcar cu noi până acolo? Sunt sigur că regele 
îţi va da ascultare ție. 

Rătăcitorul statu mai mult fără să scoată o vorbă apoi 
rosti cu greutate: 

— Da, voi vedea ce pot să fac. Dar nu vă promit nimic. 
Mă auziţi? Nu vă promit nimic. 

Şi plecă astfel alături de ceilalţi, în fruntea grupului. 

Ermanaric avea case în întregul regat. Călătorea de la 
una la alta însoţit de gărzi, suită şi servitori. Se zvonea că la 
scurtă vreme după cele două omoruri îndrăznise să se 
instaleze la o distanţă de trei zile de mers călare de Heorot. 

In cursul acestor trei zile abia de-şi descreţiră frunţile. 
Câmpiile erau acoperite de un strat gros de zăpadă. 
Scârţâia sub copitele cailor. Cerul cenuşiu şi monoton apăsa 
greu asupra pământului, aerul era neclintit, limpede şi 
îngheţat. Casele păreau zgribulite sub acoperişuri. Copacii 
se înălţau dezgoliţi, numai brazii mai dădeau culoare 
peisajului. Nimeni nu vorbea mai mult decât strictul 
necesar, iar de cântat nu le ardea, nici măcar în jurul 
focului, înainte de a se strecura cu toţii în aşternuturi. 

Când văzură însă că ajunseseră la ţinta călătoriei lor, 
Tharasmund suflă din corn şi se apropiară în plin galop. 

Pietrele de râu ale pavajului scoaseră scântei, caii 
nechezară când teuringii îi struniră oprind în curtea regelui. 
Gărzile, aproape la fel de numeroase ca şi ei, stăteau 
aliniate în faţa sălii mari, ţinând în cumpănă sulițe ale căror 
capete aruncau sclipiri reci printre faldurile prapurilor. 

— Vrem să vorbimi cu stăpânul vostru! urlă Tharasmund. 

Aceasta era o insultă îndelung chibzuită, o vorbă folosită 
de parcă bărbaţii din faţa lor n-ar fi fost liberi, ci ţinuţi în 
lanţ la picioarele stăpânului ca nişte dulăi. Căpitanul gărzii 
roşi înainte de a rosti tăios: 

— Câţiva dintre voi sunt îngăduiţi să intre. Restul să se 
retragă mai întâi. 

— Da, aşa vom face, murmură Tharasmund către 
Liuderis. 

Războinicul mai în vârstă aruncă cu o voce guturală: 

— Bine, vom face întocmai, pentru că văd că sunteţi cam 
neliniştiţi, dar nu ne ducem prea departe şi-o să stăm 
liniştiţi dacă ştim că nu li se-ntinde vreo cursă 
conducătorilor noştri. 

— Am venit să stăm de vorbă, spuse grăbit Rătăcitorul. 

El, Tharasmund şi Randwar descălecară. Gărzile din faţa 
uşilor se traseră în lături lăsându-i să treacă. Alte gărzi 
ocupau băncile dinăuntru. Erau înarmate, ceea ce încălca 
obiceiurile statornicite. La mijlocul sălii, lângă peretele 
dinspre răsărit, stătea Ermanaric, aşteptându-i înconjurat 
de curteni. Era un bărbat de statură înaltă, semeţ şi 
neînduplecat. Pletele negre şi ondulate şi barba tăiată 
pătrat încadrau o faţă cu trăsături severe. Purta veşminte 
strălucitoare, coroană grea de aur pe cap şi brățări tot din 
aur la încheieturi; lumina flăcărilor lucea pe aceste podoabe 
de metal. Hainele îi erau făcute din materiale aduse din 
străinătăţuri, vopsite şi tivite cu blană de jder şi de 
hermină. Ţinea în mână o cupă de vin, nu din sticlă, ci din 

cristal cizelat fin. Mâinile îi erau încărcate de inele cu rubine 


sclipitoare. 
Rămase tăcut până ce trei nou-veniţi, osteniţi de drum şi 
stropiţi de noroi, ajunseră în faţa jilţului său. li privi 


sfredelitor preţ de alte câteva clipe, după care vorbi: 

— Văd,  Tharasmund, că te afli într-o tovărăşie 
neobişnuită. 

— Ştii cine sunt ei, îi răspunse căpetenia teuringilor, şi cu 
ce treabă am venit aici. 

Un bărbat slăbănog şi cu o paloare cenuşie pe chip, aflat 
în dreapta regelui, Sibicho Vandalul, se aplecă şi-i şopti 
ceva la ureche. Ermanaric încuviinţă din cap. 

— Stai jos atunci, spuse el. Vom bea şi vom ospăta. 

— Ba nu, făcu Tharasmund cu hotărâre. Nu gustăm din 
sarea şi din mâncarea ta înainte de-a face pace cu noi. 

— Vorbeşti necugetat, tu, de colo! _ 

Rătăcitorul ridică sulița cu vârful în sus. In tăcerea care 
se lăsă focurile păreau să sfârâie mai tare. 

— Maria-ta, înţelept ar fi să-i dai ascultare acestui bărbat, 
spuse el. Ţara ta sângerează îndurerată. Oblojeşte rana 
asta şi pune-i ierburi tămăduitoare înainte ca ea să se umfle 
şi să pocnească. 

Ermanaric îi înfruntă privirea şi îi răspunse: 

— Eu nu îngădui să fiu batjocorit, moşnege! II voi asculta 
dacă-şi pune frâu la limbă. Spune-mi în câteva cuvinte ce 
voieşti, Tharasmund. 

Asta era o palmă grea pe obrazul lui. Teuringul trebui să 
înghită de trei ori în sec înainte de a-şi putea spune răspicat 
cererile. 

— Credeam că asta vrei, continuă Ermanaric. Ştii că 
Embrica şi Fritla au plătit pentru propriile lor fapte. Au 
tăinuit faţă de regele lor ceea ce îi aparţine lui de fapt. Hoţii 
şi sperjurii sunt nelegiuiţi. Cu toate astea o să fiu milostiv. O 
să plătesc iertăciunea către familiile şi averile lor... după ce 
mi se dă comoara aceea. 


199 


— Poftim? răcni Randwar. Îndrăzneşti să vorbeşti astfel, 
ucigaşule? 

Un murmur se ridică din rândul gărzilor. Tharasmund 
puse mâna pe braţul băiatului, încercând să-l domolească. 
Apoi îi spuse lui Ermanaric: 

— Cerem ca plata pentru iertăciune să fie dublă, ca o 
recunoaştere a nedreptăţii pe care ai făptuit-o. Nu putem 
primi mai puţin fără să ne ştirbim onoarea. Dar cât priveşte 
comoara, să hotărască Marele Sfat cui îi aparţine. Şi oricare 
i-ar fi pravila, noi o să ne supunem. 

— Eu n-am gând de tocmeală, răspunse Ermanaric cu o 
voce îngheţată. Luaţi ce vă dau şi duceţi-vă-n drumul vostru 
sau refuzaţi şi plecaţi din faţa mea ca să nu vă fac să vă 
pară rău pentru neruşinarea voastră. 

Rătăcitorul făcu un pas în faţă. Ridică din nou sulița, 
cerând să fie ascultat. Pălăria îi umbrea chipul, făcându-l cu 
atât mai tainic pentru privitori: 

— Auzi-mă, zise el. Doar zeii fac dreptatea. Cumplit îl vor 
lovi ei pe acela care batjocoreşte legea şi-i calcă în picioare 
pe cei lipsiţi de apărare. Ermanaric, apleacă-ţi urechea la 
durerile lor, până nu e prea târziu. Ascultă înainte ca 
regatul să ţi se spulbere în cele patru vânturi. 

Murmure şi foşnete neliniştite se auziră în toată sala. 
Bărbaţii se foiră, îşi făcură semne, prinseră mânerele 
săbiilor de parcă ar fi căutat un reazem. Albul ochilor sticili 
în fumul şi lumina scăzută din sală. Aşa vorbise, Rătăcitorul. 

Sibicho îl trase pe rege de mânecă şi murmură ceva. 
Ermanaric îl aprobă. Se aplecă în faţă, degetul arătător 
împunse ca un cuţit şi rosti cu glas atât de puternic, încât 
grinzile îi reluară vorbele ca un ecou: 

— Moşnege, ai mai fost în ospeţie pe aici. Rău îţi şade să 
mă ameninţi. Eşti lipsit de înţelepciune dacă dai crezare la 
tot ce clevetesc babele, copiii şi uncheşii ce abia se ţin pe 
picioare. Nechibzuit eşti dacă-ţi închipui că mă tem de tine. 
Da, se zice c-ai fi chiar Wodan. Ce-mi pasă mie? Nu cred în 
zeii aceia de fum, ci doar în puterea mea. 

Sări în picioare. Sabia vâjâi prin aer şi aruncă sclipiri pe 
deasupra capului. 

— Cutezi să mă înfrunţi în luptă, nevolnic bătrân? strigă 
el. Putem merge să căutăm un teren de luptă chiar acum. 
Vino acolo să ne luptăm de la bărbat la bărbat şi-o să-ți 
frâng sulița aceea a ta şi-o să fugi de acolo schelălăind! 

Rătăcitorul nu se clinti, doar arma avu un tremur uşor. 

— Wodan nu ar îngădui aşa ceva, spuse el aproape în 
şoaptă. Dar te avertizez serios, de dragul tuturor goților, fă 
pace cu aceşti oameni pe care i-ai jignit. 

— Voi face pace dacă vor şi ei acelaşi lucru, spuse 
Ermanaric rânjind. Ai auzit ce ţi-am propus, Tharasmund? 
Primeşti aşa? 

Teuringul îşi umflă pieptul în timp ce Randwar dădea să 
se repeadă ca un lup ţinut în lanţ. Rătăcitorul rămase 
nemişcat de parcă ar fi fost doar un idol. 

Sibicho se holba rânjind din banca lui. 

— Nu, spuse el răguşit, nu pot. 

— Plecaţi atunci toată liota, până nu pun să vă biciuiască 
tot drumul până la bârlogurile voastre. 

Auzind acestea, Randwar îşi scoase sabia. Tharasmund şi 
Liuderis se grăbiră să-l imite. Pretutindeni sclipiră armele. 
Rătăcitorul spuse poruncitor: 

— Vom pleca, dar numai de dragul goților. Mai gândeşte- 
te, rege, cât mai eşti rege! 

Îi îndemnă pe tovarăşii lui să plece. Ermanaric se puse pe 
râs. Hohotele lui lătrate îi urmăriră până ieşiră din sală. 


1935 


Eu şi Laurie ne-am dus să ne plimbăm prin Central Park. 
Vântul de martie bătea în rafale zburdalnice. Pe ici-pe colo 
mai supravieţuiseră câteva petice de zăpadă, altminteri 
iarba încolţise. Tufişurile şi copacii dăduseră muguri. 
Dincolo de ele, spălate de ploile repezi, turnurile oraşului se 

profilau pe cerul albastru pe care se fugăreau câţiva nori 
răzleţi. Era îndeajuns de rece ca să-ţi pună sângele în 
mişcare. 

Pierdut în iarna mea personală, abia de observam toate 
astea. 

Ea mă apucă de mână. 

— Nu trebuia, Carl. 

Am simţit că-mi împărtăşea durerea, deşi n-o putea 
înţelege pe deplin. 

— Ce-aş mai putea face? am răspuns cu adâncă 
amărăciune. Tharasmund m-a rugat să merg cu ei, ţi-am 
spus. Cum aş mai fi putut să dorm liniştit dacă l-aş fi 
refuzat? 

— Şi-acum poţi? întrebarea a venit pe neaşteptate. 
Adevărat, poate c-a fost bine, permisibil, să le oferi o 
oarecare consolare prin prezenţa ta. Însă ai vorbit. Ai 
încercat să aplanezi conflictul. 

— La şcoală am învăţat că cei care încearcă să aducă 
pacea sunt binecuvântaţi. 

— Ciocnirea aceea este inevitabilă. Greşesc? Aşa rezultă 
chiar din povestirile şi poemele pentru care te-ai dus în 
epocă. 

Am ridicat din umeri. 

— Povestiri. Poeme... Câtă realitate e în ele? A, desigur, 
istoria ştie ce s-a întâmplat până la urmă cu Ermanaric. Dar 
Swanhild, Hathawulf, Solbern au murit chiar aşa cum afirmă 
saga? Dacă s-a întâmplat aşa ceva - dacă nu cumva a 
intervenit imaginaţia romantică la câteva secole mai târziu, 
iar cronicarul a luat totul în serios - asta li s-a întâmplat 
neapărat /or? Mi-am dres glasul. Misiunea mea ca membru 
al Patrulei este să ajut la descoperirea adevăratelor 
evenimente, pentru ca ele să fie păstrate întocmai. 

— Scumpule, a suspinat ea, suferi prea mult. Şi asta ţi-a 
influenţat judecata. Gândeşte-te! Eu m-am gândit - of, şi cât 
m-am gândit - şi sigur că n-am fost acolo, dar poate că asta 
mi-a oferit o perspectivă pe care tu... tu preferi s-o ignori. 

Tot ce mi-ai povestit de-a lungul întregii desfăşurări a 
întâmplărilor, totul arată că evenimentele se îndreaptă spre 
un sfârşit clar. Dacă tu, ca zeu, ai fi reuşit să-l convingi pe 
rege să accepte împăcarea, ai fi încercat, asta e clar. Dar 
nu, căci nu asta e forma continuum-ului. 

— Şi totuşi e flexibil! Ce importanţă are viaţa câtorva 
barbari? 

— Baţi câmpii, Carl, şi ştii foarte bine că-i aşa. Nici... nici 
eu nu pot dormi de teamă că ai putea face vreo gafă. Poate 
c-ai şi mers deja mai departe decât trebuia. 

— Liniile temporale se vor reface. Aşa se întâmplă 
întotdeauna. 

— Dacă ar fi adevărat ce spui n-am mai avea nevoie de 
Patrulă. Trebuie să înţelegi riscurile pe care le reprezintă 
acţiunile tale. 

O făcusem. Mă silisem să privesc lucrurile în faţă. Deseori 
apar puncte nodale în care contează cum au căzut zarurile. 
Dar de cele mai multe ori aceste puncte nu sar în ochi. 

Aşa cum cadavrul unui înecat este aruncat la suprafaţă, 
în memorie mi-a apărut un exemplu. Un instructor de la 
Academie ni-l dăduse ca fiind foarte potrivit pentru cadeţii 
proveniţi din epoca mea. 

Din cel de-al Doilea Război Mondial decurgeau consecinţe 
enorme. Cea mai clară era că el permitea sovietelor să ţină 
sub control jumătate din Europa. (Încă nu se punea 
problema deţinerii de arme nucleare; ele aveau să apară 
cam la vremea aceea, întrucât principiile erau cunoscute.) 

In ultimă instanţă, acea situaţie  politico-militară 
conducea la evenimente care afectau destinul umanităţii 
pentru următoarele câteva sute de ani - prin urmare, pe 
vecie, pentru că şi acele secole îşi aveau punctele lor 
nodale. 

Şi totuşi Winston Churchill avea dreptate când a numit 
încleştarea dintre 1939-1945 drept „Războiul Inutil”. 
Slăbiciunile  democraţilor au avut importanţa lor în 
declanşarea războiului, asta e adevărat. Cu toate astea, 

dacă nazismul n-ar fi cuprins Germania, n-ar fi existat nici o 
ameninţare care să le facă să se clatine. Şi mişcarea aceea, 
la început neînsemnată şi luată în batjocură de către 
oficialităţile de la Weimar - mişcarea asta, deci, nu putea, n- 
ar fi reuşit să ajungă la putere în patria lui Bach şi a lui 
Goethe decât graţie geniului unic al lui Adolf Hitler. Şi tatăl 
lui Hitler se născuse sub numele de Alois Schicklgruber, un 
copil nelegitim - rezultatul unei relaţii amoroase dintre un 
burghez austriac şi o menajeră de-a sa... 

Dar dacă ar fi împiedicat această legătură, lucru ce s-ar fi 
putut realiza uşor, fără a face nimănui vreun rău, s-ar fi 
distrus toată istoria aşa cum a fost. În 1935 să zicem, 
lumea ar fi fost deja cu totul altfel. Poate că ar deveni mai 
bună decât originalul (în câteva privinţe; pentru o vreme) 
sau poate c-ar deveni mai rea. Mi-aş putea imagina, de 
exemplu, că oamenii n-ar mai fi ieşit niciodată în spaţiu. 
Desigur că n-ar fi făcut-o atât de curând; acest lucru s-ar fi 
petrccut prea târziu pentru a salva un pământ secătuit. Nu 
mi-aş putea imagina că ar fi rezultat vreo utopie paşnică. 

N-are importanţă. Dacă lucrurile au suferit modificări 
substanţiale în epoca romană din pricina mea, încă m-aş 
afla acolo; dar când m-aş fi întors în acest an, n-ar fi existat 
nici urmă din civilizaţia pe care o cunosc. Laurie nici n-ar fi 
existat. 

— Nu... nu sunt de acord că am riscat, am protestat eu. 
Superiorii mei îmi citesc rapoartele, iar ele sunt netrucate. 
Mi-ar spune dacă aş lua-o razna. 

Netrucate? m-am întrebat eu. A, da, ele relatau ce-am 
observat şi ce-am făcut, fără minciuni şi fără ascunzişuri, 
dar într-un stil succint. Dar Patrulei nu-i trebuiau relatări 
autolaudative şi emoţionale, nu? Şi nici nu eram obligat să 
pun pe hârtie toate detaliile neimportante. Lucru oricum 
imposibil de realizat. 

Am tras aer în piept. 

— Ascultă, am spus. Îmi ştiu locul. Sunt pur şi simplu un 
specialist în literatură şi lingvistică. Dar atunci când pot să 

ajut - când pot s-o fac fără a pune ceva în pericol - trebuie 
s-o fac. Greşesc? 

— Rămâi neschimbat, Carl. 

Am continuat să ne plimbăm. Deodată a exclamat: 

— Hei, domnule, eşti în permisie, în vacanţă, sau ai uitat? 
Trebuie să ne odihnim şi să ne bucurăm de viată. Am făcut 
nişte planuri pentru amândoi. Stai şi ascultă. 

Am văzut lacrimi în ochii ei şi am făcut tot ce mi-a stat în 
putere ca să reînvii speranţa ce şi-o pusese în ele. 

Tharasmund se întoarse la Heorot în fruntea oamenilor 
lui. Acolo se despărţiră şi-şi văzură fiecare de drum, spre 
casa lui. Rătăcitorul îşi luă rămas bun. 

— Nu vă pripiţi, îi sfătui el. Gândiţi-vă bine, cine ştie ce s- 
ar putea întâmpla? 

— Cred că tu ştii deja, îi spuse Tharasmund. 

— Nu sunt zeu. 

— Mi-ai mai spus asta de multe ori, dar nimic altceva. 
Atunci ce eşti? 

— Nu pot să vă dezvălui. Dar dacă această casă îmi 
datorează ceva pentru ceea ce am făcut pentru ea de-a 
lungul vremii, atunci îmi cer răsplata acum şi te îndemn să 
procedezi calm şi cu chibzuinţă. 

Tharasmund a dat din cap. 

— Oricum aşa voi face. Imi va trebui timp şi pricepere ca 
să adun de partea mea atâţia oameni încât Ermanaric să nu 
poată rezista. La urma-urmelor, mai toţi ar prefera să 
rămână la gospodăriile lor sperând că necazurile îi vor ocoli 
şi că ele îi vor potopi pe alţii. În timpul ăsta cel mai sigur e 
că regele nu va risca o luptă deschisă până când nu va 
simţi că s-a pregătit suficient. Eu trebuie să i-o iau înainte, 
dar prea bine ştiu că mai departe ajunge cel ce nu se 
pripeşte şi nu bate la ochi. 

Rătăcitorul îi luă mâna, dădu să spună ceva, dar începu 
să clipească pentru a-şi reţine lacrimile, se întoarse şi plecă 
cu paşi hotărâți. După o vreme Tharasmund văzu pentru 
ultima oară pălăria, mantia şi sulița îndepărtându-se pe 
drumul alb. 

Randwar se stabili la Heorot, o amintire vie a 
fărădelegilor. Era însă prea tânăr şi plin de viaţă ca să 
jelească mult timp. Curând se împrieteni la cataramă cu 
Hathawulf şi cu Solbern, mergând împreună la vânătoare, la 
jocuri şi la tot felul de distracţii. De asemenea se vedea 
foarte des cu sora lor, Swanhild. 

Echinoxul de primăvară veni însoţit de topirea zăpezilor, 
muguri, flori şi frunze. În timpul iernii, Tharasmund umblase 
mult printre teuringi şi chiar mai departe de pământurile 
acestora ca să vorbească în taină cu căpetenii. Când veni 
primăvara, rămase acasă şi-şi văzu de munca pământului 
şi-n fiecare noapte el şi Erelieva se desfătară unul cu altul. 

Veni şi ziua când strigă vesel: 

— Am arat şi semănat, am curăţat şi reconstruit, am 
moşit oile şi le-am trimis la păşune. Să mai uităm de toate 
astea o vreme! Mâine mergem la vânătoare. 

În zorii acelei zilei, înainte de a sări în şa şi a pleca, o 
sărută pe Erelieva în faţa tuturor bărbaţilor care mergeau 
cu el. Ogarii lătrau, caii nechezau, copitele mestecau 
pământul, cornurile de vânătoare mugeau. Când ajunseră 
departe, acolo unde drumul cotea ca să ocolească un 
crâng, se întoarse încă o dată ca să-i facă un semn 
Erelievei. 

În seara aceea femeia îl revăzu, dar acum era o masă 
însângerată de carne. 

Bărbaţii care-l aduseră înăuntru pe o litieră făcută dintr-o 
mantie fixată de două sulițe povestiră cu voci mohorâte ce 
se întâmplase. Intrând în pădurea care începea la câteva 
mile mai departe, găsiseră urmele unui vier sălbatic şi 
porniseră după el. Urmărirea ţinuse mult, dar în cele din 
urmă ajunseră dihania. Era o namilă puternică, având blana 

înspicată şi colții ca nişte pumnale încovoiate. Tharasmund 
îşi răcnise bucuria. Dar inima fiarei fusese pe măsura 
trupului. Nu rămăsese locului atunci când unii se dăduseră 
jos de pe cai iar alţii porniseră să-l stârnească. Atacase 
imediat. Calul lui Tharasmund dăduse țipăt, se prăvălise la 
pământ cu pântecul sfâşiat. Căpetenia căzuse rău. Vierul îl 
văzuse şi se repezise la el. Cu grohăieli monstruoase, colții 
sfârtecaseră. Sângele ţâşnise. 

Deşi oamenii omorâseră bruta destul de repede, ei 
murmurau spunând c-ar fi fost probabil vreun demon, ori 
fusese o fiară fermecată trimisă de Ermanaric ori de şiretul 
sfetnic Sibicho? Oricum ar fi fost, rănile adânci îl făcuseră 
pe Tharasmund să piardă mult sânge. Abia de mai avusese 
vreme să întindă mâinile ca să le strângă pe pe ale celor 
doi fii ai săi. 

Femeile bociră în sala mare şi în casele mai mici - în 
afara Ulricăi, ea rămânând ca de piatră, şi a Erelievei care 
plecă să plângă nevăzută. 

În timp ce primele dintre ele spălau şi aranjau mortul, 
prietenii Erelievei o siliră să stea deoparte pentru că aşa 
era datina. La scurtă vreme după aceea o măritară cu un 
gospodar bogat şi văduv ai cărui copii aveau nevoie de o 
mamă şi care locuia la mare distanţă de Heorot. Deşi avea 
numai zece ani, fiul ei Alawin făcu un lucru demn de un 
bărbat şi rămase. Hathawulf, Solbern şi Swanhild abătură 
mai toate ieşirile de furie ale mamei lui vitrege împotrivă-i, 
câştigându-şi astfel dragostea lui neprecupeţită. 

Între timp, vestea despre moartea tatălui lor se 
răspândise peste tot. În sala în care Ulrica aducea ultimul 
omagiu omului ei se strânseră buluc oameni de 
pretutindeni. Din gheţăria în care se odihnise, câţiva bărbaţi 
aduseră trupul înveşmântat în haine bogate. Liuderis îi 
conduse pe războinicii care îl aşezară într-o firidă de 
înmormântare făcută din buşteni, împreună cu sabia, sulița, 
scutul, coiful, platoşa din inele, bijuterii de aur, argint, 
ambră, sticlă şi monede romane. Hathawulf, primul 

moştenitor, ucise calul şi ogarii care aveau să-l însoţească 
pe Tharasmund pe drumul purificării. Un foc ardea cu 
vâlvătăi la altarul închinat lui Wodan în timp ce bărbaţii 
aruncară pământ peste mormânt până clădiră o măgură. 
După aceea călăriră de jur împrejur, lovind cu zgomot 
săbiile de scuturi şi hăulind urletul lupului. 

A urmat un praznic de trei zile. În ultima dintre ele a 
apărut şi Rătăcitorul. 

Hathawulf îi cedă locul pe jilţul cel mare. Ulrica îi aduse 
vin. În tăcerea pare coborâse odată cu lăsarea serii 
punctate de licăriri, bău în amintirea celui plecat dintre vii, 
pentru Mama Frija şi pentru bunăstarea casei. Altminteri 
vorbi foarte puţin. Deodată o chemă pe Ulrica la el şi-i şopti 
câteva cuvinte. Plecară împreună din sală şi căutară alcovul 
femeilor. 

Lumina asfinţitului încă mai zăbovea, zugrăvind în 
albastru cenuşiu ferestrele deschise, dar în culori neclare 
interiorul. Răcoarea era încărcată de mirosuri de frunze şi 
de pământ, de tril de privighetoare, dar toate astea i se 
păreau depărtate Ulricăi, nu întru totul reale. Ea rămase cu 
privirea absentă la pânza neterminată din războiul de ţesut. 

— Ce altceva mai ţese Weard? întrebă ea cu voce slabă. 

— Un giulgiu, îi răspunse Rătăcitorul, dacă n-o să reuşeşti 
să îndrepţi lucrurile pe un nou făgaş. 

Ea se întoarse cu faţa spre bătrân şi-l înfruntă aproape în 
batjocură: 

— Eu? Eu sunt doar o simplă femeie. Fiul meu Hathawulf 
îi conduce pe teuringi. 

— Fiul tău. E tânăr şi cunoaşte mai puţin lumea decât 
tatăl său la aceeaşi vârstă. Tu, Ulrica, fiica lui Athanaric, 
soţia lui Tharasmund, ai şi ştiinţa şi puterea, precum şi 
răbdarea pe care femeile trebuie s-o deprindă. Dacă vrei, 
poţi să-i dai sfaturi înțelepte lui Hathawulf. Şi... el e învăţat 
să te asculte. 

— Dar dacă mă mărit? Mândria lui are să ridice un zid 
între noi. 

— Sunt oarecum încredinţat că n-o vei face. 

Ulrica privi către asfinţit. 

— Nu asta mi-e dorinţa, nu. Mi-a fost de-ajuns. Umbrele îi 
învăluiră din nou chipul. Mă îndemni să rămân şi să-l 
îndrum atât cât am autoritate asupra lui şi a fratelui său. 
Bine, Rătăcitorule, ce să le spun? 

— Vorbeşte-le cu înţelepciune. Are să-ţi fie greu să-ţi 
calci pe inimă şi să nu urmăreşti a te răzbuna pe Ermanaric. 
Şi mai greu are să-i fie lui Hathawulf. Dar, Ulrica, eu sunt 
sigur că înţelegi că fără Tharasmund, care să conducă, ura 
asta neîmpăcată nu se poate sfârşi decât într-un singur fel. 
Fă-ţi fiii să priceapă că dacă nu cad la învoială cu regele, 
familia asta este sortită pieirii. A 

Ulrica rămase tăcută multă vreme. Intr-un târziu spuse: 

— Ai dreptate şi o să încerc. Prin întunericul ce se 
îndesea, ochii ei îi căutară iarăşi pe ai lui. Dar o s-o fac de 
nevoie, nu din dorinţă. Dacă are să ni se ivească prilejul de 
a-i face vreun rău lui Ermanaric n-o să dăm înapoi. Şi nu ne 
vom supune vreodată acelei scorpii şi nici nu vom îndura de 
bunăvoie alte răutăţi din partea lui. Cuvintele ei loviră ca un 
şoim în cădere: ştii foarte bine asta. Sângele tău curge prin 
vinele fiilor mei. 

— Am spus ceea ce trebuie, a oftat Rătăcitorul. Acum fă 
ce poţi. 

Se întoarseră la ospăț. A doua zi dimineaţa el plecă. 

În ciuda amărăciunii pe care o simţea, Ulrica puse la 
inimă sfaturile lui. Nu era o sarcină tocmai uşoară să-i facă 
pe Hathawulf şi pe Solbern să fie de acord cu ea. Ei urlară 
că era vorba despre onoare şi despre bunul lor nume. Ea le 
spuse că îndrăzneala nu era acelaşi lucru cu nechibzuinţa. 
Tineri, neîncercaţi, fără pricepere în ale conducerii, nu 
aveau nici o speranţă să-i convingă pe goți cu vorba bună 
pentru a se răscula. Liuderis, pe care îl chemă la ea, se 
supuse, deşi cam fără tragere de inimă. Ulrica îi avertiză pe 
fiii ei că n-aveau dreptul ca prin faptele lor să aducă ruina 
casei tatălui lor. 

Îi îndemnă să se tocmească pentru a câştiga timp. Să 
aducă acest caz în faţa Marelui Sfat şi să se supună 
hotărârii lui dacă şi regele făcea la fel. Cei care fuseseră 
nedreptăţiţi nu le erau neamuri foarte apropiate; 
moştenitorilor le era de mai mare folos amenda pe care 
voia s-o ofere regele decât răzbunarea din partea altora; 
multe căpetenii sau chiar gospodari s-ar bucura dacă fiii lui 
Tharasmund s-ar potoli, păstrând regatul neştirbit, iar în 
anii ce vor să vină îi vor cinsti şi asculta cu mai mare 
respect. 

— Dar aminteşte-ţi temerile tatei, spuse Hathawulf. Dacă 
plecăm grumazul în faţa lui Ermanaric, are să ne umilească 
şi mai rău. 

Ulrica strânse din buze. 

— Eu n-am spus să îngăduiţi orice oprimare, îi răspunse 
ea. Nu, dacă o să încerce, atunci pe Lupul legat de Tiwaz, 
va să aibă parte de război! Dar speranţa mea stă în viclenia 
lui. O să se înfrâneze. 

— Până o să aibă forţa ca să ne sugrume. 

— O, asta o să-i ceară timp, iar până atunci o să ne 
ridicăm în răbdare şi tăcere propria noastră putere. Ţine 
minte, eşti tânăr. Dacă n-o să se-ntâmple ceva, vei trăi mai 
mult decât el. Dar poate că n-o să fie nevoie să aştepţi 
atâta. Pe măsură ce îmbătrâneşte... 

Şi astfel, zi după zi, o săptămână după alta, Ulrica îşi 
linişti fiii până când aceştia începură să se supună 
dorințelor ei. 

Randwar îşi vărsă furia pe dânşii numindu-i laşi. Aproape 
că ajunseră să se încaiere. Swanhild se azvârli între fraţii ei 
şi răzvrătit. 

— Sunteţi prieteni! strigă ea. 

Nu avură încotro şi se împăcară cu gândul. 

Mai târziu Swanhild îl linişti şi mai mult pe Randwar. Se 
plimbau împreună pe un drum la marginea căruia creşteau 
rugi de mure, copaci care suspinau şi respirau uşor în 
soare; se auzea zvon de păsări. Părul femeii flutura auriu, 

ochii ei erau mari şi albaştri precum cerul, avea chipul cu 
trăsături fine şi se mişca mlădiu ca o căprioară. 

— Trebuie să jeleşti tot timpul? întrebă Swanhild. E prea 
frumoasă ziua pentru aşa ceva. 

— Dar cei, cei care m-au crescut, se bâlbâi el, zac 
nerăzbunaţi! 

— Dar sigur că ei ştiu că vei face dreptate când vei putea 
şi sunt răbdători. Ai timp până la sfârşitul lumii, nu? O să-ţi 
câştigi un nume care-l va face şi pe-al lor cunoscut; dar 
aşteaptă şi te pregăteşte. Uite, uite, acolo! Fluturele acela! 
Parcă-i un soare viu! 

Deşi Randwar nu le-a mai spus lui Hathawulf şi Solbern 
ce simţea în adâncul inimii, începu să se împace mai bine 
cu ei. La urma-urmei, erau fraţii Swanhildei. 

Bărbaţii care se pricepeau să-şi moaie glasurile făcură 
drumuri între Heorot şi rege. Ermanaric îi uimi acordând 
drepturi mai mari decât înainte. Parcă ar fi simţit că, de 
vreme ce Tharasmund, adversarul lui, dispăruse, putea să- 
şi permită să fie darnic. Nu voi să plătească amendă dublă, 
pentru că asta însemna să recunoască fărădelegile comise. 
Cu toate astea, spunea el, dacă cei care ştiau unde se află 
ascunsă comoara or s-o aducă la următorul Mare Sfat, el va 
permite ca adunarea să decidă cine are drept asupra ei. 

Aşa era înţelegerea făcută. Dar în vreme ce târguiala 
încă se desfăşura, Hathawulf, călăuzit de Ulrica, trimise alţi 
oameni prin ţinut; chiar el însuşi vorbise cu mulţi gospodari. 
Asta ţinu până la întrunirea care avea loc după echinoxul de 
toamnă. 

La Sfat, regele ceru cu voce mare să i se dea comoara. 
Aşa era obiceiul din bătrâni, spunea el, ca orice captură de 
valoare mare făcută de vreun războinic ce lupta în serviciul 
stăpânului său trebuia să fie dată acelui stăpân, iar acesta 
va împărţi prada drept daruri către cei care le merită sau de 
a căror bunăvoință are nevoie. Altfel războiul ar deveni o 
luptă a fiecăruia pentru sine; puterea armiei s-ar ştirbi 
pentru că aşa lăcomia ar fi mai presus de glorie; încăierările 

pentru dobândirea de bunuri ar spulbera disciplina. Embrica 
şi Fritla ştiau bine obiceiul acesta dar au ales să-l încalce. 

După aceea, spre uimirea regelui, luară cuvântul bărbaţii 
pe care-i alesese şi-i dăscălise Ulrica. El nu se aşteptase să 
fie atât de mulţi. Fiecare în felul lui exprimă cam aceleaşi 
gânduri... Da, hunii şi vasalii lor alanici erau duşmani ai 
goților. Dar Ermanaric nu se luptase cu ei în anul acela. 
Raidul fusese o faptă pe care Embrica şi Fritia o făcuseră 
singuri şi în propriul lor folos, aşa cum ar fi întreprins un 
negoţ. Îşi câştigaseră comoara în mod cinstit şi prin urmare 
ea trebuia să le aparţină. 

Ciondăneala se lungi şi se înfierbântă atât în consiliu cât 
şi în preajma chioşcurilor aşezate pe afară. Această 
neînțelegere nu prea avea legătură cu legea; era mai 
degrabă vorba de voinţa fiecăruia, căci nici unul nu voia să 
cedeze. Vorbele Ulricăi, spuse atât de fiii ei cât şi de trimişii 
lor, convinseră pe destui că deşi Tharasmund dispăruse - 
tocmai pentru că Tharasmund nu mai trăia - cel mai bine le- 
ar prii ca regele să fie potolit. 

Nu aprobaseră chiar cu toţii, iar unii nu îndrăzniră să fie 
de acord. De aceea goții votară în cele din urma să se 
împartă comoara în trei părţi egale, una pentru Ermanaric 
şi câte una pentru fiii lui Embrica şi Fritla. Cum oamenii 
regelui îi omorâseră şi pe aceştia, cele două treimi îi 
reveneau lui Randwar, copilul vitreg. El devenea bogat 
peste noapte. 

Ermanaric plecă palid şi tăcut de la acea adunare. Trecu 
multă vreme până să îndrăznească cineva a-i spune vreo 
vorbă. Sibicho avu curajul acesta. Il trase deoparte şi 
discutară ore în şir. Nimeni n-a auzit ce şi-au spus; dar după 
aceea Ermanaric s-a mai luminat la faţă. 

Când se află despre asta la Heorot, Randwar mormăi în 
barbă că dacă nevăstuica era fericită atunci toate păsările 
aveau să tragă toate ponoasele. Restul anului trecu însă în 
pace şi linişte. 

În vara anului următor, care fusese la fel de liniştit, se 
întâmplă un lucru de mirare. Pe drumul dinspre vest, aşa 
cum se întâmpla întotdeauna, apăru Rătăcitorul. Liuderis 
plecă în fruntea câtorva bărbaţi să-l întâmpine şi să-l 
escorteze. 

— Ce mai face Tharasmund şi neamul lui? întrebă nou- 
venitul. 

— Cum adică? îi răspunse  Liuderis ca  trăsnit. 
Tharasmund a murit, stăpâne. Ai uitat? Ai fost şi tu la 
ospăţul de îngropăciune. 

Bătrânul cărunt rămase rezemat în suliță, ca un om lovit 
de fulger. Celorlalţi li se păru dintr-o dată că ziua era mai 
puţin caldă şi însorită decât înainte. 

— Aveţi dreptate, spuse el în cele din urmă, însă prea 
încet ca să fie auzit. M-am înşelat eu. 

Scutură din umeri, ridică privirea spre călăreţi şi 
continuă, de astă dată mai tare: 

— M-au apăsat multe gânduri în ultima vreme. lertaţi-mă, 
dar mi-am dat seama că nu pot rămâne în ospeţie la voi. 
Transmiteţi-le cele bune tuturor. Ne vedem altă dată. 

Se întoarse pe călcâie şi porni cu paşi mari în direcţia din 
care venise. 

Oamenii se uitară lung, se mirară, îşi făcură semn să 
îndepărteze răul. Un văcar sosi la câtva timp după aceea şi 
povesti că Rătăcitorul îl întâlnise într-o poiană şi-l întrebase 
cu de-amănuntul despre moartea lui Tharasmund. Nimeni 
nu ştia ce putea să le aducă o asemenea purtare, deşi o 
servitoare creştinată de la palat spuse că asta arăta că 
vechii zei erau pe ducă. 

Cu toate astea, fiii lui Tharasmund îl primiră pe Rătăcitor 
cu respectul cuvenit când el se întoarse în toamnă. Nu 
îndrăzniră să-l întrebe ce neînțelegere se petrecuse cu 
câtva timp în urmă. De astă dată şi el era mai deschis decât 
înainte şi în loc să stea doar o zi sau două rămase două 
săptămâni. Oamenii băgară de seamă câtă atenţie le 
acorda celor doi tineri, Swanhild şi Alawin. 

Sigur că vorbi mai pe îndelete cu Hathawulf şi Solbern. l- 
a îndemnat să pornească, fie separat, fie împreună, spre 
vest în anul acela, aşa cum făcuse şi tatăl lor în tinereţe. 

— Are să vă fie de mare folos să cunoaşteţi ţările din 
Imperiul Roman şi să creşteţi prietenia cu neamurile 
voastre din rândul vizigoților, spuse el. Aş putea să merg şi 
eu cu voi drept călăuză, sfătuitor şi interpret. 

— Mă tem că nu putem, răspunse Hathawulf apăsat de 
gânduri. Încă nu. Hunii se strâng tot mai puternici şi 
îndrăzneţi. lar au început să năvălească în tărâmurile de la 
margine. Oricât de puţin l-am iubi pe regele Ermanaric 
trebuie să-i dăm dreptate când zice că-n vara ce vine o să 
pornim război; iar eu şi Solbern n-am vrea să trecem drept 
lipsiţi de bărbăţie. 

— Aşa e, spuse fratele lui, şi nu numai de dragul onoarei. 
Până acum regele şi-a ascuns mânia, dar nu e un secret că 
nu ne iubeşte nicidecum. Dacă ne alegem cu renumele de 
laşi sau puturoşi şi-apoi s-ar întâmpla să apară vreo 
ameninţare, cine o să mai îndrăznească să ni se alăture? 

Rătăcitorul păru mai întristat de acest răspuns decât ar fi 
fost de aşteptat. După ce se gândi, el spuse: 

— Bine, Alawin o să împlinească doisprezece ani e prea 
tânăr ca să meargă cu voi, dar destul de copt ca să meargă 
cu mine. Lăsaţi-l măcar pe el. 

Îi îngăduiră asta şi Alawin sări în sus de bucurie. 
Văzându-l cum ţopăia în jurul lor, Rătăcitorul clătină din cap 
şi murmură: 

— Cât de mult mai seamănă cu Jorith. Chiar aşa, 
genealogia lui se apropie de a ei pe ambele ramuri. Apoi, 
pe un ton vioi către Hathawulf: cât de bine vă înţelegeţi cu 
el, tu şi Solbern? 

— Chiar foarte bine, spuse căpetenia luată prin 
surprindere. E flăcău de treabă. 

— Nu vă certaţi niciodată cu el? 

— Nu, numai atunci când se arată mai obraznic decât i-ar 
sta bine. Hathawulf îşi mângâie barba tinerească şi 

mătăsoasă. Da, mama noastră îşi mai varsă năduful asupra 
lui. Întotdeauna păstrează ranchiună. Dar orice-ar spune 
unii smintiţi cu limba slobodă, pe fiii ei nu-i ţine scurt din 
frâu. Dacă spusele ei ni se par înțelepte, le urmăm, dacă 
nu, nu. 

— Păstraţi-vă cu grijă bunătatea unii faţă de ceilalţi. 
Vorbele Rătăcitorului păreau mai curând imploratoare decât 
sfătuitoare sau poruncitoare. Asta se găseşte atât de greu 
pe lume... 

Ţinându-se de cuvânt, se întoarse în primăvară. 
Hathawulf îi pusese la dispoziţie lui Alawin haine potrivite, 
cai, însoțitori, aur, precum şi blănuri pentru a le negoţa. 
Rătăcitorul le arătă darurile preţioase pe care le ducea cu el 
şi care aveau să deschidă calea şi inimile oamenilor în ţări 
străine. Luându-şi rămas bun, îi strânse la piept pe cei doi 
fraţi şi pe sora lor. 

Rămaseră locului urmărind caravana îndepărtându-se. 
Alawin părea atât de mic, iar părul lui blond şi fluturând în 
vânt părea să strălucească pe lângă albastrul şi cenuşiul 
care călăreau alături de el. Nici unul nu puse în cuvinte 
gândul care le dădea târcoale: cât de mult le amintea 
imaginea asta de faptul că Wodan era zeul care conducea 
în depărtări sufletele celor morţi. 

Dar după ce trecu un an întreg toată lumea reveni 
teafără. Picioarele şi braţele lui Alawin se lungiseră şi se 
împliniseră, vocea îi era mai groasă, iar el ardea de 
nerăbdare să povestească ce văzuse, auzise sau făcuse. 

Hathawulf şi  Solbern aveau veşti mai puţin 
îmbucurătoare. Războiul purtat în vara ce trecuse împotriva 
hunilor nu dusese la izbândă. Intotdeauna războinici 
îngrozitori şi iscusiţi atunci când erau călare, oamenii 
câmpiei învăţaseră acum să atace sub controlul nemilos al 
unor conducători şireţi. Nu-i dovediseră pe goți în nici una 
dintre  sălbaticele bătălii care avuseseră loc, dar 
provocaseră pierderi grele şi nu se putea spune că 
suferiseră o înfrângere. Măcinată de atacuri furişe, 

înfometată şi fără trofee şi prăzi, armia lui Ermanaric 
trebuise în cele din urmă să se întoarcă acasă traversând 
pusta înierbată. Anul acesta nu avea cum să mai încerce 
din nou; fusese vlăguit de puteri. 

Aşa se face că era o uşurare să-l asculte pe Alawin seară 
de seară, când oamenii se adunau să bea ceva. Pământurile 
mult lăudate ale Romei trezeau visuri în ei. Cu toate astea, 
unele dintre cele povestite de Alawin aduceau câte-o 
încruntare pe fruntea lui Hathawulf sau a lui Solbern, 
nedumerire pe chipurile lui Randwar şi al Swanhildei şi 
câte-o izbucnire furioasă din partea Ulricăi. De ce călătorise 
Rătăcitorul atât de departe? 

Nu condusese grupul întâi pe mare spre Constantinopol, 
aşa cum făcuse cu Tharasmund. În schimb, îl dusese pe 
uscat către ţinuturile vizigoților, unde rămăseseră luni 
întregi. Au adus omagii lui Athanaric, păgânul, dar au stat 
mai mult la curtea creştinului Frithigern. Adevărat, nu 
numai că acesta din urmă era mai tânăr, dar avea deja 
forţe mai numeroase sub călcâi decât primul, chiar dacă 
Athanaric îi prigonea pe creştini în regatul peste care 
domnea. 

Când în cele din urmă Rătăcitorul primise încuviinţare să 
intre în Imperiu şi traversase Dunărea în Moesia, mai 
zăbovise printre goții creştinaţi, pe la aşezările întemeiate 
de Ulfilas, şi-l încurajase pe Alawin să-şi facă şi pe-aici 
prieteni. Mai târziu, grupul vizitase oraşul Constantinopol, 
dar nu stătuse îndelung. Rătăcitorul îşi dedicase mult timp 
ca să-i explice tânărului care erau obiceiurile romane. 
Plecaseră din nou spre nord la sfârşitul toamnei şi 
petrecuseră iarna la curtea lui Frithigern. Vizigoţii îi 
îndemnaseră să se boteze şi Alawin fusese cât pe-aci s-o 
facă după ce văzuse bisericile şi alte lucruri impunătoare 
de-a lungul Cornului de Aur. În cele din urmă însă refuză - 
dar politicos - explicând că nu trebuie să-i învrăjbească pe 
fraţii săi. Frithigern nu s-a supărat prea tare, mulţumindu-se 
să spună: 


216 


— Îţi doresc să vină curând ziua în care lucrurile se vor 
schimba în ceea ce te priveşte. 

De cum venise primăvara şi noroaiele drumurilor se mai 
uscaseră, Rătăcitorul l-a condus acasă pe tânăr şi pe 
oamenii lui. El nu a mai rămas. 

In vara aceea Hathawulf s-a căsătorit cu Anslaug, fata 
căpeteniei taifalilor. Ermanaric încercă să împiedice această 
alianţă. 

La scurtă vreme după aceea, Randwar îl căută pe 
Hathawulf şi-l întrebă dacă puteau vorbi între patru ochi. 

Inşeuară caii şi plecară călare peste păşuni. Era o zi cu 
vânt, prevestitoare de furtună pentru ierburile roşiatice ce 
se legănau pe mile şi mile împrejur. Norii de un alb orbitor 
se fugăreau în adâncimile albastre; umbrele lor alergau pe 
deasupra lumii. Păsări numai bune de vânat ţâşneau de sub 
picioarele cailor, iar în înalt se rotea un şoim la pândă. 
Răcoarea vântului era amestecată cu aroma pământului 
încălzit de soare. 

— Cred că ştiu ce doreşti, spuse Hathawulf cu şiretenie. 

Randwar îşi trecu o mână prin coama roşcovană. 

— Da. O vreau de soţie pe Swanhild. 

— Hm... Ea pare să se simtă bine în preajma ta. 

— Până la urmă vom fi împreună! strigă Randwar. Îşi 
puse frâu izbucnirii: ar fi bine şi pentru tine. Sunt bogat; şi 
pământuri multe şi nedesţelenite aşteaptă să le lucrez în 
ţara greuntungilor. 

Hathawuulf îl privi încruntat: 

— Asta e cam departe. Aici ne-am putea ajuta unii pe 
alţii. 

— Mulţi gospodari de acolo mă aşteaptă cu braţele 
deschise. N-o să pierzi un tovarăş, o să câştigi un aliat. 

Hathawulf zăbovi însă cu răspunsul până când Randwar 
nu se mai stăpâni: 

— Asta se va întâmpla oricum. Dorinţa ce-o avem în inimi 
o să se împlinească. Mai bine ai accepta voia lui Weard. 

— Te cam pripeşti, spuse căpetenia cu blândeţe, deşi 
amărăciunea răzbătea din vocea lui. Credinţa ta că doar 
simţămintele dintre bărbat şi femeie sunt de-ajuns ca să 
ducă la o căsătorie durabilă - judecata asta nu-ţi face deloc 
cinste. Dacă aţi fi lăsaţi în voia voastră, cine ştie ce-aţi 
putea face din lipsă de înţelepciune?! 

Randwar rămase fără grai. Înainte de-a apuca să se 
înfurie, Hathawulf puse o mână pe umărul lui şi urmă 
zâmbind, puţin întristat: 

— N-am voit să te insult. Vreau doar să te fac să gândeşti 
de două ori. Nu-ţi stă în fire, ştiu asta, dar îţi cer să încerci. 
De dragul Swanhildei. 

Randwar dovedi că-şi putea ţine gura. 

Când se întoarseră, Swanhild se grăbi să iasă în curte. 

Îl apucă de genunchi pe fratele ei. Nerăbdarea ei se vădi 
îndată: 

— Of, Hathawulf, s-a aranjat totul, nu-i aşa? Ai spus da, 
ştiu că-i aşa. Niciodată nu m-ai făcut să mă simt atât de 
fericită. 

Urmarea a fost că în toamna aceea un uriaş ospăț de 
nuntă s-a desfăşurat cu dansuri şi chiote în Heorot. Pentru 
Swanhild petrecerea a fost umbrită doar de faptul că 
Rătăcitorul nu venise. Fusese sigură că el avea s-o 
binecuvânteze pe ea şi pe omul ei. Nu era el Veghetorul 
asupra acestei familii? 

Între timp, Randwar trimise oameni spre est la 
proprietăţile lui. Ei ridicară o casă nouă acolo unde se 
ridicase cândva casa lui Embrica şi o aranjară cum se 
cuvine. Tânăra pereche călători într-acolo într-o companie 
strălucitoare, Swanhild duse peste prag buchetele de 
brebenei care reprezentau binecuvântarea din partea Frijei, 
Randwar dădu un ospăț pentru vecini. Şi-aşa începu viaţa 
lor de tineri căsătoriţi. 

Dar oricât de mult şi-ar fi iubit soţia, el începu curând să 
lipsească zile întregi. Umbla călare prin ţara greutungilor, 
vrând să-i cunoască locuitorii. Când i se părea că vreunul e 

mai înţelept, Randwar îl lua deoparte şi discuta cu el despre 
alte lucruri decât animale, comerţ sau huni. 

Într-o zi mohorâtă de dinaintea solstițiului, când 
începuseră să cadă primii fulgi de zăpadă pe pământul 
îngheţat, dulăii se porniră să latre. Randwar îşi luă o suliță 
pe care o ţinea lângă uşă şi ieşi afară să vadă ce se 
întâmplă. Două slugi mătăhăloase veniră şi ele înarmate 
după el. Dar când zâri silueta înaltă care păşise în curte, 
Randwar îşi înfipse sulița în pământ şi strigă: 

— Trăiască! Bun venit! 

Auzind că nu o ameninţă nici o primejdie, Swanhild se 
grăbi să iasă. Ochii, părul ei strâns sub o broboadă 
femeiască şi rochia albă care îi arăta statura firavă erau 
singurele lucruri strălucitoare în peisajul acela. Nu-şi 
ascunse bucuria: 

— Oh, Rătăcitorule, dragul meu Rătăcitor, bine-ai venit! 

El păşi până mai aproape şi Swanhild reuşi să-i vadă 
chipul ascuns de pălăria căzută pe ochi. Duse mâna la gură 
şi rămase o clipă fără glas. 

— Dar de ce eşti îndurerat? şopti ea. Sau nu-i aşa? Ce s-a 
întâmplat? 

— Îmi pare rău, răspunse bătrânul şi cuvintele căzură ca 
nişte lespezi grele. Unele lucruri trebuie să rămână secrete. 
N-am venit la nunta voastră pentru că n-am vrut să vă stric 
bucuria. Acum însă... Hai, Randwar, am făcut un drum greu. 
Lăsaţi-mă să mă odihnesc puţin înainte de a vorbi despre 
asta. Să bem ceva fierbinte şi să ne amintim de vremurile 
de odinioară. 

Ceva din vechiul lui interes licări în seara aceea când un 
bărbat cântă o baladă despre ultima incursiune în ţara 
hunilor. Îi răsplăti cu poveşti noi, deşi mai lipsit de vioiciune 
decât altădată, ca şi cum nu l-ar fi tras inima la asta. 
Swanhild oftă fericită. 

— Abia aştept să-mi văd copiii aşezaţi în jurul tău să te 
asculte, spuse ea, cu toate că încă nu aştept unul prea 
curând. Nu se temu când îl văzu tresărind. 

În ziua următoare plecă însoţit de Randwar. Rămaseră 
împreună ore în şir. Mai târziu, greutungul îi spuse femeii 
lui: 

— M-a speriat mereu cu ura ce ne-o poartă Ermanaric. A 
zis că ne aflăm în domeniul tribal al regelui, puterea 
noastră încă nu s-a înfiripat, în vreme ce bogăţia noastră e 
o ispită sclipitoare. Vrea să îngrădim pământul şi să plecăm 
de-aici - cât mai departe, către ţara goților de apus - 
curând. Bineînţeles că nici n-am vrut să aud. Orice-ar zice 
Rătăcitorul, dreptul şi onoarea sunt cele mai importante. 
Ştia deja că am stat la sfat cu oamenii ca să ne unim 
împotriva, regelui, să rezistăm în faţa tiraniei lui trufaşe şi 
de-o fi nevoie să luptăm. Rătăcitorul a spus că nu-i chip să 
ţin ascuns aşa ceva şi că e o dorinţă nechibzuită. 

— Şi ce i-ai răspuns la toate astea? întrebă femeia pe 
jumătate temătoare. 

— Păi i-am spus că goții liberi au dreptul să-şi deschidă 
sufletele şi minţile unii în faţa celorlalţi. Şi i-am amintit că 
părinţi mei vitregi n-au fost răzbunaţi încă. Dacă zeii nu vor 
să facă dreptate, atunci trebuie s-o înfăptuiască oamenii. 

— Mai bine i-ai da ascultare. Ştie mai multe decât o să 
ştim noi vreodată... 

— N-am de gând să încerc nimic necugetat. O să aştept 
să-mi surâdă norocul. De mai mult nici n-am nevoie. 
Oamenii mor şi înainte de a le veni vremea; dacă oameni 
buni ca Tharasmund, de ce nu şi răi ca Ermanaric? Nu, 
draga mea, n-o să plecăm niciodată de frică de pe 
pământurile astea care aparţin fiilor noştri încă nenăscuţi. 
Aşadar, trebuie să ne pregătim şi să ne apărăm. Randwar o 
trase pe Swanhild la piept. Hai, spuse el râzând, să începem 
ceva pentru copiii aceia. 

Rătăcitorul nu reuşi să-l clintească din hotărârea lui şi 
după alte câteva zile îşi luă rămas bun. 

— Când te vom revedea din nou? întrebă Swanhild când 
ajunseră în pragul uşii. 

— Cred că... se opri fulgerat. Nu pot. O, fată, ce mult 
semeni cu Jorith! 

O îmbrăţişă, o sărută şi, lăsând-o, plecă în grabă. 
Oamenilor nu le veni să creadă când îl auziră plângând. 

Când se întoarse însă printre teuringi nimic nu-i trăda 
tulburarea. Veni des în lunile care urmară atât la Heorot cât 
şi pe la gospodăriile ţăranilor liberi, printre negustori de 
mărunţişuri sau simpli lucrători ai câmpului sau marinari. 

Chiar dacă veneau de la el, sfaturile pe care le dădea 
erau aceptate fără multă discuţie. Îi îndemna să ţină 
legături mai strânse cu cei din apus. Nu era vorba doar de 
câştig din comerţ. Dacă s-ar fi abătut urgii asupra lor aduse 
de huni, zicea el, atunci ar avea încotro să plece. Vara 
următoare să trimită oameni cu daruri pentru Frithigern 
care le va garanta toate acestea; şi să aibă pregătite vase, 
căruţe, îmbrăcăminte şi hrană; iar mulţi dintre ei să înveţe 
despre ţările aflate în drum spre goții de apus şi despre 
felul în care ar putea trece pe acolo nevătămaţi. 

Ostrogoţii se minunară şi murmurară. Se întrebau cum se 
poate înmulţi negoţul la o asemenea distanţă şi ca urmare 
nu erau dornici să-şi rişte roadele muncii sau bogăţia. Cât 
privea ideea de a-şi lasa casele, asta li se părea de 
negândit. Oare Rătăcitorul spunea adevărul? Ce era el de 
fapt? Deseori era numit zeu şi părea să fie cunoscut multor 
generaţii; dar niciodată nu cerea nimic pentru sine. Putea fi 
vreun spiriduş, vreun vrăjitor sau - mai ziceau creştinii - un 
diavol trimis ca să-i ducă pe oameni în ispită. Sau se 
prostise pur şi simplu la bătrâneţe? 

Rătăcitorul o ţinea una şi bună. Unii, cei care ascultau, 
găseau că merita să se mai gândească la vorbele lui; iar pe 
unii mai tineri vorbele lui îi înflăcărau. Printre aceştia se 
număra şi Alawin - dar Hathawulf rămânea pe gânduri, iar 
Solbern se trăgea deoparte să n-audă. 

Rătăcitorul merse încoace şi încolo, vorbind, plănuind, 
dând porunci. Puțin înainte de echinoxul de toamnă reuşiră 
să realizeze un schelet a ceea ce dorea să facă. Aur, bunuri, 

oameni care să le administreze se aflau acum la curtea lui 
Frithigern dinspre apus; Alawin avea să meargă acolo în 
anul următor pentru a înlesni un comerţ mai cuprinzător, 
căci nu avea importanţă ce vârstă avea; de la Heorot şi de 
la alte numeroase case, locuitorii puteau pleca în cel mai 
scurt timp în caz de nevoie... 

— Te-ai ostenit pentru noi, îi spuse Hathawulf înainte de 
plecarea lui de la palat. Dacă vii din partea Anselor, atunci 
ele nu-s neobosite. 

— Nu, oftă Rătăcitorul. Şi ele vor pieri odată cu 
prăbuşirea acestei lumi. 

— Dar asta se va întâmpla peste mult timp. 

— Şi până acum s-au prăbuşit în ruină lumi după lumi, 
fiule, şi tot astfel se va întâmpla şi-n anii ce vin. Am făcut 
pentru voi tot ce mi-a stat în putinţă. 

În sală intră Anslaud, soţia lui Hathawulf, care voia să-şi 
iar rămas bun. La pieptul ei sugea primul lor născut. 
Rătăcitorul privi îndelung la copil. 

— În el este ziua de mâine, şopti dus se gânduri. 

Nimeni nu înţelese ce voise să spună. Curând plecă pe 
jos şi dispăru pe drumul pe care frunzele abia căzute erau 
învârtejite de rafale reci de vânt. 

Şi la puţin timp după aceea, la Heorot ajunseră veşti 
groaznice. 

Regele Ermanaric dăduse ştire că voia să atace ţara 
hunilor. N-avea să fie un război adevărat, pentru că cel 
dinainte dăduse greş. De aceea nu chemă luptători, ci folosi 
doar trupele sale compuse din gărzi, câteva sute de 
războinici cunoscuţi lui şi credincioşi. Hunii călcaseră din 
nou graniţele. Voia să-i pedepsească. Cu o lovitură 
fulgerătoare şi puternică aveau să ucidă măcar o mulţime 
de vite. Cu puţin noroc putea lua prin surprindere câteva 
tabere de-ale lor. Goţii încuviinţară când vestea ajunse la 
ei. Se vor îngrăşa corbii estului şi lupii murdari ai stepelor 
să se ducă-n drumul lor, acolo unde strămoşii lor i-au 
lepădat în lume. 

Dar după ce-şi strânse trupele, Ermanaric nu le conduse 
prea departe. Ajunseră pe-neaşteptate la casa lui Randwar 
după ce, dintr-un capăt în altul al orizontului, puseseră foc 
caselor tuturor prietenilor lui. 

Lupta nu ţinu mult, aşa de mare era forţa pe care o 
ridicase regele împotriva unui tânăr nepregătit. Împins cu 
brutalitate, cu mâinile legate la spate, Randwar se împletici 
în curtea casei lui. Sângele curgea şi-i năclăia părul. 
Ucisese vreo trei sau patru dintre cei care săriseră pe el, 
dar aceia primiseră poruncă să-l prindă viu şi-l zdrobiseră 
cu măciuci şi cu capetele lăncilor până se prăbuşise la 
pământ. 

Era o seară mohorâtă şi se stârnise un vânt şfichiuitor. 
Crâmpeie de fum se fugăreau printre ruine. Soarele 
apunând părea să fi luat şi el foc. Câţiva apărători morţi 
zăceau răspândiţi pe pietrele din curte. Swanhild stătea 
mută în strânsoarea a doi războinici aflaţi în apropierea lui 
Ermanaric, acesta fiind călare. Nu înţelegea ce se 
întâmplase, ca şi când nimic n-ar fi fost real în afara 
copilului care-i ţuguia pântecul. 

Oamenii regelui îl aduseră pe Randwar în faţa lui. El privi 
în jos către prizonier. 

— Hei, spuse el în loc de salut, ce-ai de spus în apărarea 
ta? 

Randwar vorbi împleticit, deşi îşi ţinu capul semet: 

— Că nu am năvălit hoţeşte asupra unuia care nu mi-a 
făcut nici un rău. 

— Da, bine. Cu degetele unei mâini, Ermanaric îşi 
pieptăna barba încărunţită. Da, cum zici. E drept să 
unelteşti împotriva stăpânului tău? Drept e să umbli de 
colo-colo şi să-l vorbeşti de rău? 

— Eu... n-am făcut nimic din toate astea... am vrut doar 
să apăr onoarea şi libertatea... goților... 

Randwar nu reuşi să spună mai mult, căci simţea o 
arsură şi o uscăciune în gât. 

— Trădătorule! răcni Ermanaric şi porni să tune şi să 
fulgere împotriva lui. 

Randwar rămase cu umerii plecaţi, în durerea lui, fără să 
audă prea multe. 

Când văzu acestea, Ermanaric puse capăt tiradei: 

— De-ajuns! spuse el. Spânzuraţi-l şi lăsaţi-l hrană, 
ciorilor ca pe orice hoţ. 

Swanhild se zbătu şi ţipă. Randwar îi aruncă o privire 
tulbure Swanhildei înainte de a se întoarce spre rege pentru 
a-i răspunde: 

— De mă vei spânzura, o să merg la Wodan, strămoşul 
meu. El.... el mă va răzbuna... 

Ermanaric îşi repezi un picior în faţă şi-l lovi pe Randwar 
în gură: 

— În furci cu el! 

O bârnă a unei magazii era mai scoasă în afară. Oamenii 
aruncaseră deja o frânghie pe după ea. Puseră laţul în jurul 
gâtului lui Randwar, îl ridicară şi legară frânghia. Se zbătu 
mult până să-şi dea duhul şi să se legene în vânt. 

— Da, Rătăcitorul are să te pedepsească, Ermanaric! ţipă 
Swanhild. lţi arunc blestemul văduvei, ucigaşule! ŞIi-l chem 
pe Wodan împotrivă-ţi! Rătăcitorule, du-l în cea mai 
îngheţată temniţă din lumea de sub pământ! 

Greutungii se cutremurară, făcură semn de pază, duseră 
mâinile la talismane. Până şi Ermanaric era neliniştit. 
Cocoţat pe cal în preajma lui, Sibicho hămăi: 

— İşi cheamă strămoşul vrăjitor ? Nu-i lăsa viaţă! Scapă 
pământul de sângele spurcat care-i curge prin vine! 

— Da, spuse Ermanaric căpătând puţin curaj. 

Dădu poruncă straşnică. 

Mai degrabă frica decât alte simţăminte îi grăbi pe 
oameni. Cei care o ţineau pe Swanhild o loviră până ce căzu 
la pământ, apoi o împinseră cu picioarele până în mijlocul 
curţii. Zăcea pe piatră fără cunoştinţă. Călăreţii se buluciră 
în jurul ei, dând pinteni cailor care nechezau şi se ridicau în 
două picioare. Când se retraseră, pe pământ nu mai 

rămăseseră decât cioburi albe de oase şi o pastă 
însângerată. 

Căzu noaptea. Ermanaric îşi conduse trupa în casa lui 
Randwar pentru un ospăț al victoriei. Dimineaţa găsiră 
comoara şi la plecare o luară cu ei. Frânghia de care se 
legăna Randwar scotea un uşor scârţâit deasupra 
rămăşiţelor Swanhildei. 

Acestea erau veştile pe care le aduseseră oamenii la 
Heorot. Îngropaseră morţii în grabă. Mulţi nu îndrăzniseră 
să facă nimic în plus, însă unii dintre greutungi doreau 
răzbunare la fel ca toţi teuringii. 

Fraţii Swanhildei fură cuprinşi de o furie şi de o mâhnire 
fără margini. Ulrica rămase rece, închisă în sine. Însă când 
se întrebară cu toţii ce era de făcut, cu toate că vecinii şi 
căpeteniile de trib veniră la ea din toate părţile, îşi trase fiii 
deoparte şi vorbiră tustrei până se lăsă întunericul 
neliniştitor. 

Cei trei intrară în sală. Spuseră că s-au hotărât. Cel mai 
bine era să lovească pe dată. Adevărat, regele se va păzi şi 
va ţine pe lângă dânsul toată garda măcar o vreme. Şi 
totuşi, din relatările martorilor care văzuseră hoarda 
regelui, aceasta nu depăşea ca număr pe cei strânşi în sală 
în această seară. Un atac prin surprindere, dat de bărbaţi 
neînfricaţi, putea să o spulbere. lar dacă ar mai aştepta, i-ar 
da lui Ermanaric răgazul de care acesta avea nevoie şi pe 
care fără îndoială îl căuta pentru a zdrobi până şi pe ultimul 
got răsăritean care mai rămăsese liber. 

Bărbaţii îşi urlară dorinţa de luptă. Tânărul Alawin li se 
alătură. Dar deodată uşa se deschise şi apăru Rătăcitorul. 
Neînduplecat, ceru ca ultimul născut din Tharasmund să 
rămână locului, după care plecă înapoi în noapte şi vânt. 

Neînfricaţi, Hathawulf, Solbern şi oamenii lor porniră în 
zorii zilei. 


1935 

Fugisem să-mi caut refugiu lângă Laurie. Dar a doua zi, 
când am intrat în casă după o plimbare lungă, nu am găsit- 
o pe ea aşteptându-mă. In schimb, din fotoliul meu s-a 
ridicat Manse Everard. Pipa lui făcuse ca aerul să fie tulbure 
şi greu... 

— Hm? am reuşit să îngaim. 

S-a apropiat. l-am simţit paşii. Aşa cum era, înalt şi 
ciolănos, părea să mă copleşească. Chipul îi era lipsit de 
expresie. Fereastra din spatele lui îl încadra cu albastrul 
cerului. 

— Nu s-a întâmplat nimic cu Laurie, mi-a spus cu o voce 
mecanică. Am rugat-o să lipsească puţin. E îndeajuns de 
dureros pentru tine şi n-ai mai suporta s-o vezi şi pe ea 
şocată şi mâhnită. 

M-a luat de cot. 

— Stai jos, Carl. Ai trecut printr-o încercare grea, asta se 
vede. Mi-am închipuit c-o să-ţi iei o vacanţă, greşesc? 

M-am prăbuşit moale în fotoliu şi am rămas cu privirea 
rătăcită în covor. 

— Trebuia, am bolborosit. O să văd dacă n-am uitat ceva, 
dar mai întâi... Doamne, a fost groaznic. 

— Nu. 

— Ce-ai spus? 

Am ridicat ochii spre el. Stătea în faţa mea dominator, cu 
picioarele desfăcute, mâinile în şolduri. 

— Iţi spun că nu pot. 

— Ba poţi, şi-o vei face, a mârâit el. Te întorci cu mine la 
bază. Imediat. Ai dormit o noapte. Să ştii că vei rămâne 
doar cu ea până vom rezolva totul. Şi fără tranchilizante. Va 
trebui să simţi totul cu acuitate, aşa cum se întâmplă. Va 
trebui să ai toate simţurile treze. Pe de altă parte, nimic nu 
ajută ca durerea când e vorba să te lecuieşti pentru 
totdeauna. Şi probabil că mai important e ca dacă nu te laşi 
pătruns de durere, n-o să scapi niciodată de ea. Vei rămâne 
un om bântuit de fantome. Patrula merită o soartă mai 
bună. La fel şi Laurie. Ba chiar şi tu. 

— Ce vrei să spui? am întrebat în timp ce groaza îmi 
dospea în suflet. 

— Trebuie să termini ce-ai început. Cu cât mai curând cu- 
atât mai bine; pentru tine în primul rând. Cum te-ai putea 
bucura de vacanţă dacă ai şti că ţi-au rămas datorii 
neîndeplinite? Te-ai simţi distrus. Nu, fă-ţi treaba imediat, 
las-o la locul ei în linia temporală în care-i este locul; abia 
după aceea poţi să te odihneşti şi să începi să-ţi revii. 

Am scuturat din cap, nu în semn de protest, ci de 
nedumerire. 

— Am greşit undeva? Cum ? Mi-am făcut rapoartele la 
vreme. Dacă am luat-o din nou razna, de ce nu m-a chemat 
vreun ofiţer ca să-mi explice? 

— Asta e ceea ce şi fac acum, Carl. 

O undă de blândeţe a răzbătut în glastil lui Everard. S-a 
aşezat în faţa mea şi şi-a făcut de lucru cu pipa. 

— Buclele cauzale sunt adesea fenomene foarte subtile, 
a spus el. 

În ciuda tonului calm, fraza m-a zguduit şi m-a trezit la 
realitate. A întărit cu o mişcare din cap. 

— Da... Avem acum un exemplu. Călătorul prin timp 
devine o cauză a acelor evenimente de care se ocupă sau 
pe care le studiază.. 

— Ba nu... Manse. Cum asta? am protestat eu. N-am uitat 
principiile. Tot timpul le-am avut vii în minte, oriunde şi 
oricând. Sigur, am devenit o părticică a trecutului, dar una 
care s-a potrivit cu ceea ce exista deja. Am mai discutat 
despre asta şi în cursul anchetei şi am corectat greşelile pe 
care le făcusem. 

Bricheta lui Everand s-a aprins cu un pocnet care m-a 
surprins. 

— Am spus că pot fi foarte delicate, a repetat el. Am 
cercetat mai îndeaproape cazul tău, în primul rând pentru 
că am intuit ceva, am avut un sentiment neliniştitor că ceva 
nu e în ordine. Asta a presupus ceva mai mult decât simpla 
lectură a rapoartelor tale care, apropo, sunt satisfăcătoare. 

Numai că se dovedesc pur şi simplu insuficiente. Nu trebuie 
să-ţi cauţi vină pentru asta. Chiar dacă, ai fi avut o 
experienţă îndelungată, probabil că ţi-ar fi scăpat 
implicaţiile, întrucât ai fost strâns legat de evenimente. Eu 
unul a trebuit să mă afund în studierea acelui mediu şi l-am 
parcurs de la un capăt la celălalt de câteva ori până m-am 
lămurit pe deplin. 

Trase un fum din pipă. 

— Să lăsăm deoparte detaliile tehnice, a continuat el. În 
esenţă, Rătăcitorul tău a devenit mai puternic decât ţi-ai 
închipuit. Rezultă că poemele, povestirile, tradiţiile care-au 
circulat vreme de secole, transformându-se, amestecându- 
se cu altele, influenţându-i pe oameni - o parte dintre ele l- 
au avut pe el ca sursă. Nu Wodan cel mitic, ci persoana prin 
prezenţa fizică, tu însuţi. 

Simţisem că despre asta era vorba şi am încercat să 
găsesc argumente cu care să mă apăr. 

— Un risc calculat încă de la început, am replicat. Nu-i 
ceva neobişnuit. Nu-i o tragedie dacă apar astfel de reacţii 
de răspuns. Echipa mea descoperă doar cuvinte, pe cale 
orală sau scrisă. Ceea ce le-a dat naştere nu interesează. 
Dacă printre acei indivizi a existat un bărbat pe care l-au 
luat drept zeu de-al lor... nu are nici o importanţă pentru 
istoria ulterioară, atâta vreme cât omul nu a abuzat de 
poziţia lui. Am ezitat o clipă. Aşa e? ... 

Mi-a spulberat pe dată speranţele firave. 

— Nu în mod necesar. In cazul de faţă, sigur nu. O buclă 
cauzală incipientă e întotdeauna primejdioasă, ştii asta. Ea 
poate da naştere unei vibrații rezonante şi schimbările ce 
se produc în istorie se pot multiplica în mod catastrofal. 
Singura cale de rezolvare e să închidem bucla. Când 
Viermele Ouroboros îşi prinde coada în gură el nu poate 
devora nimic altceva. 

— Dar... Manse, i-am lăsat pe Hathawulf şi pe Solbern 
plecând la moarte sigură... Bine, recunosc că am încercat 
să-i împiedic presupunând că nu avea vreo importanţă 

asupra umanităţii în ansamblu. N-am reuşit. Chiar şi-n ceea 
ce priveşte ceva atât de neînsemnat, continuum-ul a fost 
prea rigid. 

— De unde ştii că ai dat greş? Prezenţa ta de-a lungul 
generaţiilor, adevăratul Wodan, a contribuit cu ceva mai 
mult decât genele tale transmise familiei. Le-a dat curaj 
tuturor, i-a inspirat pentru a deveni măreţi. Acum, la urmă, 
bătălia împotriva lui Ermanaric pare pe muchie de cuţit. 
Fiind încredinţaţi că Wodan e de partea lor, rebelii s-ar 
putea să reuşească. 

— Poftim? Vrei să spui că - o, Manse! 

— Nu trebuie să reuşească, a spus el. 

Disperarea mea a crescut. 

— De ce nu? Cui are să-i mai pese după câteva decenii, 
ca să nu mai vorbim de aproape un mileniu şi jumătate? 

— Păi tocmai ţie, ţie şi colegilor tăi, a spus el cu voce 
compătimitoare dar implacabilă. Ai pornit să cauţi 
rădăcinile unei anumite povestiri despre Hanther şi Sorli, 
sau ai uitat? Ca să nu-ţi mai amintesc de alţi poeţi Edici şi 
scriitori de saga dinaintea ta şi Dumnezeu ştie câţi alţi 
rapsozi dinaintea lor, care au adus modificări ce puteau 
deveni ceva cu totul diferit. În primul rând, totuşi, 
Ermanaric e o figură istorică proeminentă a epocii lui. Data 
şi felul în care a murit sunt consemnate. Evenimentele 
imediat următoare morţii lui au zguduit lumea. Nu, ăsta nu-i 
un simplu val în curgerea timpului. Se pregăteşte un vârtej. 
Trebuie să amortizăm valul şi singura cale de a realiza asta 
e să încheiem bucla cauzală, să închidem cercul. 

Am dat să articulez un zadarnic şi inutil „Cum?” dar 
coardele mele vocale şi limba au refuzat să mă asculte. 

Everard a pronunţat sentinţa: 

— Carl, îmi pare rău, mai rău decât îţi închipui. Dar 
Volsungasaga relatează că Hamther şi Sorli erau aproape 
victorioşi când, din motive necunoscute, a apărut Odin care 
i-a trădat. lar el erai tu. Nu putea fi altul în afară de tine. 

Noaptea căzuse, în sfârşit. Luna, deşi depăşise faza plină, 
încă nu se ridicase pe cer. Stelele aruncau o lumină palidă 
asupra dealurilor şi crângurilor în care sălăşluiau umbre. 
Roua începuse să licărească pe pietre. Aerul era rece, 
netulburat decât de duruitul multor copite în galop. Coifurile 
şi vârfurile suliţelor sclipeau, se ridicau şi coborau ca 
valurile în furtună. 

În cea mai mare dintre sălile castelului său, regele 
Ermanaric stătea şi bea cu fiii săi şi cu mai toţi războinicii. 
Focurile răbufneau, fâsâiau, sfârâiau în locaşurile lor de 
piatră. 

Lumina lămpilor răzbătea firavă prin fum. Coarne, 
blănuri, tapiserii, sculpturi păreau să alunece de-a lungul 
pereţilor şi stâlpilor aşa cum se furişa întunericul. Aurul 
lucea pe braţe şi în jurul gâturilor, pocalele se ciocneau cu 
clinchet, vocile răguşite se contopeau. Servitorimea umbla 
de colo-colo, gata să fie de folos. Deasupra, întunericul 
pândea de pe traverse şi umplea tavanul boltit. 

Ermanaric ar fi trebuit să se veselească. Sibicho însă nu-i 
dădea pace: 

— Stăpâne, nu trebuie să zăbovim în delăsare. Te 
încredinţez că un atac direct şi imediat asupra căpeteniei 
teuringilor ar fi primejdios, dar putem începe să lucrăm pe 
dată la surparea poziţiei lui. 

— Mâine, mâine, spuse regele, nerăbdător să scape. Nu 
osteneşti niciodată să tot urzeşti capcane şi uneltiri. 
Noaptea asta o las pentru fecioara sclavă cu dinţi frumoşi 
pe care am cumpărat-o... 

Afară se auzi larmă de corn. Un bărbat păşi împleticit pe 
scările de intrare în clădire. Avea faţa însângerată. 

— Duşmani... atacă... 

Un urlet sălbatic îi înăbuşi strigătul. 

— La ora asta? se văicări Sibicho. Şi pe nepregătite? 
Trebuie că au ucis caii venind încoace da, şi în cale au 
doborât pe toţi cei care-ar fi putut s-ajungă înaintea lor. 

Bărbaţii se ridicară ca o furtună de pe bănci şi se repeziră 
să-şi ia cămăşile de zale şi armele. Pentru că toate se aflau 
stivuite în încăperea de la intrare se produse îmbulzeală şi 
dezordine. Se auziră sudalme şi unii chiar ridicară pumnul 
să lovească. Gărzile care rămăseseră echipate săriră să 
facă zid în faţa regelui şi a celor apropiaţi lui. Intotdeauna 
ţinea vreo douăzeci complet înarmaţi. 

În curte, războinicii regelui îşi dădură viaţa ca să îngăduie 
tovarăşilor dinăuntru să se pregătească. Atacanţii îi 
copleşeau prin număr. Securile loveau cu zgomot de tunet, 
săbiile zăngăneau, cuţitele şi suliţele muşcau adânc. In 
îmbulzeala aceea cei ucişi nu se prăbuşeau la pământ; 
răniții care cădeau, nu mai reuşeau să se ridice în picioare. 

În fruntea luptătorilor, un tânăr masiv striga: 

— Wodan e cu noi! Wodan ! Wodan! Hoa ! 

Sabia lui făcea pârtie de leşuri. 

Apărătorii îmbrăcați şi înarmați în pripă îşi ocupară 
pozițiile la uşa de intrare. Tânărul cel impetuos ajunse 
primul lângă ei. Oamenii lui răzbătură în stânga şi în 
dreapta, loviră, străpunseră, zdrobiră, împinseră, rupseră 
rândul de oşteni şi trecură peste trupurile lor. 

Când avangarda pătrunse până în sala mare, oştenii fără 
platoşe sau armuri începură să dea înapoi înspăimântați. 
Atacatorii se opriră gâfâind şi conducătorul lor strigă: 

— Aşteptaţi-i şi pe ceilalţi! 

Zgomotul luptei se stinse înăuntru, deşi afară hărmălaia 
era în toi. 

Ermanaric sări în picioare pe jilţul lui mai înalt şi privi pe 
deasupra coifurilor apărătorilor săi. Cu tot semiîntunericul 
din sală îi văzu pe cei aflaţi în uşă. 

— Hathawulf Tharasmundsson, ce nouă fărădelege ai pus 
la cale să împlineşti? îi aruncă el de-a lungul încăperii. 

Teuringul îşi ridică spre înalt sabia din care picurară 
câţiva stropi de sânge. 

— Am venit să curăţăm pământul de unul ca tine, răsună 
vocea lui. 

— Bagă de seamă. Zeii îi urăsc pe trădători. 

— Da, răspunse Solbern aflat umăr la umăr cu fratele lui, 
în seara asta Wodan o să te ia, călcător de făgăduieli, şi n-o 
să te ducă la o casă a plăcerilor. 

Alţi invadatori intrară pe uşă: Liuderis îi aşeză în rânduri 
strânse. 

— Înainte! strigă Hathawulf cu glas tunător. 

Ermanaric dăduse şi el porunci. Majoritatea oamenilor lui 
nu aveau coifuri, platoşe, scuturi sau arme lungi, dar 
fiecare avea măcar un cuţit. Nici teuringii nu erau îmbrăcaţi 
în fier. Mai toţi erau ţărani liberi care nu-şi puteau permite 
decât un coif din metal şi un pieptar din toval şi care 
mergeau la bătălie doar când regele cerea mobilizare. Cei 
pe care Ermanaric îi strânsese pe lângă el erau războinici 
de profesie; oricare dintre ei putea să îngrijească de o 
gospodărie, vreo corabie sau altceva, dar întâi de toate se 
pricepea la treburile războiului. Erau bine antrenați şi 
învăţaţi să stea umăr la umăr cu ai lor. 

Oamenii regelui apucară picioare de mese şi scândurile 
care slujeau drept tăblii. Le folosiră pe acestea ca să se 
apere. După ce se retrăseseră în sală, cei care aveau securi 
tăiară reteveie din lambriuri şi din stâlpi. Pe lângă un cuţit, 
un corn de cerb înşfăcat de pe perete, capătul ascuţit al 
unui corn de băut, un pocal spart din sticlă, un retevei pe 
jumătate aprins luat din foc puteau deveni arme mortale. 
După cum se încinsese lupta - trup lângă trup, prieten în 
calea altui prieten, împingându-se, împiedicându-se unii pe 
alţii, alunecând în bălțile de sânge amestecate cu sudoare - 
sabia sau securea nu erau de mare ajutor. Suliţele şi 
țepuşele erau inutile; doar gărzile suite pe băncile de lângă 
jilţul cel mare puteau să lovească în jos. 

În felul acesta, lupta deveni surdă, oarbă, o furie 
dezlănţuită ca a Lupului. 

Insă Hathawulf, Solbern şi cei mai buni oameni ai lor îşi 
croiră drum înainte, împinseră, spintecară, retezară, 
împunseră, înjunghiară în mijlocul răcnetelor şi ţipetelor, 
bufniturilor şi pocnetelor, ca nişte mori vii de vânt - până 
când în cele din urmă se apropiară de ţinta lor. 

Acolo ei şi oştenii de casă ai regelui se luptară scut lângă 
scut, oţel contra oţel. Ermanaric nu se afla în vârtejul luptei 
ci, semeţ, se ridicase în picioare pe jilt, văzut de toţi, şi 
lovea cu sulița. Din când în când schimba câte-o privire cu 
Hathawulf sau Solbern, iar atunci fiecare rânjea plin de ură. 

Bătrânul Liuderis reuşi să spargă linia apărătorilor. 
Sângele îi ţâşnea din coapsă şi din antebraţul stâng, dar 
securea lui lovea necruţător în stânga şi-n dreapta şi astfel 
ajunse lângă bancă şi-l trăsni pe Sibicho în cap. Dându-şi 
duhul, Liuderis spuse şuierat: 

— Un şarpe mai puţin. 

Hathawulf şi Solbern păşiră peste trupul lui. Un fiu de-al 
lui Ermanaric se aruncă în faţa trupului tatălui său. Solbern 
îl dobori pe băiat dintr-o lovitură. Hathawulf lovi pe 
deasupra. Ermanaric se apără cu bâăţul lăncii. Hathawulf 
mai încercă o lovitură. Regele se dezechilibră şi se împletici 
până spre perete. Braţul lui drept atârna pe jumătate 
retezat, Solbern făcu o mişcare de retezare spre piciorul 
stâng şi-i tăie tendoanele. Regele se nărui la pământ, încă 
rânjind. Fraţii se apropiară ca să-i dea lovitura de graţie. 
Ceilalţi se străduiau să pună pe fugă restul oştenilor din 
garda regală. 

Apăru cineva. 

O undă de calm, asemenea valurilor create de căderea 
unei pietre într-un lac, îi cuprinse pe toţi războinicii care 
încetară lupta. Bărbaţii rămaseră cu gurile căscate, uitând 
să mai respire. În semiobscuritatea populată de nelinişti şi 
care părea şi mai densă din pricina îmbulzelii, abia izbutiră 
să distingă umbra care plutea deasupra jilţului. 

Pe un cal scheletic ale cărui oase erau din metal stătea 
călare un bărbat cu barbă căruntă. Pălăria şi mantia îl 
ascundeau complet. În mâna dreaptă ţinea o suliță. Capătul 
ei, deasupra oricărei arme, desenat clar în întunericul de 
sub tavan, arunca sclipiri - o cometă, un vestitor de 
nenorociri? 

Hathawulf şi Solbern îşi lăsară săbiile în jos. 

— Părinte al strămoşilor noştri, şopti fratele cel mare, 
spărgând tăcerea. Ai venit în ajutorul nostru? 

Răspunsul se rostogoli neomenesc de adânc, puternic şi 
neînduplecat: 

— Fraţilor, soarta voastră a fost hotărâtă. Primiţi-o cu 
bărbăţie şi numele voastre vor dăinui. Ermanaric, ţie încă 
nu ţi-a sosit ceasul ursit. Trimite-ţi oamenii să le cadă 
teuringilor în spate. Să vă supuneţi cu toţii voinţei lui 
Weard, oricare ar fi aceasta. 

Dispăru de parcă nici n-ar fi fost. 

Hathawulf şi Solbern rămaseră ca trăsniţi. 

Mutilat şi cu sângele şiroind, Ermanaric reuşi să urle: 

— Cu grăbire! Nu daţi înapoi în faţa vrăjmaşului - restul 
ocupați uşa de colo, întoarceţi-vă şi împliniţi vorbele lui 
Wodan! 

Gărzile din preajma lui înţeleseră primele aceste porunci. 
Răcniră uşuraţi şi se azvârliră asupra duşmanilor, îngroziţi, 
se aruncară din nou în vălmăşagul renăscut al luptei. 
Solbern rămase la podea, prăbuşit într-o baltă de sânge la 
picioarele jilţului. 

Oamenii regelui năvăliră printr-o uşă laterală. Se grăbiră 
pe lângă clădire până ajunseră în faţă. Majoritatea 
teuringilor intraseră înăuntru. Greutungii îi dovediră pe cei 
din curte. Cei care n-aveau arme smulseră bolovani din 
pavaj şi îi aruncară asupra atacatorilor. Luna care răsărise îi 
ajuta pe apărători. 

Urlând, războinicii curăţară intrarea. Se echipară şi 
căzură atât în faţa cât şi în spatele invadatorilor. 

Bătălia deveni crâncenă. Ştiind că oricum vor muri, 
teuringii luptau până cădeau răpuşi. Cei ucişi de Hathawulf 
zăceau maldăr în faţa lui. Când se prăbuşi şi el, puţini dintre 
apărători mai erau în viaţă ca să se bucure de victorie. 

Nici regele n-ar mai fi rămas viu dacă oameni de-ai săi nu 
s-ar fi grăbit să-i lege rănile. Dar chiar şi-aşa, îl duseră 
aproape inconştient din sala în care nu mai rămăseseră 
decât leşurile. 

Laurie, Laurie! 

Dimineaţa sosi însoţita de ploaie. Purtate de un vânt 
şuierător, picăturile repezi şi reci ascundeau totul în afara 
cătunului care se ghemuişe zgribulit de parcă restul lumii s- 
ar fi scufundat în neființă. Răpăitul picăturilor pe acoperiş 
trimitea ecouri în tăcerea Heorot-ului. 

Pustietatea părea să adâncească întunericul dinăuntru. 
Focurile ardeau, iar lămpile înecate de umbre străluceau 
zadarnic. Aerul era îngheţat. 

În mijlocul sălii se aflau trei siluete. Subiectul discuţiei nu 
le îngăduia să se aşeze. Respirația se transforma într-o 
boare albă şi fantomatică. 

— Răpuşi? murmură Alawin, nevenindu-i a crede. Toţi 
până la unul? 

Rătăcitorul dădu din cap. 

— Da, le spuse el din nou, dar va fi la fel de multă tristeţe 
şi pentru greutungi şi pentru teuringi. Ermanaric trăieşte, 
dar mutilat şi ologit şi cu doi fii mai sărac. 

Ulrica îi aruncă o privire sfredelitoare: 

— Dacă asta s-a întâmplat noaptea trecută, spuse ea, 
înseamnă că n-ai venit călare pe un cal pământean ca să ne 
aduci aşa o veste. 

— Ştii cine sunt, îi răspunse el. 

— Crezi? 

Ridică spre el mâinile ale căror degete erau strânse ca 
nişte gheare. Vocea îi deveni stridentă: 

— Dacă eşti cu adevărat Wodan, atunci află că e un zeu 
neputincios care n-a putut sau n-a vrut să-mi ajute fiii la 
nevoie. 

— Stai, opreşte-te, o imploră Alawin, în timp ce-şi 
îndrepta privirea ruşinată către Rătăcitor. 

Acesta spuse încet: 

— Jelesc alături de voi. Însă voia lui Weard nu poate fi 
răstălmăcită. Atunci când vor porni spre vest povestirile 
despre ceea ce s-a întâmplat acolo, o să auziţi poate că am 
fost şi eu acolo şi chiar că l-am salvat pe Ermanaric. Să ştiţi 
că-n faţa timpului până şi zeii sunt nevolnici. Am făcut ceea 
ce eram sortit să fac. Să ţineţi minte că primindu-şi sfârşitul 
ce le-a fost sortit, Hathawulf şi Solbern au readus onoarea 
asupra acestei case şi şi-au câştigat un nume care va dăinui 
atâta vreme cât va trai neamul omenesc. 

— Dar Ermanaric a rămas să facă umbră pământului, îl 
şfichiui Ulrica. Alawin, îţi revine datoria de a-i răzbuna. 

— Nici gând! o contrazise Rătăcitorul. Datoria lui e cu 
mult mai împovărătoare. El trebuie să salveze sângele 
neamului, viaţa clanului. De aceea am venit la voi. 

Se întoarse către tânărul care îi privea cu ochi mari şi 
uimiţi. 

— Alawin, urmă el, am ştiinţa a ceea ce se va întâmpla şi 
asta nu-i o povară lesne de îndurat. Cu toate astea, uneori 
îmi folosesc cunoaşterea ca să mai uşurez nenorocirea. 
Ascultă-mă bine, pentru că acum mă vezi şi mă auzi pentru 
ultima oară. 

— Nu, Rătăcitorule! strigă Alawin. 

Ulrica lăsă să-i scape un şuierat. 

Cel cărunt ridică mâna care nu ţinea sulița. 

— larna va cobori curând asupra voastră, spuse el, dar 
veni-vor primăvara şi vara. Copacul neamului vostru stă 
acum pustiit de frunze, dar rădăcinile lui dorm şi prind 
putere şi totul are să înverzească din nou - dacă nu se va 
găsi o secure să-l doboare. Grăbiţi-vă! Aşa doborât cum 
este, Ermanaric o să caute să stârpească neamul vostru o 
dată pentru totdeauna. Nu puteţi strânge o forţă care să i 
se opună. Dacă rămâneţi aici o să pieriţi. 

Gândiţi-vă! Sunteţi gata pregătiţi să călătoriţi spre apus 
şi printre vizigoți o să fiţi întâmpinați cu braţele deschise. 
Primirea are să fie cu atât mai caldă cu cât Athanaric a 
suferit o înfrângere anul acesta când s-a luptat cu hunii la 
Nistru; are nevoie de suflete proaspete şi pline de speranţă. 
În câteva zile puteţi porni primii în călătoria asta. Când or 
să vină oamenii lui Ermanaric, n-or să mai găsească aici 
nimic altceva decât scrumul acestui palat pe care tu, 
Alawin, o să-l dai pradă focului ca să nu-i cada lui în gheare 
şi ca să ridici un rug de vâlvătăi întru cinstirea fraţilor tăi. 

Asta nu se va chema fugă ruşinoasă. Nu, o să plecaţi ca 
să vă făuriţi un viitor puternic. Alawin, prin vinele tale curge 
sângele strămoşilor tăi. Păzeşte-l cu cinste! 

Chipul Ulricăi se schimonosi de mânie. 

— Da, întotdeauna te-ai priceput să întocmeşti istorii 
frumoase, spuse ea tremurând. Nu da ascultare vorbelor 
amăgitoare, Alawin. Astupă-ţi urechile. Răzbună-mi fiii, fiii 
lui Tharasmund! 

Tânărul făcu un efort să-şi înghită nodul din gât: 

— Voieşti cu-adevărat... să plec... cu toate că cel ce i-a 
ucis pe Swanhild, Randwar, Hathawulf, Solbern încă 
trăieşte? se împiedică el în cuvinte. 

— Nu trebuie să rămâi aici, îl îndemnă Rătăcitorul cu 
voce gravă. Dacă nu mă asculţi o să risipeşti zadarnic şi 
ultimul vlăstar al tatălui tău - şi alături de tine vor plăti cu 
viaţa şi fiul şi soţia lui Hathawulf şi chiar mama ta. Nu eo 
umilinţă să te retragi când eşti copleşit ca număr. 

— D-da... Aş putea chema oşteni vizigoți... 

— Nu ai căderea să ceri ajutor. Ascultă. Despre 
Ermanaric o să auzi veşti care or să te bucure peste mai 
puţin de trei ani. Dreptatea zeilor are să cadă asupra lui. Îţi 
jur că aşa se va întâmpla. 

— Cât valorează jurământul tău? îl repezi Ulrica. 

Alawin trase adânc aer în piept, îşi îndreptă umerii, 
rămase tăcut o vreme, apoi spuse rar: 

— Mamă vitregă, ţine-ţi rangul. Eu sunt bărbatul în casa 
asta. Vom urma sfatul Rătăcitorului. 

Copilul din el răbufni pentru o clipă: 

— Dar, stăpâne, părinte - e adevărat că n-o să te mai 
vedem niciodată? Nu ne uita de tot! 

— Trebuie, îi răspunse Rătăcitorul. Aşa se cuvine să fac. 
Apoi deodată: da, mai bine să plec chiar acum. Rămâneţi cu 
bine! Să vă meargă bine în veci. 

Se îndepărtă printre umbre, apoi îl înghiţiră ploaia şi 
vântul. 

Presărate ici şi colo printre secole, Patrula Timpului 
păstrează locuri în care membrii ei îşi pot petrece momente 
de relaxare. Printre ele se numără şi Hawaii înainte de 
sosirea polinezienilor. Deşi staţiunea există de mii de ani, 
eu şi Laurie ne-am considerat fericiţi să primim o vilă 
pentru o lună. De fapt, am bănuit că Manse Everard a tras 
ceva sfori în numele nostru. 

N-a făcut nici o aluzie la asta când ne-a vizitat spre 
sfârşitul şederii noastre. A fost prietenos, ne-a însoţit la 
picnic şi la surfing, după aceea s-a delectat cu cina 
pregătită de Laurie, lăudând-o pe merit. Mult mai târziu ne- 
a vorbit despre ceea ce rămăsese în urma noastră şi ce ne 
aştepta în viitor. 

Stăteam pe o verandă care era puţin ieşită în afara vilei. 
Amurgul cobora aducând, din pădurea înflorită de dincolo 
de grădină, răcoare şi aer curat. Spre est terenul cobora 
abrupt spre marea care sclipea în mii de irizări; spre vest, 
luceafărul de seară licărea deasupra vulcanului Mauna Kea. 
Se auzea susurul unui pârâiaş. Aici era pacea care vindeca. 

— Deci te simţi gata să te întorci? întrebă Everard. 

— Da, am răspuns. O să fie mult mai uşor. Studiul de 
teren a fost realizat, am strâns şi asimilat informaţiile de 
bază. Acum trebuie să înregistrez cântecele şi poveştile 
care se compun şi modul în care evoluează. 

— Exact! a exclamat Laurie. Ironia ei tandră a devenit o 
mângâiere când şi-a lăsat mâna peste a mea. Bine cel puţin 
că ai depăşit starea de deprimare. 

Vocea lui Everard scăzu ajungând doar o şoaptă: 

— Eşti sigur de asta, Carl? 

Ştiam să fiu şi calm, aşa că i-am răspuns: 

— Da. A, întotdeauna vor exista amintiri dureroase, dar 
nu-i asta soarta tuturor oamenilor? Multe sunt plăcute şi o 
să mă străduiesc să mă-ntorc doar la ele. 

— Inţelegi, desigur, că nu trebuie să devină o obsesie, 
aşa cum ţi s-a mai întâmplat. Acesta e un risc pe care-l 
înfruntăm cu toţii... Mi s-a părut mie sau vocea lui s-a frânt, 
abia perceptibil? Când apare o asemenea situaţie, victima 
trebuie s-o depăşească şi să-şi revină. 

— Ştiu, am spus eu şi am chicotit. Credeai că nu ştiu? 

Everard pufăi din pipă. 

— Nu întru totul, întrucât restul carierei tale pare a fi 
lipsit de alte necazuri care sunt normale pentru un agent 
operativ, n-am putut să justific o cheltuială mai mare de 
timp şi de resurse ale Patrulei pentru a face cercetări 
suplimentare. Acum n-am venit în calitate oficială. Sunt un 
prieten care vrea doar să afle cum îţi merge. Să nu-mi spui 
ceva ce vrei să păstrezi pentru tine. 

— Prevenitor ca-ntotdeauna, n-am ce zice, a remarcat 
Laurie. 

Nu mă simţeam cu totul în apele mele, dar o înghiţitură 
de rom mi-a liniştit temerile: 

— Da, sigur, te informez bucuros, am început. M-am 
asigurat că Alawin va fi în siguranţă. 

Everard a devenit curios. 

— Cum anume? a întrebat. 

— Nu trebuie să-ţi faci probleme, Manse. Am acţionat cu 
precauţie şi-n mare parte indirect. Sub diverse identități în 
diferite prilejuri. Ori de câte ori mi-a aruncat câte-o privire 
nu m-a recunoscut. Mi-am trecut mâna peste bărbia bine 
rasă - în stil roman, ca şi părul tuns scurt; iar când e cazul, 
un agent al Patrulei are la dispoziţie multe tehnici de 
deghizare. A, poţi să te linişteşti; l-am trimis pe Rătăcitor la 
odihnă. 

— Bravo! Everard se lăsă mai comod pe spătarul 
scaunului. Ce s-a întâmplat cu flăcăul? 

— Te referi la Alawin? A, el a plecat în fruntea unui grup 
destul de numeros în care se afla şi mama lui Erelieva, 
împreună cu toate neamurile ei şi a ajuns în vest, 
alăturându-se lui Frithigern. (Îi va conduce peste trei secole. 
Însă vorbeam engleza noastră familiară. Doar Temporala 
are timpurile necesare.) A intrat în grațiile tuturor acolo, 
mai ales după ce s-a botezat. Măcar acesta era un motiv 
întemeiat pentru ca Rătăcitorul să treacă în uitare, înţelegi? 
Cum se putea ca un creştin să mai creadă într-un zeu 
păgân? 

— Hm! Mă întreb ce părere a avut mai târziu despre 
experienţa pe care a trăit-o. 

— Am impresia că nu s-a destăinuit nimănui. Bineînţeles 
că dacă descendenţii lui - să ştii că s-a aliat cu o familie 
puternică prin căsătorie - dacă urmaşii lui, spuneam, au 
păstrat vreo tradiţie despre cele întâmplate, ar crede că 
prin fosta lor patrie umbla o fantomă. 

— Fosta patrie? A, aşa e. Alawin nu s-a mai întors 
niciodată în Ucraina, corect? 

— Nu. Vrei să-ţi prezint un rezumat? 

— Chiar te rog. Am studiat istoria acelei epoci în legătură 
cu cazul tău, dar n-am ajuns la consecinţe. Pe de altă parte, 
asta s-a petrecut cu mult timp în urmă faţă de culoarul de 
timp de care mă ocup. 

Şi de-atunci ti s-au întîmplat multe, m-am gândit eu. Cu 
voce tare am spus: 

— Ei bine, în 374, poporul lui Frithigern a fost îngăduit să 
traverseze Dunărea şi s-a stabilit în Tracia. Poporul lui 
Athanaric l-a urmat curând, deşi numai până în 
Transilvania. Presiunea  hunică devenise aproape 
insuportabilă. 

Funcţionarii romani - cu alte cuvinte, asemeni unui 
adevărat guvern - i-au jignit şi exploatat pe goți vreme de 
câţiva ani. În cele din urmă, goții au socotit că înduraseră 
prea de ajuns şi s-au revoltat. Hunii le dăduseră ideea de a- 
şi forma o cavalerie, pe care ei au transformat-o într-o 
adevărată forţă; în bătălia de la Adrianopole din 378 i-au 
înfrânt pe romani. Alawin s-a remarcat acolo, lucru care l-a 
propulsat spre faima de care s-a bucurat. Un alt împărat, 
Theodosius, a înfăptuit pacea cu goții din anul 381 şi 
majoritatea războinicilor goți au intrat în armata romană ca 
foederati, astăzi i-am numai aliaţi. 

După aceea s-au succedat tot felul de conflicte, bătălii, 
migrații - Völkerwanderung 1 era în plină desfăşurare. O să 
rezum totul în ceea ce-l priveşte pe Alawin al meu spunând 
că, după o viaţă zbuciumată dar în general fericită, a murit 
de bătrâneţe în regatul pe care vizigoții şi-l creaseră în 
sudul Galiei. Descendenții săi au avut un rol important în 
formarea poporului spaniol. 

Deci ai văzut cum m-am dezis de această familie şi mi- 
am continuat munca. 

Laurie mi-a strâns mâna cu putere. 

Amurgul făcea loc nopţii. Stelele licăreau pe cer. Jarul din 
pipa lui Everard scânteie. Nici el nu era decât o siluetă 


1 Völkerwanderung - (Ib. germ. în text) marea migraţie a popoarelor. (n. 
tr.). 

profilată în întuneric, asemeni muntelui care se înălța la 
orizont înspre apus. 

— Da, gândi el cu voce tare, acum îmi amintesc. Dar mi- 
ai vorbit despre vizigoți. Ostrogoţii, triburile de origine ale 
lui Alawin, nu ele au cucerit Italia? 

— Ba da, am răspuns. Dar întâi au avut de trecut prin 
chinuri groaznice. 

Am făcut o pauză. Ceea ce aveam de spus putea 
deschide răni care încă nu se vindecaseră. Rătăcitorul a 
rostit adevărul. Swanhild a fost răzbunată. 

Ermanaric rămăsese singur sub stele. Vântul scâncea a 
nelinişte. Din depărtări auzi lupii urlând. 

După ce trimişii îi aduseseră veşti, îi fusese peste putinţă 
să mai suporte groaza şi hărmălaia ce urmaseră. Poruncise 
ca doi războinici să-l ajute să urce scările până pe 
acoperişul plat al fortăreței. Îl aşezaseră pe o bancă de 
lângă parapet şi-i înfăşuraseră o mantie de blană în jurul 
umerilor căzuţi. 

— Plecaţi! lătrase el atunci şi ei fugiseră înfricoşaţi. 

Privise cum soarele se stingea încet spre apus, în timp ce 
în vest se îngrămădeau ameninţători nori negri-albăstrui de 
furtună. Acum ei cotropiseră un sfert din cer. Prin spărturile 
dintre nori jucau fulgere. Furtuna avea să ajungă aici 
înainte de crăpatul zorilor. Deocamdată ea era vestită doar 
de vântul tăios, rece ca gheaţa în mijlocul verii. Restul 
cerului era spuzit de o mulţime de stele strălucitoare. 

Erau mici, stranii şi nepăsătoare faţă de suferinţele 
oamenilor. Privirea lui Ermanaric încercă să se abată de la 
Carul Mare al lui Wodan, aflat în apropierea Ochiului lui 
Tiwaz, care veghează etern dinspre nord. Semnul 
Rătăcitorului îl făcea mereu să-şi amintească ceva. 


242 


— Nu m-am încrezut în voi, zeilor, bolborosi el. Am avut 
încredere doar în propria mea putere. Sunteţi mai vicleni şi 
mai cruzi decât credeam. 

Uite cum ajunsese el, cel neînfricat şi puternic, beteag de 
o mână şi de un picior, incapabil să facă altceva decât să 
audă cum vrăjmaşii traversaseră fluviul şi striviseră sub 
copitele cailor oastea care încercase să le stea în cale. S-ar 
cuveni să gândească la ceea ce trebuia să încerce acum, să 
dea porunci, să-şi adune poporul. Dacă aveau un 
conducător destoinic nu puteau fi spulberaţi. Dar regele 
parcă avea capul golit de orice gând. 

Golit, dar nu chiar de tot. În minte îi rămăseseră 
gândurile şi amintirea bărbaţilor ucişi, cei care căzuseră 
odată cu Hathawulf şi Solbern, floarea goților de răsărit. 
Dacă ar fi trăit în zilele astea din urmă, împreună i-ar fi 
zvârlit înapoi spre huni, iar Ermanaric s-ar fi aflat în primele 
rânduri. Ermanaric murise însă în acel măcel în care 
fuseseră răpuşi cei doi. Acum el era doar un infirm, iar 
nedomolitele dureri muşcau adânc, neîngăduindu-i să se 
mai gândească la altceva. 

Tot ce mai putea face acum pentru imperiul său era să 
stea deoparte şi să spere că fiul cel mare o să fie mai 
vrednic şi o să iasă biruitor. Ermanaric rânji către stele. 
Prea bine ştia că deşartă îi era speranţa asta. Pe ostrogoți îi 
aştepta înfrângerea, jaful, măcelul, robia. lar dacă se va 
întîmpla ca ei să-şi recâştige vreodată libertatea, el va fi de 
mult una cu pământul. 

El - cât de uşurat are să fie - sau numai trupul se va 
libera? Ce-l aştepta dincolo de întunericul de nepătruns? 

Scoase pumnalul. Lumina stelelor şi a fulgerelor prinse să 
joace pe oţelul lamei. O vreme îi tremură în mâna. Vântul 
se înteţi. 

— De-ajuns! răcni el. 

Îşi dădu barba în lături şi fixă vârful lamei în partea 
dreaptă a gâtului, imediat sub mandibulă. Ochii căutară 
iarăşi parcă singuri de astă dată spre Carul Mare. Ceva 

scăpară în înalt - un crâmpei rătăcit de nor, sau Swanhild 
călătorind în urma Rătăcitorului? Ermanaric îşi adună tot 
curajul ce-i mai rămăsese. Îşi străpunse gâtul şi smuci lama 
spre bărbie. 

Sângele ţâşni din gâtlejul sfârtecat. Ermanaric se lăsă 
moale şi căzu. Mai reuşi să audă un tunet. Răsuna aidoma 
copitelor cailor care aduceau noaptea hunică spre soare- 
apune. 

Această carte reprezintă a doua parte a ciclului Time 
Patrol [Patrula timpului] şi a fost publicată la editura TOR în 
Oct. 1983 sub titlul original Time Patrol 02 Time Patrolman 
[Polițistul temporal] fiind alcătuită din două nuvele: 

e ‘Ivory, and Apes, and Peacocks * [Time Patrol * 6] + 
(1983) * [Fildeş, maimuțe şi păuni] 

«e The Sorrow of Odin the Goth * [Time Patrol • 7] e 
(1983) + [Tristeţea lui Odin al goților] 


Traducerea în limba română s-a făcut de Gabriel Stoian 


sub titlul de PATRULA TIMPULUI fiind publicată de editura 
Nemira (Colecţia Nautilus, nr. 54) în 1994. 

